
Liftul urcă lent, silențios, într-o lume a tăcerii depline. Un 
abur de lumină pluteşte în cabina cilindrică, degajindu-se 
direct din pereţii metalici, cu reflexe albastre. Boarea 
înmiresmată ce mă învăluie din toate părțile îmi şterge cu 
delicateţe fruntea fierbinte, mi se prelinge pe sub guler, îmi 
zvintă palmele umede. „Sint emoţionat”, reflectez posac. 
Fracul alb - pe care l-am îmbrăcat pentru a doua oară în 
ultimii zece ani — mi se pare strimt, incomod, îmi dă senzația 
că nu-i al meu şi de aceea stau țeapăn. „Manechin ridicol” îmi 
spun, sub influența nu ştiu căror gînduri confuze. La drept 
vorbind, invitația domnului Yamada Hyo Toshiba nu m-a 
surprins prea mult, cu toate că domnia sa, fiind director 
general, cu buzunarele doldora de acțiuni, poate fi considerat 
un ilustru patron modern, iar dacă ne gîndim bine şi la faima 
lui ştiinţifică nu ne rămîne decit să ne săltăm pălăria... Pe 
deasupra, acest ilustru patron a introdus în complexul sportiv 
Tsunami - pe care-l conduce ferm şi abil — o disciplină tipic 
japoneză. Dar toate astea nu-l împiedică să-şi invite din cînd 
în cînd subalternii la el acasă în virtutea cultivării unor bune 
relații strict particulare, dovedindu-le astfel respectivilor 
subalterni onorați nobila sa aversiune pentru acel soi de 
conformism rigid, jignitor, ce mai dăinuie încă în viața noastră 
socială. Ca o premisă ori o consecinţă a acestui democratism 
elevat, domnul Toshiba aplică tactica spiritului de echipă, 
înconjurindu-se de străluciți profesionişti în electronică, 
bionică, psihologie, psihiatrie, medicină sportivă, biochimie 
etc, le acordă, adică ne acordă, o deplină încredere, 
stimulindu-ne şi prin considerabile avantaje de ordin 
material... Nu mai trecem la socoteală că ne-a pus la dispoziție 
utilaje ultramoderne, iar noi, „savanții”, am fost tentaţi să 
introducem în complexul sportiv Tsunami metode ştiinţifice 


originale, reflectate, în ultimă instanță, în uimitoarele 
performanțe ale campionilor antrenați aici... Dar să revenim. 
Nu m-a frapat deci invitaţia la un dialog ce se anunţă mai mult 
decît amical - pentru că domnul Yamada Hyo Toshiba 
excelează în amabilități de tip nipon - iar în privința mea, 
bănuiesc, nu are de ce să se plingă, mai ales că a avut de la 
cine să se informeze asupra capacității mele profesionale. E 
căsătorit cu Dolle Dinsdag, fostă colegă în anii studenţiei. Dar, 
cum invitația a fost trimisă numai în numele lui şi se referă 
numai la persoana mea, înseamnă că patronul s-a gîndit la o 
discuție între bărbați, doamna fiind exclusă. 

Mă rog, pînă aici nimic neobişnuit. Ceea ce mi-a tulburat 
însă echilibrul interior — echilibrul la care ţin nespus - e un 
fapt aparent nesemnificativ apărut în formularea invitatiei: 
„Sinteţi aşteptat în salonul particular de la etajul XXIV.” 

Acestui salon i s-a dus vestea, a ajuns o adevărată legendă. 
Dar cîte nu trăncănesc oamenii pe seama şefilor! M-am făcut 
că nu aud nimic. Etica profesională şi disciplina nu mi-au 
permis să fiu prea curios. Un lucru e sigur: în salon n-au 
pătruns pînă acum decît foarte puţini norocoşi şi în situaţii cu 
totul excepționale. 

Realizez — cu tristeţe — că au trecut aproape douăzeci de ani, 
timp în care mi-am dăruit generos, cu pasiune, întreaga 
capacitate profesională celui mai impresionant complex 
sportiv din țară: Tsunami; realizez, cu un suspin, că domnul 
Yamada Hyo Toshiba binevoieşte să-mi acorde o tardivă 
favoare, binevoieşte să-şi amintească, în sfirşit, de onestele 
mele servicii... 

— Domnule doctor Van Mennen, vă aflaţi la etajul XXIV! 

La înălțimea ochilor mei pluteşte stacojiu în aer numărul 
etajului la care am ajuns. În aceeaşi ireală tăcere uşa masivă 
alunecă lent într-o parte. les din lift la fel de țeapăn, cu vaga 
senzație - apărută brusc în subconştient — că sînt în pericol. 
Neliniştea oscilează undeva în conştiinţă, o urmăresc pînă 
dispare. În locul ei s-a furişat teama, o teamă fără obiect, 


ilogică, pe care o reprim brutal. N-am cum să nu iau în seamă 
acest firav semnal de alarmă. Îmi propun să fiu cît mai atent şi 
încerc să intru în contact cu universul străin în care mă aflu. 
Stau calm pe traversa purpurie, pufoasă, ce se strecoară pe 
sub peretele din fața mea. Lipsa acelui cadru specific pe care-l 
numim uşă nu-mi spune mare lucru, după cum nici papucii 
din mătase roşie descoperiți pe pernuța ovală, violacee, din 
pata de lumină a cărei sursă îmi este cu neputinţă s-o 
descopăr. Nu mă impresionează nici măcar halatul lung, 
mătăsos, negru, acoperit cu splendide broderii albe şi roz - un 
kimono, după cite înțeleg în fugă — prins pe tija aurie ce se 
înalță direct din podea. Numai parfumul lasciv, suav, îmi 
atrage din prima clipă atenţia, un parfum ce mă învăluie 
ademenitor, îmi tulbură pînă la durere conştiinţa. Fac un 
remarcabil efort pentru a-mi aminti de ceva, ceva pierdut în 
uitare, dar pe care trebuie să-l regăsesc pe plan imaginativ 
pentru că îl ştiu acolo, rătăcit în uitare laolaltă cu nişte 
nimicuri dragi odinioară: o crenguţă de brad adusă din munți, 
un bulgăre de zăpadă, rotund, alb prin care secundele mai 
curg însă printre geometrice iluzii, un piîriiaş ce alunecă naiv 
din şoaptă în şoaptă, un glas străin de femeie rostind 
neînțelese cuvinte... Cobor avid în ființă, rătăcesc şovăielnic 
din amintire în amintire - vibrația altei lumi, trecute, în care 
timpul picură cristalizat, secundă după secundă. Parfumul 
îmi leagănă amintirile. Subtila mireasmă adie ca briza albastră 
şi văd cum, cresc lumini din sunete firave, dar încă nu pricep. 
Cobor în ființă pînă acolo unde lumina se prelinge pe umbre 
fără chip, pipăi orb prin geoda timpului şi caut o formă fără 
nume. Prin transparența secundei ascult cum adie subtila 
mireasmă. Cobor în ființă pînă cînd aud cum dor visele, cum 
curg în gingaşe culori. Le culeg temător, le adun în suflet ca pe 
nişte albe, rotunde iluzii, plămădindu-le astfel înțelesul... 
„lrmgard Renate Stern! Parfumul ei din tinerețe!” strigă 
triumfător un gînd. Brutala descoperire îmi provoacă o adincă 
tristețe. „E absurd! Simplă coincidentă” remarc. Inspir 


profund, în timp ce năluca dragostei de odinioară se confundă 
iar cu subtila mireasmă din care s-a născut. 

Calota holului sferic se înalță în jurul meu cu pereţi 
translucizi, de un albastru pal. Nervuri argintii cad din boltă 
ca nişte meridiane. Pe suprafața pereţilor, emulsia 
luminiscentă degajă uniform superbe irizații de cer senin. E 
atita linişte, încît simt cum mă destram în ireala tăcere. Sînt 
uşor, imponderabil, plutesc prin tăcerea albastră, spălat de 
orice gînd, împăcat cu mine, cu viața ce palpită încă într-o 
neverosimilă somnolență. Subita relaxare psiho-somatică îmi 
readuce echilibrul interior dar şi o ciudată bună dispoziție pe 
care refuz s-o mai interpretez. 

Îmi scot pantofii, îi pun în locul papucilor pe pernuța ovală, 
iau kimonoul, arunc haina de pe mine pe tija aurie, mă înfăşor 
în halat şi fac eforturi să-mi aduc aminte cîte ceva din 
complicatele obiceiuri japoneze. Papucii sînt comozi. „Domnul 
Toshiba nu doreşte să intru în cabinet în ciorapi” îmi spun, 
gîndindu-mă la principiile curtoaziei nipone. Din cauza asta 
nici nu observ cum o parte din perete a dispărut lateral. 

Stau nemişcat în spuza luminii fluorescente care inundă 
holul. Traversa purpurie pare acum o potecă îngustă ce se 
pierde în sala lungă, dreptunghiulară, din faţa mea. Păşesc 
solemn, grav, dar după cîțiva paşi rămîn țintuit locului, 
surprins. Sint în interiorul unei piramide înalte. Suprafața 
pereților este acoperită cu un fel de muşchi galben-verzui ce 
radiază lumina aceea fluorescentă. Aerul rece, pur, bogat în 
oxigen, miroase uşor a răşină, îmi aminteşte de pădurile cu 
brazi bătrîni, învăluiți în promoroacă, din munții unde m-am 
născut. Impresia este atît de puternică, încît aştept din clipă în 
clipă să văd cum ninge domol. Nu se întîmplă însă nimic. Doar 
unda aceea sentimentală îmi învăluie sufletul pînă simt cum 
ochii mi se umezesc. Am senzația că m-am întors aici de 
departe. 

Privesc înduioşat în jurul meu. Uşa-perete s-a închis la loc. 
Intrarea în salon - în kiakuma după cum îmi aduc aminte — 


este marcată de un cadru dreptunghiular din lemn lustruit, 
negru, abanos poate. Dincolo de prag, pardoseala este 
acoperită cu celebrele tatami — salteluţe verzi şi galbene ca 
lămiia, dreptunghiulare - deasupra cărora au fost aruncate 
rogojini din împletitură de pai de o remarcabilă finețe. Calc 
timid peste acest original covor moale, elastic. Pereţii salonului 
pustiu nu au nici uşi, nici ferestre. Sînt formați din uriaşe 
panouri dreptunghiulare suprapuse în mod fantezist. Rame de 
lemn de diferite culori încadrează fiecare panou umplut cu o 
fină reţea de linii verticale şi orizontale şi peste care s-a întins 
o peliculă străvezie ca sticla. Prin aceşti pereți transparenți 
pătrunde lumina - abur albicios cald, liniştitor. Din plafonul 
nu prea înalt coboară două lampioane în formă de pagodă, 
tapisate în mătase verde. Dragonii aurii, pictați pe mătasea 
lucitoare, sclipesc în lumina difuză. Salonul nu depăşeşte zece 
metri în lungime. Pe peretele din fund - învăluit într-o perdea 
cu irizații portocalii - sînt prinse din loc în loc statuete 
prelungi, metalice, de femei în costume naționale. De pe 
umerii lor, de pe braţe se preling ghirlande de flori de glicină. 
Le recunosc parfumul fin răspîndit în încăpere. 

Rămîn nemişcat. Aştept curios să se întimple ceva. Atenţia 
îmi este atrasă de panoul verde din dreapta mea care glisează 
fără zgomot, dispare pur şi simplu. Prin spațiul îngust ce s-a 
format intră în salon o femeie tînără. Păşeşte uşor, plutind 
parcă pe deasupra saltelelor colorate. Kimonoul lung, din 
brocart albastru, ornamentat cu nuferi argintii, înfloriți, o 
acoperă în întregime. Peste kimono poartă o pelerină scurtă 
pînă la genunchi, vaporoasă, ca un voal țesut din pinză de 
păianjen, prinsă la piept cu două şnururi din mătase roşie. 
După panglica lată, trandafirie, ce-i strînge mijlocul şi după 
coafura „shimada” îmi dau seama că am de-a face cu o 
domnişoară. Fata s-a oprit la cîțiva paşi, suride grațioasă, 
înclinîndu-se adînc în timp ce obsedantul parfum giako — 
parfum specific fiicelor din Ţara Soarelui Răsare — îmi tulbură 
imaginația. 


— Domnule doctor Van Mennen, sînteți binevenit în mica 
noastră insulă, sună din clopoței figurina de porțelan cu ochi 
migdalați. Vă invităm ca în dimineața aceasta să faceți parte 
din modesta noastră familie. 

— Plăcerea îmi aparține, rostesc simplu, cucerit pe loc, 
zimbind fără ocolişuri şi privind-o admirativ, pentru că fata 
este de o stranie frumusețe. 

— În curînd, pe meleagurile noastre îndepărtate luna va 
răsări din apele oceanului, dăruindu-ne şi nouă, celor de aici, 
pacea sufletească şi bucuria de a fi împreună, continuă 
netulburată de privirile mele. Domnul Yamada Hyo Toshiba vă 
cere scuze. Va întirzia cincisprezece minute din motive strict 
particulare. Pînă atunci vă stau la dispoziție. 

Se răsuceşte ca o balerină, oferindu-mi posibilitatea să-i 
admir silueta suplă, fragilă, unduitoare, se duce la un panou 
pe care-l împinge uşor şi din firida ce iese la iveală scoate două 
pernute galbene, pătrate, pe care le pune în fața mea. Se 
îndepărtează din nou - nu-mi pot dezlipi ochii de pe trupul ei 
zvelt — şi revine cu o măsuţă scundă, din lemn roşcat, 
aşezînd-o cu atenţie între perne. 

— Luaţi loc, vă rog! Susură fata cu ochi migdalaţi, cu buze 
roşii ca trandafirii lui Yoshura. 

Îngenunchez pe pemă cu picioarele lipite, lăsîndu-mi 
greutatea trupului pe călciie. 

— Am bucuria să vă invit să aşteptăm împreună, îngîn, 
roşind pînă în virful urechilor. 

— Sînt fericită dacă vă pot oferi şi cea mai neînsemnată 
plăcere, îmi răspunde, ghemuindu-se în aceeaşi poziție. 

Unda aceea discretă de parfum de mosc sau de geranium 
îmi răscoleşte ființa. Cîteva clipe mă pierd în noaptea înstelată 
a ochilor ei catifelați si simt cum amețesc. Surisul i s-a 
accentuat. 

Un sunet firav, subțirel se furişează cu gingăşie între noi, se 
prelinge uşor, curge melodios, cristalin. Zburdă zglobiu, ca un 
fluturaş primăvara, într-o dimineaţă însorită cînd dau cireşii 


în floare. Se destramă apoi în înalt pînă nu-l mai aud. Ascult 
atent, dar nu se mai întoarce. 

Pe masă şi-au făcut apariția pachete cu ţigări străine, o 
pipă, o brichetă cu gaz. Nu înțeleg cum a reuşit fata să-mi 
prezinte acest număr de prestidigitație pentru că ochii ei sînt 
mari, luminoşi, adinci ca un cer senin, noaptea, cînd aştepţi să 
vezi cum cad stelele. 

— Fumaţi? 

— Ciîndva, în anii studenției mi-a plăcut să trag cîte o pipă, 
mint din politețe, în timp ce lumina se stinge treptat, fiind 
înlocuită de o alta, albastră, ce pilpiie acum pe cei doi pereți 
laterali, devine tot mai densă, fluidă... 

Imagini subacvatice prind să se deruleze încet, încet, 
creîndu-mi senzația că ne scufundăm lent printre peştii 
colorați ce mişună în jurul nostru. Apa nu e adincă. Ne oprim 
pe fundul oceanului lîngă o colonie de corali. Din loc în loc, în 
nisip, scoici cu valvele deschise, plante necunoscute. Apa se 
tulbură subit, imaginile dispar. Ne ridicăm la suprafaţă. 
Zgomotul furtunii explodează asurzitor. În lumina cenuşie 
valuri uriaşe se rostogolesc pe suprafața oceanului, sub cerul 
plumburiu pe care norii besmetici aleargă, aleargă. Fulgere 
răzlețe cad printre munţii de apă. Vintul năuc urlă din 
răsputeri. Din larg se înalță un val gigantic, goneşte 
înfricoşător spre noi, se curbează deasupra noastră. Spuma 
albă de pe creasta lui se destramă în fantasme dantelate. 
Mişcarea valului se opreşte subit. Cercul negru - apărut din 
exterior — restringe puţin cîte puţin din suprafața imaginii pînă 
cînd, pe cei doi pereţi laterali din salon, nu se mai văd decît 
două rotunde medalioane. În imaginea nemişcată uriaşul val 
albastru se decupează în relief. Deasupra lui se înalță pe 
neaşteptate un minuscul soare portocaliu, rotund, strălucitor. 

— Emblema clubului Tsunami! Exclam bine dispus. 

— Efecte electronice! Adaugă fata. 

— Splendid, instructiv, original! Îmi joacă festa criza 
euforică prin care trec. 


În aceeaşi linişte tînăra mea amfitrioană îmi oferă acelaşi 
superb surîs. Îmi controlez starea de spirit pe care o găsesc în 
formă neaşteptată, surprinzătoare chiar. 

— Ne oferă posibilitatea să ne aventurăm unde dorim. Aveţi 
vreo preferință? Mai sînt şase minute, precizează, uitîndu-se 
lung în ochii mei, atît de lung, încît nici nu mai respir. 

— Preferință? ... Nu, nu, vă mulțumesc! Vă rămîn îndatorat 
pentru agreabila companie, debitez şcolăreşte, 
blestemindu-mi lipsa de inspiraţie. 

— Păcat... Nici nu ştiţi ce amuzant este să-ți urmăreşti 
amintirile transformate în imagini. 

— Cum aţi spus? ... Transformate în imagini?! 

— Scepticismul dumneavoastră este firesc. Îmi permiteţi să 
vă conving? 

— Desigur... Dacă nu... Vă rog! Îngîn, sub influenţa celei 
mai cumplite dintre curiozități. 

Luminile din salon se sting uşor. Pe panoul din fața noastră 
trec umbre cenuşii. Se aud zgomote vagi. Silueta unei 
splendide limuzine „Austin” — galbenă, cu patru locuri — sfişie 
brusc imaginea neclară pînă atunci. Maşina rulează agale pe 
aleea grădinii, mărginită cu bănci de lemn. La volan e fosta 
mea colegă, buna mea prietenă din anii studenţiei, prima fată 
de care m-am îndrăgostit nebuneşte: Irmgard Renate Stein! ... 
Priveşte solemnă înaintea ei. Tresar uimit. Perna de sub 
genunchi capătă asperităţi dureroase. Închid ochii. Da, prima 
noastră escapadă... Amintirile curg domol... Maşina s-a oprit. 
Cu un gest nervos Irmy a deschis portiera. Aerul rece mirosea 
a brad proaspăt. „Un regat pentru o şoaptă! spuse, 
răsucindu-se spre mine. De unde ai venit?” „De prin munți, 
am îngînat şi părul iubitei blonde de odinioară curgea în şuvițe 
strălucitoare între noi... E un bar prin apropiere. Dacă vrei... 
Ar fi poate mai vesel.” „Nu. Prefer iarba. Sau o bancă... N-ai 
mințit. Miroşi încă a fin abia cules şi a munți învăluiți în 
neguri. Dacă te caut, mai ai zăpadă în buzunare. Ai uitat-o 
acolo din copilărie...” Se prelinse suplă din maşină. Nu mă 


puteam mişca. Îmi întinse mîna. „Vino! Pariez că de atitea 
emoții ai nasul rece!” ... 

Deschid ochii. Privesc emoționat încă la panoul gol din fața 
noastră. Sub avalanşa amintirilor uit pînă şi cum mă cheamă. 

— E timpul să ne despărțim, aud glasul micuţei japoneze. 
La revedere, domnule Van Mennen! Vă doresc o zi împodobită 
numai cu bucurii... 

Fata se ridică, se înclină adînc, pluteşte, se face nevăzută. În 
urma ei nu mai rămîne decit mireasma blestematului parfum 
giako. 

— La revedere! Spun în şoaptă, şi-mi dau seama că sînt 
singur, trist şi singur. 

Din adînc îşi face loc teama. O simt cum alunecă prin 
conştiinţă, cum scînteiază, cum dispare într-o fracțiune de 
secundă. 

Picioarele mi-au amortit. Mă ridic anevoie. Fac doi-trei paşi 
şovăitori, îmi controlez atent ţinuta — cam şifonată după cum 
observ, în special pe la genunchi - mă înfăşor în kimonoul larg 
şi-mi aduc aminte de pipa de pe măsuţă. Revin, o iau între 
degete, apreciind-o ca un cunoscător. E din cea mai banală 
spumă de mare! 

— Bună dimineaţa, domnule Van Mennen! Răsună vocea 
gravă, politicoasă a domnului Yamada Hyo Toshiba, voce pe 
care aş recunoaşte-o şi în somn. Sînt încîntat să vă revăd. 

Ridic ochii, surprins. Peretele portocaliu a dispărut în 
prelungirea cabinetului e o altă încăpere ale cărei dimensiuni 
nu le pot evalua. De lingă biroul masiv, alb-gălbui, cu reflexe 
de fildeş vechi, domnul Toshiba mă priveşte amical, binevoitor. 
Kimonoul negru, impecabil croit, îl face de nerecunoscut. 
Lampa de pe birou împrăştie o lumină stridentă. 

— Domnule Director General, am onoarea să vă salut! Spun 
cît mai limpede, grăbindu-mă să reduc din distanța ce ne 
desparte. 

Neghioabă inspiraţie! Al treilea tatami îmi este fatal. Piciorul 
îmi alunecă, sînt gata-gata să cad în nas, pierd un papuc şi cu 


el în mină mă prezint în fața patronului. Pe chipul său bronzat 
a apărut un suris enigmatic ce face imposibilă orice 
interpretare. 

— Voi, europenii - sau poate cei mai extravaganţi -— aţi 
simplificat pînă la absurd existența voastră cotidiană, 
remarcă, trecînd cu eleganță peste episodul jenant. Trista 
dispariție a elementelor tradiționale din acest oraş reprezintă 
pentru mine cea mai profundă dezamăgire. Îmi ia papucul din 
mînă, se apleacă şi mi-l pune în picior înainte de a reuşi să mai 
fac vreun gest. Se îndepărtează cîțiva paşi, se înclină 
reverențios şi adaugă: Vă sînt recunoscător pentru cinstea ce 
mi-o acordațţi de a accepta să fiți alături de mine în acest cuib 
cam bizar pentru dumneavoastră. Vă rog să vă simțiți ca la 
dumneavoastră acasă. 

Îmi întinde mîna. Se uită direct în ochii mei, sigur pe sine, 
dotat cu acel echilibru interior caracteristic conducătorului 
intransigent cu el însuşi, energic, dur, cerebral, a cărui 
experiență de viață îl ajută să-şi aleagă fără greşeală 
colaboratorii chiar pentru cîte douăzeci de ani, cum e cazul cu 
mine. Este evident că domnul Toshiba practică numeroase 
sporturi. Pe chipul său ars de soare s-a imprimat nota aceea 
distinctă a unei forțe fizice îşi psihice ieşite din comun. Suplu, 
longilin, cu umeri largi, cu părul cărunt tăiat scurt, cu 
originala expresivitate a fizionomiei sale aristocratice, domnul 
Toshiba poate fi considerat un demn reprezentant al rasei 
galbene. Ochii strălucitori, uşor migdalațţi, îi trădează ascuţita 
inteligență. Dacă iau în consideraţie toate aceste trăsături 
biotipologice - ca şi altele surprinse de-a lungul timpului în 
diversitatea contactelor noastre profesionale - domnul 
Yamada Hyo Toshiba e un tip extratensiv, după raportul KC 
sintetizat de H. Rorschach: sociabil, cu bogate resurse afective 
şi cu un evident şi periculos spirit practic. 

Au trecut secunde, minute de cînd ne scrutăm reciproc? 

— Am complexe, domnule director, mă trezesc vorbind cu 
glas scăzut. Consider prezența mea aici drept o favoare ce 


mi-aţi acordat-o în mod cu totul exagerat. Vă asigur de 
profunda mea stimă şi recunoştinţă. 

— Vă rog, liniştiți-vă, domnule Van Mennen. Vă 
subapreciați - cum să mă exprim? — inutil. V-am prețuit 
întotdeauna capacitatea profesională, spiritul de sacrificiu, 
modestia, abnegaţia, impresionanta contribuţie ştiinţifică pe 
care ați adus-o pentru gloria acestui complex sportiv. Îmi pare 
rău că domnul Martin Doga, ca prim-vice-preşedinte, nu este 
prezent la această întrevedere, în numele nostru şi al 
Consiliului de administraţie, în numele Comitetului ştiinţific, 
precum şi în numele Direcţiei sporturilor de performanță, cu 
ocazia împlinirii a douăzeci de ani de rodnică, strălucită 
activitate ştiinţifică, vă rugăm să primiți sincerele noastre 
felicitări. Vă urăm, în acelaşi timp, să vă continuaţi şirul 
remarcabilelor succese ştiinţifice. Sănătate şi fericire pînă la 
adinci bătrîneţe. În semn de omagiu, ne-am gîndit să vă oferim 
un modest cadou. 

Domnul Toshiba trece grav la biroul său pe care se află o 
splendidă cutie îmbrăcată în piele neagră şi pe capacul căreia 
se evidenţiază, în linii aurii, celebra siluetă a anticului 
discobol. Oficiind parcă un ritual divin, domnul Toshiba ridică 
solemn capacul cutiei, o cuprinde cu amindouă mîinile, o 
înalță în aer şi mi-o oferă ceremonios, grav, înclinîndu-se 
adînc. Sînt perplex, neîncrezător, emoţionat. lau cutia şi 
rămîn cu ochii ațintiți pe evantaiul alb-gălbui. Larg deschis, de 
pe catifeaua purpurie. Pe fiecare lamă de fildeş se întrevăd fine 
arabescuri şi dragoni hiperstilizați. Pe capac, în interior, drept 
în mijloc a fost prins în chenar auriu un medalion. Piatra 
prețioasă a medalionului e albastră. Prin inegalabila ei 
transparentă se vede un minuscul val cu creasta înspumată şi 
deasupra căruia se înalță grăuntele luminos al soarelui 
portocaliu. Sub medalion, ţesut cu fir din mătase neagră, un 
cuvint: Tsunami. lar mai jos, cu litere mici: „Domnului doctor 
Van Mennen, recunoscători pentru strălucitele servicii 
ştiinţifice aduse pe arena sportului mondial.” 


Sînt trist, naiba ştie de ce. Îmi vine să pling, să-mi arunc 
papucii din picioare şi să fug undeva departe, singur, absolut 
singur şi acolo, sub eerul străin, în genunchi, să strig către 
Nimeni: oamenii sînt nişte caraghioşi, caraghioşi... Şocul 
emotiv trece pustiitor dintr-o zonă în alta, îmi accelerează 
bătăile inimii, nu înțeleg ce caută sub timpla stingă unde 
ciocăne nemilos. Cît gol e în mine, Doamne, cît gol, încât 
degeaba îndes cu pumnii cuvinte peste cuvinte în acest hău 
nestatornic, tot neînțeles va rămîne gindul care le-a zămislit, 
neînțeles pînă la durere. 

— Vă mulțumesc! Scot o şoaptă, în gură cu gustul amar al 
înfrîngerii. Vă mulțumesc, adaug repede, cuprins de panică. 
Gestul dumneavoastră m-a emoționat profund. 

Aşez preţioasa cutie pe birou cu delicateţea eroului generos. 
Simt privirille gazdei ațintite asupra mea. 

— În tradiţiile noastre populare — îmi explică tandru domnul 
Toshiba, al cărui spirit de observaţie nu poate fi înşelat - un 
evantai deschis oferit în dar simbolizează dorința de progres şi 
prosperitate. Vă rugăm să nu aveți îndoieli. Aceasta este şi 
dorința noastră, nu, domnule Van Mennen? 

— Nu vă contrazic. 

— Am trecut în contul băncii Helios un cec în valoare de 
50.000. Suma vă stă la dispoziție. 

— Vă sînt profund recunoscător, fac neutru. 

— lertați-mă! Sint cam distrat. E dificil pentru mine să vă 
înțeleg sentimentele contradictorii. Luaţi loc, vă rog! 

Abia acum observ lingă birou cele două clasice perne 
pătrate, de un verde crud,  mătăsoase, îmbietoare. 
Îngenunchiez pe pernă, analizind în ritm sufocant situaţia. 
Decid instantaneu. 

— Vă rog să nu vă simțiți jignit. Aş fi obligat să vă cer scuze, 
declar solemn, urmărind acțiunile gazdei care scoate din birou 
o măsuțţă ovală şi îi îndreaptă picioruşele în formă de labe de 
şopiîrlă, sculptate în lemn stacojiu. 

Aştept răbdător. Domnul Toshiba pune măsuţa alături, 


aşează pe ea o tavă din ceramică neagră, două păhărele din 
cristal fumuriu şi o amforetă prelungă din porțelan alb ce 
seamănă cu gîtul grațios al unei lebede. 

— Continuaţi, vă rog! Mă îndeamnă jovial amfitrionul, cu 
acelaşi suris enigmatic sub care se destramă gînd după gînd. 

În timp ce vorbeşte ia măsuţa cu siguranța unui chelner 
stilat, o poartă prin aer ca un dansator şi o lasă cu gesturi 
precise între perne. Se înclină în fața mea, ia loc pe perna lui, 
se înclină a doua oară, ridică amforeta cu două degete şi 
toarnă în pahare. Aroma dulce a caisei coapte se răspiîndeşte 
în aer. 

— Vă rog să mă înțelegeţi exact, reiau dialogul, imitindu-i 
plecăciunile. M-am adaptat unui sistem moral propriu şi care 
nu  violentează prin nimic celelalte principii morale. 
Recompensa am omis-o însă din calcul. Apreciez gestul 
dumneavoastră sub raport moral. 

— Credeţi în Dumnezeu? 

— Atât cît îmi dictează conştiinţa. 

— M-am născut acum 62 de ani în Karuizaua. Pînă la Tokyo 
făceam pe atunci cu trenul cam cinci ore. Bunica avea un 
adevărat cult pentru caişi. Livada ei era admirată şi 
cunoscută. Nu prea departe de ascest orăşel se înalță vulcanul 
Asama. De milenii fumegă mereu. Uneori, noaptea, văpăi roşii 
se proiectau pe cer. Copil fiind, îmi plăcea să meditez în livada 
cu pomi în floare şi să privesc la Asama cum fumegă mereu, 
tenebros. De atunci am rămas fidel acestei băuturi dulci pe 
care o prepar singur. Vă invit să gustăm din pahare, 
amintmdu-ne de cei dragi, dispăruți pentru totdeauna şi 
păstrîndu-i în suflet pe cei mai buni din viața noastră cea de 
toate zilele. Sănătate, domnule Van Mennen! 

Ridică paharul. Procedez la fel. 

— Vă fac aceeaşi urare! 

Ne înclinăm unul în fața celuilalt şi ne golim paharele. 
Băutura tare şi parfumată e delicioasă. 

— Mai doriți? 


— Nu vă refuz. 

Gazda toarnă din nou. 

— Sînt adept al şintoismului, domnule doctor, curent 
religios predominant în Japonia contemporană. Unul dintre 
iluştri părinți spirituali al şintoismului a fost Motoori. 
Cunoaşteţi cele două argumente ale lui Motoori în favoarea 
şintoismului? 

— Cu toata sinceritatea, nu. 

—  Şintoismul nu are morală pentru bunul motiv că 
japonezii n-au nevoie de ea; europenii, fiind prin natura lor 
imorali, au nevoie în religiile lor de principii morale. 

Zimbesc indulgent îin timp ce patronul izbucneşte în ris. 

— Aş fi curios să cunosc, totuşi, şi părerea dumneavoastră, 
îl provoc pe amfitrion, cu dorința expresă de a-i fi pe plac. 

— Nu sînt convins dacă modesta mea opinie vă va satisface 
curiozitatea, domnule Van Mennen, declară liniştit 
interlocutorul cu mîinile strînse cucernic pe genunchi. Fiind 
sub profunda influență a culturii europene, vă va fi imposibil 
să înțelegeți paradoxala aventură spirituală a poporului 
japonez, a cărui istorie se pierde în timpuri străvechi. 
Admirabilele legende din cronicile Kogiki şi Nihongi s-au 
cristalizat pe baza arhaicelor practici liturgice şi rugăciuni ce 
s-au transmis din generaţie în generație prin viu grai. Aceste 
rugăciuni numite norito ne-au furnizat prețioase informații 
despre viața populațiilor din trecut. Existau pe atunci 33.333 
de zei! Pentru a ne amuza, vă informez că în prezent sînt peste 
opt milioane! Au trecut milenii. În Japonia contemporană 
descoperim patru religii: şintoismul autohton, budismul venit 
din India, confucianismul din China şi creştinismul răspîndit 
de misionarii europeni. Partea stranie însă, şi cu totul 
neînțeleasă pentru europeni, e că japonezul, departe de a fi 
exclusivist, fidel, pătimaş în credințele religioase, are, 
dimpotrivă, curioasa particularitate de a suprapune religii cu 
totul opuse. Adesea budismul şi şintoismul autohton sînt 
amestecate. În aceste condiţii indiferent dacă veţi accepta sau 


nu, vă declar că japonezii nu sînt religioşi. Se duc rar la 
temple, sau deloc, se roagă puțin şi rareori din convingere. Nu 
țin în secret ateismul lor, ci o mărturisesc sincer la prima 
ocazie. Cu toate astea morala e la un nivel foarte evoluat 
pentru orice cetățean japonez. Absurd sau nu, acesta este 
adevărul! Oscilînd între cult şi superstiție, între real şi 
reprezentare mitologică, între modern şi tradițional, Japonia 
evoluează pe o cale proprie, originală, impresionantă. 

În ţara mea, arta de a trăi, de a gîndi, de a munci sau dea 
lupta se confundă cu arta de a iubi natura. Sakura, floarea de 
cireş — regina primăverii — s-a născut din cenuşa vulcanilor în 
erupție, iar crizantema, admirabila şi plăpinda crizantemă, 
mai înnobilează încă simbolic truda mulțimii de pe acest 
pămînt insular bîntuit de cutremure. Să nu vă mire astfel că 
tragicele contraste din viața socială a Japoniei sint acceptate 
cu stoicism. Profunda înţelegere a veşnicei confruntări dintre 
bine şi rău nu reflectă altceva decît o strălucită demonstrație 
ce ne ajută să interpretăm esența fenomenelor din viața 
poporului japonez. Simplificind foarte mult problema, ne 
putem referi la coechilibrarea dinamică şi care, în traducere 
liberă, sună cam aşa: tendința de a aborda şi a reduce 
necunoscutul la cunoscut, de a asimila situațiile noi. Saltul 
calitativ s-a produs de la sine... 

Am plecat de mult din ţara unde florile nu mor niciodată, 
unde matematica, fizica şi chimia au devenit componente 
vitale ale condiției umane, unde informatica şi 
microprocesoarele din generaţia a V-a au dezvăluit cîte ceva 
din minunile inteligenţei artificiale sau a amuzantelor jocuri 
pentru copii... Dar sufletul meu mai tinjeşte încă după 
fumegosul Asama, după caişii din livada bunicii. Sînt ca un 
samurai bătrîn care-şi trece în revistă neuitatele iubiri... 

Domnul Yamada Hyo Toshiba zimbeşte melancolic, în timp 
ce liniştea ne învăluie pe amîndoi. „Cam sentimental pentru 
virsta lui, pentru profilul său cerebral” remarc, fără convingere 
însă. 


— Cindva m-au pasionat studiile neurociberneticienilor 
japonezi, intervin politicos. Mi-a atras atenţia, în special, 
prodigioasa lor competenţă, uriaşul volum de experienţe. 

— Mai întîi să ne golim paharele, hotărăşte amabila gazdă, 
înclinîndu-se iar în fața mea. 

Nu aştept samă îndemne a doua oară. Sorb alene, apreciind 
pînă la extaz, în tăcere, calitatea deliciosului rachiu. 

— Japonia a dăruit omenirii remarcabile personalități 
ştiinţifice, declar convins, după o lungă pauză. 

— Misterul ni se relevă în sufletul acestui minunat popor, în 
spiritul său inventiv, în uimitoarea sa tenacitate, calități 
izvorite din obsesiva idee de a rămîne el însuşi în credințe sau 
idealuri. Dacă nu mă înşel, am alunecat pe panta unui 
patriotism desuet. În orice caz, străinii n-au cum să ne 
înțeleagă sufletul, esenţa lui cristalizată din iluzia miturilor şi 
cruda confruntare cu o realitate istorică ce ne 
dezavantajează... Sint cam confuz. 

— Nicidecum, reacționez spontan, prins într-adevăr de 
neaşteptata confesiune a domnului Toshiba. 

— Sporovăiala mea nu vă poate convinge, domnule Van 
Mennen. Îmi permiteţi să vă ofer un exemplu concret? 

— Vă stau la dispoziţie. 

Patronul se ridică suplu, face cîțiva paşi şi se opreşte în fața 
peretelui din apropiere. Ca la o comandă cerebrală, o parte din 
panou dispare, lăsînd să se vadă o nişă prelungă, 
dreptunghiulară. Molcoma spuză luminoasă din interior o 
scoate în evidenţă. 

— Vă rog! Se întoarce gazda spre mine, invitindu-mă. 

Înfăşor cît mai strîns halatul, păşesc atent şi ajung lîngă 
patron, care aşteaptă într-o atitudine evlavioasă, cu capul 
plecat şi mîinile strînse pe piept. 

— Acesta e altarul celor defuncti, murmură gazda. Cultul 
pentru cei morți e un principiu sacru moştenit prin tradiții 
populare ce se pierd în istoria arhaică. Firida se construieşte 
în acelaşi timp cu locuința, adăpostind pe plăcuţe de lemn 


numele morților din familie. Scrierea japoneză s-a născut din 
alfabetul chinez. După cum vedeţi, pe aceste opt plăcuţe din 
lemn de cedru au fost sculptate pe verticală numele celor 28 de 
membri din familie decedați în ultimii 117 ani. Peretele din 
fundul firidei este acoperit întotdeauna cu o pînză pictată. Ea 
este de patru ori mai lungă decît înălțimea lăcaşului. Ceea ce 
observați aici este o reproducere în ulei după opera lui 
Ghekko: Izanami şi Izanaghi, cei doi zei — soră şi frate — care au 
primit cîndva ordin să creeze lumea. 

Admir în linişte pictura delicată, în culori pastelate. Femeia 
se pierde într-o togă albă ce o acoperă în întregime. Bărbatul — 
cu barbă lungă, neagră, e înfăşurat de sus pînă jos într-o pînză 
de culoare vişinie. Amîndoi stau pe malul unui lac din care a 
sărit un peşte mititel. 

— După cîte am înțeles, fac şovăielnic, fiecare familie 
apelează la alte divinități. 

— Fantezia populară a creat milioane! Familia mea a rămas 
fidelă acestor două divinități, creatorii lumii, după legendă... 
De pe un pod arcuit în cer, Izanami şi Izanaghi au împlîntat în 
ocean o lance acoperită cu pietre prețioase. Cînd au ridicat-o, 
bucăţi de spumă de mare s-au desprins de pe lance, s-au 
solidificat şi căzînd în ocean au format primele insule ale 
Japoniei. Naivă, duioasă, ridicolă, legenda m-a impresionat. În 
limba japoneză firida pentru defuncți se numeşte nikonoma. 
Pe vremea studenției, în cămăruța unde am pătruns în tainele 
biociberneticii şi ale altor discipline ştiinţifice, mi-am construit 
în zid firida pentru defuncți. Pe atunci nu eram un tip prea 
sociabil. Colegii m-au poreclit „Zeul din firidă!” 

— Nikonoma kami... Din acest exemplu, ca şi din eele ce 
v-am, expus anterior, aş dori să înțelegeţi că eliptica noastră 
biologică, destinul nostru lumesc şi, în special, cutezanța 
gîndirii noastre ştiinţifice, nu pot fi influențate de aceste naive 
reprezentări care, în fond, au fost create tot de noi înşine cînd 
spaima ne gonea pe planeta care ne-a născut. De aceea noi, 
japonezii, am schimbat mitologia în istorie şi o apărăm cu un 


argument paradoxal: „Cine ar fi inventat o istorie aşa de 
ridicolă, aşa de necrezut, dacă n-ar fi fost adevărată. Am aflat 
tirziu că pe drumul tragic al cunoaşterii, în cutezanța gîndirii 
noastre ştiințifioe îl înfruntăm, de fapt, pe Dumnezeu. Dar cine 
crede fără a cerceta, cine se înfricoşează de puterea Lui e un 
învins prin Spirit, acel Spirit care face parte din Universul 
infinit al materiei. 

Domnul Yamada Hyo Toshiba, Directorul General, savantul, 
Preşedintele Consiliului de Administraţie, patronul milionar 
stăpîn pe o parte din oraş s-a făcut nevăzut, a devenit o vagă 
amintire, n-am cum să-l mai recunosc în acest omuleţ 
răzvrătit, strîns în kimono, profilat ca o umbră pe firida celor 
defuncți şi pe care-l simt acum egal cu mine, păşind exact pe 
acelaşi drum al unicei şi scurtei noastre vieți de pe Terra. 
Impresia este atit de puternică, încât îl privesc admirativ, poate 
şi recunoscător. 

— Mi-aţi citit gîndurile, domnule Toshiba, reuşesc să 
articulez. 

— Faceţi parte dintre puţinii oameni pe care-i respect, 
domnule Van Mennen. Pentru clarviziunea cu care ați 
structurat principiile metodei de investigare a ființei omeneşti 
şi din care ați exclus orice motivaţie de ordin divin. V-am 
studiat metoda ani îndelungați. 

Îmi întinde mîna pe care i-o string cu emoție. 

— Vă mulțumesc! 

— Performanţele Clubului sportiv Tsunami nu le vom putea 
reedita în anii care vin fără participarea unor capacități 
ştiinţifice creatoare.  Antrenamentele sportivilor s-au 
diversificat enorm. În cel mai scurt timp va trebui să angajăm 
numeroase cadre specializate în diferite domenii medicale. 
Sîntem informați că în oraş a sosit doamna Irmgard Renate 
Stein, cunoscută atît în țară cît şi în străinătate pentru studiile 
întreprinse în psihologie şi psihiatrie. Nu comit nici o 
indiscreție dacă afirm că sînteți buni prieteni încă de pe 
băncile facultăţii. Vă rugăm să-i transmiteţi la prima întîlnire 


că sîntem gata să-i oferim postul de director al secției de 
psihologie sportivă din cadrul clubului Tsunami. Sînt convins 
că veți putea colabora cu rezultate strălucite. 

Propunerea domnului Toshiba îmi provoacă o reală 
surpriză. Doamna Irmgard Renate Stein mai trecuse în ultimii 
ani prin oraş... 

— Voi face tot ce-i posibil ca s-o conving. Vă promit! Debitez 
ca un automat, în timp ce bucuria revederi cu Irmy 
explodează în mine cu nebănuită putere. 

— Vă mulțumesc pentru intenţie, declară solemn patronul. 
Plăcuta noastră întrevedere a luat sfirşit, domnule Van 
Mennen. Vă promit că ne vom mai întilni. 

— Voi aştepta nerăbdător invitația. 

Domnul Yamada Hyo Toshiba închide capacul cutiei de pe 
birou şi cu acelaşi zîmbet enigmatic mi-o întinde. lau cutia, o 
pun sub braț şi însoţit de patron pornesc spre lift 

Uşa coliviei cilindrice s-a închis. Liftul coboară lent, 
silențios, într-o lume a tăcerii depline. Gindul revederii cu 
Irmy îmi înfrumusețează viața, îmi şterge din memorie tot ce 
s-a petrecut. 


M-am obişnuit să mai lenevesc dimineața în pat citeva 
minute cu ochii închişi, urmărind cum mi se destramă în 
conştiinţă dulcea toropeală a somnului. Capriciu de om în 
virstă, care află în felul acesta cum bate bătrineţea la uşă, 
discret şi implacabil. Recunosc asta fără ipocrizie, fără 
amărăciune, fără să mă alarmez din cale-afară. Senescenţa e 
fenomen biologic ereditar. Împotriva ei nu s-a ajuns să se facă 
mare lucru. După ce ai trecut peste pragul celor 48 de ani 
asemenea gînduri îți aduc un soi de linişte Înţeleaptă, linişte 
necesară pentru acel echilibru interior după care tinjim toată 


viața ca besmeticii. 

Aparenta lenevie nu mă nelinişteşte. O altă obişnuinţă mă 
cam îngrijorează. Plăcerea diabolică pe care o am de a mă 
plasa din nou în realitate numai cu ajutorul simțurilor şi al 
fanteziei! Am refuzat şi refuz orice intervenție de ordin tehnic, 
aşa cum ar fi gălăgia prelungită a unui clopot de catedrală, 
gama şocurilor electrice — dispuse alandala pe tălpi — jeturile 
cu aer polar sau declanşarea unui strănut exploziv, capabil să 
te trezească chiar dacă ai fi şi surd! Aşa şi acum, cînd ştiu că 
dimineața mă alungă fără milă din pat, mă îndeamnă să fug 
după treburi, mă încăpăţținez să nu deschid ochii, efectuind 
rapid operaţii intelectuale, deschise atit spre lume cît şi spre 
mine însumi. Şi n-aş avea decît să deschid un singur ochi 
pentru a cerceta multiplele date apărute pe ecranul cenuşiu 
din perete — ecran sub a cărui banală aparenţă se ascunde, de 
fapt, un modern automat. Puse alături de acest monstru 
tehnic străvechile orologii s-ar opri din mers sub imperiul 
complexelor de inferioritate! 

Dar nu fac nimic. Rămiîn cu ochii închişi, hotărît să mă 
respect, cu strania satisfacție că mă redescopăr în viaţă, 
conjugind la nivelul conştiinţei cîmpurile perceptive şi 
tematice. 

Ştiu însă că e tirziu, trecut de şase, iar dimineaţa asta mă 
întimpină calmă, cu un cer senin şi cu un soare voios, a cărui 
efervescenţă luminoasă pătrunde lacomă în încăpere prin 
fereastra larg deschisă. Toate astea le aflu pentru că sub 
pleoape mi-au apărut două pete galbene, intense, în timp ce pe 
față şi pe piept căldura luminii solare îmi împrăştie o senzație 
plăcută, accelerindu-mi bătăile inimii. Simt, în acelaşi timp, 
plutind în juru-mi mireasma subtilă, fină, a trandafirilor 
înfloriți. Probabil că vara care asaltează oraşul din toate părţile 
a ajuns şi în grădinița din fața casei noastre, unde, pe un petec 
de pămînt, Elsa creşte trandafiri galbeni şi roşii. Elsa! ... Nu, 
nu trebuie să-mi întind mîna în căutarea ei. Elsa a. Plecat de 
mult la piaţă, după cumpărături. Obicei poate arhaic, dar care 


o caracterizează integral — este o vajnică luptătoare împotriva 
sedentarismului. Dar culmea virtuozității în materie de 
combativitate o atinge în discuțiile pe teme profesionale. Atacă 
pe oricine, acasă şi pe stradă - nici eu nu scap, în special eu — 
dirijind, transformind orice dialog oricît de banal într-o 
sclipitoare şi academică pledoarie despre ecosisteme. O dată 
ajunsă aici, se lansează, cu argumente ilustrate prin zeci de 
exemple veridice, în teorii asupra ecosistemelor — netăgăduita 
ei pasiune cu privire la această problematică majoră reuşind 
astfel să se manifeste obsesiv... „Era tehnotronică a dereglat 
echilibrul ecologic” „conchide ea peste tot, cu atita vehemenţă, 
încît, după ani şi ani, s-a transformat într-o veritabilă spaimă 
pentru orice om cu vederi moderate. Sint convins că unii se 
roagă în taină ca problema să se rezolve cît mai repede numai 
pentru a scăpa de insistențele doamnei Elsa! 

O muscă sau altă insectă mi s-a aşezat pe nas. Încerc s-o 
îndepărtez cu palma. În urechi mi se strecoară vag acordurile 
unei melodii cunoscute. Recunosc vocea interpretului: May 
Way, cel care ne asasinează în ultima vreme cu melodiile lui 
marine. Compoziția îmi place... Elsa trebuie să fi uitat 
aparatul deschis. Cîntecul se întrerupe brusc. O voce 
bărbătească intervine grosolan, anunţind ca la circ: „leri 
seară, într-un antrenament de rutină, suedezul Lund 
Swenborg a atins 948 de kilometri pe oră conducînd o 
limuzină - Super-Posse A 25 —- Condor. Această viteză n-ar fi 
realizat-o dacă nu întrebuința noile pneuri „Hochdruck”! 
Atingeţi viteza ideală folosind numai pneurile „Hochdruck” į 
Reţineţi: pneurile „Hochdruck”! ... Nu uitaţi: „Hochdruck”! ... 
Şi iar începe să cînte May Way! ... Nu mai pot să sufăr 
reclamele. Cu ochii închişi îmi smulg perna de sub cap şi o 
arunc în direcția aparatului. Muzica încetează... Am pierdut 
şirul gîndurilor. A, da! Konrad, fiul meu, în vîrstă de 14 ani... 
La ora asta nu pot să-l caut decît în bucătărie, unde, 
sirguincios şi perseverent, pregăteşte micul dejun pentru 
întreaga familie. Evident, civilizația nu s-a dispensat încă de 


bucătării, la fel cum n-a renunțat nici la papuci. Am 
certitudinea că papucii au şi ajuns în picioarele lui Konrad. 
Într-o zi, puştiul îmi mărturisise, cu toată discreţia cuvenită, 
că dragostea părintească o poți găsi şi în căldura papucilor! ... 
Mai e ceva, trebuie să mai fie ceva... Doamna Irmgard Renate 
Stein n-a dat nici un semn de viață. 

„Gata! Îmi spun. Ajunge cu lenevia.” Am deschis ochii. 
Lumina puternică mă obligă să clipesc repede. Mă ridic, 
aşezîindu-mă cu grijă pe marginea patului, somnoros, puţin 
obosit. In jurul meu nu s-a schimbat nimic. Dar în mine? ... 
Toate sînt în acelaşi loc, şi în liniştea aceasta feerică, amețită 
parcă de parfumul trandafirilor, îmi este dintr-o dată teamă să 
mai şi gîndesc, fiind convins că pînă şi gîndurile ar putea face 
un tărăboi groaznic. Îmi caut din priviri papucii, pentru a mă 
convinge că nu m-am înşelat. Ochii mi se opresc pe cadrul 
ferestrei deschise de care s-a agăţat o eşarfă albastră de cer. Şi 
iar clipesc repede, încercînd să-mi revin. Pe birou străluceşte 
în plină lumină statueta aceea africană, cioplită cu măiestrie 
în abanos. Fetişcana, cu trupul gol şi zvelt, stă cu mîinile 
întinse deasupra capului dat ge spate, cu buzele arcuite 
într-tm suris triumfător, dăruindu-se parcă toată soarelui şi 
dimineţii. Alături am pus cadoul primit cu o zi înainte de la 
romanticul meu patron domnul Yamada Hyo Toshiba. Cutia 
are capacul deschis. 

— Konrad! Strig tare, întorcîndu-mă cu băgare de seamă 
spre uşa întredeschisă. Adu-mi papucii! 

Nu primesc nici un răspuns. În schimb, pătrund pînă la 
mine şuvițe albastre de fum. Miroase a lapte ars! ... Fug repede 
în bucătărie. Konrad nicăieri. Pe plita maşinii electrice laptele 
s-a revărsat din cratiţă, scoțind din funcțiune aparatul. Zăresc 
pe masă omleta cu şuncă, împărțită frumos în două porții 
egale, franzela albă şi roşiile întregi, abia spălate. Dintr-odată 
mă simt bine dispus. Cînd ultimul dintre copii are numai 14 
ani, tot ce se întimplă cu el pare firesc. Aseară s-a întors acasă 
foarte tirziu după orele 23, flămînd şi cu bluza leoarcă de 


transpiraţie. Abia se mai ținea pe picioare. Mi-a spus că făcuse 
un splendid antrenament nocturn cu bicicleta, pe pista din 
jurul lacului, în compania unui domn care l-a învățat cum să 
ajungă mare campion... N-a mai reuşit să-mi deşire toată 
povestea. Elsa i-a lungit urechile şi l-a trimis direct în baie, A 
adormit în cadă..., Abia acum realizez că fereastra bucătăriei e 
închisă. O deschid larg şi rămîn nemişcat, cu ochii țintă la 
ceea ce se întîmplă în curte. Numai în chiloţi, călare pe 
bicicletă, Konrad pedalează de zor, mişcîndu-se într-un cerc 
perfect. Apa curge şiroaie pe el. Din cînd în cînd fredonează, cu 
glas subțire şi fals, un cîntec. Nu înțeleg nimic. 

— Konrad! Strig cu asprime revenindu-mi. Vino să mănînci! 

— Gata! ... Vin, îmi răspunde. Dar nu se opreşte din 
pedalat. Gifiie... Nu reuşesc! Domnul Hay mi-a vindut 
castraveți! 

— Ce nu reuşeşti? 

— Să-mi dublez viteza. Uite, fii atent! Acum ar trebui să 
ating 68 de kilometri pe oră! Atît a atins domnul Hay aseară. 

Pedalează nebuneşte. Şi cîntă în gura mare: 


Cînd fermecate valurile-şi sparg 
tăcerile adinci şi-i Lună plină, 

Amoeba-albastră unduie în larg; 
Năluca ei se naşte din lumină... 


Nu înțeleg nimic. Urmăresc cercurile pe care le face Konrad. 
Pînă la urmă, amețit, am impresia că bicicleta de curse e o 
minge strălucitoare care se învirteşte nebună. Cînd îmi revin, 
Konrad e lîngă mine. Îşi şterge braţele şi bustul cu un prosop 
uriaş, portocaliu. Răsuflă zgomotos. 

— Vrei să-mi explici şi mie ce-i cu toată mascarada asta? 
Articulez greoi, cercetindu-l posac şi circumspect. 

Konrad îmi aruncă prosopul pe umăr, sare pe un scaun şi 
începe să înfulece din omleta cu şuncă. 

— Mi-e o foame de lup! Bolboroseşte, între două înghițituri. 


Mă uit la el din ce în ce mai intrigat Termină ce are în farfurie, 
ia şi porția mea şi cît ai bate din palme o termină la fel de 
hămesit. Nu e nici o mascaradă, se întoarce spre mine, 
ştergindu-şi gura cu dosul palmei. „Uf! Bine că nu-i Elsa acasă 
să-l vadă ce maniere are”, îmi trece prin minte... Îmi făceam 
antrenamentele pe pista din jurul lacului, continuă el. În" 
parcul sportiv. La ora opt fix am luat o pauză de zece minute. 
Lăsasem bicicleta pe iarbă. La un moment dat văd că se 
apropie de bicicletă un domn. Cum să-ţi spun? ... Cam slab, 
înalt, chel şi nebărbierit. Se uită la bicicletă, o ridică într-o 
mînă şi văzînd-o cîte e de uşoară scoate un fluierat admirativ. 
Fug repede lingă el să văd ce vrea să facă. „A ta e, puştiule? Mă 
întreabă, zimbind... Tată, ochii îi străluceau atît de tare în 
fundul capului, încît mi s-a făcut frică. „Un cadou. De la 
mama. După ce s-a întors din Anglia” i-am răspuns timid, 
stringînd mîna pe ghidonul bicicletei. „Straşnică piesă! ... Hai, 
nu te speria! Nu sint un om rău... Şi m-a mingiiat uşor pe păr. 
Vrei să ajungi campion! ... Eu am fost. Mondial. Eşti prea 
mititel ca să-ți aminteşti de mine. Mă cheamă Hay, George 
Hay... Pe tine?” „Konrad... Konrad Van Mennen” i-am răspuns 
fericit. Stăteam de vorbă cu un campion. „Uite, Konrad, mi-a 
spus, bătindu-mă cu palma pe umăr şi uitîndu-se împrejur. 
Dacă vrei să ajungi campion, îți vind un secret. Pe gratis! 
Pentru asta trebuie să ştii doar un cîntec. Eu nu-l mai ţin 
minte pe tot. L-am uitat. Dar cred că e de-ajuns cît mai ştiu 
din el.” Băieţii din grupa mea începuseră să plece spre casă. 
Am rămas singuri, eu şi el. Şi domnul Hay s-a apucat să cînte: 


Cînd fermecate, valurile-şi sparg 
tăcerile adinci şi-i Lună plină, 
Amoeba-albastră unduie în larg; 
Năluca ei se naşte din lumină. 


„Vrei să-l înveţi? ...” m-a întrebat pe urmă. Am dat din cap 
uimit. „Atunci, zice, trage cu urechea la mine!” A repetat 


cintecul de cinci-şase ori la rînd. După aceea m-a pus la 
încercare. Am ureche muzicală, doar ştii, tată. Am redat 
cintecul cu exactitate. „Cînd intri în cursă, nu trebuie să-l cînți 
în gura mare, m-a lămurit domnul Hay. Doar în gînd. Uite, 
aşa...” A închis gura şi s-a uitat în sus. Tată... Am crezut că e 
nebun. Cum era să-l cred? Dar el a simțit că nu-l cred. 
Zimbea. Cum să-ți spun? ... Trist, foarte trist şi cu lacrimi în 
ochi. „Nu-i aşa că nu crezi? A izbucnit deodată. Dă-mi 
bicicleta. Ai un ceas? Fă-mi un semn cînd trebuie să 
pornesc...” Era foarte hotărît. M-am uitat la secundarul 
ceasului de la mînă şi cînd am făcut semn... Tăticule, pista are 
un kilometru. După 48 de secunde domnul Hay sărea de pe 
bicicletă în fața mea! Ridea ca un copil. „Straşnică piesă, mi-a 
spus. Am atins 60-70 pe oră...!” Apoi şi-a adus parcă aminte 
de ceva. Se uita îngrijorat în toate părțile. Eu nu ştiam pe ce 
lume mă aflu... „Să nu uiţi cîntecul! Ai s-ajungi mare 
campion!” M-a mîngiiat repede pe creştet şi s-a îndepărtat 
grăbit. M-am uitat după el pînă cînd a dispărut printre 
copaci... 

Privesc la Konrad ca un prost. 

— Găseşte şi tu o scuză mai verosimilă, îmi revin, 
cercetindu-i reacţiile. Fel de fel de bănuieli îmi trec prin cap. 
Poate nu-i decît o simplă insolațţie... Te-am rugat întotdeauna 
să ne spui adevărul. Unde ai fost pînă la ora unsprezece? 

— Tăticule... Pe cuvint de onoare! Am văzut cu ochii mei! E 
adevărul-adevărat. M-am chinuit după aia două ceasuri. Am 
făcut exact cum mi-a spus domnul Hay. Mai întîi cîntecul. În 
gînd... Dar n-am atins nici 40 pe oră. Dimineaţa am... am... Ai 
văzut şi tu. Înseamnă că domnul Hay e un mincinos! lar eu un 
nătărău! 

Revolta lui Konrad e categorică. Mă face să şi zimbesc. 

— Nu te supăra! Caut să-l îmbunez. Domnul Hay a glumit. 
Ca să-ți faci antrenamentele cu seriozitate. 

— Nu se glumeşte aşa cu un copil! Ripostează Konrad, 
vehement. Sare de pe scaun şi rămîne cu ochii țintă la ceasul 


electronic de pe perete. Tăticule, s-a făcut şase şi douăzeci şi 
cinci! Ţine papucii! 

Îmi introduc picioarele în papuci şi rămîn țintuit locului.. 
„George Hay... George Hay, cotrobăi prin memorie, încercînd 
să-mi aduc aminte. L-am cunoscut parcă undeva... Cum 
naiba am putut să-l uit? E limpede! Clubul sportiv Tsunami...” 
Cu patru sau cinci ani în urmă Levin, tehnicianul, mă 
chemase pentru nişte testări de rutină. Ciţiva pugilişti tineri... 
Ploua cu găleata. Tocmai traversasem stadionul în drum spre 
pavilion. Pe pista acoperită cu zgură neagră pedala nebuneşte 
un sportiv în maieu roşu, ghemuit pe bicicleta lui subțire, fără 
să acorde vreo atenţie torentelor ce se revărsau de sus. M-a 
ajuns din urmă. M-am oprit, lăsindu-l să treacă, 
chinuindu-mă să trag pe frunte gluga pelerinei. Atletul pedala 
în forță. Mi-a aruncat o scurtă privire, a frinat brusc — mai, mai 
să se dea peste cap - a făcut o buclă strinsă şi s-a întors, 
tăindu-mi calea. „Doctorul Van Mennen? Strigă, sărind de pe 
bicicletă. Vă cer scuze. Sînt George Hay... Vă salut! Am auzit 
că mirosiți campionii mondiali după o schemă medicală 
proprie. Vreau să ajung campion mondial. Ce spuneţi? Aveţi 
puţin timp şi pentru mine? Vă stau la dispoziţie. Mă puteți 
întoarce şi pe față, şi pe dos, ca pe un ciorap. Numai să aflu 
dacă e ceva de capul meu” ... Înalt, zvelt, cu umeri largi, 
băiatul mă privea cu încredere. În ochii lui albaştri, limpezi, 
mari, străluceau toate candorile tinereții. „Nu se ştie niciodată, 
i-am răspuns fără ezitare. Treci după-amiază pe la cabinet.” Pe 
chipul lui bărbătesc, dur, apa curgea şiroaie. A zimbit larg, 
dezvelindu-şi dinţii albi, puternici, de animal tînăr. „O.K. 
Doctore! ...” În scurt timp ataca titlul mondial, 5.000 — viteză, 
pe velodrom, cu start de pe loc. După aceea... după aceea... A, 
da! A dispărut în condiții bizare. Vilva din oraş... Tresar. 
George Hay îmi zboară din cap. Am întirziat! Din clipa asta, cu 
sau fără papuci, trebuie să calculez riguros cum trec 
secundele, să mă mişc dintr-o dată într-un spațiu devenit 
aproape de nerecunoscut, fiindcă aşa se întîmplă cînd te 


grăbeşti, nimic nu se mai află la locul lui. Apelez la 
autosugestie, repetind mereu: „La ora şapte voi ajunge la 
clinică! ... La ora şapte voi ajunge la clinică!” Şi trec direct la 
acțiune, întrebîndu-mă, în acelaşi timp, ce mă mai poate 
salva. Exista o dialectică a împrejurărilor cînd şi în cea mai 
deplină certitudine se strecoară o parşivă doză de îndoială. 
Asta nu mă împiedică să arunc, cît ai bate din palme, 
pijamaua de pe mine şi numai în chiloți să alerg spre garaj. 
„Maşina! ... Să controlez dacă mai e la locul ei!” 

De unde a apărut gîndul ăsta stupid nu ştiu, dar el mă 
aruncă într-o stare de alarmă total nejustificată. Ca şi cum 
bătrina mea Susy - o Sussey 004-1500 - model cam învechit, 
motor cu hidrogen lichid, decapotabilă, foarte bună pentru 
orice teren, rezistentă şi care nu mi-a dat bătaie de cap pină 
acum, ar fi putut să dispară peste noapte, sau să facă explozie, 
sau să rămînă fără roți. Cite şi mai cîte nu mi-au trecut prin 
minte pină am ajuns la garaj, răsuflind din greu. Uf! ... Suzy e 
aici, strălucind de curăţenie, încă frumoasă pentru virsta ei. O 
mîngii puțin, ca un îndrăgostit... Şi biata Elsa care aleargă în 
fiecare dimineaţă atiția kilometri pe jos! Cu o frumuseţe ca 
asta în garaj şi ea să meargă pe jos, ca şi cum un asemenea 
splendid exemplu personal ar fi exact ceea ce ne lipseşte 
pentru reciştigarea echilibrului ecologic... Gindul mi se pare 
cam ipocrit... pentru că... 

„Vei ajunge la timp la clinică!” bombăne alt gind, 
obligîndu-mă să cred că mi-am făcut probleme degeaba. Şi 
buna dispoziţie începe să-mi dea tircoale. Mai întîi, un suris 
adresat blindei Suzy, apoi recunoştinţă tuturor luptătorilor 
împotriva sedentarismului... Dar tocmai atunci, un al treilea 
gînd, apărut nu se ştie de unde, îmi spulberă cu perfidie 
liniştea abia cîştigată. Gindul mi se strecoară viclean în 
conştiinţă. Credeam că-l pot respinge cu uşurinţă, însă mereu 
se întoarce, îndărătnic, insinuant, făcîndu-mă să-l accept aşa 
cum e, absurd, prea absurd pentru ca în prima clipa să-i dau 
crezare. „Pneurile ți-au cam dat de furcă în ultima săptămînă. 


Mai ales la roţile din spate. Dacă tocmai astăzi... o defecțiune 
tehnică la roți... Cum mai ajungi la ora şapte la clinică? ... 
Schimbă roțile! ... Schimbă roţile!” 

Nehotărit, dau vina pe intuiție. Cum să mă las convins de...? 
Încep să cercetez cu atenţie starea tehnică a roţilor din spate. 
Am suficiente cunoştinţe tehnice pentru a descoperi o 
defecțiune. După cîteva secunde, transpir. Dar gîndul apare 
din nou, insistent, căutînd să mă convingă să schimb roțile. 
Încă ezit, ca şi cum voinţa şi rațiunea mea s-ar opune din 
răsputeri unei alte voințe şi unei alte rațiuni, mai puternice. 
Mă trezesc, făcînd un calcul lapidar: cinci minute pentru 
fiecare roată... asta înseamnă zece, adică să renunţ la micul 
dejun! Alternativă nu există, dacă doresc să ajung la ora şapte 
la biroul meu din Clinica de psihiatrie. 

Mă consider încă om serios. Sper că aşa mă consideră şi 
alții. Aş fi incapabil să comit un cît de mic act de indisciplină, 
mai ales în materie de punctualitate... Alerg să mă conving 
dacă Elsa s-a întors de la piață şi-l anunţ pe Konrad — care-şi 
mănîncă liniştit roşiile cu pîine — că roțile din spate ale maşinii 
trebuie înlocuite. Nu aştept să văd ce efect a produs asupra lui 
această veste şi mă întorc la garaj unde, hotărît, mă apuc de 
treabă. Cu toată tevatura am pierdut numai opt minute! 

String al treilea bulon la prima roată cînd micul Konrad vine 
să mă anunțe vesel că în simulacrul nostru de grădină au 
înflorit şi lalelele. Mi-o dovedeşte pe loc, arătîndu-mi o floare 
roşie, mare, pe care o fixează în marginea parbrizului cu o 
clamă găsită aiurea. Mă cuprinde o discretă duioşie. La virsta 
mea, o consider normală. Sînt un părinte uşor sentimental, 
uşor pasiv, dar foarte lucid de importanţa ce trebuie acordată 
vieții afective a copilului. Colegii spun, mai în glumă, mai în 
serios, că sînt „timofil”, dar nu-i iau în seamă şi-l cam răsfăț pe 
Konrad, aşa cum se întîmplă peste tot cu cel mai mic dintre 
copii. Fetele, Anje şi Inna au plecat să studieze prin alte oraşe. 
Nu se mai întorc pe acasă decît ca să ne sărute pe amindoi 
obrajii, să ne aducă şi să ne recomande de fiecare dată nişte 


tineri arătoşi, iar după un timp să ne spună „La revedere!” ... 

În sfîrşit, amîndouă roţile sînt schimbate. 

— Konrad, fug să mă spăl pe miini, să mă-mbrac şi plecăm! 
Ţi-ai luat merele şi pîinea cu unt? 

Nu aud ce mi-a răspuns. Cînd mă întorc, Konrad stă la 
volan şi ambalează uşor motorul. 

— Sa nu te superi! Mi-o ia înainte. Sintem în întirziere! 

Trece alături, mă urc şi eu şi ies in stradă, demarînd violent. 
Mai am la dispoziție încă 15 minute. Pe Konrad trebuie să-l las 
la şcoală. De acolo încă şase kilometri pînă la Clinica centrală. 

Strada nu e aglomerată. Accelerez la maximum. Mi se pare 
că o zăresc pe Elsa încremenită pe trotuar, privind uimită la 
bolidul cunoscut care se năpusteşte spre oraş. 

— Tată! Strigă deodată Konrad. Nu trecem prin grădina 
botanică să vedem cum au înflorit cactuşii!? 

Frînez cît pot intrind pe Bulevardul „Bătrinelor Doamne” cu 
peste 100 la oră. Dincolo de biserica protestantă ating 135. 
Culoar liber. Automatele de la intersecții n-au decit să 
înregistreze excesul de viteză şi să-mi transmită la birou 
amenzile cuvenite. Depăşesc neregulamentar autobuzul ce se 
îndreaptă spre Observatorul astronomic şi mă trezesc 
răspunzindu-i lui Konrad: 

— Bine! Dar numai un minut. 

Rezervaţia florei tropicale e împărțită în figuri geometrice 
precise. Plante stranii, verticale, tiritoare, pe pămînt, prin aer, 
amestecindu-se în culori fanteziste, etalează în lumina 
soarelui tot felul de spiculi negri, roşii sau albi. Flori puţine. În 
starea de spirit în care mă găsesc nu prea am chef să-mi 
formulez impresiile. Briza oceanului, molcomă, aduce în 
maşină miresme ciudate. Mă trezesc fixînd îndărătnic ceasul 
de bord, urmărind cum trece afurisit de încet acel minut pe 
care-l pusesem la dispoziţia lui Konrad. 

—...104 de specii... sînt şi cactuşi negri... Tată, priveşte! 
Cactusul acela l-am văzut şi la ferma unchiului Johann. 

Şi Konrad continuă să turuie despre tot felul de nimicuri, 


bine dispus, tentat să analizeze pînă la nivel celular lumea 
aceea fascinantă. Urmează o pauză neaşteptată. Număr 
ultimele secunde. 

— Ce legătură există între spațiu-timp şi viteza luminii? 

Tresar. Întrebarea mă buimăceşte. Privesc morocănos spre 
copil. 

— Ce te-a apucat? 

— Am citit într-un articol. Mi-am adus aminte tocmai acum. 
Mai scria acolo... „ne aparținem nouă înşine din ce în ce mai 
puţin” ... Cum vine asta? 

În conştiinţa mea se produce o monstruoasă explozie. 
Speriate, gindurile o iau razna care-ncotro, unduindu-se toate 
într-un singur sistem asemănător cu fuga galaxiilor! 

— Dragul meu, încep timid, căutindu-mi cuvintele. Totul e 
foarte simplu... Tehnica se poate asemui cu un uragan care a 
clătinat planeta din temelii... Oamenii s-au schimbat pentru 
că spaţiu-timpul, din cauza vitezei ciştigate... Nu, ei au cîştigat 
timp şi bani în acelaşi spațiu în care viteza... Noi înşine... 

Un gînd aiurit se strecoară cu abilitate, închizindu-mi gura. 
Pierd contactul cu realitatea. 

— Tată, în dimineața asta nu eşti în formă... Au trecut patru 
minute. Nu mergem? 

Konrad mă trage de mîneca hainei. Mă priveşte cu ochii larg 
deschişi. 

— Dragul meu... Da, să mergem. 

— Îţi mulțumesc. Ai fost foarte înţelegător cu mine. 

Demarez lent. 

— Ţi-a plăcut? îl întreb într-o doară. 

— Chiar eşti convins că domnul Hay m-a mințit? 

Tac. Nu găsesc decît ginduri. Accelerez la maximum. 
Trebuie să cîştig din timpul pierdut. Ţişnesc pe bulevard, 
speriind o bătrină care înfulecă flămîndă dintr-un corn mare şi 
alb. Am avut impresia că i-a căzut ceva din gură pe corn, sau 
cornul din mină. N-ar fi fost imposibil să se intimple şi invers. 
Dacă rămii cu gura căscată, poți să te muşti de mînă şi nu 


altfel, căutindu-ţi cornul în gură! La viteza pe care am atins-o, 
gîndul n-are timp să se cristalizeze. 

Pe Konrad l-am depus teafăr la şcoală. Ne-am despărțit ca 
nişte buni prieteni, stringîndu-ne în brațe, el sărutîndu-mă pe 
amîndoi obrajii, eu observind că i-au mai apărut pe nas cîțiva 
pistrui, el profitind de moment ca să-mi şoptească: 

— Atenţie! ... Barba! E cazul să te razi. 

Mai flutură încă mîna deasupra capului cînd dispar după 
colțul străzii. Şi mai fixez încă oglinda retrovizoare cînd sînt cât 
pe ce să ucid o tînără. A căzut pe asfalt cu bicicleta deasupra. 

Nu ştiu cum străbat o parte din oraş. Ajuns pe locul de 
parcare din spatele clinicii răsuflu adinc. Nu doresc altceva 
decit să-mi recapăt echilibrul interior. Sînt convins că am 
coborit calm din maşină. Cu certitudinea că am în cap cel mai 
perfect vid. 

— Van I... Măi, băiete! Aud că mă strigă cineva. Distrat mai 
eşti în dimineaţa asta! 

Mă răsucesc pe călciie şi dau cu ochii de o Pezzoli-Deimler 
de toată frumuseţea, argintie, prelungă şi zveltă, ultimul tip. 
Prin portiera deschisă un bărbat corpolent, în cămaşa albă, se 
chinuie să coboare. 

— Noël! îngîn aiurit, repezindu-mă către el. 

Ne îmbrățişăm, ne sărutăm pe amindoi obrajii, ne stringem 
mîinile. 

— N-am mai urcat în birou. Portarul mi-a spus că trebuie să 
pici din clipă în clipă, turuie Noël Adamovici, fostul meu coleg 
de facultate, băiat simpatic, plin de viață, mare colecționar de 
anecdote celebre şi care mi-a spus cel dintîi... Van! 

— Cu ce ocazie? Îmi revin din surpriză. 

— Afaceri cu fructe. Import-export. La naiba! N-aveam ce 
căuta în ştiinţă! Am trecut să te văd. Ştii că sînt opt luni de 
cînd... 

— O cafea? 

— Mulțumesc! Dimineața numai citronadă. Capăt 
proportii... Tu? 


Ride cu voie bună, destins, ca orice om căruia viața îi merge 
din plin. Precis are milioane. 

— Tala-vala! Recunosc în doi peri. Fac şi eu ce pot. Ce nu, 
mai las şi pentru alții. 

— Eisa? ... Konrad? Fetele? 

— În ordine, în ordine... Şi totuşi, insist, nu bem o cafea 
împreună? Te rog! 

— Nimic. Nu te supăra! Absolut nimic. De altfel eşti în 
timpul programului. Cu altă ocazie. Apropo, ce-ai mai auzit de 
Irmgard Renate Stein? Fosta noastră colegă... Eraţi în relații 
cordiale. 

— Habar n-am. Circulă. 

— Sînt informat că e prin oraş. Nu te duci s-o vezi? Dacă o 
întilneşti spune-i c-o sărut! 

- Dacă mă invită, de ce nu? Pînă în clipa asta n-am nici o 
veste din partea ei. 

— Nu te uită Irmy... Hai, pa, te sărut! Toate cele bune! O pup 
şi pe Esla! O să te anunț cînd mai trec pe aici. 

Ne îmbrățişăm, se urcă în maşină, demarează, fluturindu-şi 
mîna prin geamul deschis. 

Noël! Ce apariție neaşteptată! ... Şi Irmy să nu-mi dea încă 
nici un semn... Opacă, nesuferită, proasta dispoziţie mă 
învăluie din nou. Constat cu stupoare că am o întîrziere de 
numai 18 minute. O adevărată performanţă! 

Mut, orb şi surd, ca şi cum aş străbate singur un uriaş 
pustiu, mă grăbesc să pătrund în clădire pentru a ajunge, în 
sfîrşit, în biroul meu. Distinsa doamnă O.B.C. Turner, fidela şi 
buna mea secretară, mă aşteaptă. Are, ca de obicei, o ţinută 
impecabilă, demnă, impunind respect. Uniforma albă, 
sclipitor de albă, excesiv de albă, închisă la gît, nu prezintă 
nici o cută în plus, nici o cută în minus, iar doamna Turner, 
înaltă şi dreaptă, puţin rigidă, mai palidă ca niciodată dar la fel 
de slabă, cu buze subțiri, mă scrutează dojenitoare din spatele 
imenşilor ochelari cu lentile groase şi rame negre. În timp ce 
caut să mă aşez în fotoliu cît mai firesc cu putinţă, ea îşi trece 


mîna stingă prin părul cărunt, tuns scurt, băiețeşte. 

— Bună dimineața, doamnă Turner! Îmi aduc, în sfirşit, 
aminte. 

— Domnule Van Mennen, bună dimineaţa! Aţi întirziat 18 
minute! 

Glasul îi tremură. 

— Da, 18... 

Pe birou dosare, hirtii, prea multe hîrtii. Şi tava nichelată, 
cu farfurioară şi ceşcuţă roşie. Cafeaua s-a răcit. 

— Prima întirziere din ultimii ani. De cînd sînteți director. 

— Da, prima... Ceva nou? 

— Vi s-au comunicat acum cîteva... amenzile. Suma totală e 
de 780... Exces de viteză, depăşiri neregulamentare, atentat la 
viața unei tinere femei. Gaby Paillon. 

Spune totul din memorie. Are o memorie prodigioasă. 

— Bine! 780... 

Scot din sertarul biroului un carnet de cecuri, semnez unul, 
îl rup din cotor şi îl împing pe marginea suprafeţei lucioase. 

Dar puteaţi să vă pierdeţi viața! izbucneşte doamna 
Turner, a cărei voce devine vibrantă. 

— Evident, viața! 

Tuşeşte uşor, ca pentru a-şi reveni. O privesc scurt, 
întrebător, în vreme ce-mi lipesc palmele de cristalul rece de 
pe birou. 

— Caz urgent! Salonul 104. Vă solicită doctor Borow... 
Inspectorul şef Joop K.G. Va fi prezent aici la ora opt, opt şi 
ceva pentru clarificări în legătură cu decesul survenit 
azi-noapte în salonul 8. 

— Cine? ... Patrik? 

— Da. Aveţi în mapa galbenă certificatul de deces... 
Sinucidere. Substanțe chimice. 

— Idiotul! ... Cine l-a semnat? Adjunctul? 

— Fără-ndoială! Nu uitaţi să semnaţi conturile cu rente şi 
actul pentru achiziţionarea medicamentelor. Încă ceva. 

Scoate de sub braț mapa verde. Din mapă saltă cu două 


degete un plic albastru. Face trei paşi şi mi-l întinde. 

Din plic extrag o carte de vizită. Îmi pun ochelarii — sînt 
presbit, 1,25 - şi citesc: Irmgard Renate Stein - CI. Psy 43. 
Proprietatea particulară — Cod 324.897. Videofon: M.P.L. 605. 

Pe verso sînt bătute la maşină următoarele cuvinte: „Dragă 
Van, te aştept la ora 14. Nimic banal. Irmy.” Clipesc des, 
cuprins de o uşoară emoție. „A avut dreptate patronul... Ca şi 
Noel de altfel” îmi spun, întorcînd bucăţica de carton pe o 
parte şi alta, pentru a mă convinge parcă de realitatea acestui 
tulburător mesaj. 

— O veche prietenă. Contramandaţi audienţele de la ora 14. 
Pentru... pentru ora 17. Căutaţi o justificare. Mă bazez pe 
fantezia dumneavoastră. 

Mă ridic, îndreptindu-mă spre uşa care face legătura cu 
pavilioanele clinicii. 

— Halatul, vă rog! 

Doamna Turner se grăbeşte să mi-l aducă din cabinetul 
steril. 

— Mulţumesc! 

— Beţi cafeaua mai tirziu? 

— Da. Şi vă rog, fierbinte! 

— Staţi! Nu plecaţi Încă. Azi nu v-aţi bărbierit. Dar puteți 
măcar un pieptene să vă treceţi prin păr! 

Îmi întinde pieptenele, scos dintr-un buzunar. 

— Crezi că mai are vreo importanță? 

Doamna Turner zimbegşte într-un fel anume, şi tolerantă, şi 
ironică, şi drăgăstoasă. 

— Neglijenţa nu e scuzabilă la virsta dumneavoastră! 

Îmi încheie şi un nasture de la halat în vreme ce eu mă 
prefac discret că-mi arunc pe spate părul rar, albit. 

— Acum sînt altul! ... Mai puţin urit, mai academic, mai 
norocos! 

Surid. Îi înapoiez pieptenele. O las câteva secunde să mă 
măsoare cu atenție. 

— Ah! Cum era să uit! Izbucneşte doamna Turner, total 


nefericită. Maurice şi băieții lui! 

— Maurice?! ... Ce băieți? 

— Control pentru nu ştiu ce surse energetice. Această aripă 
a clădirii, camera sterilă, cabinetul dumneavoastră particular, 
liftul, salonul de operaţii..., mă rog, sînt foarte... Au lucrat 
toată noaptea. Da - adaugă după o scurtă ezitare — o echipă de 
trei băieţi simpatici. Maurice, dacă nu mă înşel, mai este încă 
i ala 

— Aţi controlat? Dispoziţie oficială? Parcă s-a mai făcut un 
control cu puțin timp în urmă. Nici două săptămîni.. 

— Mie nimic nu-mi scapă, domnule director. Ordin scris, 
ştampile, semnături... Ni s-a cerut chiar să le oferim şi o 
cameră la subsol. Vor face de gardă zi şi noapte. 

— Cine suportă salariile? 

— Consiliul municipal. 

— Bine. Să-mi prezentaţi actele acestor indivizi. 

După ce mă înclin uşor, mă întorc şi ies pe coridorul îngust, 
obscur din cauza ferestrelor mici, zăbrelite. „Ne aparţinem 
nouă înşine din ce în ce mai puţin”, aud ca de departe vocea lui 
Konrad. O nelinişte vagă, străină, se strecoară în gindurile 
mele. Cu senzaţia că mi-a sărit cineva în spinare rămîn în fața 
uşii de la lift. Întindun deget şi ating uşor butonul cu 
reflexe metalice. În aceeaşi secundă îmi dau seama că, de fapt, 
liftul coboară. 

Uşa liftului se deschide violent şi dau nas în nas cu un tip 
caraghios, la nici 30 de ani, cu basca lăsată pe frunte. 
Salopeta cenugşie îi atirnă în dezordine pe trupul firav. Mutra 
de cinocefal!, ochii mici, îi dau un aer şugubăț, dar şi de 
timpenie crasă. Cîteva genţi colorate îi atirnă pe umeri şi pe 
braţe. Mă salută reverențios, zimbeşte cu gura larg deschisă 
şi-mi face loc. 

— Să trăiţi! Domnule doctor Van Mennen. 

— Bună! Dau să trec mai departe, şi nu-mi aduc aminte 


ș Maimuţă africană cu bot ascuţit ca de cîine (n.a) 


unde l-am cunoscut pe acest individ antipatic. 

— Sînt Maurice, domnule doctor, îmi şopteşte cu glas 
subțire. 

— Mda! ... M-a pus la curent secretara. 

— Am lucrat pe cinste! Nu vă faceți griji. 

— Griji? Mă încrunt. 

— O informaţie, vă rog. 

— Poftim!. 

— Intraţi în clinică numai pe la poarta principală? 

— Evident. 

— Perfect... Multumesc. Vă salut! 

Pleacă. Stau nedumerit şi mă uit în urma lui. „Cine naiba mi 
l-a trimis şi pe ăsta?” ... Intru în lift. 

Cu douăzeci de secunde înainte de ora opt deschid cu 
precauție uşa propriului meu birou. Inspectorul şef Joop R.G. 
s-a şi instalat ca la el acasă, în cel mai confortabil fotoliu. 
Răsfoieşte febril o revistă. În alte împrejurări mi-ar fi atras 
atenţia profilul său dur, asimetric, bărbie uşor voluntară, 
fizionomia ascetică, pentru care orice endocrinolog l-ar fi 
suspectat de hipertiroidism. Acum însă nu-i remarc decît 
costumul de culoarea paiului de orez, costum a cărui linie 
impecabilă l-ar impresiona pînă şi pe cel mai distins maestru 
în arta modei. Ne cunoaştem de peste 15 ani. N-am reuşit să-i 
descifrez niciodată taina acestei pasiuni pentru eleganța 
vestimentară. Nu-mi mai aduc bine aminte cu ce prilej mi-a 
spus în treacăt că universul în care „mişună” pune 
întotdeauna preț nu pe ce are în el ci pe el! Mă rog!... Un 
parfum subtil, străin pesemne, pluteşte în birou. Plăcut, 
bărbătesc. Prefăcindu-se că nu observă prezenţa mea, Joop îşi 
vede liniştit de treabă. Ne-am obişnuit unul cu celălalt. Ne 
respectăm reciproc defectele, ciudăţeniile. Deci nu mi se pare 
nimic jignitor în faptul că inspectorul şef mă tratează ca pe o 


mobilă oarecare. Trec la birou. Actul de deces al celui ce a fost 
Patrik Schliemdeig se află deasupra mapei de lucru. Nu-mi fac 
probleme. Bolnavul - internat cu patru luni în urmă în condiții 
încă nelămurite pe deplin - a prezentat stări depresive cronice. 
Violenţa crizei din noaptea trecută n-a surprins pe nimeni. 
Cum a reuşit să intre în camera de gardă şi să fure 100 de 
pastile de Folltimex nu e treaba mea. S-a dus după aceea în 
baie. L-au găsit mort în cadă. 

— Ai pe aici o substanţă psihotropă? bombăne fără veste. 

— Eşti cam confuz. 

— Pastilă, casetă, praf, lichid... Poate să fie cu efect hipnotic 
sau neuroleptic. Ceva care să-mi reducă pentru o zi activitatea 
intelectuală şi să-mi aplatizeze stările emoționale. 

— Nu mai e nevoie. La ce ti-ar folosi? Constat că prezinţi o 
diminuare serioasă a activității mentale... 

— La ora 11 punct am o şedinţă în cadrul Consiliului 
municipal. Pe ordinea de zi o singură problemă: profilaxia 
socială. La şedinţă participă şi Ingebrigtsen Seel. El susține 
referatul. De cîte ori îl întîlnesc în ultima vreme, simt că ar 
trebui să-i modific puțin structura oaselor faciale... Din cîțiva 
pumni. Mi-e teamă că acum o să-mi realizez dorința în public. 
Dă-mi măcar o linguriţă cu sirop! Mai am patru ani pînă la 
pensie, pricepi? 

— Stare hiperagresivă! Ai devenit periculos. 

— Ticălosul! Îi mut fălcile! Şopteşte Joop, ridicînd în aer 
revista pe care tocmai o frunzărise. 

— Altceva mai plăcut n-ai ce face? mormăi taciturn, 
văzindu-i mutra prelungă schimonosită de furie şi ochelarii cu 
lentile groase care m-au agasat întotdeauna. 

— Să lăsăm gluma! Pentru început îi aplic o amendă. 
5.000. Ulterior îl acuz... Habar n-ai ce se întîmplă în elegantul 
lui bar. Ştii ce-i asta? 

Flutură revista cu un gest dramatic. 

— Reţete pentru prăjituri cu margarină? 

— Maculatură indecentă. Am găsit-o în dimineaţa asta în 


camera nepoatei mele, singura rudă din oraş. N-a împlinit 16 
ani. Îmi aruncă revista pe birou fără să se mişte din fotoliu. 
Seel patronează editura din umbră. Crede-mă! Şi tocmai el 
ține referate despre profilaxia socială! 

— E inutil să-ți faci probleme. Fiicele mele şi-au consolidat 
cultura cu literatura asta. La dracu! Ne pierdem timpul aiurea. 

— Lasă demagogia! miîriie Joop, scoțindu-şi ochelarii de pe 
nasul subțire şi neregulat. Pe fruntea înaltă, împinzită cu 
riduri, i-au apărut broboane de sudoare. Se ridică din fotoliu şi 
străbate camera cu paşi repezi. Lîngă fereastră se opreşte, cu 
umerii largi căzuți înainte, îşi pune ochelarii la loc. Am probe 
împotriva a cel puţin 15 indivizi în frunte cu Seel. Pînă în 
noaptea asta eram hotărît să-i înfund pe toți cît mai repede... 
Pînă în clipa cînd am auzit de moartea lui Patrik. De atunci 
n-am mai închis ochii. Tirfa aia nu m-a lăsat să dorm... 

Cînd se întoarce către mine e calm, Buzele subțiri i-au ajuns 
ca două linii. Ştiu cât e de ambițios. 

— De cînd sînt implicat în afacerile tale tenebroase? Şi de 
cînd sînt paratrăznet pentru aceste descărcări... nevrotice? 

— Şi ce te faci dacă într-o noapte de insomnie începi să-ți 
pui singur întrebări? 

Cuvintele lui Joop mă iau prin surprindere. Dar polițistul 
mă priveşte mohorit, înțeleg că nu-i arde de glume. 

— Depinde, răspund în doi peri. Dacă sînt convins că merită 
osteneala, mă duc să fac un duş. Nu te poți prezenta în fața 
conştiinţei decît gol şi curat, mai ales la bătrinețe! 

Joop K.G. Rinjeşte nespus de trist. 

— Se vede că eşti abia începător. 

Ridic din umeri. 

— Ce vrei, în fond? 

Inspectorul se strecoară într-un fotoliu, clipeşte cu ochii 
pierduţi la cine ştie ce amintiri - ceea ce nu-l împiedică să 
pescuiască dintr-un buzunar o hîrtie frumos împăturită. 

— Porcăria asta cu Seel mi-a adus în minte o alta... hm! din 
tinereţe. Eşti convins că am avut şi eu o tinerețe, nu? 


— Păi sigur, ripostez. Ai găsit şi momentul, şi locul să te 
spovedeşti! 

— Nu-i aşa? replică el. Avusesem de gînd să trec pe la 
biserică, dar m-am gîndit că la auzul confesiunii or să fugă toți 
sfinții! 

Înghit în sec, cu resemnare. 

— Bine, dă-i drumul! 

— Ai auzit vreodată de scandalul cu Rita Schâffer? 

— Fosta campioană mondială la probele alpine... Numai de 
ea. 

— Eram un începător, cum eşti tu acuma. Abia ajunsesem 
în poliție. Şef era pe atunci unul ambițios, lipsit de scrupule şi 
uns cu toate alifiile: Gerald Callman. Zdravăn, roşu la față, cu 
nas turtit, de boxer după un K.O. fatal. Dacă-l vedeai o dată, 
nu te mai dădeai în vînt să-l reîntilneşti — dacă înţelegi ce vreau 
să spun. Dar deştept al dracului; umbla vorba că are pe 
undeva un fişier unde îngrămădise informaţii detaliate despre 
toți grangurii oraşului şi despre numeroşi alți indivizi cu 
biografii interesante. Genul de informații care îţi deschid toate 
uşile la orice oră şi în orice problemă. La patru săptămîni după 
ce mă angajasem m-a chemat la raport. Stătea răsturnat în 
fotoliu, dar pe mine m-a ținut mereu în poziție verticală. „Ştii 
ce? au fost primele lui cuvinte. Omul e slab prin ceea ce 
ascunde. Am aici dosarul dumitale oficial.” „Să trăiţi!” am 
răspuns ca prostul. „Recomandări excelente ale şcolii de 
poliţie” a continuat el. „Da, domnule!” i-am dat înainte. „Las-o 
moartă, m-a repezit Callman, că ştiu bine cît respect îmi porți. 
Şi mai ştiu o grămadă de alte chestii despre dumneata. Care 
nu sînt scrise aici.” A bătut în dosar eu un deget roşu, umflat 
ca un hamburgher şi m-a privit cam ca pe un şvaițer cu prea 
multe găuri. Mă simțeam ca un liliac în poziție de repaos, 
atîrnat cu picioarele de tavan - şi mă opresc aici cu toate 
comparațţiile. „Eu, să trăiţi...” am îngînat. „Las-o baltă, omule, 
a repetat el, plictisit, nu eşti aici ca să-ți spui părerea, pentru 
dumneata jocurile au fost făcute de mult. Cum dracu nu 


pricepi atita lucru? Pentru oricare dintre noi jocurile se fac mai 
înainte, în alte părți, nu ne rămîne decit să ne supunem. Şi, la 
o adică, să ne apărăm pielea. Ori să ne-o vindem cît mai 
scump, cînd e vorba să fim goniţi de la masă. Ascultă un sfat, 
dacă vrei să supraviețuieşti: de-aici incolo tratează-ți 
conştiinţa ca pe o tirfă. Pricepi cum vine asta? Apelezi la ea 
numai cînd ai absolută nevoie de un anume serviciu, în în rest 
o tratezi cu lovituri peste bot.” „Domnule inspector-şef...” am 
îndrăznit, dar el s-a strimbat ameninţător, şi pînă să-mi dau 
seama că de fapt zimbise, m-am speriat şi am tăcut. „Vrei să 
întrebi de ce-ţi țin toată predica asta? Pentru că, repet, ştiu ce 
slăbiciune ascunzi, domnule Joop. Şi asta nu se poate, cel 
puțin pînă o să ajungi la virsta şi poziția mea. Dacă o să 
ajungi. Ai auzit despre Rita Schäffer?” „Da, domnule!” m-am 
grăbit să răspund. Gloria sportivă a oraşului. „O glorie, m-a 
întrerupt el, care n-a împiedicat-o să ajungă prin manevre încă 
nelămurite, moştenitoarea vestitei milionare Clelia Filipeppoli. 
După care a divorțat rapid de un soț nereprezentativ şi a 
asediat - pentru puţin timp - inima ostenită a industriaşului 
Paul  Schliemdeig; şi fiindcă îi rămăsese o rezervă de 
combativitate, s-a încurcat discret cu un tînăr cibernetician 
obscur de la baza sportivă Tsunami. De la această dată, 
milioanele strînse cu atita sudoare de gloria noastră au 
început să se împuţineze şi tare aş vrea să ştiu cine o ajută să 
sărăcească. Misiunea dumitale, ai priceput? Scormoneşti tot, 
orice gunoaie, de orice fel. Indiferent cît ai să strimbi din nas. 
Scotoceşte şi prin programul zilnic al ramolitului de 
Schliemdeig. Vezi că a mirosit legătura dintre Rita şi 
cibernetică. Raportezi zilnic.” „Am înțeles, domnule inspector.” 
„ŞI încă ceva, Joop, m-a oprit el. Eu sînt pe ducă, băiete. O să 
afli altădată cauza. Am strîns un morman de polițe pe care 
plănuiam să le plătesc. Adică trebuia să le plătesc, eram silit, 
altfel tirfa mea, pe care am tot plesnit-o pînă acuma, ar fi 
profitat că sînt bătrîn şi ar fi prins glas, făcindu-mi un iad din 
anii de pensie. Aşa că, dacă într-o bună zi o să primeşti cheile 


unei arhive, să ştii că acolo zac datoriile mele. Te blestem să mi 
le plăteşti dumneata. O să-ți ofer dealtfel şi posibilitatea s-o 
faci." Am plecat din biroul lui Callman fără să fi priceput mai 
nimic. Aşa cum, bănuiesc, nici tu nu pricepi acuma. 

— Foarte judicioasă bănuială! 

— Ai răbdare, că n-am isprăvit! 

— Mă şi miram să fii expeditiv. 

— La două zile după convorbirea cu şeful, l-am găsit pe 
Schliemdeig în maşina lui, cu un glonte în ceafă. Rita Schäffer 
avea un alibi inatacabil, pe care însă Callman l-a demontat cu 
două expertize trucate şi o mărturie falsă. Cînd a fost 
condamnată la închisoare pe viață avea, după cum s-a dovedit, 
veniturile unei văduve de război. Milioanele primite de la Clelia 
Filipeppoli dispăruseră fără urmă. Adică în buzunarul lui 
Martin Doga... Bătrinul fusese însă ceva mai precaut — lăsase 
averea unui nepot, Patrik Schliemdeig... 

— Stai, stai, moară stricată! Care Martin Doga? ... Te referi 
la actualul vice-preşedinte de la Tsunami? 

— Nu cumva ţi s-a deşteptat interesul? Acum douăzeci de 
ani, numitul Doga era un cibernetician obscur al unei baze 
sportive pricăjite — cum foarte bine ştii... 

- Da, ştiu... lar şeful tău s-a pensionat şi a dispărut. 

— Versiunea oficială. S-a pensionat cu o săptămînă înainte 
de moarte. Cancer. Şi a avut bunul simț să-şi aleagă pentru 
afacerea asta un loc în afara oraşului. Nu fără să-mi lase 
scaunul lui şi cifrul arhivei secrete. Şi o moştenire 
insuportabilă: intenţiile lui de răzbunare. lar pe deasupra... 
caută la tine în birou. 

— Eu? 

— Tu. la caută. 

Deschid sertarul. Hîrtia fluturată adineauri de Joop a ajuns, 
nu ştiu prin ce tur de prestidigitație, între hirtiile mele. O iau, o 
privesc. E un cec la purtător, în valoare de 100.000. 

— O donaţie? întreb aiurea. De care nu te-ai atins. 

— Am primit cecul prin poştă. Într-un plic. Fără numele 


expeditorului. În chiar ziua cînd bietul Callman îşi lua 
tălpăşița. 

— Crezi că el? ... 

— Şi azi mă obsedează gîndul că poate Rita Schäffer a fost 
nevinovată. Callman nu-şi alegea metodele, nici nu există 
altele într-o lume ca a noastră. Cu o condiţie — să fii infailibil. 

— Şi aşa ţi-a cumpărat tăcerea? 

— Poate. Poate altcineva, adevăratul asasin. Poate un al 
treilea l-a plătit pe Callman. Un singur lucru nu vezi - cecul e 
neatins. 

— Văd. Şi mi-l pasezi mie? 

— Exact. Să ai şi tu la ce visa noaptea, sau despre ce vorbi 
singur, cînd te asaltează insomniile. 

— Mi-e teamă că nu înțeleg. 

— De aici înainte ai intrat în joc, dragul meu. Un joc făcut de 
alții şi încheiat între ei... Ai avut un deces azi-noapte la 
clinică? 

— Da... răspund greu, nedumerit. 

— Patrik Schliemdeig. Moştenitorul industriaşului. 

— Da... 

— Un moştenitor sărac. Şi milioanele lui au dispărut. 

— Nu se poate. 

— Ai să schimbi actul de deces. Stop cardiac, în loc de 
sinucidere. Altfel sar pe noi dulăii din presă. Şi cine ştie ce 
hazna începe să duhnească. 

— Eşti nebun? 

— Cercul s-a închis, Van. După două decenii.. 

— Frumos cadou primesc din partea celui mai bun prieten 
acum cînd împlinesc douăzeci de ani de reale servicii aduse 
clubului sportiv Tsunami! 

— He, he! Face Joop sarcastic. Vezi mai bine ce faci cu tirfa 
aia ata. Dă-i peste bot, dacă vrei să te mai bucuri de dragostea 
Elsei încă o săptămînă. Cine l-a descoperit în baie pe Patrik? 

— Sora Vivienne. 

— Tinără? ... Necăsătorită? 


— 19 ani. Iubitul 34. Industriaş. 

— 25 000. Cecul îl primeşte azi. Să-şi ţină gura. Autopsia? 

— De gardă era doctorul Borow. Tot el a făcut şi... 

— Cine e acest Borow? ... Slăbiciuni, defecte, vicii. 

— Orgolios, 28 de ani, îi plac blondele. Şi cînii lupi, 
alsacieni. Viciu de bază: inteligenţă sclipitoare. 

—  Straşnic! Joop îşi freacă mîinile ca un samsar. 
Paradoxala lui obişnuință de a poza în atitudini groteşti, de a 
se exprima ca un zugrav, pentru a-şi ascunde adevăratele 
gînduri. Seel are în bar o blondă cu pretenții. Director 
comercial, contabil tehnic şi expert în materie de distracții 
dubioase. Paravan. Inteligentă. Cultură solidă. Sceptică. 
Temperament nordic. Pasiuni sporadice pentru înot, tenis şi 
pisici. Ultima relaţie masculină cu chiar Martin Doga în 
persoană... Unde e călciiul lui Achile? Nutreşte simpatii 
discrete pentru bărbații spiritualizați. Aş crede mai degrabă 
pentru bărbații sentimentali. Borow are calități masculine? E 
agreabil şi puţin sentimental? 

— N-am fost niciodată... blondă! 

Joop suride. Zimbetul îi străluceşte în colțul buzelor, 
transformindu-se cît ai bate din palme în rînjet. 

— Mi-l prezinți. Lasă-l pe mina mea. Curs intensiv cu 
metode proprii. Trebuie să reuşim să-l strecurăm în biîrlogul 
lui Seel. Drumurile toate trec prin inima blondei... dacă vrem 
să aflăm ce mai învirteşte Martin Doga. Ce ghinion! Oamenii 
mei sint prea cunoscuţi. Unii n-au rezistat corupţiei. Cum stă 
Borow cu situația financiară? 

— Prost, mormăi, părindu-mi-se că alunec pe o gheaţă 
lucioasă şi sînt gata-gata să-mi rup gitul. 

— Miine îl avansezi. Dispun şi eu de anumite fonduri 
secrete. Unde e în clipa asta? 

— În clinică... Un medic valoros, un doctor strălucit să-şi 
rateze viitorul fiindcă va fi racolat în mod ruşinos. Şi cu 
asentimentul meu! 

— Gindeşti arhaic... La naiba! Uit mereu că eşti un biet 


începător... Borow şi mai cum? 

— Grabowichek sau Rabogriwicz, înghit în sec, puţin 
speriat. Dar nu sînt sigur... Copoi afurisit ce eşti! Exclam, 
prost dispus. M-ai compromis pentru eternitate! 

— Brrr! ... se sperie blonda! Ne-ar trebui ceva mai... Mda! 
Angel Galium! Ce zici? 

— Operetă! Bufă! 

— Eşti acru ca o lămiie necoaptă! Hai, condu-mă la Borow. 

Joop a pornit iute spre uşă, înalt şi zvelt, cu mişcări încă 
suple. Mă ridic de la birou, blestemîndu-mi zilele ... „Biata 
doamnă Turner! Îmi trece prin cap. Încă o cafea ratată!” 

— A şi-nceput scleroza, bombăne din prag. Unde e revista? 

— Stai cuminte! E la mine. Aş fi fost un idiot s-o las pe birou. 
Îţi dai seama ce-ar însemna s-o descopere doamna Turner? 
Şi-ar da demisia pe loc! 

— Te interesează? Poţi s-o păstrezi! 

Surid. Cinismul lui Joop nu mă mai deranjează. M-am 
obişnuit cu el. De parcă mi-ar fi descifrat gîndurile, Joop mă 
loveşte cu cotul. 

— Cînd ajungi să cunoşti oamenii eşti tentat să spui că nu le 
semeni. Eroare fatală, abject scormonitor de suflete! 

Dau să închid uşa în urma mea şi exact în aceeaşi clipă îmi 
aduc aminte de George Hay. 

— Bătrîne! Strig după inspector, care se întoarce, făcînd o 
piruetă caraghioasă. Te mai rețin încă zece minute. 

Reintru în birou fără să mai aştept acordul lui. Acesta vine 
după mine, închide uşa şi mă priveşte curios. 

— Ţi-a căzut vreo idee din buzunar? 

— Acum doi sau trei ani a dispărut de la Tsunami un ciclist 
pe nume George Hay! Atac fără nici o introducere. 

— Asta-i bună! I-ai găsit bicicleta? ... Că noi nici în ziua de 
azi n-am reuşit să aflăm cum s-a evaporat. 

Îi povestesc în goană tot ceea ce aflasem de la Konrad. În 
timpul relatării Joop K.G. devine mai întii atent, apoi serios şi, 
în cele din urmă, grav. 


— Amoeba-albastră! Face el, uitîndu-se chioriş la pantofii 
mei. Cam îndoielnic. 

— Şi eu l-am suspectat pe Konrad. M-a convins că spune 
adevărul. 

— Ce aştepţi de la poliție? strigă, iritat la culme, bunul meu 
prieten. Să-l roage pe Hay să nu mai stea ascuns? Să-l 
bărbierească? Să ţi-l aducă plocon pentru ca tu să-l întrebi pe 
unde mai înoată amoeba-albastră? 

— Dacă tu crezi că tipul nu merită nici o atenţie...! adaug, 
plin de candoare, sublim de indiferent. 

Pentru o secundă privirile îi alunecă într-o parte. Semn 
sigur că George Hay îl interesează. Dar de ce juca în fața mea 
acest teatru stupid? 

— Încurcă-lume ce eşti! îşi revine Joop K.G. Scuză-mă! O 
să-i ordon lui Marc Palladio Deuteriu să scotocească prin 
oraş... Azi nu mai ajung la Borow... dacă-ți mai trec prin cap 
asemenea poveşti. la stai! face deodată, zimbind triumfător. La 
ce oră te duci la doamna Irmgard Renate Stein? La două? 

Privesc zăpăcit la inspector. 

— Ce dracu”! Explodez. Toată lumea se interesează de 
doamna Irmgard Renate Stein? Şi cum îți permiți să-mi 
controlezi corespondenţa? ... La două, adaug imediat, 
stăpinindu-mi reacția nervoasă. 

— Aşa, băiete! Învață bine lecţia, altfel sîntem pierduţi... Te 
sfătuiesc să-i aduci la cunoştinţă apariţia lui George Hay. Cine 
ştie ce mai iese şi de aici! 

Deschide uşa şi porneşte iute pe coridor. Abia reuşesc să 
alerg după el. În cap mi se bat o sută de gînduri. 

Peste citeva ceasuri pătrund în birou pentru a opta oară. 
M-am jurat să nu mai plec pină nu beau în linişte o cafea. Nu 
mai reuşesc să mă gindesc la nimic altceva decit la o cafea. 

Trec repede în micul meu „purgatoriu”, acolo unde, ca 


într-un fel de criptă medicală, barbara tehnică mă împroaşcă 
din plin cu invizibile raze, reuşind să ucidă tot ce trebuie să fie 
ucis, pînă şi plăcerea de a zburda gol sub un duş rece. Halatul 
alb l-am aruncat neglijent sub lentila specială, lăsindu-l în 
seama automatului, să-l dezinfecteze cu ce vrea şi cît o vrea. 
Gestul acesta a ajuns reflex. Îl repet obsesiv chiar dacă aş 
intra în birou şi de 15 ori pe zi. 

Nu-mi mai rămîne decit să pun haina pe mine şi totul va fi în 
regulă. Scot din dulap sacoul tip sport, cu gaică la mijloc, 
grăbindu-mă să-l îmbrac. Mă aşez în fotoliu. Pot să şi jur că în 
clipa asta uşa se va deschide, pentru că niciodată nu voi fi în 
măsură să aflu cum reuşeşte doamna Turner - buna şi blinda 
doamnă Turner! - să ştie cu exactitate clipa cînd pot începe 
să-mi beau cafeaua! Da, pînă să întind mîna, prefăcindu-mă 
că aşez pe birou o bagatelă, uşa masivă s-a deschis şi doamna 
Turner îşi face apariția, păşind demnă şi gravă ca şi cum ar 
oficia un ritual sacru, a cărui importanță covirşitoare scapă 
profanilor laicizaţi. După cîțiva paşi se opreşte, privindu-mă 
sever din spatele ochelarilor imenşi, cu ramă neagră. Doamna 
Turner obişnuieşte să intre fără să bată la uşă, fără să mă 
anunțe în prealabil, sfidind orice principiu elementar şi de 
protocol existent între un director şi secretara sa. Această 
aparentă familiaritate nu este altceva decît încrederea pe care 
i-am acordat-o de-a lungul celor peste 12 ani de cînd se află în 
clinica noastră. 

— Dacă n-o beţi fierbinte, îmi dau demisia! 

Mă ridic în picioare. Doamna Turnir dispune de o voce 
timbrată, cu inflexiuni joase, de fată bătrină, modelind cu artă 
şi precizie cuvintele, ea reuşind întotdeauna, mulțumită vocii, 
să-şi impună punctul de vedere personal, fără drept de apel. 

— Am s-o beau fierbinte, răspund cu blindeţe, privind-o 
îndatoritor cum se apropie şi cum aşează atentă pe birou, tava 
metalică ce poartă cu stoicism amprenta deceniilor care au 
trecut de cînd se află cu acte în regulă în dotarea clinicii. 

Din ceşcuţța roşie se înalță aburi, şi aroma plăcuta a cafelei 


se împrăştie în încăpere. 

— Ea patra pe care v-am făcut-o, rosteşte politicoasă, şi 
numai o ureche fină ca a mea poate sesiza blindul ei reproş. 

— lartați-mă! Am avut în dimineața asta numai siciieli. 
Mulţumesc! 

Rămiîn cu privirile aţțintite asupra ramelor negre ale 
ochelarilor pe care-i poartă doamna Turner. Din cele două 
cercuri fin cizelate încep să crească monstruos alte două, la 
început informe, difuze, dar treptat, treptat, ajungînd ia 
densități şi volume bine definite. Ca într-un fenomen eidetic, 
reprezentările mintale îmi sînt excepțional de vii şi de 
complete, ca şi cum obiectele ar fi virtual percepute de mine, 
dar fără perturbarea numită halucinație. Imaginile sînt 
limpezi, pregnanta detaliilor uimitoare. 

Mă aşez în fotoliu. Trag tava lingă mine, cu băgare de 
seamă, pentru ca nici o picătură să nu se verse pe farfurioara 
subțire. 

— Azi n-aţi luat micul dejun. Sînteți mai palid ca de obicei. 

Îmi trec palma prin barba nerasă şi mă uit cu coada 
ochiului la ochelarii doamnei Turner. Stau cuminţi pe nasul 
secretarei. Ramele negre au dimensiunile dintotdeauna. Iar 
imaginile pneurilor - căci cele două imagini create de 
imaginația mea nu au fost altceva decît două pneuri - au 
dispărut. 

— Ce să fac? Ridic din umeri. Am să mănînc astăzi ceva în 
plus. 

Am răspuns indiferent, preocupat să găsesc o justificare, 
trebuie să fie una, ascunsă în forța tensională a 
subconştientului. Roţile bătrinei Suzy, schimbate dimineața în 
garaj, acasă? ... De ce nu? Şoc emotiv, păstrat undeva în 
zonele subcorticale, declanşarea subită, a vibrației cerebrale 
prin analogie directă şi simbolică... 

— V-aş sfătui s-o faceţi neîntirziat! 

— Poftim? 

Domna Turner trece în cealaltă parte a încăperii. Pe o 


măsuţă joasă se află mapa verde cu corespondența primită azi. 
Din mapă scoate un plic îngust, lung şi albastru, pe care mi-l 
întinde zimbind. 

— Mi-a fost adus în jurul orei 11. Curier special. 

— Da?! ... Sper să nu fie ceva urgent. 

Iau plicul în mînă fără să mă uit la el. Îl pun pe birou cu o 
totală indiferență. 

— Bine, bine, o întrerup. Nu te alarma. Să vedem ce e. 

Adresa de pe plic a fost scrisă cu pastă neagră, de genul 
celor care se întrebuințează numai în situații oficiale. 
Caracterul uniform şi energic al literelor denotă mina fermă a 
unei persoane cu un echilibru psihic perfect. Toate acestea le 
deduc dintr-o singură privire în timp ce din plic scot un 
cartonaş alb, lucios, la fel de prelung şi de îngust. Răsucesc 
între degete cartonaşul. Pe verso, aceeaşi mină a scris cu litere 
minuscule: 

Hallo, Van! 

Ti-am mai trimis citeva rînduri. „O iubire fără margini e mai 
obişnuită decit o prietenie perfectă!” (...?) Am nevoie de un vechi 
prieten ca tine. Nu uita! Te aştept la orele 14. Nimic banal! 

Irmy 

Irmy! ... Au trecut parcă secole de cînd nu ne-am mai 
întîlnit. Clipesc repede, uitindu-rnă la doamna Turner ca un 
copil vinovat după ce face o boroboaţă. 

— „Inima are rațiuni pe care rațiunea nu le cunoaşte”, 
intervine ea cu voce caldă, aproape de nerecunoscut. Asta a 
spus-o Blaise Pascal şi eu mă declar de acord cu el. Nu trebuie 
să vă jenați. Numai o femeie poate emoționa un bărbat ca 
dumneavoastră. 

— Nu cred că... 

— Vă rog! V-aţi înroşit ca un rac fiert! ...Să fim discreți şi 
practici. E ora 12 şi cincizeci de minute. Mai întîi vă dați jos 
barba. Lavandă cît mai puţină. După aceea „o friptură în plus” 
la „Picardia”, restaurantul dumneavoastră preferat. Vă mai 
rămîn aproximativ treizeci de minute ca să ajungeţi la doamna 


Irmgard Renate Stein, Cartierul de est, strada Aleutine 
numărul 7. Clinica de psihiatrie 43 este proprietate 
particulară. Aparține integral doamnei, care nu-i căsătorită... 
Nu vă uitaţi la mine ca la o minune! Regulamentul mă obligă 
să vă pun la dispoziție aceste mici informații. Curierul m-a 
rugat să vă transmit personal plicul. Cît despre audienţele de 
la ora 17 nu vă faceți griji. Trei persoane. Cazuri banale. Le-am 
aminat pentru miine la aceeaşi oră. Cînd vă întilniți cu o veche 
prietenă, nu ştiţi niciodată ce poate interveni. Şi acum la 
treabă! 

Docil, fără să scot un cuvint, trec în „purgatoriu”. După zece 
minute revin în birou. Doamna Turner mă aşteaptă cu un 
uriaş buchet de trandafiri imperiali, într-o strălucitoare cutie 
transparentă. Mi-i întinde, surizînd. 

— Vă rog! 

Cu trandafirii în brațe mă înclin ceremonios, simțindu-mă 
ca un licean care pleacă nerăbdător la prima lui întilnire de 
dragoste. 

- Vă mulțumesc! Lîngă uşă mă opresc şi mă întorc. Încă 
ceva, doamnă Turner. Transmiteţi, vă rog, la „Sussex — 
Service” că aş dori un minuțios control la roțile din spate ale 
maşinii. Ca şi la pneuri. Aştept un specialist la clinică sau 
acasă. De preferință miine dimineaţă. La revedere, doamnă 
Turner. 

Doamna Turner dă din cap, scotocind cu amîndouă mîinile 
prin buzunarele halatului alb. Scoate, în sfirşit, o batistă 
vaporoasă cu care-şi şterge zgomotos nasul, după care 
încremeneşte, privind stupefiată la cafeaua nebăută de pe 
birou. 


5 


Cartierul de est se întinde pe două din cele mai cunoscute 
coline ale oraşului: colina Donnei Alba şi colina Urşilor. Aceste 
dealuri prelungi, orientate de la nord-est spre sud-vest, nu 


depăşesc 180 de metri înălțime. Pe firul văii dintre ele 
şerpuieşte un mic pîrîu pierdut între maluri înalte, zidite în 
piatră. Localnicii i-au spus dintotdeauna Moulou cel Leneş 
pentru că abia mai curge obosit la vale, aducînd tot mai puţină 
apă în lacul de acumulare, lac modest, transformat în bază 
nautică. 

Pe aici se înălțau cîndva păduri străvechi de cedri, pini şi 
stejari, întilniți acum doar ca monumente ale naturii, 
monumente răzlețe, apărind nostalgic dintre albii plopi 
canadieni sau printre livezile cu palmieri. Tot pe aici mai 
întilneai în trecut şi nişte nuci bătrîni, cu uriaşe coroane, 
gutui şi pruni şi meri rotați din fructele cărora se făcea un 
cidru gustos. Căprioare zvelte, porumbei şi fazani zburdau 
pretutindeni, însoțind fără teamă oamenii pe poteci sau prin 
celebrele vii aşezate simetric, în terase. 

Pînă în timpul celui de-al doilea război mondial întreaga 
zonă a fost protejată, înființindu-se grădini şi parcuri, cabane 
şi complexe turistice. Pe coasta abruptă a colinei Donna Alba 
s-a ridicat Monumentul Eroilor. Ca să ajungi acolo trebuie să 
urci 86 de trepte cioplite în granit cenuşiu. Sus se înalță un 
obelisc negru pe care tronează un vultur cu aripile întinse. În 
spatele obeliscului există minusculul cimitir de cruci dispuse 
în semicerc. În modesta capelă se află placa memorială. 

Pe la sfîrşitul războiului s-a construit în gradina Anthurium 
un spital pentru combatanții întorşi acasă mai puţin întregi 
decît plecaseră. Ulterior, în cartier au dat buzna arhitecții şi 
constructorii. După cîțiva ani au apărut ca din pămînt 
numeroase şcoli, clinici, institute ştiinţifice, complexe 
sportive, staţii-releu pentru televiziune, localuri de lux, un 
hotel internaţional, observatorul astronomic, vile particulare, 
baze nautice, iar printre toate şerpuiesc tot mai pretenţios 
modernele artere de circulație. 

În strategia autorităţilor marile industrii n-au avut acces în 
acest cartier, cartierul cu cel mai scăzut coeficient de poluare 
altmosferică, cu cea mai blîndă climă. În aceste condiţii 


favorabile, horticultura şi silvicultura au trecut la un asalt 
impetuos. După cinci decenii, zona a ajuns o o impresionantă 
grădină botanică. Spaţii largi au fost cucerite şi dincolo de 
marginea oraşului. Proprietarii de pămînturi şi vile au început 
să se concureze, flora autohtonă fiind înlocuită în cele din 
urmă cu livezi de palmieri aclimatizaţi, cu plopi canadieni, cu 
mesteceni din tundra siberiană sau cu o luxuriantă vegetație 
ecuatorială. Sere, acvarii şi grădini policrome au împinzit 
spațiu după spaţiu. Miresme stranii plutesc pînă departe 
împrejurul cartierului. Ştiinţa şi tehnica au intervenit cu 
promptitudine. Descoperiri uimitoare vin să confirme din cînd 
în cînd teza mutațţiilor genetice. Nimic nu mai pare imposibil: 
unii au încercat să facă experiențe pentru a determina algele 
marine Laminaria şi Macrocystis să producă pepeni iar alții au 
ajuns la concluzia că nucile de cocos sint un excelent mediu 
nutritiv pentru orhidee! 

Cum e şi firesc, din tumultul exacerbat al gingaşelor pasiuni 
s-a născut cea mai rapidă ascensiune din întreaga istorie a 
produselor cosmetice. Moda feminină s-a îmbogăţit cu 
ornamente noi de ordine vegetală. 

În acest univers ameţitor de miresme şi culori, convulsia 
colectivă generează patimi ascunse, psihoze. Ce mai scandal a 
stirnit de pildă „epidemia clorofiliană”! 

Sînt ani de-atunci. Cineva din consiliul oraşului propusese 
organizarea unei suite de concursuri şi expoziții ale 
aşa-numitelor flori tămăduitoare. Pînă să se adopte o hotărire 
oficială, Leman, grafician en vogue, trădind arta 
computerizată, a şi creat un inedit simbol al bizarei idei: o 
frunză de plantă tropicală pe suprafața căreia alunecau boabe 
de rouă şi în fiecare picătură strălucea cîte un minuscul soare 
portocaliu. 

Nimeni nu şi-a imaginat însă ce va urma. 

În scurt timp, au început să se vindă acțiuni. S-au deschis 
bănci şi laboratoare, s-au angajat celebrități ştiinţifice, 
achiziționîndu-se tehnologii ultramoderne pe sume uriaşe. 


Paşnica horticultură individuală a evoluat spre noi forme, cea 
mai rentabilă fiind afacerea la nivel industrial. Reclame 
delirante  lansau cu promptitudine orice produs nou 
descoperit. Aveai impresia că orăşenii vor pieri inexorabil fără 
pastila „Vorax”, fără trandafirii hinduşi sau fără aşchia de 
lemn „lonabetin” ale cărei efecte miraculoase nu fuseseră 
cunoscute pînă atunci în reumatism! 

Populaţia oraşului aştepta perioada marilor confruntări din 
expoziții aşa cum altădată se aştepta un meci de fotbal în 
finala cupei mondiale! Organizarea expozițiilor a fost însoțită 
de o atmosferă de carnaval sud-american. Minunat prilej 
pentru ca tainele florei terestre să se destrame una cîte una şi 
pentru ca oamenii să se bucure de ceea ce natura le-a dăruit 
cu generozitate! 

Pare straniu, dar titanica muncă ştiinţifică nu are valoare 
decit prin rezultatul ei final. Pînă la cunoaşterea acestui 
rezultat final anumite etape din evoluția descoperirilor 
ştiinţifice ne-au oferit surprize paradoxale, erori, ba chiar farse 
de prost gust. Profitind de împrejurări, firme anonime au 
introdus pe piață produse necontrolate suficient. Opinia 
publică a reacționat violent. Firmele respective au fost date în 
judecată, plătind amenzi uriaşe. Scandalurile s-au petrecut cu 
puțin timp înaintea ultimului concurs, concursul rămas 
celebru prin finalul său inedit. Pentru marele premiu s-au 
confruntat două flori: „Trista orhidee” şi romanița „Zanny”. 

„Trista orhidee”, cu petale de un negru intens, împrăştia în 
jurul ei o aromă fină, persistentă, provocind aproape 
instantaneu nebănuite melancolii, tristeți vagi, însoţite de 
lascive amintiri. Plăpinda şi grațioasa romanița „Zanny” 
- creată în laboratoarele lui Lew Zannety, celebru industriaş — 
secreta un remarcabil antibiotic. 

După opt ore de dezbateri, comisia centrală a dat cîştig de 
cauză orhideei, de unde se vede treaba că oamenii sînt dispuşi 
să renunțe pînă şi la sănătate de dragul unor sentimente 
frumoase! 


În cea mai splendidă noapte a primăverii, cînd ecourile 
finalei nu se destrămaseră încă, o bătrină pe nume Olivia 
Haller a sucombat. Avea 70 de ani. Primele constatări au 
indicat un stop cardiac. La puțin timp după deces, pielea 
defunctei începu să se coloreze în verde. Ciudata reacție 
cutanee a pus în stare de alarmă întreaga familie, în special pe 
Ludovic Haller, soțul, şi cunoscut botanist, premiat cu ani în 
urmă pentru coagulanții descoperiți din seva unor palmieri 
pitici. 

La cererea soțului, autoritățile au intervenit. O comisie 
formată din medici, avind în frunte pe chimiştii A. Riech şi D. 
Cassel, a început treaba cu tact şi pricepere. Analizele de 
laborator n-au dus nicăieri. Cauza rămînea încă ascunsă. 
Autorităţile au reuşit să-i convingă pe membrii familiei să 
depună cadavrul într-un container din secția de criogenie a 
Spitalului Municipal. Urma ca, în funcție de concluzia finală a 
cercetărilor, să se elibereze şi autorizația de înhumare. Pentru 
eventualele curiozități ale presei s-au confecționat o serie de 
argumente stupide. Deruta părea deplină. 

Chimiştii şi doctorii nu s-au dat bătuți, reuşind să depisteze 
în pielea defunctei urmele unei substanțe asemănătoare cu 
clorofila. Descoperirea a produs vilvă. Această substanță a 
determinat stopul cardiac? Să fi existat o relație între încetarea 
funcţiilor biologice ale organismului şi apariția pigmentului 
verde? Alarmaţi, specialiştii au năvălit în cartfer, adunînd aer 
în fiole, apă în seringi şi țărină sub microscoape. S-a cerut 
chiar analiza unor esențe şi parfumuri extrase din flora locală. 
Virusologii au alarmat cu teste hematologice întreaga 
populaţie adultă, în diferite publicaţii continuau să apară 
articole fanteziste. Autorităţile au fost asaltate cu întrebări. 
Pasionanta vinătoare de toxine, viruşi, şi misterioase bacterii 
s-a prelungit săptămîni în şir. Comisia medicală complexă 
analiza zilnic rezultatele. 

Viața continua să se desfăşoare în aceleaşi canoane 
cunoscute. În plin uragan de ipoteze şi nedumeriri, soprana 


Evelynne Wallflower moare subit, la 29 de ani, fără să 
cunoască altă glorie decît aceea de a aduce o nouă probă sui 
generis: fenomene identice cu ale Oliviei Heller! 

Scandalul nu mai putea fi oprit. Evelynne fusese nepoata 
bătrînei Haller şi cel mai agreat personaj feminin din familia 
acesteia. 

Jean Doberman, ziarist celebru, publică un articol intitulat 
„Epidemia clorofiliană”. Făcînd o analogie între cele două 
decese el insistă asupra „fenomenului clorofilian” a cărui 
natură răminea învăluită în mister. Solicitind intervenția 
urgentă a specialiştilor, Doberman nu se dă în lături să facă şi 
unele aprecieri sumbre în legătură cu viitorul populaţiei din 
oraş. 

Alertată, opinia publică a reacționat violent. Autorităţile 
n-au avut încotro şi-au dat declaraţii peste declaraţii, la radio 
şi la televiziune, anunțind un amplu program de măsuri 
profilactice. Din fericire panica a putut fi stăvilită. 

În dimineaţa aceea citisem întîmplător articolul lui 
Doberman. Noaptea, tirziu, Joop K. G. m-a chemat urgent la 
Inspectoratul Poliţiei. Nu mi s-a părut nimic anormal. 

La el în birou se afla Ludovic Haller, prăbuşit într-un fotoliu, 
cu chipul descompus de emoții, trist, privind în gol. 
Transpirase din abundență. Stringea în pumn o batistă udă. 
Nu mi-a răspuns la salut. Era un om mic de statură, rubicond, 
blind şi calm, stimat pretutindeni. Moartea soţiei îl afectase 
profund. L-am privit compătimitor, în timp ce inspectorul-şef 
îmi făcea prin aer un gest neprecis, ca şi cum mîna lui mi-ar fi 
indicat să mă aşez oriunde, chiar şi pe lustra din tavan! 

— Daţi-mi voie să fac prezentările, ni se adresă gazda, cu 
ton neutru, privindu-ne pe rînd. Domnul Ludovic Haller, 
eminent om de ştiinţă. Domnul Van Mennen, psihiatru, 

M-am înclinat ceremonios. Domnul Haller mă privi pieziş, 
ridicînd în aer pumnul în care stringea batista. 

— E cum nu se poate mai nimerit! biigui bietul om, cu voce 
stinsă, scuturîndu-şi capul ca pentru a-şi limpezi gîndurile. 


— Domnul Haller, se întoarse Joop către mine, a făcut o 
declarație surprinzătoare. După lege am nevoie de un martor 
de specialitate care să confirme că domnul Haller este lucid, 
într-o stare apropiată de limitele normale şi că a venit aici din 
proprie voinţă. 

— Da, da, şopti domnul Haller, clătinînd din cap, şi 
tamponîndu-şi fruntea cu batista făcută ghem. Am crezut de 
cuviință... mi-ar fi fost imposibil să nu declar autorităților 
adevărul... Moartea Evelynei m-a... Privea în gol. O lacrimă se 
strecura grăbită pe obrazul său palid şi lucios. Credeţi că mai e 
nevoie să repet declarația? Se adresă inspectorului, fără să-l 
privească. 

— Nu, nu, interveni Joop K.G. Cu blindeţe. Am imprimat-o. 
Vrei s-o asculți? Se răsuci spre mine. 

„Vulpe bătrină!” am apreciat, în gînd, lipsa de logică a 
întrebării. Şi cu voce tare: 

— Dacă domnul Haller nu are nimic împotrivă! 

Acesta mă privi dezorientat, cu ochi tulburi, încă umezi. 

— Domnule Van Mennen, replică sec inspectorul. La 
propunerea mea, domnul Haller a fost de acord să fii chemat 
pentru a asculta declaraţia şi pentru a semna formularele. Mai 
sînt trei fotolii libere, domnule Van Mennen! 

Asta însemna că trebuie, să iau loc şi să mă supun jocului 
exagerat de amabilități impus de Joop. Am găsit un fotoliu 
lîngă perete. Lampa aprinsă de pe birou împrăştia o lumină 
molcomă. 

— Îmi daţi voie să fumez o ţigară? Ne imploră bătrînul. 

— Vă rugăm! insinuă îngăduitor inspectorul, şi începu să 
cotrobăie zgomotos prin birou după o scrumieră. 

Haller scăpă batista lingă fotoliu. Miîinile îi tremurau. 
Scoase un pachet de ţigări, bricheta cu gaz şi-şi aprinse ţigara. 
Se ridică şi puse pachetul pe birou, aşteptind liniştit în 
picioare pînă cînd Joop îi oferi scrumiera găsită într-un sertar. 
Se reaşeză în fotoliu, cam nesigur. Fuma ca un novice. Tuşi 
zgomotos după primele fumuri trase în piept. Joop întirzia 


declanşarea minusculului aparat de lingă lampă. „Agitaţie 
psiho-somatică extremă. Concentrare nervoasă redusă”, bizii 
scurt computerul meu cerebral, incapabil să mai adauge ceva. 
Situaţia era prea limpede. 

— Gata, domnilor!  Declanşez, interveni protocolar 
inspectorul, atingînd cu un deget cutiuța metalică de pe birou. 
Mai întîi se auzi o tuse uşoară... „Mă numesc Ludovic Haller, 
botanist, fost profesor universitar. Am predat Ştiinţele naturii 
în Facultatea de biologie timp de 32 de ani... Soția mea, Olivia 
Haller a decedat cu puţină vreme în urmă. Era... era chimistă. 
Aici a intervenit o pauză. Glasul domnului Haller era grav. 
M-am prezentat în fața dumneavoastră din proprie inițiativă, 
nesilit de nimeni... Consider că sînt lucid, în deplinătatea 
facultăților mintale. Conştiinţa mă obligă să spun adevărul şi 
numai adevărul. Olivia Haller şi-a dedicat întreaga viață 
studiilor şi cercetărilor din vaste domenii ale chimiei. În ultimii 
15 ani a pasionat-o fotosinteza. Vă amintiţi şi dumneavoastră, 
desigur, ce înseamnă sinteza unor substanțe cu ajutorul 
luminii... Pe soția mea o pasiona o problemă... cum să vă spun 
fără să-i jignesc amintirea, o problemă nebunească la prima 
vedere, o idee utopică, un vis. Oare suprafața cutanee a 
organismului uman nu s-ar putea transforma într-o uriaşă 
uzină care să sintetizeze la nivel molecular substanţe necesare 
materiei noesice, materiei cerebrale? Olivia susținea că acest 
plus de anumite substanţe ar fi înzecit forța de creație umană. 
Pentru sinteză, plantele dispun de clorofilă. Olivia a descoperit 
o altă substanță asemănătoare... Odiseea acestor cercetări, 
experienţele efectuate, rezultatele finale au fost consemnate de 
ea în peste o mie cinci sute de pagini... În dimineaţa de după 
moartea ei le-am distrus. Le-am ars. Pe toate. Ultima 
experienţă trebuise efectuată pe un organism uman. Olivia a 
convins-o şi pe Evelynne. Timp îndelungat amindouă s-au 
supus unui tratament complex cu anumite substanțe. Aceste 
substanțe modifică la nivel cutaneu structura celulară... N-am 
putut interveni. S-au sinucis... Peste o stăptămină părăsesc 


oraşul. Am un văr în Australia... V-aş ruga... această 
declarație să nu devină publică...” 

Inspectorul şef aşeză palma deasupra aparatului care 
amuțise. 

— Consideraţi declaraţia satisfăcătoare? şopti, în cele din 
urmă, bătrinul Haller, tăcerea din birou părindu-i-se, 
probabil, de nesuportat. Aruncă în scrumieră ţigara stinsă 
între degete. 

Joop K. G. privi gînditor în direcţia lui: 

— Da... Cel puţin pentru această etapă. În cazul cînd vor fi 
necesare şi ale declaraţii, vă vom anunţa. În orice caz, noi vă 
mulțumim, domnule Haller. Puteţi conta pe discreția noastră. 
Sînteți liber. Vă dorim o călătorie plăcută... 

Amabil, aproape jovial, inspectorul se îndreptă cu mîna 
întinsă spre bătrin, ajutindu-l să se ridice din fotoliu. Acesta îi 
căută mîna pe care i-o strinsese bărbăteşte. După ce se înclină 
timid în direcția mea, domnul Haller părăsi cu repeziciune 
biroul. Uitase să-şi mai ia batista şi pachetul cu ţigări. 

— Am rămas fără scrumieră, bombăni Joop. A băgat-o în 
buzunar. Trebuia să-i lăsăm şi noi o amintire, nu? ... Am să-i 
trimit mîine fleacurile astea. Ce stai şi mă priveşti aşa, ca pe o 
fantomă? 

În capul meu se produsese o încîlceală de nedescris. 

— O poveste ca asta poate deregla o minte şi mai solidă decât 
a noastră! răbufni glasul meu, cam nesigur din cauza 
confuziei în care mă bălăceam. Unde sînt formularele? ... Şi 
te-aş ruga să mă laşi în pace! 

Violenţa replicii nu-l clătină pe Joop. Se duse la uşă, o 
deschise larg şi privi îndelung pe condorul slab luminat. Trînti 
uşa, aprinse toate luminile, ridică batista cu două degete, luă 
pachetul cu ţigări, aruncîndu-le într-un sertar deschis. 

— Miine seară vei primi la clinică vizita lui Haller. Dimineaţa 
va intra în posesia unei invitaţii oficiale... Îl întorci pe față şi pe 
dos! Patru sau cinci ceasuri... Cam atit îmi trebuie să 
răscolesc o vilă din pod pînă în subsol. Avem noroc. Haller are 


o vilă modestă, înconjurată de o uriaşă grădină... Stătea lingă 
birou, cu mîinile înfundate în buzunare, zgribulit, ca şi cum 
prin cameră ar fi trecut pe neaşteptate un curent de aer polar. 
Vezi, lucrează cu atenție. Am nevoie de o fişă completă, 
minuțioasă, exactă. Cînd deschizi un dosar ca ăsta, nu ştii 
niciodată cine te poate plesni peste bot! 

Mi-ar fi fost imposibil să-l contrazic. După cum tot imposibil 
mi-ar fi fost să-i cer explicaţii. Joop demonstrase de-a lungul 
anilor o uimitoare forță de analiză, intuise cu precizie unde 
trebuie să-şi bage nasul şi unde nu. 

— Deci... cazul Haller! Bietul om! 

— Dacă vrei! Olivia Haller nu era femeia care să-şi permită 
gafe în ajunul unei descoperiri senzaţionale. Atit. Mai departe 
nu gîndesc. Somn uşor! ... Formularele le vei semna peste o 
săptămînă. 

Îmi întoarse spatele. Am dat buzna în stradă, inspirînd 
lacom aerul rece şi curat al nopții. 

Peste o săptămînă, Ludovic Haller a plecat sănătos spre 
Australia. A doua zi după plecarea lui, inspectorul şef Joop K. 
G. a trecut „întimplător” pe la clinică. 

— Haller m-a rugat să-ți transmit salutări! îmi strigă, 
intrînd bine dispus în birou. 

— Ai un talent grozavsă mă deranjezi cu tot felul de fleacuri, 
i-am replicat, deşi întimplările bătrinului nu mă lăsaseră chiar 
atit de indiferent. 

— L-am condus pînă la avion. Mi-a făcut impresia unui om 
pentru care viața nu mai valorează nici doi bani. 

— M-aş mira să ai mustrări de conştiinţă... Şi cu dosarul lui 
ce vrei să faci? 

— La vilă n-am descoperit nimic... Nici cea mai neînsemnată 
hîrtiuță, nici cea mai banală formulă. Defunctele au luat cu ele 
tot. Cu o grijă diabolică de a nu mai lăsa nimic palpabil şi care 
să încurce zilele celor rămaşi în viață! Bătrinul Haller le-a 
completat opera. A făcut ordine şi curățenie. Laboratorul 
semăna cu o spălătorie pe unde nu trecuse încă nici măcar o 


vaporoasă batistă de damă. Performanţă unică! Grija perfectă 
de a nu lăsa urme poate ului şi pe cel mai neghiob chimist. Pe 
unul ca mine îl poate obliga să fluiere admirativ. Lipsa de 
probe este atît de evidentă, încît pe ultima pagină albă din 
dosarul în cauză voi scrie cu majuscule: CAZ NEÎNȚELES! Şi 
dosarul va trece să îmbogăţească arhiva personală a celui de 
față... Clorofila asta reprezintă a opta enigmă nerezolvată din 
viața mea. Să nu mă înţelegi greşit. Dosarul va rămîne deschis. 
Ca şi toate celelalte. Chiar dacă o lume întreagă mi se va 
împotrivi. 

Torentul acela verbal mă cam strivise în fotoliu. L-am privit 
pe Joop cu suficiente rezerve, departe de a mă lăsa influențat 
de pledoaria lui cam confuză.. 

— După cîte înţeleg, crezi că această experienţă ştiinţifică ar 
mai fi putut interesa şi alte persoane? 

— Nu ştiu. Încă nu ştiu. Nu mă pot bizui decât pe timp. Sau 
pe şansă... Dar ne-am luat cu vorba şi am uitat să-ți spun ceea 
ce era mai important. Vila şi laboratorul au fost donate de 
Haller unei doamne cu care ai întreținut cindva anumite 
relaţii: Irmgard Renate Stein. 

Au trecut de atunci nişte ani. Experiențele Oliviei Haller au 
fost date uitării. Clorofila îşi continuă opera sa binefăcătoare 
în viața cartierului de est, în timp ce eu rulez, cu viteză redusă, 
pe şoseaua principală a acestei întinse zone din oraş. Bătrina 
mea Suzy miriie nemulțumită sub soarele torid. Miresme 
parfumate mă învăluie din loc în loc şi sub năvala atitor 
amintiri şoseaua nu poate fi decât pustie. 

Clinica particulară de psihiatrie, condusă de Irmgard 
Renate Stein, se află dincolo de Colina Urşilor, în fostul parc 
Poney. Giîndul că o voi revedea pe Irmy îmi dă o stare de spirit 
ambiguă, bucuria reîntilnirii cu o veche prietenă fiind umbrită 
de inefabile tristeți. Fac un efort s-o revăd în închipuire aşa 


cum arăta atunci, la 22 de ani. Imaginea i se decupează 
limpede din amintiri, capătă contur în fața parbrizului şi apoi 
vine lingă mine, înfiorindu-mă cu prezența ei. „Ne leagă încă 
din institut o prietenie solidă, dragă Irmy” şopteşte nesigur un 
gînd. Mă întorc s-o privesc. Imaginea a dispărut. 

Reduc şi mai mult motorul, furişindu-mă vinovat în lumea 
plină de farmeca trecutului, fără să mă împotrivesc 
amintirilor care mă ademenesc mereu cu glasuri confuze Cînd 
am cunoscut-o, purta pantaloni albaştri, strimţi, mulaţi pe 
coapsele înguste şi pe picioarele lungi, de săritoare în înălțime. 
Bluza galbenă, fără mineci, îi scotea în evidență umerii largi, 
rotunzi, şi brațele admirabile, cu pielea cafenie, arsă de soare. 
Ne-am ciocnit unul de altul pe un cordior, neatenți amindoi pe 
unde călcăm. Mi-am cerut scuze. A făcut cîțiva paşi... S-a 
întors apoi, privindu-mă curioasă şi calmă. „Nu e bine să treci 
mai departe fără să ştii ce laşi în urmă! rosti sec, melodios, 
întinzîindu-mi mîna. Sîntem viitori colegi. Îmi dai voie să ţi-o 
iau înainte? Irmgard Renate Stein!” Francheţa cu care mă 
abordase era dezarmantă. „Van Mennen” mi-am revenit, 
scrutindu-i chipul. Avea ochii mari, înnoptaţi, cu gene grele. 
Bărbia voluntară şi nasul mic i-ar fi dat o notă de austeritate 
dacă n-ar fi fost gura cu buze pline, roşii, trădînd o 
sensibilitate fascinantă. O priveam, încă uşor nedumerit, cînd 
o pufni risul. Ridea copios, cu un amuzament lipsit de orice 
intenţie jignitoare. Redeveni la fel de repede serioasă. „Sint o 
fată ca toate celelalte. Nici frivolă, dar nici prea gravă, nici 
romantică, dar nici platonic-idealistă... Mă supun vieții. Ea îmi 
dictează ce trebuie să fac. Să nu ți se pară că aş putea fi 
altfel... Nu vrei să ne plimbăm pe undeva? Azi sîntem liberi.” 
Scurt şi ferm îmi luă mîna şi mă trase după dinsa... Poseda o 
splendidă maşină „Austin”, galbenă, cu patru locuri, parcată 
în spatele institutului. Mi-a deschis portiera, s-a urcat la volan 
şi fără să mai adauge ceva a demarat violent. Conducea 
elegant, cu siguranța femeii care şi-a luat carnetul, de 
conducere la 16 ani. Pe traseu nu mi-a acordat atenție, de 


parcă ar fi avut alături o geamandură. 

Nu reuşisem să-mi închei rodajul social. Eram conştient că 
viața mă întiîmpină cu asprime, capricioasă, iar oamenii trec 
pe lingă mine indiferenți. Contradicţii tulburătoare îmi 
clătinau universul afectiv. Dragostea mai reprezenta încă 
pentru mine un tărim fabulos care mă fascina. Cindva, o 
blondă, naivă şi cuminte îmi înlănţuise cu amindouă braţele 
gitul şi se rostogolise în existența mea cu şoapte şi uitări de 
sine. Am purtat-o pe braţe pînă cînd ne-am despărțit. Orăşelul 
de la poalele munților rămăsese de-atunci pustiu. Ce căuta 
acum lingă mine fata aceea străină? ... Irmgard Renate Stein! 
Un simplu capriciu? Dorinţe confuze? Nevoia unei prietenii? ... 
Mi-am alungat gîndurile. Ajunsesem pe aleea unei grădini. 
Noua mea cunoştinţă părea că nu se gîndeşte la nimic. Cu un 
gest nervos a deschis portiera. Aerul rece mirosea a brad 
proaspăt. „Un regat pentru o şoaptă! strigă, răsucindu-se spre 
mine. De unde ai venit?” „De prin munți, am îngînat, şi părul 
blond al iubitei de odinioară curgea în şuvițe strălucitoare 
între noi... E un bar prin apropiere. Dacă vrei... Ar fi poate mai 
vesel.” „Nu. Prefer iarba. Sau o bancă. De lemn... N-ai mințit. 
Miroşi încă a fin abia cules şi a munți învăluiți în neguri. Dacă 
te caut, mai ai zăpadă în buzunare. Ai uitat-o acolo din 
copilărie... Se prelinse suplă din maşină. Nu mă puteam 
mişca. Îmi întinse mîna. Vino! Pariez că de atîtea emoţii ai 
nasul rece!” 

Am găsit banca. Pe aproape susura un piriiaş, săltind 
anevoie din piatră în piatră. Umbrele serii începuseră să se 
adune pe sub copacii bătrîni. Fata luase din maşină o poşetă 
mică, neagră. O deschise. Îmi căutam lîngă ea un gînd. „Nu 
fumezi ?” mă întrebă, clipind rar. „Mulţumesc! Nu m-am putut 
obişnui.” Mă simțeam ca gindacul pus sub lentila 
microscopului. Şi-a aprins ţigara cu gesturi domoale. După ce 
a aruncat bricheta în poşetă m-a privit îndelung. Întunecimi 
delicate îi pluteau sub arcadele fine ale ochilor. Din adincul 
ființei mele se înălța, timidă uimirea... „Tu crezi în intuiție?” 


şopti dintr-o dată, serioasă, urmărind şuvița fumului care se 
dăstrăma lent. „O să am timp să aflu, dacă n-am făcut-o pînă 
acum”, am răspuns evaziv, banal şi surprins. „Intuiţia a avut 
pentru mine rolul unui sfetnic, reluă ginditoare. Nu mă refer la 
clasica intuiție feminină. Altfel.” Aruncă ţigara pe alee. Se 
sculă şi o stinse sub talpă. Se aşeză din nou lingă mine. „N-ai 
simțit niciodată cum te cheamă o amintire? ... Porneşti domol 
după ea, plutind ca într-o apă somnoroasă. Nu trebuie să te 
întrebi de unde şi de cînd e amintirea. Important e că se 
transformă în imagini. Străine sau cunoscute. Tu eşti o 


amintire străină.”  Tăcu. Am încercat s-o înțeleg. 
„Subconştient? Funcţii senzoriale nedefinite? ... Fenomen 
oniric imprevizibil? ... Poate lipsa mea de experiență...” Nu 


găseam ieşire din impas. Gindurile refuzau să prindă contur. 
„Van, dă-mi voie să-ți spun aşa, susură glasul ei, pierzindu-se 
parcă în celălalt susur, al micului piriiaş ce aluneca şovăelnic 
din piatră în piatră, nu semeni cu nici unul dintre bărbații pe 
care i-am cunoscut.” „De unde ştii?” „Intuiţia!” „Te poți înşela!” 
„Pluteşti la suprafață. Toţi m-au dorit fizic. Unul singur m-a 
iubit cu pasiune. Şi nu mi-a cerut să trec prin patul lui. Am 
alergat după el ca o nebună... Idealismul în dragoste e 
catastrofal!” Cîteva clipe am tăcut, simțindu-i tristețea din 
glas. „Viața afectivă înnobilează condiția umană, m-am grăbit 
să declar. Mai sînt şi principiile. Nu toţi bărbaţii...” „Te rog! mă 
întrerupse. Mentalitățile voastre masculine au un profund 
caracter comercial.” „Te contrazic! am protestat nu prea 
convins. Cred în iubire. E singura certitudine a drumului 
nostru spre...” „Spre ce? mă ironiză ea. Spre cine? Vezi că nu 
ştii?” „Ce cauţi în Institutul de Psihologie cu astfel de idei?” 
„Vreau să învăţ să cunosc oamenii, Van! Nu i-am înțeles pînă 
acum. Singurătatea e dezgustătoare, mă sperie. Am crescut 
fără mamă. Tata, un celebru fabricant de echipamente 
spaţiale, n-a găsit timp.. Ce prostie! Uite, îmi tremură glasul! 
... Am avut o prietenă bună. A plecat în Anglia. Sint mereu 
singură. Ţi-ai imaginat vreodată cît de tristă e singurătatea 


unei femei? ...” Şi-a aprins altă ţigară. Seara foşnea nevăzută 
pe lîngă noi. Nişte păsări filfiiră zgomotos. Îi auzeam respiraţia. 
„Ti-am înţeles ochii. Porţi în ei atita lumină! ... Nu mă înţelege 
greşit. N-am atins pragul exaltărilor. Doar un simplu 
dezechilibru afectiv. Fenomen tranzitoriu... Crezi în destin? ... 
Al meu... Sint ca o dună de nisip mişcător. Zile şi nopţi vin şi 
trec, modelind-o mereu, schimbindu-i forma, făcînd-o de 
nerecunoscut. N-am cum să evadez. Sint prizoniera acestei 
lumi. Mă întorc la ea mereu. Şi mă simt străină... Într-o lume 
străină. Mi-e teamă să mai cutreier singură singurătăţile...” 
Liniştea căzu brutală între noi, ca o sfişiere neauzită de ape, 
despărțindu-ne. 

O priveam curios, abia reuşind să-i descopăr umbra, să-i 
recunosc chipul, simțind că trebuie să-i întind mîna şi s-o 
opresc, să nu piară pentru totdeauna în adincul nopţii. Mi s-a 
făcut frig. Parcă aş fi pătruns pe neaşteptate într-o peşteră. 
Mina mi-a rămas inertă. „Ai predilecție pentru expresia 
poetică, îmi auzii glasul. Dominanta afectivă... Nu mă pricep 
la... E o reacţie firească a personalităţii tale. În angrenajul 
social dur...” Confuzia propriilor idei ajunsese să mă 
exaspereze. De ce mă ambiționam prosteşte să-i vorbesc? Ce 
rost aveau cuvintele? ... Căuta un bărbat, sperind ca în felul 
acesta să-şi umple cu ceva imaginarul „gol sufletesc?” 
„Domnişoară Irmgard Renate Stein, făcui timid, uneori viața 
ne apare ca un labirint fără ieşire. Tendinţa spre solitudine e 
accidentală şi firească, dacă ne gindim la dificultăţile ce 
intervin în adaptarea la condiţiile externe...” „Ipocrizie 
pedantă! izbucni, întrerupindu-mă. Mă clatin! Am nevoie de 
forța ta. O intuiesc!” Privi la ţigara stinsă, O aruncă. „De ce nu 
apelezi atunci la experiența unui academician?” reacționai 
spontan. „Vrei să mă ajuţi?” şopti, cu voce tremurătoare, 
învinsă parcă de propria dorință de a mă convinge. Spaima 
urca în mine, blocindu-mi gîndurile. Brutalitatea destăinuirii, 
aparenta lipsă de logică, dorința finală, toate la un loc se 
respingeau, atrăgindu-se. De ce eu? ... Tocmai eu? „Sufletele 


oamenilor au mai multe taine decît există între cer şi pămînt” 
îmi trecu anapoda prin cap... Cum să aplic formula SPR? 
— stimuli, personalitate, reacție... Ce complicată e viaţa! 
„Domnişoară, sînt nepregătit. Cred mai degrabă că e vorba de 
lipsa cristalizării afective, vreau să spun... mă refer la 
fenomenul de transfigurare, de integrare progresivă a 
sentimentelor pe plan social...” M-am întors. Banca era goală. 
Domnişoara Irmgard Renate Stein considerase necesar să se 
retragă, să fugă, nedorind să mai afle cît de subtilă e arta de a 
călca în străchini! 

Mi-a atras atenţia podul zvelt şi alb. Ajunsesem pe firul văii. 
Toropit, subțirel, Moulou cel Leneş curgea somnoros între 
digurile înalte de piatră. În scurt timp urcam pe serpentinele 
largi ale pantei. Un suflu răcoros venea dinspre pădure. Din 
sens invers apărură nişte ciclişti. În urma lor rulau trei maşini 
burduşite cu arbitri. Deasupra coloanei îşi face apariția un 
elicopter. Zboară la mică înălțime, grațios ca o libelulă. 

De după prima curbă îmi iese în cale un ciclist, rătăcit 
pesemne din pluton. Poartă maieu roşu. Pedalează nebunește, 
întins peste ghidon. Se îndreaptă direct spre mine. Claxonez 
cît pot, frinele maşinii scrişnesc ascuţit. Sportivul îşi înalță 
capul şi trece fantomatic, fluturindu-şi mîna deasupra 
capului, recunoscător. Tresar! „Cu cine semăna, Doamne, cu 
cine? ... Cu George Hay!” 

Respir profund. Demarez nesigur din marginea şoselei. „În 
fond, mă trezesc gîndind, sportul a adus adevărata faimă a 
oraşului nostru. Nu trebuie să negăm, desigur, nici faima 
expozițiilor horticole. Dar cine şi-ar fi închipuit odinioară că în 
numai trei decenii vom dispune de 60 de complexe sportive şi 
că numeroşi atleți şi atlete vor cîştiga titluri olimpice sau 
mondiale? ... Şi parcă gloria profesională de unde ni se trage? 
Nu tot din sport?” 

Trecutul mă cheamă din nou. Răscolesc prin amintiri... 
Revăd cu limpezime dimineața însorită în care m-am prezentat 
la Tsunami. M-a primit chiar domnul Yamada Hyo Toshiba — 


pe atunci şeful comisiei tehnice. Mi-a propus cu dezinvoltură 
să-i testez atleții şi să-i recomand selectiv pe eventualii 
campioni! Propunerea mi s-a părut aberantă. Am acceptat-o, 
totuşi, din rațiuni cam confuze. După minuţioase investigații 
am ales 15 sportivi, descoperind metode originale pentru 
testarea lor. Unsprezece au ajuns campioni. În scurt timp am 
fost numit şeful clinicii de psihiatrie din oraş. Gloria 
profesională mi-a bătut la uşă. M-am făcut că n-o bag în 
seamă, aşa cum nici pînă în ziua de azi nu dau doi bani pe ea. 

Irmy reapare subit, îşi face loc printre obsedantele amintiri. 

Ne-am revăzut în curtea facultății. M-am oprit în fața ei fără 
să scot un cuvint, privind-o cu seriozitate. Sub ochi avea 
cearcăne adinci. A încercat să suridă, obosită. „Hallo, Van!” 
mi-a spus, întinzindu-mi mîna. „Hallo, Irmy!” i-am răspuns, ca 
şi cum ne cunoşteam de secole. „N-am dormit. Nu mai am 
putere” adăugă, ocolindu-mi privirile. Şi-a mutat geanta 
colorată pe celălalt umăr... „Cu ce te pot ajuta?” am spus 
simplu, descoperind în clipa aceea că eram trist, foarte trist. 
„Mai ai puţină zăpadă în buzunare? Fă-mi un bulgăre...” şopti, 
încruntindu-se. „E o farmacie pe bulevard. Dacă vrei...” Nu 
mi-a răspuns. Am ieşit împreună pe poarta facultăţii, tăcuți, 
simțindu-ne parcă jenaţi că sintem alături. Bulevardul era 
cenuşiu şi fierbinte. Nu reuşeam să mă gîndesc la ceva anume. 
„Lasă-mă singură, Van!... Ne vom vedea mîine. Deschise 
portiera maşinii şi aruncă geanta înăuntru. În seara asta plec 
la munți. Aici simt că mă înăbuş. Mă privea cercetător, 
oarecum neliniştită. Am să-ți aduc miine dimineaţă o crenguță 
de brad. Te voi aştepta în parc. La revedere!” 

Frinez brusc. Simt nevoia să înghit un uriaş bulgăre de 
gheață. Şi să inspir adînc. Şi să rup crengile din toți brazii 
oraşului. O maşină lungă, fumurie, trece val-virtej, claxonînd 
puternic. Am oprit în pantă!... În dimineaţa aceea de neuitat 
am reîntilnit-o. 

Pe aleea pietruită din parc se oprise o broască țestoasă. 
Lumina soarelui turna printre arbori coloane strălucitoare. 


Irmy îmi aşezase pe umărul stîng crenguţa de brad adusă din 
munți. Stăteam unul în fața celuilalt, privindu-se neliniştiți. 
„O noapte albă trece mai repede decît una cu vise” am făcut, cu 
voce stinsă, prima observaţie. „Nimic din ceea ce e omenesc nu 
mi-e străin!” mi-a răspuns, şi a suris trist. „Nu te-am înţeles 
încă...” „Mă vei iubi, Van. Mai devreme sau mai tirziu. Te voi 
iubi.” Mîna îi alunecă pe lingă trup, lipsită de puteri. 
Pierzîndu-şi echilibrul, creanga de brad se rostogoli pe pietriş. 
Broscuța veni s-o cerceteze... „Ne vom întilni mereu şi nu ne-o 
vom spune niciodată. Prietenia nu e rațiunea supremă a 
existenței...” 

O rîndunică în zbor desenează deasupra şoselei volute 
grațioase. O ajung din urmă. Tlişneşte pe verticală, 
pierzîndu-se în albastru. O linişte nefirească se întinde pînă 
departe în jurul meu, o linişte adîncă, densă. Şi pe care nici 
mormăiala bătrînei mele Suzy nu o destramă. Plutesc parcă 
prin oceanul acela de tăceri imaginare, fiindu-mi teamă să n-o 
pierd din amintiri pe Irmy, surprins pînă la uimire de violența 
reacțiilor subconştiente. „Tensiunile emoționale ale trecutului, 
cîmpul K” îmi spun, respingînd însă orice tendinţă de analiză 
sau autocontrol. Alunec în trecut cu voluptate. 

La sfirşitul primului an de studii Irmy ajunsese o studentă 
strălucită, severă cu ea însăşi şi cu ceilalți. Dotată cu un 
temperament tonico-energetic şi cu o prodigioasă memorie, 
reuşise să se impună. Impresionantul ei volum de cunoştinţe 
ştiinţifice, profunzimea observaţiilor i-a obligat pe toţi s-o 
considere, încă de pe atunci, o reală speranţă în complexul 
domeniu al psihologiei. 

Cum era şi firesc, prietenia noastră avusese şi faze critice, 
determinate, în mare măsură, de dorința mea de a-i cunoaşte 
sentimentele intime. Inteligența cu care a reuşit să nu şi le 
trădeze a rămas pentru mine o enigmă, învăluită de regrete şi 
tristeți. Arta cu care mi-a temperat elanurile afective a fost atit 
de desăvirşită încît, în cele din urmă, mă obligase s-o respect 
şi s-o admir în acelaşi timp, fără să mai trec prin chinuitoarele 


complexe ale orgoliului masculin jignit. 

După cel de al doilea an de studii, personalitatea ei s-a 
cristalizat. Atrăgindu-i atenția, în special, recrudescența 
maladiilor psihice, organizase în paralel cu învăţătura, 
investigaţii şi cercetări cu caracter particular. Îşi cumpărase în 
cartierul de est o vilă modestă, cu un singur etaj, pe care a 
utilat-o de sus pînă jos cu aparatură ştiinţifică. Începusem s-o 
cunosc foarte bine. Nu prea avea obiceiul să-şi trădeze 
intenţiile, nici chiar în faţa celui mai bun prieten. În afara unor 
vagi informaţii, nu găsise de cuviință să-mi spună cîtă 
încredere acorda acestor cercetări. Mai mult, vreme 
îndelungată accesul la vilă mi-a rămas interzis. 

În al treilea an de studii, Irmy mi-a oferit noi surprize, 
manifestind un profund interes pentru anumite aspecte din 
biochimia moleculară, din electronică şi cibernetică. În 
perioada aceea am întilnit-o tot mai des în compania unei 
studente care urma cursurile facultății de cibernetică, Emilia 
Krestel. 

Pe această Emilia Krestel o cunoscusem în cu totul alte 
împrejurări, cu ocazia unor concerte date la clubul 
studenților. Admirabila ei voce, cultivată prin studii muzicale, 
cîntecele interpretate cu delicateţe şi gust artistic o 
impuseseră atenţiei unanime. În mod paradoxal, aceste 
aptitudini, care-i aduseseră recunoaşterea specialiştilor şi 
admirația publicului, n-o interesau. „Capricii trecătoare pe 
portativul înşelător al tinereţii” obişnuia să spună, mai în 
glumă, mai în serios, ori de cîte ori vreo somitate muzicală 
încerca s-o convingă să părăsească studiile ştiinţifice pentru a 
se dedica muzicii. 

Prietenia dintre Emilia Krestel şi Irmy se transformase însă 
pe negîndite şi într-o importantă problemă pentru viitoarea 
mea profesiune. Practica medicală din clinicile sau spitalele 
unde aveam acces nu reuşise să mă satisfacă pe deplin. Încă 
de pe atunci, mă pasionase psihologia conduitei, ale cărei 
principii îmi dăduseră cheia înțelegerii şi pătrunderii în 


tainicul univers uman. Dar mult mai tirziu aveam să descopăr 
labirintul ascuns în simplitatea unei definiții: „... studiul 
omului în raport cu universul şi mai ales în raporturile sale cu 
ceilalti oameni”. Căutasem înfrigurat subiecte pentru studii şi 
observaţii, pînă în clipa cînd am revăzut-o pe Emilia Krestel, 
clipă în care mi-am spus: ecce homo! 

Numai aşa aş fi putut să-mi explic irezistibila dorinţă ce m-a 
împins să-i urmăresc evoluţia, pornind, evident, de la banala 
întocmire a unei şi mai banale fişe... 

Emilia Krestel împlinise 24 de ani. Natura o hărăzise cu 
remarcabile calități: creolă, grațioasă, fizic desăvirşit, simetrii 
fizionomice pline de farmec, temperament meridional — 
personalitatea ei feminină fiind dublată şi de o profundă 
inteligență. Extravaganta explozie genetică avusese la origine 
pe Wolf Krestel, olandez, tehnician electronist la Tsunami, 
Julia Krestel, triplă campioană mondială în patinajul artistic 
şi care se trăgea dintr-o modestă familie de spanioli. Deşi încă 
din copilărie Emilia demonstrase superbe calități vocale, 
maică-sa visa s-o lanseze în arena patinajului artistic mondial. 
Antrenamentele sportive sistematice, epuizante, îi umbriseră 
ani la rînd viața. În marile competiţii, totuşi, Emilia n-a reuşit 
să se urce pe podium. Situaţie descurajantă, pe fondul unor 
relații tot mai încordate cu romantica sa mamă. Din cauza 
acestor eşecuri, în pragul adolescenței - atunci cînd toată 
lumea rămăsese convinsă că fata vai porni pe drumul sigur al 
unei strălucite cariere artistice — Emilia şi-a manifestat dorința 
de a studia electronica şi cibernetica! Tatăl s-a supus acestei 
dorințe. Emilia şi-a început cu pasiune studiile. Pentru a nu-şi 
dezamăgi familia şi prietenii, se angajase să cînte de două ori 
pe săptămînă în barul de noapte Puk. Cîntecele ei populare — 
în special cele olandeze - făcuseră faima barului. Idealul 
sportiv părea abandonat pentru totdeauna. 

Emilia Krestel moştenise din partea mamei un temperament 
exploziv, nu lipsit de inerente pericole. Între 18 şi 21 de ani 
fusese implicată în cîteva scandaluri amoroase, scandaluri 


amplificate în oraş. De pe urma lor Emilia s-a ales cu aura 
unei distinse celebrități! 

Frumuseţea, exuberanța şi tinereţea ei — ca şi toate celelalte 
la un loc — îl tentaseră pe un bunic din partea tatălui, fost 
luptător în rezistența olandeză în timpul celui de-al doilea 
război mondial, să-i găsească o poreclă justificată: Dolle 
Dinsdag! (Marţea nebună!). În cele din urmă porecla i se 
transformase în pseudonim! 

Cam aşa stătuseră lucrurile în primăvara anului trei, pe 
cînd Emilia reuşise să se împrietenească fulgerător cu Irmy. 
Discreţia desăvirşită a bunei mele prietene nu mă împiedicase 
totuşi să fac fel de fel de presupuneri, toate plauzibile. În fond, 
prietenia lor ar fi putut izvori din pasiuni ştiinţifice comune, 
chiar dacă viitoarele lor activități nu s-ar fi condiționat 
reciproc. Pe de altă parte, Irmy manifestase un interes 
deosebit pentru biochimie şi cibernetică şi nu s-ar fi 
împiedicat de nimeni şi de nimic pentru a-i solicita Emiliei 
ajutorul. Oricum, ideea apelului la aceste discipline ştiinţifice 
mi s-a părut mai mult decît promițătoare. Singura dilemă, 
asupra căreia nu avusesem timp să reflectez, se născuse din 
constatarea că cele două bune prietene aveau structuri psihice 
total diferite... Probabil că Irmy sesizase „cumplita” mea 
curiozitate. Pe la sfîrşitul primăverii, într-o seară splendidă, 
mi-a prepus s-o vizitez. Am ajuns la vilă după ora 21. În 
laborator, împreună cu Irmy, se aflau încă două persoane: 
doamna Olivia Haller şi Emilia Krestel. După ce am fost 
recomandat, doamna Haller s-a retras, sub pretextul orei 
înaintate. Fetele îmi pregătiseră o cafea şi gustări. Amîndouă 
erau mai tăcute ca de obicei, poate chiar grave. Am atacat cu 
poftă ce s-a servit, sporovăind ba de una, ba de alta, remarcînd 
parcă pentru prima dată uriaşa diferenţă dintre posibilitățile 
materiale ale bunei prietene şi modesta mea situația. Numai 
aparatura ultramodernă din laborator ar fi scos din minți un 
academician! Tocmai sorbisem din cafeaua fierbinte cînd Irmy 
s-a hotărît să tragă mai aproape fotoliul, aşezindu-se în aşa 


fel, încît să mă poată privi direct în ochi. „Emilia, controlează, 
te rog, securitatea laboratorului!” Aceasta trecu în linişte lingă 
un aparat scund, cenuşiu, care semăna perfect cu o veche 
orgă electronică. Plimbindu-şi degetele pe claviatura albă, 
Emilia urmărea anumite impulsuri luminoase pe ecranul 
montat la pupitru. Lumina din laborator s-a stins pînă la 
limita unui semiîntuneric plăcut şi intim. Dolle Dinsdag 
rămăsese în picioare, privindu-ne glacial. Halatul alb, închis 
pînă sub bărbie, îi dădea o notă austeră, iar în lumina difuză 
chipul ei ars de soare părea şlefuit în abanos. 

Măsurile drastice de prevedere mă surprinseseră profund, 
nereuşind să înțeleg la ce folosesc. Totul semăna cu o farsă. 
Le-am privit contrariat, pe rînd, în aşteptarea unei explicaţii. 
Irmy a suris enigmatic, oferindu-mi chiar unica şansă dea mă 
enerva. Poate cealaltă prezență, a Emiliei, neaşteptată pentru 
mine în seara aceea, să-mi fi produs subtila şi persistenta 
surescitare. Oricum, în generoasa ei atitudine, Irmy îmi oferise 
întotdeauna prilejul de a rămîne singur... „Dragă Van, mă trezi 
la realitate glasul ei, blind şi ocrotitor, în discuția noastră din 
această seară sentimentele se exclud. Nimic nu este aberant în 
măsurile de precauţie pe care le luăm. Aici, în spaţiul acesta 
pitoresc, original dacă vrei, stă ascunsă ideea unei descoperiri 
ştiinţifice îndrăznețe. Ideea îmi aparține. Ea mi-a ucis 
adolescenţa... Datorită ei am venit m institutul de psihologie. 
În ultimii ani am întreprins numeroase studii şi cercetări care 
mi-au facilitat înțelegerea în profuzime a unor fenomene, 
confirmîndu-mi pe deplin suita ipotezelor teoretice. Am fost 
însă obligată să apelez şi la virtuțile ciberneticii. Emily mi-a 
acordat ajutorul necesar, cu toate că nu cunoaşte decît parțial 
problematica descoperiri. Prin cercetările efectuate de 
doamna Olivia Haller în domeniul biochimiei, cercetări rămase 
în suspensie, o nouă ipoteză îmbogăţeşte radical ideea mea 
inițială... Irmy se întrerupse, privindu-mă insistent, gravă, 
prea gravă pentru declaraţia făcută. „M-ai făcut curios” am 
replicat calm, fără nuanțe, cu dorința intimă de a rămîne în 


expectativă, ştiindu-mă cît sînt de vulnerabil în fața ei. Apoi 
m-am întors, căutînd-o din priviri pe Emilia, pentru a mă 
convinge parcă dacă participă şi ea la discuţie. Fata îşi 
aprinsese între timp o ţigară. 

Pe Irmy o pufni risul. Ridea ca odinioară, sincer, cu acel 
copios amuzament interior, reuşind ca prin farmec să mă 
tulbure. „Dragul meu, pledoaria ta a avut valoarea unui 
discurs academic! spuse ea, dar redeveni imediat serioasă. 
Important e să mă asculți pînă la capăt... Orice descoperire 
include, în primul rînd, profunda etică a creatorului ei. Orice 
act ştiinţific este, înainte de toate, un act moral. Conştiinţa mă 
obligă să-ți declar cu francheţe că această descoperire - sub 
aspect moral — mi-a ridicat multiple dileme. Mi-am imaginat... 
Îmi imaginez, totuşi, ce posibilităţi va deschide pe tărîm social 
sau... Van, îți cunosc valoarea morală, intuiesc viitoarea ta 
capacitate ştiinţifică. Te-am chemat să-ți propun colaborarea!” 

Liniştea se prăbuşise dintr-o data peste mine, apăsătoare, 
de nesuportat. Laboratorul căpătase proporții nefireşti, 
dilatindu-se în toate direcţiile, pierzindu-se într-un întuneric 
opac străin şi rece şi din care numai ochii ei — ochi imenşi 
străluminați din adincuri - iradiau tainice efluvii. Altundeva 
trebuie să fi țipat bucuria, undeva departe, acolo unde nici 
gîndul n-ar fi ajuns, pentru a mă lăsa copleşit de tainica lor 
lumină. N-aveam decît visul cum să-l cuprind, minuscul, 
rotund şi alb ca o minge de ping-pong. „le iubesc, Irmy, te 
iubesc, susura visul. Am alergat încoace sperind într-o 
minune. Dar totul este inutil, inutil...” Am făcut un uriaş efort 
pentru a nu-mi trăda dezamăgirea. „Îţi mulțumesc pentru 
propunere, explodă glasul meu. N-am cum să cred că ți-aş 
putea fi colaborator. Am alte planuri după absolvire. Asta nu 
ne va împiedica să răminem prieteni. Cît despre descoperire... 
vă felicit şi vă doresc succes!... Contaţi pe discreția mea.” 

Pe la sfirşitul anului trei, din cauze obscure, relaţiile dintre 
Emilia şi Irmy încetaseră. După încheierea cursurilor am aflat 
surprins că Irmy îşi vinduse vila, aparatura expediind-o spre o 


destinaţie necunoscută. În vacanţa de vară Irmy mă anunţase 
printr-o laconică scrisoare despre hotărîrea ei de a păsări 
institutul şi de a pleca In America unde, la dorința expresă a 
tatălui, va încerca să-şi termine studiile. 

Multă vreme nu ne-am mai văzut. Corespondenţa a rămas 
unica noastră relație. A revenit în oraş după 11 ani. Eu 
ajunsesem medic psihiatru. Publicasem şi cîteva volume de 
studii complexe asupra comportamentului uman. Elsa 
născuse primii copii. Am aflat că după absolvire Irmy făcuse 
practica medicală în numeroase clinici americane, ca şi în alte 
părţi ale lumii. Asupra vieţii ei intime păstrase o discreţie 
absolută. Nu considerase necesar să se mărite. 

Urmărisem de-a lungul timpului orice informație privitoare 
la activitatea ei ştiinţifică, în speranţa că nu abandonase 
cercetările începute cîndva alături de Emilia Krestel, motiv 
pentru care, nu de puţine ori, am şi încercat să-i aflu intenţiile. 
Spre surpriza mea, Irmy a ocolit cu grijă orice discuție asupra 
acestui delicat subiect, ca şi cum niciodată nu fusese vorba 
despre aşa ceva. 

Iar într-o bună zi ne-a adus la cunoştinţă că revine acasă 
pentru a construi o clinică de psihiatrie, o clinică 
ultramodernă.  Moştenise, după moartea tatălui, o 
impresionantă avere. Evident, ne-a consultat şi pe noi. Elsa i-a 
propus să-şi aleagă terenul în cartierul de est, cartier unde 
poseda şi modesta vilă primită în dar de la defuncta Olivia 
Haller. 

Trecuseră de atunci opt ani. Irmy practicase medicina mai 
mult prin străinătate. Ne scrisese foarte rar, anunțindu-ne din 
cînd în cînd despre mersul lucrărilor, sau rugindu-mă să-i 
recomand specialişti pentru viitoarea ei clinică. 
Întîmplătoarele reveniri în oraş se soldaseră cu sporadice 
contacte şi mai întotdeauna Irmy insistase să nu i se cunoască 
prezența. Datorită acestor capricii, revederile noastre 
căpătaseră amploarea unor desăvirşite surprize. 

Acum însă am aflat de la alții că s-a întors! Neaşteptata 


invitație, bucuria  reîntilnirii se  completau reciproc, 
provocindu-mi, în acelaşi timp, o vagă nelinişte. Pentru prima 
oară mă trezesc gîndind la faptul că mai există şi o altă 
doamnă Irmgard Renate Stein, o femeie străină, total 
necunoscută, care a acționat şi continuă să acționeze după un 
plan riguros întocmit. Nu l-ar schimba decît dacă ar interveni 
cine ştie ce eveniment neprevăzut... 

În această stare ambiguă pătrund cu viteză redusă pe 
strada unde se află Cl. Psy. 43. Un zid înalt, din cărămidă 
gălbuie, înconjoară uriaşul parc abia bănuit dacă nu cunoşti 
zona. Deasupra zidului se întind, dispuse paralel, panglici 
metalice albicioase, susținute din loc în loc de tije subțiri, 
cenuşii, ce au în virf minuscule sfere. Acest sistem 
completează, probabil, sofisticatele dispozitive întrebuințate 
pentru securitatea clinicii. Sistemul mi se pare cam anacronic. 
Imprimă ansamblului o notă  discordantă, austeră, 
amintindu-mi cu neplăcere de anumite instituții cu caracter 
militar. 

Poarta principală, după cît îmi pot da seama, se află exact la 
jumătatea distanței dintre extremități. Nu e altceva decît o 
uriaşă placă de oțel şi aluminiu special, nedepăşind în lăţime 
şase metri. În stînga şi dreapta porţii străjuiesc pîlcuri de brazi 
argintii, canadieni. Lateral, poarta e susținută de doi stilpi 
cilindrici, masivi din oțel inoxidabil şi care au la mijloc mici 
fante orizontale dispuse paralel. Pe placa porţii - un basorelief, 
executat cu finețe. Recunosc opera sculptorului american 
Richard Hunt, „Construcţia eroică”. Reproducerea aminteşte 
în linii esenţiale de fascinanta devenire a organismului uman, 
amestec bizar de elemente naturale şi proteze metalice, de 
amputări şi transplanturi hidoase, organism mutilat în 
războaie, cîrpit, păstrindu-şi însă, cu încăpăţinare, structura 
inițială, rezistînd eroic în spațiul acesta mirific al Terrei. Cu 
senzația că m-am întors acasă după multă vreme, şi nu mă 
mai recunoaşte nimeni, aştept neliniştit să se petreacă ceva. 
Am oprit maşina în dreptul liniei albe care marchează distanța 


maximă regulamentară, de unde trebuie să pornesc pentru a 
intra în clinică. Cine ştie ce sisteme electronice complexe îmi 
analizează limuzina şi pe mine însumi, transmițind 
instantaneu imaginile centrului de calcul. Dispecerul de 
serviciu le supune unui riguros control şi numai după aceea se 
comandă deschiderea porții. Aşa se şi întîmplă. 

Pătrund pe aleea asfaltată. Poarta s-a închis fără zomot în 
urmă. Rulez foarte încet. Linişte profundă. Coloane de 
palmieri pitici stau ca la paradă de-a lungul aleii înguste. Din 
loc în loc se înalță statui albe: nimfele pădurii în atitudini cît 
mai graţioase. În luminişuri largi şi rotunde, abundența 
florală, ca şi arta combinării culorilor capătă valori şi 
dimensiuni imprevizibile. Bătrina mea Suzy miriie admirativ, 
oprindu-se fără veste... Pornesc iar. Aleea face o curbă 
elegantă, răsucindu-se parcă printre pinii bătrîni, subțirei şi 
înalți. Păsări nevăzute ţipă strident. 

Dincolo de pădurice alunec pe sub bolta croită artistic prin 
haotica şi debordanta floră tropicală. Hăţişul lianelor se 
repede monstruos în sus, înlănțuind arbori imposibil de 
recunoscut. Zid verde, rareori pătruns de lumină. Frunzele 
mari lucesc ireal. 

Cînd lumina puternică mă obligă să clipesc din nou, văd nu 
departe pavilionul central al clinicii. Bloc pătrat, cu şase etaje. 
Beton, sticlă şi aluminiu. Domină culoarea galbenă. Grădina 
hexagonală ce-l înconjură are alei radiale. Acoperite cu pietriş 
alb. Celelalte pavilioane, numai cu trei etaje, se zăresc printre 
copacii împrăştiați anapoda peste tot. Aceste mici pavilioane 
au culori diferite. Grădina pare pustie. 

Am parcat maşina lîngă intrare, pe peronul circular, 
acoperit cu dale negre de piatră. Cu buchetul de trandafiri în 
brațe mă grăbesc să urc cele patru trepte. Uşa masivă, 
metalică, s-a deschis singură. După zece paşi, făcuți pe un 
coridor îngust, cu pereți luminoşi, mă aflu în fața altei uşi — 
placă omogenă de cristal fumuriu. 

— Sinteți amabil să vă spuneţi numele? răsună o voce 


feminină, melodioasă. 

— Van Mennen... răspund, conformîndu-mă uzanțelor 
instaurate în clinică. 

— Sînteți aşteptat. Etajul al II-lea, camera 204. 

— Mulţumesc. 

— Sîntem informaţi că nu obişnuiţi să urcați cu ajutorul 
liftului. Trei etaje. Dacă deschideţi prima uşă pe dreapta, în 
hol, scara interioară vă stă la dispoziție! La revedere, domnule 
Van Mennen!. 

— La revedere, domnişoară-robot! Nu mă pot abține să nu 
închei astfel acest mic dialog protocolar. 

Uşa se deschide automat. În hol mă învăluie o lumină 
difuză,  odihnitoare. Încăperea spațioasă frapează prin 
simplitate şi gust. Un covor persan uriaş, în tonuri vişinii, 
patru fotolii negre dispuse în jurul unei mese scunde pe care 
se află reviste şi ziare, iar în fiecare colț al holului cîte o vază 
prelungă, din ceramică roşie, în stil antic. Florile tropicale din 
vaze împrăştie miresme fine. Pe pereții albi, în rame subțiri, 
cîteva peisaje marine. Acuarele. Lumina se stinge subit. În 
zidul din fața mea, între cele două panouri ale lifturilor, a 
apărut o nişă adincă, semi-rotundă, feeric luminată. Pe un 
soclu oval de lazurit tronează sculptura lui Richard Hunt, 
„Construcţia eroică”, reprodusă la dimensiuni modeste. Unele 
elemente ale sculpturii au fost construite din materiale extrem 
de uşoare, policrome. 

Lumina din hol s-a reaprins. Aceeaşi nelinişte vagă îmi 
tulbură conştiinţa. Îmi aduc aminte de nişa pentru defuncți 
din apartamentul domnului Yamada Hyo Toshiba. N-am timp 
să reflectez asupra ciudatelor interpretări ce se desprind din 
cele două frapante simboluri. Mă grăbesc să deschid prima 
uşă pe dreapta şi să urc scările în goană. Irmy mă aşteaptă pe 
coridorul larg, inundat de lumina soarelui ce se revarsă prin 
ferestrele mari. Mă opresc dinaintea ei, respirind iute. 

— Hallo, Van! şopteşte, zimbind cu tristețe. 

— Hallo, Irmy! îi răspund, întinzindu-i trandafirii. 


Miîinile noastre s-au întîlnit pe sub buchet. 

— Nu mă săruți? ... Măcar pe obraji, îngînă tulburată. 

Mă aplec, sărutind-o tandru pe amindoi obrajii. Simt că 
roşesc. 

— Să-ţi fie ruşine! Sînt femeie bătrină, Van! 

Se uită la mine cu blindeţe şi înțelegere. Am priceput 
instantaneu cît de brutal sună adevărul. E căruntă. Părul, 
tăiat scurt, îi scoate în relief trăsăturile severe ale fizionomiei, 
imprimînd farmecului şi frumuseții ei o notă originală. Riduri 
fine i-au apărut pe frunte şi sub ochi. Nu se fardează. Obrajii, 
arşi de soare, netezi, arată că se bucură încă de o robustă 
sănătate. În ochi are aceleaşi profunde întunecimi şi aceleaşi 
tainici străluciri, trădîndu-i forța spirituală. Ah, dacă n-ar fi 
nota discordantă a tristeții... 

— Nu încerca să mă minţi! Replic zgomotos. Tu şi bătrină! 

— Te-ai schimbat şi tu. Eşti parcă mai... Înțelept! Eu - puţin 
mai răutăcioasă. Hai, să-ți arăt cabinetul! Clinica o vom vizita 
cu altă ocazie. 

Îmi ia trandafirii din braţe. Porneşte înainte. Merge repede, 
cu mişcări suple, ca o femeie care mai face încă sport. Halatul 
alb, croit cu eleganţă, îi scoate în relief liniile zvelte şi 
armonioase ale trupului. Camera 204 nu e departe. Irmy 
deschide uşa, invitîindu-mă, cu un gest rotund, să intru. 
Mobila din camera spațioasă e albă. În afara covorului pluşat, 
albastru, a perdelei de aceeaşi culoare — ce cade din tavan pînă 
jos — şi a videofonului miniatural de culoarea zmeurei crude, 
totul e alb. Perdeaua a fost trasă într-o parte. Prin uriaşa 
fereastră se vede frunzişul neliniştit al unui plop argintiu. 

— Nu crezi că ar cam trebui să închizi şi uşa, cavalere? 
strigă Irmy cu voie bună, scoțind din biroul masivo vază roşie, 
înaltă, acoperită cu ornamente aurii. 

Am închis uşa. Mă întorc, privind uimit la fotografia în ramă 
metalică de pe birou. Elsa!... Elsa, tînără şi fermecătoare ne 
zimbeşte amîndurora... 

—- Aşa... arăta cam cu... acum 15 ani! mă bilbii, 


nerevenindu-mi încă din uimire. 

— Evident! E o femeie deşteaptă foc, dacă a acceptat să se 
mărite cu tine! Spune gazda, dispărind cu vaza în cabinetul 
alăturat. Nu crezi că merită puţină recunoştinţă? adaugă, 
revenind după o vreme şi aşeziînd vasul cu flori pe birou. 

— Dar ce legătură are Elsa cu... 

— Are! Mă întrerupe Irmy. Acesta e viitorul tău cabinet. 
Acolo este un dulăpior unde vei găsi cele mai moderne şi 
costisitoare ustensile medicale din cîte există. Ţi le dăruiesc. 
Dincoace e o mică bibliotecă. Numai cărți de specialitate. Sper 
că te vor încînta. Alături e microuzina. Clinica dispune de 
utilaje care au înghițit pînă în prezent aproape zece milioane 
de dolari. În ultimii ani m-am străduit să angajez o parte din 
cei mai buni specialişti din ţară. În toate domeniile. De la 
medici la tehnicieni. Ai să te convingi... Pentru a merita să 
conduc o astfel de instituție şi astfel de oameni m-am pregătit 
aproape 20 de ani. Am profesat şi studiat, după cum bine ştii, 
alături de numeroşi savanţi ai lumii. Calcule riguroase mă 
obligă să cred că singură... Sînt singură, Van! Îţi ofer postul de 
director principal în clinica mea. Deschiderea oficială va avea 
loc peste cîteva luni... Nu te rog să-mi răspunzi acum. Eu mă 
duc să fac la repezeală o cafea. 

Aşezaţi cuminţi în fotolii, cu ceşcuțele de cafea la îndemină, 
ne privim în tăcere. Pe Irmy o pufneşte risul. 

— Semeni cu un cîine ud, bun de dus la coafat! 

— Propunerea ta mi se pare paradoxală... Ai reuşit să mă 
indispui. 

— Crezi? ... Destinele noastre au o lume comună: noosfera, 
lumea spiritului şi a gîndirii. Nu în sens idealist. Ne includem 
în aceleaşi sisteme informative, cognitive, pe coordonate 
valorice bine definite. 

- Sub raport etic şi moral, aparțin oraşului. 

— Să subințeleg că şi afectiv? 

— Cum vrei. O activitate independentă nu mi-ar suride. 

Irmy soarbe calmă din cafea. Cutele de pe frunte i se 


adîncesc. 

— Cafeaua e delicioasă. Reţetă proprie. N-o onorezi? 

— lartă-mă! Mi-e teamă că nu înţelegi... Uite, am s-o beau 
toată. Altfel mi-aş fi închipuit revederea noastră. 

— Ai muncit ani îndelungaţi alături de oameni cu calități 
deosebite? insistă ea cu precauţie, fără să mai țină cont de 
ultima remarcă şi aşa destul de echivocă. 

— Da... Cafeaua e prea fierbinte ca să-i simt gustul. Pun 
ceaşca la loc. Îi stimez. Cînd nu-i mai întîlnesc, mă surpind 
uneori că le duc lipsa. Plecarea mea ar semăna cu o trădare. 

— Ce complicată e conştiinţa! oftează Irmy, ironică. Erai 
cîndva de acord cu mine asupra unui lucru: cînd nu cunoşti 
prea multe despre un bărbat, întoarce-i buzunarele pe dos. 
Descoperi cum a reuşit în viață! 

— Eu mi-am cusut buzunarele şi am rămas întors pe dos! 

— Van, dragul meu, să nu vulgarizăm! Irmy se ridică din 
fotoliu, aşează ceşcuţa pe birou, se apropie de mine şi-mi pune 
mîna pe umăr. Două luni îți ajung? ... Te rog! Sfătuieştec-te şi 
cu Elsa... Sentimentele strălucesc atit de tare, încît au darul 
să ne orbească. 

Mă scol în picioare, contrariat, luindu-i mîna cu delicateţe, 
privind-o dojenitor. 

— Ce-ar mai putea interveni? 

— În două luni? ... Chiar şi într-o zi... Ce mă fac cu tine? Îşi 
trase mîna încet, zimbind parcă unui gînd ascuns. Trece lingă 
birou. N-ai băut cafeaua. Păcat! S-a răcit. 

— lartă-mă! Ai ajuns să mă zăpăceşțti. 

Am luat ceaşca, sorbindu-i conținutul pînă la fund. Irmy 
tresare. Se întoarce, uitindu-se curioasă la mine. 

— Atît de tirziu? ... Ştii să ghiceşti în cafea? Ar fi nostim! 

— Debitezi numai fleacuri... Dar tu ghiceşti ce propunere 
ţi-a făcut domnul Yamada Hyo Toshiba? 

— Domnul Yamada Hyo Toshiba, repetă Irmy, care nici nu 
clipeşte. Mă faci curioasă. Sper că nu doreşte să-i ghicesc 
viitorul. 


— Îţi oferă postul de director al secției de psihologie 
sportivă. M-a rugat insistent să-ţi transmit dorinţa lui. În 
condiţiile actuale, răspunsul tău nu poate fi decît negativ. 

— Nu te grăbi... Te rog să-i transmiţi că propunerea îmi 
suride. În cel mult şase zile va primi răspunsul meu. 

— Bine, dar îţi complici în mod inutil existenţa ! Treaba ta. Îi 
voi transmite. În ceea ce mă priveşte, sper că nu ai de gînd să-i 
baţi la cap şi pe cei din consiliul de administraţie. Ar ieşi un 
scandal monstru. Joop K.G. ar fi capabil să descarce în mine 
toate gloanțele din propriul său revolver! 

— Şi cum nu vor ajunge, va apela şi la ajutorul colegilor! 
Irmy zimbeşte vag. O.K., Van! Discreţie totală ! 

Videofonul de pe birou biziie prelung, melodios. Gazda 
întinde mîna. Micul ecran se luminează. Chipul unui bărbat 
slab, cu ochii adinciţi în orbite, apare dintr-o parte. 

— Doamnă Stein, vorbeşte bărbatul cu glas surprinzător de 
profund, puteţi urca. Nimic alarmant. Evoluție satisfăcătoare. 

— Mulţumesc, Silver. În cel mai scurt timp am ajuns. 
Ecranul se stinge. Serioasă, dacă nu gravă, Irmy se uită la 
mine îndelung, gîndindu-se la ceva. Deşi clinica se va deschide 
oficial abia peste citeva luni, mi se adresează, în cursul acestei 
dimineţi am fost obligată să accept cel dintii compromis. În 
urma unei intervenții. Fără avizul autorităţilor, prima bolnavă 
a sosit în clinică. Eşti dispus să mă însoțeşti? ... Alături sînt 
nişte halate. Pe măsura ta, evident... A! Să nu uit. Cu acest 
aparat se poate obţine legătura cu orice rezervă din 
pavilioanele clinicii. 

Rezerva 512 se află la etajul cinci. Nici o rază de soare nu 
pătrunde prin fereastra acoperită cu storuri negre. O bizară 
lumină portocalie pluteşte peste tot, transformînd pereţii de 
culori diferite şi complicata aparatură din jur într-un univers 
suprarealist. 

Bărbatul înalt şi slab care ne întimpină este cel apărut pe 
ecran. 

E atît de slab, încît am impresia că poartă halatul direct pe 


schelet. Ochii vii şi fruntea enormă îl recomandă ca pe un tip 
care are mult mai mult creier în comaparaţie cu ceilalți 
muritori, de unde şi totala lui indiferenţă pentru muşchi! 

— Doctor Van Mennen..., doctor Silver Copenhout, îşi face 
datoria Irmy, vorbind în şoaptă. 

Silver Copenhout scoate mai întîi nişte sunete abisale, 
hotărîndu-se după aceea să apeleze şi la cuvinte, cuvinte care 
ajung în urechile noastre ca din profunzimea unei misterioase 
peşteri: 

— Catamneza 2 incompletă.  Electrodinâmica relevă 
modificări funcționale E.E.G 3. Indice crescut de alfa cu 
desincronizări profunde.  Bufeuri slabe de  tetha. 
Catatonia+ psiho-motorie în descreştere. Cord normal. Variaţii 
metabolice constante. Lipsa leziunilor subcorticale este 
evidentă. Tratamentul efectuat a diminuat, în parte, starea de 
anxietate. 

Silver se înclină fantomatic. Trece în fața ecranului 
multicolor pe care oscilează linii, bucle şi curbe strălucitoare 
în permanentă variație. Aparatul ocupă un spațiu restrins. 
Trebuie să fie o adevărată bijuterie tehnică. Investighează şi 
înregistrează activitatea bioelectrică a organismului uman. 
Cabluri subțiri, policrome, dispar în centrul încăperii sub un 
podium metalic. Deasupra acestui podium, sprijinită în două 
tije, telescopice, se află o stranie carcasă cilindrică, cu pereți 
transparenți, uşor înclinată. Alături, pe suprafața verticală a 
altui aparat, se decupează un ecran lung, opalescent. Cifre, 
simboluri şi formule de strictă specialitate se înşiră unele sub 
altele din secundă în secundă. Irmy îmi face semn cu mina să 
mă apropii. În cilindru, pe salteaua pneumatică specială, se 


z catamneze=o prraţie de sinteză şi reorganizare a datelor privind evoluția bolnavului şi a 
maladiei (n.a.). 

E.E.G.=electroencefalograma (n.a.). 
4 Catatonie=sindrom complex de ordin psiho-motor implicînd forma inerţiei (apropiat de 
catalepsie) (n.a.). 


află trupul gol al unei tinere fete. Pielea cafenie străluceşte 
vag. Electrozi minusculi îi înconjură cutia craniană, braţele şi 
picioarele. Trupul sculptural ar părea cuprins de o profundă 
relaxare dacă n-ar fi ochii imenşi, larg deschişi, care exprimă o 
spaimă inumană. Ca o mască rigidă, trăsăturile feței au 
încremenit sub violența  indicibilei suferințe. Gura 
întredeschisă mai păstrează încă acel rictus specific 
strigătului de ajutor. 

— Yvette! murmur, destul de uimit. I-am făcut testările cu 
doi ani în urmă... la Tsunami... Nefiind majoră, cei de la clubul 
sportiv şcolar au refuzat s-o cedeze clubului Tsunami... 

— Da, Yvette Delao Gan, şopteşte Irmy. 17 ani. Elevă, 
sportivă de mare talent. Excelează la proba de 800 metri plat. 
În primăvara acestui an a înregistrat cel mai bun timp pe plan 
mondial. Azi-dimineață, în jurul orei patru şi treizeci de 
minute, a fost găsită într-o cameră de lux din hotelul Flashing. 
Alarma au dat-o părinții fetei. În toată povestea, nimic 
senzațional. Pe parcurs au apărut unele neclarități. Aş dori să 
le discutăm împreună. Dar nu aici. Scuză-mă, te rog, un 
moment. Trece iute lîngă Silver. Cine te schimbă pentru tura 
de noapte? 

— Doamna Enay. La ora 21. 

— Voi rămîne ca de obicei în clinică. Dacă intervin 
modificări, mă anunțați. La revedere, Silver! 

— La revedere, doamnă! 

Nu reuşesc să-mi întorc privirile de la chipul fetei închise în 
container. Cînd Irmy mă atinge uşor pe braţ tresar violent. 

— Să trecem în camera de alături, murmură ea. 

Aici domneşte o intimă atmosferă feminină. Culorile 
pastelate variază între verdele cald, veronez, şi acel galben 
inimitabil al fildeşului vechi. Mobila liliput, pernele rotunde de 
pe covor, veioza conică, oglinda ovală şi perdeaua grea, de 
brocart argintiu, arată cu prisosință că în acest spațiu 
reconfortant îşi va petrece o parte din timp tînăra Yvette. Cazul 
ei mi se pare nebulos, nefiind în posesia unor informaţii 


complete. Aştept nerăbdător explicaţiile amfitrioanei. 

Buna mea prietenă nu se grăbeşte însă. Adună mai întîi 
nişte foi albe de hîrtie împrăştiate pe un fotoliu, ia de pe 
măsuța din colț un carnet copertat în negru, hotărîndu-se, în 
cele din urmă, să vină lingă mine. 

— Părinţii fetei sînt arhitecți, îşi începe ea explicaţiile. Au o 
situație materială excelentă. Mătuşa Yvettei este o fostă 
colegă. A intervenit să-i îngrijesc nepoata. Aş fi refuzat dacă... 
Acum fii atent! Din cercetările poliției reiese că Yvette şi-a 
achitat camera la hotel încă de ieri dimineaţa prin intermediul 
unui amic. Din declarația recepţionerei de serviciu rezultă că 
fata a pătruns în hotel în jurul orei 19, neînsoţită. Purta o 
bluză albă, fără mîneci, şi o fustă lungă, în carouri albastre. Pe 
umăr îi atirna o geantă roşie, tip sport, cu numeroase 
fermoare. Frumuseţea fetei a atras atenţia tinerei recepționere 
care, de altfel, a şi recunoscut-o. Pesemne după numeroasele 
fotografii apărute în revistele cu profil sportiv sau din seria 
emisiunilor prezentate la televiziune. Şi-a amintit că Yvette 
locuieşte în oraş. Prezenţa ei în hotel nu se justifica oricum. 
Ipoteza unei escapade amoroase a apărut de la sine. Orice 
recepționeră are o etică profesională bine definită. Discreţia e o 
lege. Dar de data asta recepţioneră n-a rezistat curiozităţii. 
Dorind să afle cine e bărbatul cu care se va întilni Yvette, a fost 
„cu ochii în patru”, după cum a declarat ea însăşi. Ca să fie 
sigură l-a atenţionat şi pe lift-boy care, la rîndul său a vorbit 
cu femeia de serviciu de la etajul respectiv. Din acest complot 
al supraveghetorilor a apărut o dovadă tulburătoare, capabilă 
să clatine orice eşafodaj rațional... Dar mai întîi citeşte aceste 
însemnări. Aparțin Yvettei. Carnetul a fost găsit pe noptirea 
din camera ei. 

Nu scot un cuvint. lau carnetul, trag fotoliul lîngă fereastră 
şi-mi pun ochelarii pe nas. Literele energice, uniforme, îmi 
facilitează lectura. 


11 iunie 


Stadionul „Inka”. Bazinul olimpic — ora 9 dimineața. 


În sfîrşit! Prima veste de la tine. Corespondenţa 
dactilografiată îmi displace. E impersonală ca un parbriz. De 
ce nu mi-ai scris cu propria ta mînă? Aş vrea să-ți cunosc 
scrisul. Cuvintele scrise n-au cum să trădeze, nici să mintă. 
N-ai cum să ascunzi în scris pulsația unei emoții, gingă şia 
privirilor, surisul cald topit în vocale, mingiierile din singura 
paranteză neînchisă.!... Exagerez! Mor de curiozitate să ştiu 
dacă-ți tremură mîna cînd îmi scrii! Mi-a spus o colegă, care 
are experienţă, că un om în vîrstă, aşa cum eşti tu, nu e 
bărbat dacă nu-i tremură mîna cînd scrie unei tinere fete... 
Poemul este ametitor! ... De ce nu mi-ai spus că ai şi un 
copil? Şi de ce-ai semnat Shinji?! Cînd te-am cunoscut pe 
plajă aveai toate atributele unei întregi semintii nordice... 
Mi-ai dat voie să-ți spun oricum. De aceea tu eşti pentru mine 
Tu! 

Să ştii că sînt furioasă! Paginile bătute la maşină le-am 
distrus, le-am călcat în picioare. Nu te speria! După ce am 
copiat cuvînt cu cuvînt poemul tău... 


12 iunie 
(Bazinul olimpic.) 


Nu-mi mai apartin. E chinuitor. Nu înțeleg tot ce ne uneşte şi 
tot ce ne desparte în acelaşi timp. Nu voi avea curajul să-mi 
fac însemnările zilnice. Sînt clipe cînd mi-e ruşine de ceea ce 
simt. Dragostea e brutală şi lipsită de pudoare... Ah! 
Trebuie să mă duc să-mi fac antrenamentul. Apa e rece. 
N-am chef. În ultimele zile antrenorul m-a bătut la cap că-mi 
pierd forma fizică. Mi-a cerut urgent un test psihologic şi o 
bioritmogramă. Prostul! Sufletele noastre nu sînt prinse în 
piuliţe... Ne despărțim. La revedere, Tu! 


14 iunie 
Cabana noastră de pe munte — ora 8 dimineața 


Ar trebui să strig: sufăr! Ar trebui să pling... Ar trebui să mă 
simt atit de părăsită încît să mă sperii c-am rămas singură 
pe lume. Dar nu e aşa. După plecarea ta m-a cuprins o 
incredibilă uşurare. Ca şi cum aş fi trecut prin neştiute 
pericole şi aş fi scăpat ca prin urechile acului. Ce pericole 
puteau să mă amenințe lingă tine? Te-ai purtat cu atita 
delicateţe! ... Şi ştii care-i partea cea mai nostimă? Nu-mi 
amintesc aproape nimic din ceea ce s-a petrecut între noi. 
Singura amintire mai clară e legală de momentul cînd ai 
venitpe marginea patului şi cînd mi-ai spus duios: „ Yvette, e 
o nebunie!” ... Tu te-ai ferit să mă săruţi. Mi s-a părut chiar 
că nici nu te interesează. Îmi mîngiiai numai degetele, 
şoptind mereu: „Yvette! ... Mica mea Yvette”! ... Erai cam 
caraghios! Am un metru şi optzeci şi patru de centimetri 
înălțime! ... După ce ai stins lumina am închis ochii. Ñi 
auzeam glasul în întuneric şi m-a cuprins o dulce ameţeală. 
Parcă pluteam pe un ocean cu faţa în sus şi valurile domoale 
mă legănau... Crezi că am adormit înainte ca tu să vii lingă 
mine? ... Mi-e ciudă! Cum e posibil să nu-mi amintesc nimic 
din ce s-a petrecut în timpul nopții? ... Dimineața m-am trezit 
cu o migrenă insuporta bilă. Lumina zorilor se strecura cu 
perfidie în cameră. Pledul alunecase de pe mine. Fereastra 
rămăsese deschisă. Cu ochii larg deschişi mi-am privit 
singurătatea. Ai fugit ca un laş! .. Pling. Pe creanga bradului 
din dreptul ferestrei stă o veveriță şi priveşte curioasa la 
mine. 

Yvette 


21 iunie 


Plaja Scoicilor albe” — ora cinci dimineața 


Viața nu mai înseamnă pentru mine decit trecut, un şir 
modest de amintiri dragi printre care rătăcesc adeseori 
simțind cum mă cuprinde oboseala şi indiferența. Pe unele le 
caut cu spaima că le-am pierdut pentru totdeauna. Mă întorc 
prin zile şi nu mai ştiu unde să mă opresc. Aşa se întimplă şi 
acum cînd vreau să te revăd. Pentru că trebuie să te revăd şi 
tu nu mi-ai mai dat nici un semn de viaţă. De atunci, de la 
cabană... Te-ai îmbolnăvit? Ai făcut un guturai?... În 
noaptea aceea a fost cam răcoare. 

Amintirea ta mă însoţeşte pretutindeni. Am ajuns ciîtcodată 
să-mi închipui că ne întilnim cu adevărat. M-am obişnuit 
să-ți dau întilnire dimineața; Plecăm împreună pe malul 
oceanului, ținîndu-ne de mînă. Îmi place să mă plimb prin 
nisip în picioarele goale, pe acolo pe unde te-am cunoscut. 
Sau să mă întind obosită pe plajă în lumina fierbinte... 
Ultima oară cînd le-am întilnit pe plajă m-ai rugat să te 
acopăr cu nisip cald. Te-am acoperit pînă cînd ai dispărut 
sub pulberea sticloasă. N-ai mai vrut să ieşi de acolo. Am 
stat de veghe pînă noaptea tirziu lingă amintirea ta 
îngropată în nisip... Soarele n-a răsărit încă. M-am grăbit să 
ajung pe plajă ca să dau nisipul la o parte şi să te rog să 
beio cafea cu mine. Am adus un termos întreg... 

Azi o să-l caut pe Lucky, băiețaşul cu care mi-ai trimis 
poemul. O să-l rog să te anunţe că în seara zilei de 25 te 
aştept la hotelul Flashing, camera 119... zorile sînt cenuşii. 
Am scris la lumina lanternei. 


25 iunie 
Hotel Flashing — ora 23 


Te-am aşteptat să vii. Teama care creşte în mine are ceva 
dureros, insuportabil. Lucky mi-a promis că te va anunţa. 
Mincinosul!... Am deconectat toate aparatele din cameră. 


Att de singură n-am fost niciodată. 
Ora unu 


Stau la pindă. Tresar on de cite ori aud cite un zgomot. 
Migrena îmi torturează nervii... Mereu mi se pare că se 
deschide uşa şi umbra ta pluteşte, pluteşte prin aerul 
încăperii, dizolvindu-se lin în lumina palidă a veiozei. N-am 
pus siguranța la uşă. Mă împotrivesc somnului. Am să 
rezist? Dacă adorm te voi simţi cînd ai să vii? ... Oboseala 
mi-a amortit pînă şi mîna. Parcă am degete de piatră... 

Nu mai am putere să mai gindesc şi să scriu... 


Ora trei 


M-a furat somnul. M-am trezit neliniştită. Tremur. Tot 
singură. Mi-e frică... De cine şi de ce? ... Florile din vază tu 
le-ai adus? ... Înseamnă că ai venit Unde eşti? Unde te-ai 
ascuns? ... E ciudat! Vreau să te strig şi nu reuşesc să 
articulez cuvintele. Uşa de la balcon e deschisă... Spaima... 
dacă nu... timplele... tip... 


Literele ultimelor cuvinte sînt inegale, tremurătoare. Yvette 
făcuse un uriaş efort înaintea declanşării durerosului şoc 
afectiv. „Autocontrol inconştient într-un univers presărat cu 
iluzii” îmi spun, şi închid carnetul încet, cu grijă, ca şi cum 
între paginile lui s-ar mai zbate încă sufletul necăjit al fetei. 

— În camera de la hotel n-a intrat nimeni, intervine Irmy, cu 
voce scăzută. Declaraţiile sînt categorice. Recepţionera, 
băiatul de la lift şi femeia de serviciu. Starea de anxietate, 
această „teamă fără obiect” care apare la Yvette în ultimă 
instanță, o putem justifica prin tulburarea profundă a 
afectivității. Dialogul cu ea însăşi şi cu celălalt - bărbatul în 
virstă, reflectă în însemnări tocmai latura permanent 
contradictorie a unor sentimente neimplinite, însoţite de 


perturbații fiziologice normale. „Jocul iluziilor” din camera de 
la hotel este şi el firesc. Aşteptare febrilă, oboseala tensiunii 
nervoase din ultima săptămînă, trecere somn-veghe şi 
veghe-somn, în sfirşit, toată suita proceselor reflectorii. Dar... 
Există un „dar” categoric, Van. Violenţa şocului afectiv, 
manifestările care l-au însoțit. Aceste fenomene m-au intrigat 
şi continuă să mă intrige. 

— Ce vrei să spui? 

— Ipoteza cea mai plauzibilă este de domeniul absurdului. A 
cunoscut vreodată Yvette un băieţaş cu numele de Lucky? Dar 
un bărbat în virstă, cu atribute nordice şi de care s-a 
îndrăgostit? ... 

— Fantazăm, draga mea. Orice băiețaş şi orice bărbat blond 
întîlnit aiurea se pot transforma în simboluri pe parcursul 
crizei intrată în faza acută. Îmi este imposibil să accept ipoteza 
ta. 

— Urmăreşte-mi, te rog, ideea. În cursul dimineţii am primit 
copia fişei medicale întocmită de comisia Centrului sportiv 
şcolar.  Echilibru  psiho-somatic perfect. Opt ani de 
antrenamente psihotonice extrem de variate. Din punct de 
vedere fiziologic, tulburări nesemnificative, atît în perioada 
pubertăţii cît şi ulterior. Apariția unei deficienţe grave într-o 
relație de tip emoţional sau afectiv este, de aceea, improbabilă. 
Şi iată că, în plină cristalizare a unei forme sportive strălucite, 
intervine acest straniu accident afectiv al cărui final dramatic 
a produs vilvă. Pe data de 1 iulie Yvette urma să atace recordul 
mondial deținut de kenyana Bandalgo... Aceste criterii 
obiective nu ne oferă nici cel mai palid indiciu asupra 
eventualelor posibilități de apariție a crizei Singurul argument 
justificativ ar fi de natură externă. Acest dezechilibru 
neuro-psihic a fost prea rapid, chiar şocant pentru a-l analiza 
numai pe baza unor criterii patologice... 

— Ai spus „de natură externă”? L.. La ce te referi? 

— Cum îți explici apariția poemului? ... Dacă acceptăm 
ideea că bărbatul există, consideri ca logică reacția bărbatului 


care se adresează unei tinere fete? 

— Poţi conta pe un nu, dar nu categoric! 

— Atunci bărbatul poate fi un produs al imaginaţiei ei? 

— Nu este exclus! 

— Fără jurnal n-am fi reuşit niciodată să descoperim că 
bărbatul în vîrstă ajunge să se confunde cu o ficțiune! Cu o 
ficțiune, Van! Prin urmare poemul este creația fetei! 

— Imposibil! Reacţionez tulburat. Cultura şi imaginația 
Yvettei nu pot înlocui autenticele trăiri determinate de 
impactul cu viața — experiența vieţii. Poemul cristalizează idei 
şi sentimente specifice numai omului cu o profundă, matură 
experienţă... Deci poemul a fost scris de altcineva şi preluat de 
fată în acest dialog imaginativ. 

— Admirabil! Exclamă Irmy, triumfătoare. Sîntem de acord 
deci că bărbatul — element sugestiv de natură externă! — a 
intervenit brutal în viața tinerei noastre sportive, în 
discordanță cu stările ei de tip emoţional sau afectiv, 
modificindu-le pînă la absurd. 

— Sint gata să-ți accept ipoteza. Cu o singură condiție: 
explică-mi, te rog, metoda întrebuințată de sadicul nostru 
necunoscut. Cum i-a transmis intențiile lui? Evoluţia 
fenomenelor atestă logica permanent contradictorie a unui 
proces cu motivații psihice şi fiziologice evidente, irealul din 
realitate transformindu-se în real pe plan imaginativ. 

— Nu-mi cere imposibilul, Van! Avem şanse minime de a 
descoperi cauza inițială, obiectivă. Singura posibilitate ne este 
oferită de analiza mediului ambiant. 

— Analiza asta presupune păcătoase ivestigaţii. Pentru a-l 
descoperi pe Lucky sau pe bătrînul nostru maniac nu putem 
apela decît la serviciile lui Joop K. G. Şi la brigada lui de strictă 
specialitate... La drept vorbind, ca să căutăm acul în carul 
CUL 

— În caz extrem, vom apela şi la serviciile lui. Eu am însă 
altă propunere. Spune-mi, te rog, concluziile testărilor 
efectuate de tine la Tsunami - după metoda Van Mennen, o 


recomandau pe Yvette ca pe o strălucită speranţă a sportului 
mondial? 

— După cîte îmi amintesc, da... Se pare că da. 

— Ai o evidenţă a acestor testări? 

—Dispun la clinică de un clasor ultramodern cu o 
capacitate de 5.000 de dosare. În două minute pot obţine orice 
informaţie despre orice sportiv testat. Fotografii, cronici, 
performanţe la zi, control medical periodic, evoluție şi altele. 

— Îmi imaginez că fiecare sportiv îşi completează personal 
fişa, în afara diferitelor teste la care este supus. 

— Asta-i bună! Cunoşti metoda. Evident, metoda mea e 
puțin mai sofisticată... Subiectul trebuie să răspundă la 
diverse întrebări derutante. De cînd a înghițit prima 
macaroană şi pînă la complexul lui Oedip! N-am cum să-ți 
explic. 

— Miine te rog să-mi aduci fişa completată de Yvette.. Cine 
mai are acces la clasor? 

— Conducerea clubului Tsunami. Antrenorii şi medicii 
loturilor respective numai cu aviz special. 

— Clasorul poate fi dereglat, distrus? 

— Da... Cred că da. Ar fi inutil însă. În clasor nu se găsesc 
decît copiile testărilor finale. Originalele concluziilor sînt 
depozitate într-un dispozitiv special. Securitate absolută. 

— Îmi aduci originalul fetei? 

— Va trebui să cer conducerii. 

— Fără aviz! insistă hotărită Irmy. 

—E... necesar? Întreb cam prosteşte, nereuşind să-i 
descopăr intențiile. 

— Aceste declaraţii ne vor ajuta să cîştigăm timp, să ne 
formulăm o imagine cît mai obiectivă asupra ambianţei 
familiare şi sociale în care a trăit. De altfel Yvette îşi va reveni. 
A avut şanse minime, dar îşi va reveni. Dispunem de suficiente 
procedee pentru a ajunge să cunoaştem adevărul... Chiar dacă 
nu-şi va mai aminti nimic din ce s-a petrecut. 

— Dacă dispui de atitea procedee, atunci va trebui să te 


ocupi şi de Konrad. Azi-dimineată m-a convins că şi adevărul 
poate fi vulnerabil şi contradictoriu. Chiar de neînțeles. 

— Ce vrei să spui? Zimbeşte amuzată Irmy, cbservind lipsa 
de logică a afirmației mele. 

— Sub ochii mei a încercat să atingă cu bicicleta 60-70 la 
oră, bazindu-se însă pe un cîntec pe care-l fredona în gura 
mare. Acesta este adevărul. A crezut în el, deşi tentativa lui a 
eşuat. La prima vedere, putem justifica întîmplarea prin 
prodigioasa fantezie a copilului, declanşată de factori 
necunoscuți. Dar cînd acelaşi copil pe care-l cunoşti foarte 
bine, fiind propriul tău copil — mai are curajul să-ți declare că 
aceeaşi demonstrație fusese făcută într-un parc din oraş de un 
anume George Hay, om în virstă, şi că demonstraţia reuşise, te 
cam cuprinde îndoiala în ceea ce crezi că este purul adevăr. 
Konrad n-a minţit. Dar nici George Hay n-a minţit. Deci ce 
legătură poate exista între un cîntec şi o performanţă sportivă? 
... Imposibil de răspuns. Întorcîndu-ne la Yvette, ne punem 
aceeaşi întrebare: ce relație există între complexitatea 
fenomenului afectiv şi dorința irezistibilă a fetei de a întocmi 
un „jurnal”? Aparent, şi numai aparent... 

— Vorbeşti serios!? Mă întrerupe Irmy care devine gravă. 
Povestea lui Konrad e... reală? 

Tonul cu care rosteşte cuvintele mă obligă s-o privesc mai 
cu luare aminte. O paloare neobişnuită îi acoperă obrajii. 

— Declaraţia copilului este categorică. 

— Te-ai mai consultat cu cineva? 

— Cu Joop K. G. L-am rugat să-l caute pe George Hay. 
Individul a dispărut acum cîțiva ani din arena sportivă în 
condiţii cam neclare. Îţi mai aminteşti de el? 

— Vag, foarte vag... Interesant. Va trebui să-l consult şi pe 
Konrad. Dar, pentru că ai amintit de inspectorul şef Joop K. 
G., ia spune-mi, cum se mai descurcă? L-am cunoscut în 
treacăt. E un om destul de original. Ţi-a promis că-l va căuta 
pe George Hay? 

- Draga mea, trăiesc o zi plină de surprize în compania unei 


misterioase prietene, remarc malițios, încercînd să surid cât 
mai agreabil cu putință. L-ai cunoscut deci şi pe Joop K. G.! 
Nu intru în amănunte... Ce să-ți spun? După întrevederea 
noastră de azi-dimineaţă, inspectorul şef Joop K.G. mi-a lăsat 
impresia că gîndeşte cam periculos pentru zilele noastre. Atât. 
În rest, nimic neobişnuit. Viaţa merge înainte, oferindu-ne 
generoasă tot felul de întimplări neobişnuite. Ca să nu ne 
plictisim. Joop mi-a promis că va încerca să dea de urma lui 
George Hay. Crezi că e important? 

— Dacă tu consideri că povestea lui Konrad e banală, 
George Hay nu mai are nici o importanţă. Roagă-l, totuşi, să-l 
găsească... Ah! Să nu uit! Din motive strict personale, începînd 
cu data de astăzi nu voi mai părăsi clinica. Mă vei găsi la orice 
oră din zi şi din noapte. Cît despre Yvette... Va trebui s-o 
salvăm. Îţi voi comunica zilnic tot ce voi crede de cuviinţă... 
Bine, dar ai ajuns sicîitor, dragul meu! Mă priveşti ca şi cum în 
clipa asta m-ai descoperi! 

— E şi firesc, mormăi, prost dispus. Konrad, George Hay, 
Joop, Yvette... Ne-am obişnuit să ne dăruim celorlalți... Dar 
pentru noi cînd mai găsim timp, Irmy? Îmi dai voie, totuşi, să 
te întreb: ce ai de gind să faci? Te rog, nu riposta! Viața ne 
readus unul lîngă celălalt. Destin? Fie, să-l numim aşa. Te-am 
cunoscut atît cît mi-a fost îngăduit... Cîndva m-ai sacrificat 
pentru o descoperire ştiinţifică pe care ai abandonat-o. 

— Atit ai înțeles? şopteşte Irmy, şi nu reuşesc să descopăr 
din tonul ei dacă e numai dezolată sau dacă nu încearcă să-şi 
domine cu eleganţă tristețea. 

— Am înțeles atît cât trebuie. 

— Superb pentru o destăinuire! 

Ne scrutăm din priviri. Îşi domină cu autoritate 
sentimentele. Doar ochii îi trădează o anumită crispare 
lăuntrică. 

— Am rămas prieteni, spun domol, atent la unda neliniştii 
ce tremură în adînc. Azi simt că e necesar să te întreb aşa cum 
nu te-am întrebat niciodată: de ce ai abandonat-o? 


— Van, băiete, ce importanță mai are? ... A fost un vis, o 
dorință utopică, o criză a personalității mele ştiinţifice. N-am 
avut curaj s-o duc pînă la capăt. În fond, descoperirea ne-ar fi 
interesat doar pe noi... amindoi. Tu ai refuzat... Ai refuzat! Am 
întrerupt cercetările. Am rugat-o pe Dolle Dinsdag să-şi 
trăiască viața aşa cum o concepe ea. Ceea ce a şi făcut. S-a 
măritat, după cum bine ştii, cu Yamada Hyo Toshiba, 
eminența cenuşie a clubului sportiv Tsunami. Gloria i-a suris 
ca şi în alte împrejurări, a ajuns campioană naţională în 
patinajul artistic şi viața i-a oferit altceva decît nişte deşarte 
ambiții ştiinţifice... 

Cuvintele i se sting pe buze. Clipeşte descumpănită, cu ochii 
aburiți. Lumina tremură la fereastră, explodează în irizații 
multicolore. Nu găsesc puterea nici să respir. O simt cum se 
apropie, cum se opreşte lingă mine. Un parfum subtil mă 
învăluie. Îmi trece mîna prin păr ca pentru a mă îmbuna. Sînt 
ca un copil nefericit sub blinda mîngiiere a zinei din povestea 
bunicii. 

— lartă-mă! îngîn abia auzit. Am fost poate... La naiba! 
Viaţa e un neîntrerupt şir de întrebări chinuitoare. 

Irmy se îndepărtează. Mă întorc. O descopăr lingă fereastră. 
Priveşte în gol. 

— Viaţa, în esenţă, e o aventură destul de agreabilă, nu 
crezi? 

Se răsuceşte spre mine. E relaxată, calmă. 

— Da, viața... 

— Nu uita să-l rogi pe Joop K. G. să ne ajute. Poate ar trebui 
să-l invit chiar aici. 

Ochii ei mă imploră cu luciri nostalgice. O nelinişte vagă 
urcă în conştiinţa mea, nu o iau în seamă şi îmi spun că 
femeia din fața ferestrei nu mai e cea de altădată. Gindul trece 
fulgerător. Încerc să zimbesc pentru a para unda de tristeţe ce 
vibrează molcom, pe care o simt cum îmi leagănă amintirile 
vagi, pierdute. 

— Ţi-am promis doar! 


În clipa aceea videofonul sună prelung. 

— O comunicare urgentă pentru domnul doctor Van 
Mennen! Se aude vocea melodioasă a dispecerei. 

Pe ecran apare chipul sever al doamnei Turner. 

— Vă ascult! rostesc, apropiindu-mă de aparat. 

— Domnul Aby Ta-o-tou vă roagă insistent să-i acordațţi o 
întrevedere. Domnia-sa vă propune ora 20. Vă atrag atenția 
cat 

— Vă rog să-i comunicaţi că sînt de acord. Îl voi aştepta la 
clinică în cabinetul meu particular. 

— Îmi permiteți să transmit şi familiei dumneavoastră 
schimbarea intervenită? 

— Dacă sînteți amabilă... Vă mulțumesc, doamnă Turner. 
La revedere! ... Un moment, vă rog! Anuntțatți-l şi pe doctorul de 
serviciu unde mă poate găsi. 

— Bineînțeles, domnule Van Mennen! ... La revedere! 

—Nu vrei să studiem puţin datele electrodiagnozei? Întreabă 
Irmy, privindu-mă calmă, poate prea calmă. 

— Sînt gata să te urmez! Surid fermecătoarei gazde. 

— Nu prea ştiu ce mă aduce la tine... Joop K. G. ainsistat să 
trec şi să-ți „filfii” pe la nas întreaga poveste. 

— Joop K. G.?! exclam, sincer nedumerit. De cînd manifestă 
inspectorul şef pasiuni pentru performanțele sportive? 

Aby Ta-o-tou nu-mi răspunde. A rămas în picioare într-o 
atitudine ciudată, cu umerii căzuți şi brațele atirnindu-i inerte 
de-a lungul corpului. Mă priveşte insistent şi grav. Ochii larg 
deschişi, albaştri, neobişnuit de limpezi, marcați de gene 
arcuite şi negre, par acum străini pentru chipul său de o 
incredibilă simetrie. l-aş recunoaşte ochii şi la adinci 
bătrînete. Nu pentru forma şi culoarea lor, pentru ceea ce 
exprimă întotdeauna: o anumită candoare adolescentină, cu 
atit mai frapantă la un bărbat ca el, înalt, atletic, viguros. Din 


proprie experienţă ştiu că asemenea ochi sînt caracteristici 
oamenilor timizi. Aby nu reuşeşte să-şi ascundă timiditatea. 
I-am remarcat-o încă de la primele noastre întilniri, cu ani în 
urmă. Părul creț, pieptănat altădată cu grijă, îi atirnă pe frunte 
în neorînduială. Arsă de soare şi vint, pielea obrajilor poartă 
culoarea aramei învechite. 

— Important e că ai venit, remarc volubil. E o plăcere pentru 
mine să mai stăm la taclale. 

Nu mint. Ne stringem mîinile bărbăteşte. 

— Sper să nu-ţi dau peste cap programul serii, Van! 

— Lasă-te de prostii! îi reproşez, zimbind. După cum văd, nu 
prea eşti în apele tale. 

— E o întreagă poveste, spune nehotărit, lăsîndu-mi 
impresia că se gîndeşte la cu totul altceva. Pe la două m-am 
trezit cu Joop acasă. Nu închisesem ochii. Eram cam prost 
dispus. „Am trecut să văd cum te simți”, mi-a zis. Dar nu asta 
era. După aceea m-a supus unui adevărat interogatoriu... 
Curios individ! Aflase tot. Îl interesau amănuntele.. 

Nu înţeleg nimic. Aştept cu răbdare. Se îndepărtează tăcut, 
evitîind cu grijă fotoliul, oprindu-se din nou. Se uită grav la 
mine. În ochi îi apar nişte licăriri metalice. Unde îi mai 
văzusem această expresie a ochilor? ... A, da! Acum patru ani, 
la clinică. Într-o dimineaţă Aby se prezentase la mine cu o 
carte de vizită. Benedict Owen, directorul Centrului sportiv 
oceanic, mizgălise pe ea cîteva cuvinte; „lest psihologic/ 
antrenamente pentru combinata Masser-Glincka-Young. Te 
rog! Cu drag, B. Owen.” 

— De ce nu stai? 

Îl împing uşor în fotoliu. Se aşează greoi, fără convingere. 

— Zău, să mă ia naiba dacă ştiu pentru ce am venit! N-am 
nici o dovadă. I-am spus-o şi lui Joop. El nu şi nu, să trec pe la 
tine. 

Îmi ocoleşte privirile. Apoi îşi aduce parcă aminte de ceva, îşi 
desface repede toți nasturii de la haină, trage încet de nodul 
cravatei şi-şi aranjează cu grijă dunga impecabilă a 


pantalonilor. 

. în dimineaţa aceea, l-am supus unor teste complexe. 
I-am făcut şi electroencefalograma. Printre altele trebuia să-i 
verific şi „unda electrică de aşteptare”. Unda ia naştere în 
creier. Ea nu diferă prea mult de la individ la individ, dar se 
manifestă într-o formă şi cu anumite caracteristici care o 
diferențiază total față de celelalte fenomene electrice ale 
creierului. Exercițiul era simplu. L-am avertizat pe Aby că în 
curînd se va produce ceva. Tensiunea aşteptării urma să 
declanşeze în creierul său unda electrică. Unda electrică, 
apărută ulterior pe ecranul aparatului, avea caracteristici atit 
de particulare, încît am fost obligat să recunosc forța de 
concentrare nervoasă ieşită din comun a sportivului. Dacă nu 
era cumva chiar unică... Atunci i-am văzut ochii. Aceleaşi 
licăriri metalice pluteau în albastrul lor copilăresc. Ce aştepta 
Aby? 

— De ce taci? mă întreabă într-o doară. 

— Ai remarcat? 

— Cînd vei reuşi să nu mai fii observator? 

— Adică? 

— Mereu crezi că există ceva şi dincolo de aparente. 

Ezit să-i răspund. Vocea îi este limpede, uşor marcată, 
parcă lui însuşi îi face plăcere să-şi audă cuvintele exprimate 
cursiv şi rotund într-o limbă fără cusur. 

—  Obişnuinţă profesională. Nu mai reuşesc să mă 
controlez. 

— Azi-noapte am ratat doborirea recordului mondial, face 
senin, uitindu-se cu atenție spre colivia în care Ly îşi 
ciuguleşte de zor penele zbirlite... Acasă, în Pacific, am avut şi 
eu un papagal. Galben. 

Suride imperceptibil. 

— Ce-ai zice de o cafea braziliană? Aroma ei te înviorează. 
Mă pricep! „Deci asta era?!” 

— Fără zahăr. 

— Fără... Am fost prins cu nişte treburi. Toată dimineaţa. Şi 


toată după-amiaza... Sînt năuc! Am o fiolă de „Martell”. Bătrîn. 
Am primit-o cadou. Ne prinde bine la amindoi. Ai să vezi... Şi 
puțin suc de portocale, rece... Mă încearcă un soi de 
amărăciune. Regretam sincer insuccesul lui. Vrei şi puţină 
gheaţă la coniac? 

— Treaba ta. Şi nu mai face atita gălăgie. 

— Îţi mai aminteşti ce ţi-am spus după testările alea 
psiho-somatice? ... Cînd te-a trimis la mine Owen... 

— De azi-dimineaţă nu-mi mai aduc aminte de nimic. 

— „Eşti o adevărată performanţă a naturii umane! Atlet 
perfect!” Asta ţi-am spus, turui, repede şi vesel. Ştii cum ai 
reacționat? Ai suris, nici trist, nici bine dispus. Şi mi-ai 
răspuns enigmatic: „Pe mine m-a crescut oceanul, domnule 
doctor! Oceanul nu greşeşte niciodată cu fiii lui!” M-am gîndit 
o săptămînă la răspunsul tău... 

— De ce nu taci? 

Parcă sînt surd. 

— Gata! ... Domnilor, cafelele sînt servite! Caut să imit vocea 
gravă a unui maître care serveşte la o reuniune diplomatică. 

Mă grăbesc să reintru în cameră, împingiînd măsuța joasă, 
cu rotile. Amfora grațioasă, opalescentă, cu „orangejuice” e 
aburită. Peste tot se împrăştie aroma plăcută a cafelei fierbinți. 

— În ordine, Van! Eşti o gazdă ideală. 

— Stai! Mai întîi coniacul... 

Umplu paharele înalte, turnînd pînă la refuz din lichidul 
auriu. Ciocnim scurt. 

— Pentru viitorul tău record mondial, Aby! 

— Pentru prietenie, Van! 

Trag o duşcă zdravănă. Mă strimb ca de obicei. El bea într-o 
doară, aşezind paharul la loc, pe măsuţă, cu o mişcare lentă. 
Pipăie după aceea cu mîna prin aer, ca şi cum ar intenționa să 
soarbă şi din paharul cu suc de portocale. Se răzgîndeşte, 
trecindu-şi mîna prin păr, clipind des, fără să mă mai bage în 
seamă. 

— E delicios! îmi vine la întîmplare să spun. Mint. Nu m-am 


priceput niciodată la băuturi. Îmi aduc aminte că la coniac nu 
se serveşte gheaţă şi nici pahare înalte. 

Bunul meu prieten pare oarecum surprins. 

—Am stat în cantonament patru luni. Pe ocean 
antrenamentele sînt dure, cu regim aspru. N-am băut pînă 
azi... Ei, bine, puțin vin! De cînd te-ai obişnuit să tragi cîte un 
păhărel? 

— Virsta, băiete! parez cam stingaci. Mai adaug la asta şi o 
banală hipotensiune. Evident, în împrejurări ca... 

— Te depling! Ai ajuns într-o stare de formalism cronic! ... 
Nu crezi, totuşi, că introducerea e cam lungă? Ce-ar fi să treci 
la birou şi să mă asculți. 

— S-a făcut! exclam docil. Duc pe birou paharul şi ceaşca. 
Dacă vrei, sporovăim pînă dimineaţă. Elsei i-a părut rău că nu 
te-am invitat acasă. Konrad ar fi fost fericit să te vadă.. 

Îmi aleg în fotoliu o poziţie cît mai comodă. Cu paharul de 
coniac în mînă aştept, sorbind alene cîte o înghițitură. 

Uitînd cu desăvirşire de prezența mea, cu ochii ațintiți în 
gol, Aby îşi adună gindurile. Posedă ca nimeni altul această 
artă a izolării, fapt pentru care i s-a dus vestea că este mult 
mai elocvent atunci cînd tace! Adevărul trebuie căutat în 
aversiunea sa pentru publicitate. „N-am dorit să ajung 
campion pentru a mă face cunoscut, declarase el unor 
reporteri în nu ştiu ce împrejurare, ci pentru a-mi dovedi mie 
însumi ca sînt cel mai bun! Performanța sportivă rămîne 
singura mea declarație!” în fața acestei atitudini, cei mai 
nemulțumiți au rămas întotdeauna ziariştii şi reprezentanții 
posturilor de radio şi televiziune. A existat, totuşi, şi o 
întîmplare cînd Aby şi-a dezvăluit adevărata fire. După 
terminarea unui concurs dificil pe care-l cîştigase, Aby s-a 
urcat pe dig. Apa şiroia încă pe el. Reporterii, ca de obicei, 
dăduseră buzna, învirtindu-se în jurul lui ca nişte fluturi de 
noapte zăpăciți de scînteietoarele lumini ale aparatelor. 
Lumina rece a dimineții mai plutea cenuşie pe ocean. Briza, 
însoțită de pescăruşi, se tîra spre larg. Mici elicoptere zburau 


la joasă înălțime. Veliere şi zvelte ambarcaţii cu motor se 
grăbeau să acosteze prin apropiere. Un puşti blond, zgribulit şi 
somnoros, care fugise de acasă să-l vadă pe Aby, reuşise chiar 
din primele minute după sosire să ajungă lingă el. „Domnule, 
strigase băiețaşul, trăgindu-l de mînă, nu ţi-a fost frică să stai 
noaptea sub apă?” Aby a zimbit amuzat şi, ghemuindu-se 
alături, a început să-i povestească ce frumuseți ascunde 
oceanul şi pentru ce nu i-a fost frică. Surprinşi, reporterii au 
înregistrat scena, retransmițind-o prin sateliți lumii întregi. De 
atunci popularitatea lui a crescut enorm... Trecuseră ani. N-aş 
putea spune cînd ne-am împrietenit. Ne simțeam, pur şi 
simplu, bine împreună. Zgircit cu destăinuirile, neplăcindu-i 
să vorbească despre el însuşi, Aby rămăsese în parte o enigmă 
pentru mine. După ani şi ani, reuşisem să mai aflu cîte ceva 
din viața lui. Se născuse şi crescuse pe o insulă din Pacific. 
Dezvoltindu-se într-un mediu în care civilizația nu pătrunsese 
total, cu brutalitate, manifesta în subconştient o vagă 
aversiune față de universul citadin, impregnat cu sumedenia 
elementelor nocive. 

Absolvent al Facultăţii de Geografie din oraş, iubea natura 
ca nimeni altul. În relaţiile sociale manifesta însă multiple 
rezerve, francheța sa bărbătească fiind interpretată în fel şi 
chip. Avea succese impresionante la femei, tulburătoarea sa 
frumusețe polineziană impunindu-se spontan. Dar, în mod 
paradoxal, femeile nu l-au interesat prea mult. 

Evita cu înțelepciune orice relație dubioasă, avind o 
profundă oroare pentru frivolitate. Fusese prieten bun cu o 
fată de la agronomie, pe nume Gwendolyn Mills. După 
absolvirea institutului, proaspăta ingineră a fost angajată 
undeva prin Africa. Din cauza carierei sportive, Aby a evitat s-o 
însoțească. S-au despărțit cu greu. Mult timp după acest 
dureros eveniment nu l-am mai văzut. Într-o zi, pe 
neaşteptate, m-am trezit cu el la clinică. „lartă-mă, mi-a spus, 
strîingindu-mi mîna. E dificil să rămii singur. Doly, fata de la 
agronomie, nu mi-a mai dat nici un semn de viață”. Nu l-am 


întrebat nimic. Mi-a propus să tragem o raită pe ocean... La 
bordul unui cuter cu vele ne-am pierdut urma în larg. Ne-am 
întors spre miezul nopții. Am ajuns acasă împreună. Pînă 
dimineața am golit trei sticle. De atunci ne-am căutat reciproc 
măcar pentru a ne zimbi în tăcere. Aby era în perioada cînd îşi 
consolida personalitatea sportivă. 

Această întîmplare mi-a oferit ocazia să pătrund în 
universul lui lăuntric şi să descopăr structura unei 
sensibilități profunde. Numai taina legăturilor sale afective cu 
oceanul a rămas pentru mine nepătrunsă. 

— Îl cunoşti pe Ben Ossoli? Îi aud ca de departe vocea. 

— Ossoli? ... Pilotul? 

Aby se înfundă în fotoliu, sprijinindu-şi coatele de genunchi, 
aplecat puţin înainte. Se uită, dus pe gînduri, la covor, ca şi 
cum ar studia cu atenție complicata lui țesătură. 

— Ben Ossoli a zburat pe deasupra oceanului încă de pe 
cînd nu i se uscase caşul la gură, dar se lăuda - fac prinsoare! 
— că i-au crescut cinci tulee sub nas! Taică'su făcuse parte din 
celebra formaţie a lui Philippe Lapeile, zis şi „Merci bien”, cel 
care a năucit lumea acum vreo 15 ani, dacă-ți mai aduci 
aminte, cu paraşutiştii ăia trăsniți, de le umbla vestea că nu 
mai au instinct de conservare nici în aer, nici pe pămînt. 
Philippe lansa campionii mondiali aşa cum lansezi bărcuțele la 
apă. Straşnic antrenor! Pe lava din Kilaula dacă exagerez! A 
turnat în aur cam două duzini de săritori cu paraşuta, la 
punct fix, punct mobil, pe uscat, pe apă, în condiţii omeneşti 
sau vitrege. Pentru astfel de performanțe trebuie să ai piloți, ce 
mai vorbă, mai ales de cînd paraşutismul a ajuns să se 
complice, incluzînd şi alte discipline sportive. Combinata 
Masser-Glincka-Young e o astfel de complicaţie. Am atacat 
azi-noapte recordul mondial al acestei... Naiba s-o ia! 

Face un efort să-şi regăsească ideea, lăsîndu-se pe spate, cu 
ochii larg deschişi. Oboseala fizică şi nervoasă, controlată 
îndelung, stăpinită pînă atunci, pare să-l învingă. O grimasă 
de nemulțumire vine şi trece fulgerător, umbrindu-i chipul. 


— De ce nu guşti din suc? Spun, nu prea convins că mă 
aude. 

— Afurisit pilot a fost tatăl lui Ben! — reluă firul întrerupt, 
vorbind rar şi dominindu-se cu încăpăţinare. Pe luminile 
peştilor abisali dacă te mint! Se juca, nu alta, cu orice tip de 
elicopter „Foll-Fy” ... Executa în văzduh un fel de dans ritual, 
ca vrăjitorii melanezieni chiar şi atunci cînd furtuna mătura 
oceanul. Era mai uscat decît arboretul unei pirogi papuaşe, 
dar veşnic pus pe harță, cu mutra boţită şi neagră. Şi ce 
mutră! Toată ziua mirosea a motor încins. L-a iubit pe Ben ca 
pe ochii din cap. Asta nu l-a împiedicat să se poarte cu el ca un 
zevzec... Cît despre „Merçi bien” ... Bătrin impunător, masiv, 
cam lăudăros. Îi plăcea să sporovăiască la un păhăruţ de 
coniac. Parcă-l aud cum spunea că orice aparat în mina lui era 
mai docil decît un bebeluş care suge țiță! Şi tot el adăuga, 
scuipind printre dinți nişte înjurături suculente: „Atunci cînd 
te lansezi cu paraşuta nu există noroc. Totul se bazează numai 
pe inteligenţă şi pe experienţa anilor blestemaţi din trecut cînd 
nu se poate să nu fi văzut măcar o dată moartea cu ochii şi să 
nu fi aflat că viața mai face, oricum, două parale...” Pesemne 
că taică-su l-a chinuit pe Ben ani în şir la bordul elicopterelor 
pentru a-i băga în cap toate tainele descifrate de el pe cărările 
nevăzute ale cerului. Din Ben a ieşit un as în materie. Pe 
bătrîn nu l-a împiedicat însă nimeni să moară în timp ce 
culegea nuci în grădina din spatele casei. A căzut de pe scară 
şi şi-a frînt gîtul. Împlinise 72 de ani. Nu, nu pot să-mi explic 
de ce-ţi povestesc toate astea! 

Se răsuceşte în fotoliu, prinzindu-şi mîna stingă de reverul 
hainei. Se uită mohorit în direcția mea. Agitaţia lui reflectă un 
început de stare depresivă, aparent nejustificată prin 
rezultatul concursului. Face parte din acea categorie de 
sportivi care ştiu să şi piardă... 

— Ai dormit azi? 

Întrebare formală, cu efect liniştitor, prin disociere. 

— N-am închis ochii! ... Nu reuşesc să mă relaxez şi treaba 


mă cam agasează. Caut chiar să nu mă relaxez, ca să nu 
pierd... În fine, nu ţine cont! 

— Prostii! ... Continuă! Cum te pricepi. 

— Înaintea fiecărui concurs, organismul meu se scufundă 
cu plăcere într-un fel de linişte. E impropriu s-o numesc aşa. E 
o stare de relaxare complexă, condiționată prin autosugestie 
după ani îndelungați de antrenamente psiho-tonice. Să nu te 
amuzi. Cunoşti metoda. Dar pentru mine această stare e ca o 
plutire imaterială, ca un zbor în afara gravitației... Ieri 
după-amiază, cu aproximativ patru ceasuri înainte de 
concurs, adinca mea linişte prin care pluteam a fost tulburată 
de nişte amintiri. Explicaţia e foarte dificilă. Aceste amintiri, 
apărute ca din senin, erau în notă discordantă cu... nu făceau 
parte din... idioată treabă! Cum să-ți explic? Am acasă un 
album de familie. Zeci şi sute de fotografii. De la străbunici la 
nepoți. N-are importanță. Important e că acest album mi-a 
apărut dintr-o dată în memorie, mi-am amintit de el, brusc, 
fără nici o legătură cu nimic. Îl vedeam cu ochii închişi. M-am 
trezit cu irezistibila dorință de a-l răsfoi. Imaginativ, fireşte. 
Trezite din adîncul memoriei, din tainica lume a uitării, 
imagini şi întîmplări trecute mi se perindau pe dinaintea 
ochilor. Amintirile mi-au produs... nu, mi-au răscolit 
sentimentele. Am făcut un uriaş efort. Am închis albumul. 
Dar, degeaba, anii copilăriei au năvălit peste mine. 

Aby tace, încruntindu-se. Se uită mohoriît spre paharul cu 
coniac, clatină dezaprobator din cap ca şi cum ar răspunde. 
Unui gînd apărut pe neaşteptate, se răsuceşte în fotoliu, 
pentru ca, în cele din urmă să apuce cu un gest violent 
paharul cu toată palma şi să-i bea conținutul dintr-o singură 
înghițitură. Cu paharul gol în mină respiră îndelung, 
zgomotos, reuşind să-şi domine reacţia organică produsă de 
alcool. 

— După cîte înțeleg, intervin, pentru a-l ajuta să treacă 
peste criza emotivă, fotografiile albumului ți-au declanşat... 

— Exact! Mă întrerupe. Fiecare fotografie în parte mi-a 


declanşat o amintire sau mai multe. Amintirile erau... diafane 
şi vii. Tremurau luminoase pină cînd piereau, făcînd loc altora. 
Trebuie să înţelegi că amintirile nu erau haotice. Respectau o 
neînțeleasă ordine matematică, aş zice, înşiruindu-se parcă în 
ordinea fotografiilor din album. Ştii, începuse să-mi placă... 
Afurisit lucru! Să te trezeşti aşa, pe nepusă masă, spectator al 
propriei tale vieţi! 

Zimbegşte jenat şi pune paharul la locul lui. 

— Nu-ţi face probleme. Dă-i drumul mai departe. 

— Din acest noian de amintiri s-a detaşat o întimplare 
petrecută cu tata... Istoria e veche. Încă din copilărie am făcut 
antrenamente de scufundare sub supravegherea tatei. 
Trebuia, de exemplu, să iau un obiect de pe faleză şi să-l 
ascund pe fundul oceanului, undeva. După cîteva saptămini 
reveneam pentru a-l găsi şi readuce pe țărm. Învăţam astfel să 
mă orientez sub apă. Tata obişnuia să mute obiectul în altă 
parte, pentru a mă obliga să-l caut, dezvoltmdu-mi în paralel 
fantezia, perspicacitatea. Cu ocazia unui antrenament n-am 
mai găsit obiectul ascuns pe fundul oceanului. Uitînd de 
rezervele de oxigen din butelii, m-am ambiționat să-l caut. Era 
să mă înec. M-a salvat, tata... Aceasta a fost întimplarea reală. 
În amintirea de ieri mai întîi a apărut oceanul. Verde-albastru. 
A apărut fără să mă gîndesc la el... Sau poate... Ce mai! Valuri 
prelungi, domoale se revărsau pe faleza unei insule. Cer senin. 
Soare strălucitor. Pe faleza pustie se afla albumul. În rest, doar 
nisip auriu. Eu eram copil. Cu buteliile de oxigen în spate am 
luat albumul şi am pornit spre larg, gindindu-mă mereu unde 
să-l ascund. În zona insulei, fundul oceanului cobora brusc. 
Am înotat laolaltă cu peştii care nu se mai speriau de prezența 
mea. Citeodata mă opream, întindeam mîna şi mişcam 
degetele. Peştişorii se apropiau şi se uitau curioşi la degetele 
mele. Joaca noastră a continuat mult timp. Cînd mi-am 
amintit de album - pus în sacul special şi prins de cureaua 
care-mi înconjura mijlocul — era prea tîrziu. Îl pierdusem pe 
undeva. M-am întors să-l caut, încercînd să ating fundul 


oceanului. Înotam spre adînc fără teamă. Lumina devenea tot 
mai difuză. Resipram greu, ca şi cum rezerva de oxigen ar fi 
fost pe sfirşite sau masca defectă. Şi atunci, din adincul apelor 
şi-a făcut apariția tata. Purta în mină albumul. A ajuns lîngă 
mine şi m-a împins cu brutalitate spre suprafaţă. Nu-mi mai 
amintesc decît de explozia luminii, dureroasă, zbătîndu-mi-se 
frenetică în ochi... 

După aceea m-am lăsat furat de o altă amintire. 

Stăteam întins pe punte, cu fața în sus. Ne întorceam de la 
pescuit. Tata şi eu. Soarele cobora spre apus. La orizont cerul 
începuse să se coloreze. Motorul cuterului mormăia înăbuşit. 
Tata cumpărase un cuter alb, zvelt, de producție japoneză. 
Stoluri de pescăruşi ne dădeau tircoale, asurzindu-ne cu 
tipetele lor ascuţite. Tata - celebru pescar şi vinător subacvatic 
- trebăluia în cabina timonei. Pînă acasă mai aveam cîteva 
ceasuri bune. Insula nu apăruse la orizont. Fusese o zi fericită. 
Tata pescuise numeroase dorade, caracatițe comestibile şi 
patru rechini tineri. Oceanul era calm. Apele lui mai purtau 
încă reflexe metalice. Mă obişnuisem cu aceste lungi drumuri 
alături de tata. Deşi nu împlinisem nici 12 ani, oceanul nu mă 
mai înspăimînta. Cunoşteam multe din tainele pescuitului 
subacvatic. Tata m-a supus în copilărie unei severe educații. 
Încă de pe vremea aceea eram în stare să înot la suprafaţă şi 
sub apă ore în şir... Echipamentul de scufundător îmi 
devenise la fel de familiar ca şi geanta cu care mergeam la 
şcoală. Înţelegeam oceanul după culoarea cerului, după cum 
goneau alizeele sau după cum îşi schimba el dispoziția în 
funcție de fuga curenților calzi şi reci. 

Pe punte, la pupa, se făcuse cald, foarte cald. Pescărugşii 
dispăruseră. M-am ridicat, cu intenția să mă sprijin de 
balustradă. Aerul era atit de fierbinte, încît nici mişcarea 
cuterului nu reuşea să producă alți curenți mai răcoroşi. Pe 
ocean plutea o linişte ireală. Am privit la apa ce se învolbura în 
urma noastră, apoi la cerul senin. Doar departe, spre sud, mi 
s-a părut că zăresc o pată neagră - nu mai mare decît ecranul 


radarului de navigaţie. Motorul funcționa la turația maximă. 
Ştiam asta după zgomot şi după vibrația simțită sub tălpile 
goale. Şi cînd o altă linişte se aşternu în preajma mea n-am 
înțeles din prima clipă ce s-a întîmplat. Ulterior mi-am dat 
seama că încetase zgomotul motorului! M-am trezit cu tata 
lîngă mine. Tata ora un tip zdravăn, dur, cu umerii neobişnuit 
de largi, tăcut ca statuile din insula Paştelui. Cu glas monoton 
mi-a spus să trag cămaşa pe mine şi să trec în cabina timonei. 
Pînă să-i răspund, dispăruse sub punte... 

În zona unde ne aflam noaptea se lăsa repede. Te trezeai cu 
ea pe cap ca şi cum te-ar fi aruncat cineva într-un sac. 
Aşteptindu-l în întuneric pe tata m-a cuprins teama. După 
lungi minute motorul a început din nou să miriie. Dar nu mai 
era acelaşi. Tata pusese în funcțiune motorul de rezervă. 
Întors în cabină, tata s-a apucat să controleze luminile de 
poziţie ale vasului, manevrind nu mai ştiu ce la pupitrul de 
comandă. Abia după aceea mi-a spus în treacăt că motorul 
principal s-a defectat şi că vom naviga cu numai şase mile la 
oră... La un moment dat, stația automată de radio din cabină 
s-a pornit să scoată apeluri sonore nervoase. Tata a intervenit 
în legătură cu cei de pe insulă. Cineva de la centrul 
meteorologic ne-a ordonat să pornim cu toată viteza spre bază. 
Un nucleu ciclonic se dezvolta impetuos undeva la sud-vest şi 
înainta cu repeziciune în direcția insulei. Tata le-a adus la 
cunoştinţă defecțiunea motorului principal, rugiîndu-i să ni se 
trimită o navă rapidă pentru a fi remorcaţi. Am primit 
asigurări peste asigurări.... 

După această convorbire tata m-a strîns lîngă el. „O să avem 
puţină bătaie de cap, băiete! Vine furtuna! Să nu-ţi fie frică. 
Vintul o să ne împingă spre casă... M-a miîngiiat domol pe 
creştet, scrutind întunericul nopții. Avea mîinile pline de 
unsoare. În nări mi-a năvălit un miros pătrunzător de petrol şi 
transpirație. A ieşit posomoriît din cabină. Mi-am imaginat că 
s-a dus pe punte să controleze cele două tambuchiuri şi barca 
de salvare. 


Nu înfruntasem încă pe ocean un taifun. Pe insulă circulau 
poveşti cumplite. Cu mulți ani în urmă insula fusese 
devastată... Aerul fierbinte ne-a lovit din pupa. Ma-o-mi, zvelta 
noastră navă, a intrat în ruliu. Uşa cabinei s-a trintit cu 
zgomot. Mi-am pierdut echilibrul. Instinctiv m-am prins de 
ceva. Prin geamurile cabinei am văzut departe, pe cer, cum 
scăpărau fulgerele. Farul de poziție de pe catarg arunca 
înainte o diră subțire de lumină, înghițită la numai cîțiva zeci 
de metri de bezna uleioasă. Tata s-a întors zimbitor. „Să nu-ţi 
fie teamă, mi-a spus cu blindeţe. Pe noi ne-a crescut oceanul. 
Oceanul nu greşeşte niciodată cu fiii lui!” 

Aceste cuvinte mi-au zguduit copilăria... Apoi oceanul s-a 
pus în mişcare. Valuri nevăzute ne purtau în tangaj, în ruliu, 
ne clătinau ca pe o banană. Vintul şuiera de-a lungul punţii. 
Tata a luat din nou legătura cu cei de pe insulă. Un elicopter 
fusese trimis în direcţia noastră. Îmi mai amintesc doar că 
taifunul nu se declanşase în toată grozăvia lui cînd elicopterul 
a ajuns la noi. Începuse să plouă în rafale. Din elicopter a fost 
aruncată o scară specială. Tata m-a îmbrăţişat, mi-a spus să 
mă agăț de capătul scării şi în timp ce mă legănam prin aer 
l-am auzit strigînd: „Noroc, băiete! ...” El a rămas la bordul 
cuterului. Nu s-a mai întors pe insulă. 

— Noroc, băiete! cîrîie Ly, din colivia sa. 

Aby face o mişcare violentă şi se întoarce, uitindu-se 
posomoriît la papagal. 

— Taci! strig cu asprime. Culcă-te! E tirziu. 

— Noapte bună, domnilor! ţipă strident Ly, şi-şi ascunde 
capul sub aripa zbirlită. 

— Nu-l lua în seamă. E prost crescut, remarc, simțind cum 
mă îneacă emoția. 

Ca să nu mă trădez, sorb puţin din pahar, plec din fotoliu şi 
iau colivia pe care o duc în cealaltă cameră. Revin în acelaşi 
loc, privindu-mi cu atenție musafirul. 

— Aşa s-a dus tata, murmură Aby. Ca fiu credincios al 
oceanului, i-a dăruit şi sufletul, înfrățindu-se cu el pentru 


veşnicie... Şi acum n-ai decît să-ți imaginezi şi singur ce s-a 
petrecut cu mine ieri după-amiază. 

— Te-ai aflat sub influența amintirilor pînă în clipa cînd ai 
luat startul? 

— Nu. Sau nu direct. Pentru că... La naiba! Şi cele mai 
simple lucruri sînt foarte complicate cînd trebuie să le explici. 
Ştii şi tu că în combinata Masser-Glincka-Young startul are 
loc printr-o lansare cu paraşuta. Pe timp de furtună. Furtuna, 
după regulament, trebuie să atingă între patru şi cinci grade. 
Îţi mai aminteşti, desigur că în urma unor experimente la nivel 
planetar cei de la Global Atmospheric Research Programme au 
instalat în largul coastelor o platformă specială cu intenţia de 
a construi pe ea o stație meteorologică. Prin nu ştiu ce 
intervenții, platforma şi stația s-au transformat în centru 
meteorologic, dezvoltindu-se pînă la dimensiunile unei insule 
artificiale. E vorba de „Eolina”, cum a fost numită. Pe insulă şi 
în zonă au avut loc fel de fel de experienţe ştiinţifice. Ani la rind 
fenomenele care au însoțit aceste experienţe n-au atras atenția 
decît specialiştilor. Ploi din cer senin, furtuni dirijate pe canale 
aeriene, minuscule trombe marine, curcubee care perturbau 
emisiunile televiziunii, sau banchize de gheaţă care se topeau 
învăluite în aburi. Cea mai spectaculoasă experienţă s-a 
produs însă odată cu apariția uraganului „Bella”, acum doi 
ani. „Magii de pe Eolina” — cum le spunem noi — s-au făcut 
luntre şi punte şi au deviat uraganul în larg. Experienţa n-a 
fost comentată. Cu cîteva zile înainte de concurs m-a chemat 
Guy Lopez, şeful centrului sportiv suboceanic aducîndu-mi la 
cunoştinţă un fapt neprevăzut: uraganul „Poldy”! După toate 
calculele, acesta ar fi urmat să se apropie de coastă pină la 
aproximativ 100 de kilometri — în jurul orei 18. Ca să înţelegi, 
în jurul orei fixate pentru start! „Băieţii de pe „Eolina” vor 
încerca să-l devieze în larg, mi-a mai spus Lopez, morocănos, 
adăugînd: Nu rişti nimic. Profită de ocazie”. Îți închipui ce 
splendid prilej pentru a dobori un record mondial mi s-a oferit, 
ce zici? ... Şi coincidența asta stranie! Amintirile despre tata, 


moartea lui, uraganul... 

— Nu e nimic surprinzător, intervin cu blindeţe. Cunoşteai 
condițiile  startului. Uraganul „Poldy” a produs în 
subcoaştientul tău o reacție, o sensibilizare a memoriei. Acest 
proces a înlesnit apariția celuilalt eveniment din amintire, a 
celuilalt uragan în care ţi-ai pierdut părintele. Relaţia este fără 
echivoc. Mult mai important ar fi pentru mine să ştiu ce 
influență au avut în viața ta, ce sensuri, cuvintele rostite de 
tatăl tău la despărţirea de pe cuter, cuvinte ce ti-au influențat, 
sînt convins, starea psiihică în orice concurs mai important. 

— „Pe noi ne-a crescut oceanul. Oceanul nu greşeşte 
niciodată cu fiii lui!” murmură el, cuprins pe neaşteptate de o 
profundă tristeţe... Testament cu valoare morală, deviză 
înscrisă în universul meu spiritual prin care mă oblig să 
păstrez pentru totdeauna legătura cu oceanul, cu acest ocean 
— părinte, prieten şi duşman, frate necunoscut încă, şi care, cu 
aceeaşi dragoste, în lumea lui nepătrunsă mă primeşte şi mă 
va primi în viață şi moarte deopotrivă... În orice cursă, 
cuvintele tatei îmi sună în urechi ca un avertisment trimis de 
destin. M-am hotărît să-l înfrunt, mereu şi mereu, ca singură 
şi supremă cunoaştere a condiției mele umane. 

Liniştea cade tremurătoare între noi. Celălat Aby, nevăzut, 
se pierde în această stranie tăcere şi trebuie să fac un efort 
pentru a-l regăsi aşa cum e în realitate. Mă priveşte fără să mă 
vadă, stiînjenit. 

— Continuă, şoptesc. 

— Mai aveam pînă la start două ceasuri. Amintirile mă 
obosiseră. Am căzut într-un somn adînc. După 30 de minute 
m-am trezit complet refăcut... Ti-am mai spus că în combinata 
Masser-Glinca-Young lansarea paraşutistului nu are loc decît 
atunci cînd furtuna atinge patru sau cinci grade. Pentru a 
evita orice risc, lansarea se face de la mică înălțime, în cădere 
liberă. Paraşuta o deschizi cît mai aproape de suprafața apei, 
calculind unghiul de cădere în aşa fel, încît să te scufunzi în 
apă în interiorul cercului alb, plutitor, care nu depăşeşte în 


diametru 60 de metri. Ai înțeles acum ce importanţă se acordă 
pilotului la lansare. Totul depinde de el. 

Pentru această tentativă arbitrii din comisia centrală nu 
şi-au dat avizul cu una, cu două. Limita maxima mi-a fost 
admisă la 100 de kilometri de țărm. Distanţa îmi convenea. 
Mac Feller doborise recordul pe aceeaşi distanță. Ne 
despărțeau numai 8'15” 09. O nimica toată, fie vorba între 
noi! ... 

Ca întotdeauna, dintr-o serie întreagă de variante, riguros 
calculate, mi s-a propus una singură: să decolăm de la Volnoir 
în jurul orei 18, urmînd să facem joncțiunea cu frontul de 
înaintare al uraganului la distanța prevăzută. Pentru o treabă 
mizerabilă ca asta trebuia să-mi aleg cel mai bun pilot. L-am 
ales pe Ren Ossoli, prieten, om dintr-o bucată, înfrățit, ca şi 
mine, cu cerul şi oceanul. Arbitrul la bord a fost trimis Hans 
Gunther, ăla cu fața rotundă şi ciupită de vărsat. Cunoşti 
elicopterele de tip Morgan? Sînt aparate solide, cam greoaie, 
dar rezistente la furtună. Ben şi-a pus la punct un astfel de 
aparat. 

Cînd am decolat, Hans, care e catolic, şi-a făcut mai multe 
cruci. Ben, zgîrcit la vorbă, s-a întors spre mine, ridicînd în 
sus degetul cel mare de la mîna dreaptă... Mica pistă de la 
Volnoir se află în afara radei portuare. Dacă nu mă înşel ai mai 
trecut şi tu pe acolo. Sub noi, faleza îngustă, altădată veselă şi 
multicoloră, era acum pustie din cauza alarmei pricinuite de 
uragan. La ora 18 şi cîteva minute ajunsesem deasupra 
oceanului. Ambarcaţiile de securitate ne-o luaseră înainte. 
Vase mari şi mici părăseau portul pentru a fi ancorate în larg. 
Apropierea uraganului crease o animaţie ieşită din comun. 

Am trecut ca de obicei lingă trapa de lansare, din podeaua 
cabinei. M-am obişnuit să-mi controlez cu atenţie, pînă în 
ultima clipă, costumul etanş, de scafandru autonom, husa 
paraşutei, buteliile cu oxigen, masca şi numeroasele aparate 
ale costumului. Toate păreau să fie în ordine. Am aprins şi am 
stins de cîteva ori chiar şi farul montat la cască, deasupra 


frunţii. Hans se ghemuise în apropierea unui hublou. Privea 
neliniştit la cerul ameninţător dinspre sud-vest. Soarele 
cobora spre apus. Forme monstruoase de nori se buluceau pe 
orizont. Îmi aduc foarte bine aminte că ultima rază de soare a 
săgetat cabina, învăluindu-l pe Hans. Aparatele de la bord 
investigau suprafața oceanului. Mi-au atras atenţia imaginile 
intermitente care apăreau pe micul ecran din centrul 
pupitrului de comandă. Un nor cenuşiu, cu forme 
monstruoase, brăzdat de fulgere, se rostogolea nebuneşte 
deasupra apelor, grăbit să ne întimpine, dominînd, în cele din 
urmă, tot ecranul... Ne-am pierdut în întuneric. Prima rafală 
de vint ne-a lovit dintr-o parte. Lumina roşie s-a aprins cu 
întîrziere în tavan. Aparatul s-a clătinat puternic. Ben sta 
aplecat înainte şi casca lui de pilot avea sclipiri metalice. Un 
fulger orbitor despică bezna şi strălucirile stranii plutiră prin 
cabină. Auzeam în căşti cum înjură Ben, monoton şi prelung. 
Hans a strigat ceva, chinuindu-se să-şi prindă centura de 
siguranță. După aceea şi-a tras casca pe cap. Eu stringeam în 
palmă maneta trapei. „Începe dansul, băiete”! m-a avertizat 
Ben. Vocea lui răsuna straniu în căşti. Lumina verde a țişnit 
cu violenţă, izbindu-mă în ochi. Am împins maneta pină la 
refuz. Trapa s-a deschis. Am trecut în cilindrul de lansare. 
M-am răsucit cu fața în jos, lipindu-mi tălpile de discul 
catapultei, aşteptind startul. Cronometrul fosforescent din 
cilindru indica ora 18 şi 42 de minute. Abia la ora 18 şi 45 l-am 
auzit pe Ben strigindu-mi: „O.K., Aby!” ... N-am simţit şocul 
lansării. Am plutit prin spaţiu, orb şi surd. După 12 secunde 
plonjam în apa oceanului... Mi-am desfăcut cu gesturi reflexe 
centura specială pentru a mă elibera de paraşuta devenită 
stingheritoare şi mi-am prins labele de gâscă. În minutul 
următor înotam liniştit. Lumina farului de la cască se împlinta 
ca o lamă rotundă în apa limpede, prietenoasă, prin care 
înotau peşti argintii. Am zărit în față plasa metalică, 
albicioasă, prinsă la suprafața oceanului de cercul plutitor. 
Plasa se curba într-o parte şi alta. Pentru a putea porni pe 


traseu trebuia să mă scufund de-a lungul plasei şi, printr-un 
anumit loc, să trec dincolo. Locul nu era ales la întîmplare. 
Exista un punct de control dotat cu camere de luat vederi şi 
aparate speciale care înregistrau exactitatea operației. Am 
găsit punctul, am făcut trei tururi prin fața aparatelor - după 
regulament - şi conştiincios am înotat spre baliza roşie, 
luminoasă, care marca zona unde trebuia să iau legătura cu 
GUI. 

Trecerea pe traseu e păcătoasă. Poți pierde sau cîştiga 
minute prețioase. Din cauza delfinului însoțitor... Pe traseu 
n-am voie să folosesc aparatele de orientare. În schimb am la 
dispoziție un delfin cu care trebuie să iau legătura după ce am 
fost paraşutat. Acest delfin are sarcini multiple. El e ghidul 
meu permanent şi tot el mă ajută să rezolv pe parcurs unele 
probleme neprevăzute. În combinata Maseer-Glinka-Young 
fără delfin eşti un om mort. La naiba! Îți spun toate astea de 
parcă ai fi un novice! 

L-am cunoscut pe Gill acum trei ani. Delfin tînăr, din 
rezervația bătrînului Vehel. Lui Vehel i-a mers vestea că a 
descoperit limbajul delfinilor. E un adevărat vrăjitor în materie 
de dresaj. Umblă zvonul că printre delfini se simte tot atît de 
bine ca şi în sînul familiei, dacă nu mai mult, pentru că şi-a 
obligat prin testament nevasta şi copiii să-l îngroape în 
rezervație, pe fundul oceanului... Mai toarnă-mi puțin coniac. 
Simt că-mi plezneşte capul! ... Nu te-am plictisit cu vorbăria 
asta? 

— Ce-ți veni? fac, grăbindu-mă să umplu paharele. 
Povesteşti fluent, captivant, fără pretenții. Unele lucruri le-am 
uitat. Faci foarte bine că nu treci peste detalii. Sînt necesare. 
Aceste detalii au declanşat, în ultimă instanţă, anumite reacții 
psihice, au creat particularitățile stării tale de spirit... Lasă 
fasoanele şi continuă! Noroc! 

Aby ridică tăcut paharul şi soarbe alene. Se strimbă 
nemulțumit, aşază paharul exact în acelaşi loc, după care se 
întoarce, privindu-mă neîncrezător. 


— Nu zău, ce naiba găseşti captivant în...? Nu vezi că mă 
încurc în cuvinte? ... Îşi revine, considerînd disputa ca lipsită 
de sens. Bine, reia pe alt ton. Numai să nu te-apuce sila de... 
concursuri. Ne-am înțeles şi ne înțelegem admirabil. 
Inteligent, dotat cu o memorie prodigioasă, suplu, puternic, 
spontan, uşor sentimental, Gill e de neînlocuit. Nu exagerez 
cînd afirm că mă iubeşte... În perioada ultimelor 
antrenamente m-a uluit cu cîtă siguranţă se orientează pe 
orice traseu. Are însă şi un defect: nu-i place să stea prea mult 
în acelaşi loc, nu-i place să mă aştepte, e nervos. Pentru a-i 
corija acest defect am apelat la forma şi culoarea balizei 
subacvatice, reper unic pentru întilnirile noastre. In reflexele 
lui condiționate, baliza reprezintă punctul unde mă poate găsi 
la anumite ore din timpul zilei. E prea complicat să intru în 
amănunte. Cred că mă recunoaşte şi după chip... 

În ziua concursului, din obişnuință, Gill mă aştepta în jurul 
orei 18. Eu întîrziasem însă peste 50 de minute. În timp ce 
înotam spre baliza roşie mă tot gindeam la delfin. A avut sau 
nu răbdare să mă aştepte? ... Gill a fost politicos. M-a aşteptat. 
A ţişnit din întunericul apelor vesel că mă întilneşte, s-a 
răsucit în jurul meu de nenumărate ori, lipindu-şi apoi botul 
de vizorul căştii, fixîndu-mă din priviri. Gill are ochii rotunzi, 
negri şi expresivi. Privirile lui sînt omeneşti. Nu te mint... L-am 
îmbrățişat, l-am miîngiiat - amabilități impuse prin dresaj — 
oferindu-i la urmă peştele scos din buzunarul special. Din 
dipa aceea intrasem amindoi în cursă. Umbra lui s-a pierdut 
în bezna fluidă. 

Prima parte a cursei măsoară 15 mile. Traseul este 
întotdeauna neprevăzut, sinuos, marcat cu balize 
luminiscente din 500 în 500 de metri. Aceste puncte de control 
au la bord sisteme electronice speciale, fiecare baliză 
transmițind celeilalte trecerea concurentului pe traseu şi 
timpul înregistrat. Fără declanşarea semnalelor în lanț, după 
şase mile părăseşti cursa învins prin descalificare... GUI 
trebuia să le descopere, să se întoarcă şi să mă conducă pe 


traseu. 

Totul a decurs normal. Înotul subacvatic nu străluceşte prin 
viteză, ci prin rezistență. Minutele trec chinuitor de încet. Ai 
mereu senzația că stai pe loc. Acţiunea fizică intră sub tutela 
subconştientului... M-am lăsat furat de anumite gînduri. 
Amintirile care mă asaltaseră înainte de concurs nu-mi 
dădeau nici acum pace, trezind în memorie alte şi alte imagini. 
Chipul tatei revenea mereu. La un moment dat am revăzut 
albumul. Filele se întorceau singure, ca bătute de vint. Tata a 
apărut ulterior. S-a aplecat deasupra albumului pentru a privi 
cu atenţie o fotografie pe care am îndrăgit-o toată viața: eu, 
copil, şi tata lingă mine, înlănțuindu-mi umerii subțirei cu 
brațul său puternic. Fotografia fusese făcută la bordul 
cuterului de care ţi-am amintit... Împotriva voinței mele. 
Şuvoiul amintirilor m-a tîrît spre acelaşi moment dramatic, 
retrăit înainte de concurs: momentul despărțirii de tata. Am 
înotat din baliză în baliză fără să pot scăpa de aceste obsesive 
imagini din trecut. 

La capătul celor 15 mile marine ne aştepta ca întotdeauna, 
„Labirintul lui Young”, construcție nebunească, din tuburi 
cilindrice, prin interiorul cărora trebuie să înoți pină găseşti 
singura ieşire posibilă. Invenţia ne-a scos peri albi în orice 
concurs. GUI s-a întrecut pe el însuşi şi de data asta. A găsit 
cu precizie drumul, cîştigiînd astfel 11 minute din cele 30 cîte 
le aveam la dispoziție prin regulament. 

La ieşirea din labirint se află punctul de aprovizionare. Gill 
şi-a primit porția de zahăr iar eu mi-am schimbat buteliile 
epuizate. De acolo trebuia să străbat traseul la bordul unui 
submersibil special pe care noi l-am botezat, mai în glumă, 
mai în serios, „trotineta lui Pluton”. Acest aparat nu depăşeşte 
patru metri în lungime, avind structura metalică foarte 
simplă, alungită, cu prova fină, subțire, fiind decapotabil, ca 
să mă exprim aşa. Viteza maximă, opt noduri. Orice depăşire 
este exclusă prin regulament. 

A doua parte a cursei se desfăşoară în linie dreaptă. Are ca 


scop testarea sportivului la cote maxime de adincime. În 
aceste condiții ultimul meu record n-a depăşit 132 de metri. 
Cota maximă urma s-o ating acum după aproximativ 20 de 
mile de coborire lină, unghiul de înclinație fiindu-mi asigurat 
de automatele de la bord. Gill trebuia sa supravegheze mediul 
înconjurător şi să intervină prompt în caz de accident, cînd 
urma să mă scoată la suprafață. După efectuarea controlului 
tehnic am aprins şi am stins de trei ori la rînd proiectorul — 
semnale luminoase care marcau startul. Cu viteză maximă am 
pornit la drum. Gill dispăruse în întunericul apelor... 

În spatele parbrizului transparent nu simțeam curentul 
apei. Pentru a para efectele negative ale oboselii nervoase 
m-am obişnuit să privesc înainte, urmărind doar un spațiu 
restriîns, atent cum cîştig metru cu metru, secundă cu 
secundă. Gill se rotea vigilent în jurul meu, prieten credincios 
în oceanul de linişte şi singurătate. 

Cum e şi firesc, în asemenea situaţii te fură gîndurile. Vin şi 
trec alandala. Aş fi vrut să nu mă mai las prins în hora 
amintirilor. Orice retrăire îmi consuma o parte din energia 
psihică... Degeaba. Aveam încă ochii larg deschişi — te rog să 
mă crezi! — cînd o explozie orbitoare de lumină m-a obligat 
să-i închid. Pînă să-mi revin trecuseră minute bune. Îţi dai 
seama că treaba mă cam zăpăcise... N-am cum să-ți explic. 
Am deschis ochii buimac. Apele oceanului străluceau calme în 
lumina puternică a unui soare ecuatorial. Mă aflam într-o 
barcă lungă şi îngustă, ceva între pirogă şi skif. Noga-o-te, 
bunicul meu, gol pînă la brîu, moțăia pe nişte pinze murdare 
în mijlocul bărcii, cu pălăria de paie trasă pe ochi. În dreapta 
noastră, din apele limpezi, se repezeau în sus nişte colți 
stincoşi de origine vulcanică. Era foarte cald. Eu - să tot fi avut 
vreo 14 ani - numai în slip, fără să-mi pese de soarele nemilos, 
mă chinuiam să-mi prind de mijlocul trupului o saulă subțire 
la capătul căreia atîrna un săcu şor plin cu nisip. Colţii stincoşi 
purtau numele unui monstru marin, Wy-y-ko, monstru care 
în timpuri imemoriale n-avusese altceva mai bun de făcut şi 


scufundase bărci şi corăbii... După moartea tatei, în special 
vara, bătrinul mă aducea pînă acolo, antrenîndu-mă în fiecare 
zi, visînd că voi ajunge cel mai remarcabil scufundător... La 
baza stincilor, la peste 30 de metri adincime, se afla o colonie 
de corali. Bătrinul îşi pusese în cap să mă antreneze pînă voi 
reuşi să ating coralii. Pe bunicul l-am iubit ca şi pe tata. S-a 
purtat sever cu mine, neindurător, gindindu-se să facă din 
nepot cel mai puternic bărbat, cel mai iubit fiu al oceanului... 

Saula îmi stringea mijlocul. Am strigat bătrinului că sînt 
gata. S-a tîrît pînă la mine, mi-a controlat saula cu nod special 
şi m-a bătut încurajator cu palma pe spate. După cîteva 
respiraţii lungi am sărit în apă... 

Cădeam vertiginos spre adîncuri. Înotam cu supleţe, privind 
la coralii albi-roşcaţi ce se apropiau. Lumina solară pătrundea 
prin apa limpede pînă la mari adincimi. Presiunea apei 
creştea. O simțeam cum îmi apasă pină la durere timpanele. 
Cu senzația că-mi explodează plăminii am atins cu amîndouă 
mîinile blocul calcaros, am smuls cîteva fire de iarbă marină şi 
m-am întors spre suprafață, desfăcind de la mijloc sacul cu 
nisip. Am țişnit din apă lingă barcă. Am inspirat adînc, lacom, 
aerul fierbinte. Saula, de care trăgea bătrinul, m-a smuls din 
loc. Cînd bătrinul mi-a întins mîna să mă urc în barcă, mi-am 
pierdut cunoştinţa... 

Respiram încă greu, scrutind neliniştit raza de lumină din 
față, bezna lăturalnică, nereuşind să înțeleg imediat unde mă 
aflu. Gill se mişca nervos în jurul aparatului. În cele din urmă 
mă lovi cu botul în umăr, ca pentru a se convinge dacă mai 
trăiesc... Zăream tabloul de bord ca prin ceață... 156 de metri 
adincime! Am tresărit involuntar. Dincolo de această adincime 
m-aş fi aflat în pericol. Cu gesturi reflexe am împins manşa 
înainte. Am înţeles abia în acel moment că motorul nu mai 
funcționa. L-am repus în funcțiune nedumerit, fără să reuşesc 
să-mi aduc aminte cît timp am stat pe loc... 

Efectele presiunii! Mi-am revenit cu greu. Bătăile cordului şi 
respirația produceau în cască zgomote ciudate. 


În cele din urmă am înţeles. Urcam în pantă lină spre 
suprafață. Gill înota paralel cu mine. Bancuri de peşti se 
zbenguiau în fața noastră. 

Aby tace. Îşi duce mîna la frunte. Se încruntă şi continuă să 
vorbească monoton: 

— M-am hotărît să păstrez viteza maximă, fără să mă mai 
gîndesc la riscuri. După cronometrul meu aveam, deja 18 
minute întîrziere. Aceste minute trebuia să le recîştig în ultima 
parte a cursei. Vag, foarte vag, mi s-a conturat şi imaginea 
eşecului, dar, în plină cursă, acest gînd se elimină de la sine. 

În zona unde am ieşit la suprafaţă se afla şi ultimul punct de 
control, construit pe o platformă metalică. Mica insulă 
artificială strălucea în lumina farurilor de poziție. Mi-am scos 
casca şi am inspirat lacom din aerul rece şi calm. O linişte 
absurdă plutea peste tot. Rar, foarte rar, cîte un val lung, cu 
creasta domoală, lovea în bordurile ovale ale insulei, 
legănind-o uşor. Surprins, am privit în sus. Cer senin... Tipii 
de pe „Eolina” reuşiseră să devieze uraganul în larg! 

După regulament aveam la dispoziție zeoe minute. Am dus 
ambarcaţia la locul ei, m-am cățărat pe platformă, m-am 
debarasat de buteliile cu oxigen şi am băut două kilograme de 
lichide vitaminizate. M-am supus docil rapidului control 
medical — efectuat de cel mai păcătos computer din cîte există 
— pentru a obține fişa specială fără de care ar fi trebuit să mă 
duc să mă culc... Cu fişa în mină m-am prezentat în fața 
„Bătriînului fante”, cum îi spuneam noi robotului de arbitraj. 
Acesta mi-a aruncat în obraz luminile verzi ale ochilor săi 
strălucitori, semnal ce-mi asigura continuarea traseului. 
M-am grăbit să ajung pe platforma de start. Am sărit în apă 
hotărît să recîştig din timpul pierdut. Gill m-a întimpinat cu 
frenezie, învirtindu-se în jurul meu ca o nălucă. 

Ultima parte a cursei măsoară 10 mile. Trebuia să le străbat 
la suprafața apei. Linia precisă de înaintare spre țărm mi-o 
asigura Gill. La un moment dat mi s-a părut că luminile 
oraşului erau foarte aproape. Uitasem însă de amintiri. 


La început au fost difuze, vagi, lipsite de logică, neînțelese. 
Apoi s-au năpustit asupra mea - avalanşă de umbre şi lumini. 
Albumul, blestematul de album s-a rostogolit prin văzduh 
împins parcă de forța nevăzută a unui ciclon. Fotografii, zeci 
de fotografii luminoase cădeau din el, împrăştiindu-se haotic 
pe suprafața apei. Fotografiile — sau aceste imagini ale lor — 
pluteau pe apă. Le spărgeam cu braţele, spulberindu-le pe 
moment, dar alte umbre, şi alte lumini, şi alte chipuri se 
regrupau mereu şi mereu în jurul meu... După aceea pe apă 
s-a conturat imaginea unei insulițe, acoperită cu o bogată 
vegetație tropicală. Un copil cu desăvirşire gol alerga pe faleza 
îngustă. Am continuat să înot, apropiindu-mă de acest țărm 
tainic şi totuşi cunoscut. Soarele răsărise brusc la orizont. 
Lumina lui se difuza din zare în zare. Eu alergam pe plajă, 
pentru că puştiul acela eram eu!... Din clipa aceea n-am mai 
reuşit să mă dedublez. Amintirea m-a furat vicleană cu ea, 
obligîndu-mă să retrăiesc o întîmplare petrecută în copilărie... 

Goneam singur în bătaia soarelui, cu intenția să ajung în 
celălalt capăt al insulei unde-mi lăsasem barca. Alergam 
neobosit cînd un zgomot asurzitor se prăvăli peste insulă. 
Nisipul de sub mine se clătina. M-am întors speriat să văd ce 
se petrece. Zidul verde al junglei se pusese în mişcare. Am 
alergat spre ocean şi am sărit în apă. Pădurea m-a ajuns din 
urmă... 

Mă zbăteam nebuneşte să evadez dintre liane, ierburi şi 
trunchiuri de copaci. Se făcuse întuneric. Pluteam pe apă şi 
spaima mă îndemna să mişc braţele, să le-arunc înainte, să 
înot, apărat acum de oceanul cel mare şi puternic... M-am lovit 
de Gill, revenindu-mi. Mi-am adus aminte că mă aflu în cursă. 
Gill plutea pe apă fără să se mişte. Cum încercam să înaintez 
mi se aşeza în cale. Am vrut atunci să-l ocolesc. Degeaba. Gill 
se încăpățina să mă oprească din drum. Am înţeles că ceva nu 
e în ordine. M-am sprijinit cu brațul drept de Gill şi am privit 
curios în toate părțile. Noaptea calmă plutea pe ape. M-am 
uitat spre țărm. Ar fi fost normal să zăresc luminile oraşului. 


Ei, bine, dispăruseră. M-am întors intrigat:, privind şi în 
partea cealaltă. Abia acolo le-am revăzut, în spatele meu, în 
sensul invers al direcţiei mele de înaintare. „Gill, băiatule - am 
mormăit, îmbrăţțişindu-l — fără tine m-aş fi întors de unde am 
plecat!” ... Mi-a fost imposibil să-mi explic... Probabil că în 
timp ce mă bălăceam printre amintiri făcusem calea-ntoarsă. 

Cam asta e tot, dragă Van! Cînd am ajuns la linia de sosire 
aveam 48 de minute întirziere... Un eşec de zile mari... 
Ruşinos! Şi să mă ia naiba! Acum sînt mai nedumerit decît 
înainte. Pe cuvint! 

Mă uit la Aby cum se întinde, lăsîndu-se pe spate în fotoliu, 
sprijinindu-şi capul de spătarul înalt şi moale. 

— Cafeaua s-a răcit? articulează greoi, fără să se mişte, 
închizind ochii. 

— Nu vrei să te culci? îl întreb prosteşte, convins că nu mai 
rezistă. 

— Bună idee! Noapte bună! 

Îmi amorţiseră picioarele. Mă ridic încet. Aud cum îmi 
trosnesc încheieturile genunchilor. Mă simt de parcă aş fi 
făcut un duş cu apă rece complet îmbrăcat. Şi acum aştept să 
mă usuc. Nu îndrăznesc să mă mişc. La urma urmei ar trebui 
să caut ceva, să aflu ceva, să descopăr ceva. Dar ce? ... Aby 
Ta-o-tou doarme tun. În cap n-am nimic. Găsesc totuşi un 
gînd salvator care mă îndeamnă să deschid larg fereastra. 
Ceea ce şi fac. Din adîncul nopții dau năvală în cameră tot felul 
de zgomote. Şi puțin aer. De aer am nevoie. Inspir profund, în 
speranța că mi-aş mai putea limpezi o parte din gînduri. Fără 
rezultat. Sting lumina. Acelaşi vid sub frunte. Trec în camera 
de alături, păşind ca pe sîrmă. Caut comutatorul pe care nu-l 
găsesc. În sfirşit! Lumina e groaznică. Ochii mă dor. Doamna 
Turner lipseşte. Nu are obligaţii de serviciu pînă la ora asta... 
Ce obligaţii? Ar fi avut una singură: să-mi servească o cafea! 
Poate mai multe... Nişte cafele care nu se beau... Cafeaua 
doamnei Turner declanşează în memorie o amintire din care 
cafelele nu lipsesc. Fenomen asociativ... La Aby, albumul a 


declanşat toate amintirile copilăriei. Uraganul îi aduce aminte 
de un alt uragan. Suita amintirilor e spontană. Celelalte 
reproduceri ale unor fapte memorate s-au manifestat însă ca o 
sistematica explorare a memoriei... Sistem... sistematic... 
sistematică... sistemul sistemelor... 

Un apelativ sonor, arhicunoscut, mă face să tresar. Trec 
lingă aparat şi casc de-mi trosnesc fălcile. 

— Bună, dragul meu! 

— O.K., Elsa! ... Cum se simte Konrad? 

— Doarme. A venit vesel şi liniştit de la şcoală. A făcut rost 
de un trei la muzică...În catalog... 

— Rost? ... Trei? ... La muzică? 

— Ce te miri? Nu i-ai promis că dacă face rost de un trei în 
catalog va intra în posesia altei biciclete? ... Arta ta psiholo... 

— Nu-mi amintesc. Dar, dacă spune el... 

— Ce faci? Multă bătaie de cap? 

— Aby... Eşecul din ultima lui cursă... Asta îmi complică... 

— Am înțeles... Dacă vii tîrziu, nu aprinde lumina. Pa! 

— Noapte bună, dragă! 


Biata Elsa! ... Trei la muzică... Întîmplare demnă pentru 
virsta amintirilor... Amintiri... Prin urmare un uragan... 
Albumul... Nu, catalogul... Altă amintire... Albumul.. 


Albumul... Dacă stau singur în fața albumului... Alt apelativ 
sonor. 

— Ce doriţi, doamnă? 

— lertaţi-mă! Nu vorbesc cu domnul Van Mennen? 

— Ba da, doamnă Turner! Vă ascult. 

— Eram îngrijorată. 

— De ce, doamnă Turner? 

— Aţi băut cafelele? ? 

— Nu. Din cauza asta bunul meu prieten Aby a adormit în 
fotoliu. 

— Vai! ... Să nu-şi piardă din forma sportivă. E groaznic şi 
incomod. Ar fi trebuit să-şi desfacă măcar şireturile de la 
pantofi... 


— Nu vă alarmațţi. N-are şireturi la pantofi. 

— Sînteți convins că doarme? 

— Pentru orice eventualitate am comandat un dormitor cu 
două paturi suprapuse... 

— Cu... La ora asta? Trebuia să-l invitaţi în dormitorul din... 

Pic de somn. Aştept paturile din moment în moment. 

— Noapte bună, domnule director! 

— Noapte bună, doamnă Turner! 

Stau în mijlocul încăperii şi mă uit prosteşte pe pereți. 
Lumina mă agasează. O sting. Pipăi după fotoliu. Mă 
prăbuşesc în el. Trag întunericul peste mine şi nu mai vreau 
decît să dorm. lar dacă vreo amintire... Îi crăp ţeasta... 

Sînt tot în fotoliu. Strimb, amorțit, cu bărbia în piept. Am 
gura uscată şi mă doare ceafa. Mi-e teamă să mă mişc. Nu-mi 
simt picioarele. Probabil că mai sînt încă în posesia lor. Din 
zona videofonului ajung pînă la mine o serie întreagă de 
sunete stridente care mă trezesc de-a binelea. Întind mîna, 
pipăi aparatul şi apăs la întîmplare pe primul buton. 

— Băiete, felicitări! Dormi ca un tăietor de lemne din epoca 
elisabetană ! Nu-mi dai şi mie rețeta? 

„Doamne! ... Joop! Şi ce voce catifelată! Parcă ar toarce un 
motan... Cînd îmi vorbeşte aşa sînt în pericol!” 

— Reţeta?! În sfirşit, îndrăznesc să mă mişc. Îmi frec ceafa 
amorțită cu palma. Întunericul din cameră mi se pare străin. 
Mă holbez la ceasul cu cadran fosforescent de pe birou. Unu şi 
patru minute! ... La naiba! strig. Nu pot să am şi eu o noapte 
liniştită? ... Aprind veioza. Mă uit cu cruzime la interlocutor. 
Nici asta nu-l sperie. Brutalitatea cu care intervii în viața 
paşnică a unui om e... e sinistră! 

— lartă-mă! Regret sincer... Eu nu mai ajung să dorm decît 
pe covor, cu pantofii sub cap. Oribil! O adevărată tortură! ... 
Tu cum reuşeşti să dormi în fotoliu? Elsa îți cunoaşte metoda? 


.. Dacă nu e secretă, poate mi-o împrumuți... Acum mi-ar 
prinde bine. N-am închis încă ochii. Mă plictisesc singur. 
Ce-ar fi să ne plictisim în doi? Tu în fotoliu şi eu pe covor... 

— Dacă nu mă laşi să dorm, chem poliția ! Ce mai vrei? 

— O plimbare prin aerul nopţii e un tonic excelent. Pînă la 
mine pierzi 12 minute. Te aşteaptă în schimb o splendidă 
distracție. Am uitat cum se dansează tango-ul nocturn! Te 
pricepi la dans? 

— Blestematule! urlu şi trag cîțiva pumni prin aer. 

— O.K., băiețaş! Eşti în formă. Mi-ai turtit nasul! By! 

Clic! ... Mă uit furios prin cameră. Sar în sus. Sint în 
cămaşă. Mi-e frig. Alerg în virful picioarelor. Simt cum mi se 
înfig în tălpi patru mii cinci sute douăzeci şi trei de ace. Plus 
cîte patru cuie în fiecare călcii. 

Sînt iar în formă. Am chiar puterea să deschid uşa care mă 
desparte de Aby. Zimbesc. Bunul meu prieten doarme pe covor 
cu hainele sub cap. Doarme dus, fără să-i pese că mai sînt şi 
alte nenorociri pe lumea asta! Să pleci, de exemplu, în toiul 
nopții cu maşina pentru că eşti invitat la dans! 

Închid la repezeală fereastra în timp ce un gînd sadic mă 
amuză copios. Cum se va comporta doamna Turner dimineața 
cînd va descoperi musafirul de pe covor? Greu de imaginat... 
Sînt într-o dispoziţie nebună. Îmi vine să fluier. Descopăr că o 
portie de somn în fotoliu îți dă o altă perspectivă asupra vieții. 
Îmi caut haina. O găsesc lîngă birou. Aby e totuşi într-o 
situație delicată. Cu certitudine se va trezi în jurul prinzului. 
Va trebui să mă întorc pînă atunci ca să bem împreună o cafea 
tare. Şi va trebui s-o aştept pe doamna Turner care-şi va 
prezenta a 35-a demisie! 

Sting lumina, închid prima uşă, o închid şi pe a doua şi 
cobor în curte. Trec pe la portar, anunţindu-l că domnul Aby 
va lucra toată noaptea în birou. Raport urgent! Tipul e pe 
jumătate adormit şi nu înţelege nimic. 

Bătrina mea Suzy mă primeşte somnoroasă. Mi se pare că la 
ora asta motorul miîriie nepoliticos. les în stradă în plină 


viteză. Nu mă sinchisesc de nimeni şi accelerez mereu. 
Arterele oraşului sînt pustii. Mă înfund pe străzile înguste şi 
mă surprind că fredonez un tango la modă: „Remember my”. 

Vila. Modestă, cu două etaje, acoperită cu iederă de jos pînă 
sus, seamănă cu o cazemată care în timp de pace a ajuns azil 
de bătrîni. Parchez pe peronul larg, printre maşinile de 
intervenţie ale căror echipaje dorm pe undeva, în fața intrării e 
o maşină portocalie, Inzi - Mitzura - 2800, a cărei linie 
elegantă îmi taie respirația. Are portierele deschise. Bătrinul 
locotenent Eduard Finster se foieşte în jurul ei cu un minuscul 
aparat în mină. 

— Salut, don’ doctor! bombăne, ridicîind două degete la 
chipiu. 

E morocănos. Uniforma albastră plesneşte pe el, în special 
în zona abdominală. În baia de lumină pare respingător. 

— Vezi ce faci cu gîlma aia! Te paşte congestia cerebrală! 

— Floare la ureche pe lingă scrinteala lui Cliff! îmi 
răspunde, apelind la acelaşi limbaj colorat cu care mă 
obişnuise. A fost ogar de nădejde. Dacă vă pică în mînă, 
aruncațţi-l în infernul unde sinteți şef şi punețţi-i rotițele la loc. 

Cu un gest caraghios se pocneşte cu aparatul din mînă în 
creştetul capului. Devin subit atent şi-l întreb fără să-mi pot 
controla reacția surprizei: 

— Oldmimd Cliff? Sergentul? Mi-a făcut întotdeauna o 
impresie excelentă! Născut pentru poliție... 

— E sus. D-aia v-a chemat şefu”, să-l scoateţi din flegmă... 
În poliţie nu e sănătos s-o faci pe căposul! Eu i-am spus: 
atenţie la cutia de viteze, cirlănaşule! 

Depăşesc în goană scara de la intrare. Pătrund în pas 
alergător pe culoarul îngust, luminat feeric. Un tinăr ofițer de 
serviciu se uită somnoros la mine şi sare ca ars din fotoliu, 
bătînd din călciîie. Valuri de fum de ţigară mă întîmpină peste 
tot. Urc neobosit încă 22 de trepte. La etaj dau buzna în 
camera spațioasă a cărei uşă e deschisă. Cei patru bărbaţi din 
încăpere nu se prea sinchisesc de prezența mea. Din cauza 


fumului gros, cu miros acru, dezgustător, abia mai respir. 
Timpenia lui Joop care nu suportă ferestre deschise cînd face 
cercetări! Mă uit pe rind la toți. Stau nemişcați şi privesc în 
aceeaşi direcţie: videofonul masiv de pe biroul şefului. În mod 
reflex rămîn pe loc, cu ochii țintă pe ecranul cenuşiu, fără 
imagine. Joop K. G. e în picioare, în cămaşă, cu cravata 
desfăcută la gît. Cînd cu mîna dreaptă, cînd cu mîna stîngă 
trage de bretelele roşii şi acestea scot sunete seci, lovind 
cămaşa udă de transpirație, întinsă, sub care se văd pectoralii 
bine reliefați. Singura lampă aprinsă de pe birou împrăştie 
puțină lumină gălbuie, dar cele mai îndepărtate colțuri ale 
încăperii zac în întuneric. Pe celelalte mese stau aruncate 
scrumiere ticsite cu rămăşiţe de țigări, ceşti încă pline şi 
chipiurile ascunse printre hirtii şi mape în culori. 

Mai întîi îl descopăr pe Marc Palladio Deuteriu, şeful 
brigăzilor de urmărire, bondoc, sobru, pierdut în fotoliu, 
ştergîndu-şi fața unsuroasă cu celebra lui batistă neagră. 
Uniforma impecabilă îl incomodează vizibil, îl chinuie, pentru 
că apa curge şiroaie pe el, i se revarsă peste guler, dar rabdă 
cu stoicism, fiind îmbibat pînă în hematii cu disciplina 
militară. La pupitrul său metalic, printre forme aerodinamice, 
moțăie indiferent bătrinul Cen Li Huang, în maieu, gata să 
intervină în orice moment cu aparatura lui sofisticată, 
misterioasă, care analizează din secundă în secundă pe cel 
chemat pentru interogatoriu, pentru declaraţii, pentru cine 
ştie ce informaţie, eliberiînd la ordin fişa lui psihologică, sau 
pagini dactilo sub care se va pune semnătura, sau banda pe 
care auzi pînă şi zgomotul produs de metabolism, sau pelicula 
foto cu radiografia stărilor emoţionale pe baza cărora se caută 
cu consecvență adevărul şi numai adevărul. Şi, în sfîrşit, dau 
şi peste Cliff. Zace inert într-un fotoliu de lingă perete. Nu-i 
zăresc decît chica originală, cu păr negru şi creț, pentru că stă 
ghemuit, cu bărbia căzută în piept; ori poate doarme, deşi 
atitudinea sa fizică e alta, de abandon total, cu ţigara aprinsă 
uitată între degete, de parcă s-ar fi pierdut într-o noapte 


ploioasă de octombrie şi acum ascultă cum îi pling în urechi 
tristețile toamnei. 

— Cine l-a numit pe idiotul ăsta medic legist? se întoarce 
Joop către mine, şi întrebarea lui calmă mi se pare foarte 
firească în toată harababura asta din care nu înțeleg mai 
NIMIC. 

— Depinde la cine te referi, răspund, aşezîindu-mă pe cel 
mai apropiat colț de birou. 

— Clim! ... Ne obligă să-i aşteptăm rezultatul autopsiei de 
parcă... Se întrerupe brusc şi zbiară: Aerul condiționat 
funcționează? 

— La maximum, răspunde cu voce subțire Cen Li. 

— Unde putem face o cură de dezintoxicare? aruncă mieros, 
zimbindu-mi cam anapoda. Cliff! Deschide, te rog, fereastra! 

— Po... poftim? Care fereastră? se bilbiie bietul sergent, 
sărind din fotoliu. 

— Deschide fereastra, băiete! În noaptea asta avem nevoie 
de aer. Aer care să ne oxigeneze conştiinţa. 

— Am înțeles! Fereastra! 

Cliff execută ordinul cu exactitate. Îi văd chipul colțuros, 
tuciuriu, bărbătesc, aspru, ochii înfundați în orbite — de parcă 
n-ar fi dormit o săptămînă — barba nerasă şi-mi dau seama că 
mişcările sale fizice sînt ca ale unui automat. Doar cîteva 
secunde ochii noştri se întîlnesc şi remarc alarmat că nu mă 
recunoaşte. Rămiîne în picioare şi aşa mi se arată şi mai înalt, 
şi mai atletic, deşi umerii largi îi cad înainte ca după un efort 
epuizant. 

— Cine mai scoate fum îl arunc în iad! amenință Joop, 
trintindu-se zgomotos în fotoliu. Van, ciuleşte din urechi! O 
s-avem de furcă... Ai auzit de Alvin Brug Reissenauer? 

— Treci pe bulevard! mormăi, intrînd în atmosferă. 

— Aseară l-a pus naiba să sară cu prăjina 8,78 metri! Nou 
record mondial. Pe stadionul Mondena. 35.000 de spectatori. 
Mondena aparține de clubul sportiv Tsunami. Alvin, membru 
al aceluiaşi club. După triumf au intervenit nişte porcării 


drăguțe... Te-am chemat să... 

— Brigada a IV-a raportează! intervine Cen Li. 

— Ascult! bombăne Joop, prost dispus. 

— „in tot cartierul de nord nu există vagabond cu 
semnalmentele primite. Locotenent Diaz” ... Nici o literă în 
plus, adaugă Cen Li. 

— Domnul Van Mennen ne-a pus pe drumuri, remarcă 
Joop, uitîindu-se pieziş la mine.. 

— Se caută un om, nu o pisică! intervin băţos, şi în fața 
ochilor îmi apare chipul bietei Yvette. 

— Pentru un vagabond psihopat care trăieşte à la belle 
€toile?> continuă sarcastic inspectorul. 

— Te rog! mormăi cu subințelesuri. 

— Evident, ne ghidăm după anumite principii umaniste, se 
dă bătut Joop, înghițind în sec... Prin urmare te-am chemat să 
ne ajuţi. Noi ne-am spart capetele pînă acum. Fără rezultat. 
Cliff a avut fericirea să fie martor principal. Dar mai întîi 
ascultă declaraţiile unor indivizi care... Dacă nu intri pe fir, 
întreabă-ne fără mofturi. Bătrine, eşti gata? 

— Gata, domnule inspector! 

În secundele următoare plutiră printre noi tainice şoapte, 
țipete de copii speriaţi şi un straniu filfiit de aripi, „Orga 
misterioasă” dirijată de Cen Li ne prezenta preludiul. Marc 
flutură prin aer celebra lui batistă neagră în timp ce 
imaginația mă aruncă nemiloasă lingă acel teribil corb îndrăgit 
de Allan Poe. 


Robot: „Declaraţia domnului Daniel Tief — răsună vocea 
metalică — reporter la revista Sport. Declaraţia a fost luată de 
agent M.P.O. 29 în jurul orei 21 şi 14 minute în incinta barului 
Hindus. Banda originală. Lipsă ambianța sonoră din local. 

Prima întrebare - agent M.P.O. 29: „Aţi fost prezent pe 
stadionul Mondena cînd Alvin Brüg Reissenauer a doborit 


3 Sub cerul liber. (n.a.) 


recordul mondial?” 

Primul răspuns - Daniel Tief: „Da. L-am urmărit cu sufletul 
la gură!” 

A doua întrebare - agent M.P.O. 29: „Ce impresie v-a produs 
doborirea recordului?” 

Al doilea răspuns - Daniel Tief: „Recordul lui Alvin este 
incredibil, stupefiant, inuman! El depăşeşte cu 60 de 
centimetri vechiul record!” 

A treia întrebare - agent M.P.O. 29: „Ce declaraţii a făcut 
Alvin Brüg după concurs?” 

Al treilea răspuns - Daniel Tief: „Concursul s-a încheiat în 
jurul orei 17 şi 45 de minute. Alvin a refuzat să facă declarații. 
Părea chiar că recordul l-a dezamăgit profund... Nătărăul!” 

Robot: Celelalte întrebări şi răspunsuri inoperante pentru 
anchetă. Declaraţiile continuă. 

După opt secunde. 

Robot: Declaraţia domnului Iosif Edelstein, tehnician 
secund, specialist în echipamente sportive. Declaraţia a fost 
luată de agent A.Q.S. 88 în apartamentul domnului Edelstein 
de pe strada Orfeu 45 în jurul orei 22. Banda originală. Lipsă 
vocea fetiţei care doreşte să intre în baia ocupată de alt 
membru din familie. 

Prima întrebare - agent A.Q.S. 88: „Aveţi observaţii 
deosebite în privința comportamentului său din perioada 
antrenamentelor cotidiene efectuate înainte de concurs?” 

Primul răspuns - Iosif Edelstein: „În ajunul concursului, în 
plin antrenament, Alvin a început să fredoneze pină la obsesie 
un cîntec. Îi plăcea muzica. Putea fi considerat meloman. Dar 
niciodată în trecut nu l-am mai auzit manifestindu-se atît de 
curios.” 

A doua întrebare - agent A.Q.S. 88: „Cîntecul vă era 
cunoscut?” 

Al doilea răspuns - Iosif Edelstein: „Nu. Total necunoscut. 
Mi-a atras atenția ciudățenia textului dedicat unei amoebe 
albastre! ... Mă rog, nu-mi place muzica uşoară. Întîmplător 


am memorat şi două versuri... Amoeba-albastră unduie în 
larg. /Năluca ei se... se naşte din lumină. Metafora este 
evidentă.” 

A treia întrebare — agent A.Q.S. 88: „Ce ne puteți spune 
despre evoluția performanţelor sale sportive?” 

Al treilea răspuns - Iosif Edelstein: „Ascensiunea lui Alvin a 
fost fulgerătoare. Nici patru luni de antrenament pentru 
atacarea recordului mondial.” 

Robot: Celelalte întrebări şi răspunsuri inoperante pentru 
anchetă. Declaraţiile continuă. 


— Stop! Strigă Cen Li. Brigada a II-a raportează! 

— Ascultăm, bătrîne! Mormăie Joop. 

— „În cartierul de sud vagabonzii în creştere cu 3%... George 
Hay nu răspunde la apel! Epaminonda.” Semnul exclamării 
după apel, intervine Cen Li. 

— Dragă Marc, băieţii tăi urmează şi cursuri literare? 
întreabă malițios inspectorul şef. 

— E un fantezist notoriu. L-a plictisit stereotipia formulelor 
regulamentare, răspunde acesta, fluturind deasupra capului 
batista neagră în speranța formării unor curenți de aer ceva 
mai răcoroşi. 

— Cen! Declaraţiile! ... Fantezist! De miine îi ordoni să 
prezinte raportul în versuri! Clar? 

— Excelentă idee! fandează Marc, uitîndu-se posomoriît la 
comandant. Sonetul ar fi forma cea mai potrivită... 


Robot: Declaraţia domnişoarei Carnea Ponny Colmans, 
medic fiziolog stagiar, angajată a secției de higienă sportivă din 
cadrul complexului Tsunami. Declaraţia a fost luată de agent 
G.I.T. 37 în camera de gardă a spitalului de fiziologie 
experimentală în jurul orei 23 şi 11 minute. Banda originală. 

A şasea întrebare - agent G.I.T. 37: „După concurs Alvin 
Brüg s-a supus controlului medical?” 

Al şaselea răspuns - Carnea Ponny Colmans: Da. În 


general, controlul se efectuează după baie şi masaj. Alvin a 
manifestat o stare nervoasă neobişnuită. Din cauza asta l-am 
examinat formal. În clipa cînd a părăsit cabinetul l-am 
surprins făcînd o declarație ciudată: „Recordul nu-mi 
aparține! Sînt un impostor!” 

Robot: Celelalte întrebări şi răspunsuri inoperante pentru 
anchetă. Declaraţiile continuă. 


— Marc! Strigă inspectorul şef. Am ajuns să văd negru 
înaintea ochilor! Înghite batista, dă-i foc sau apelează cu 
încredere la batistele noastre. 


Robot: Declaraţia domnului Aimir Gonzal Simbala, maseur 
de culoare, fost luptător. Declaraţia a fost luată de agentul 
L.O.L. 73 din stația de metrou Olimp. Lipsă ambianța sonoră. 

A noua întrebare - agent L.O.L. 73: „Ce ne puteți spune 
despre familia lui Alvin?” 

Al nouălea răspuns - Aimir Gonzal Simbala: „S-a căsătorit 
în urmă cu patru ani. Nu şi-a iubit nevasta. N-a avut copii. S-a 
încurcat cu o dansatoare pe nume Edith. Fata îşi cîştiga pîinea 
dansînd prin barurile de noapte din oraş.” 

A zecea întrebare - agenta L.O.L. 73: „Alvin a fost un băiat 
de viață?” 

Al zecelea răspuns — Aimir Gonzal Simbala: „Îi plăcea să bea 
după fiecare concurs. Contrar obiceiului, a părăsit complexul 
sportiv foarte repede. După aproximativ 40 de minute. Părea, 
cum să vă spun, în pragul disperării. Îşi cumpărase o limuzină 
nouă. Splendidă jucărie! A dispărut în plină viteză, lăsîndu-i 
pe toți în derută. Sînt convins că s-a dus la Edith să toarne pe 
git o sticlă de coniac vechi.” 

Robot: Celelalte întrebări şi răspunsuri inoperante pentru 
anchetă. Ascultaţi în continuare... 


— Stop! Brigada I-a raportează! intervine din nou bătrinul 
chinez cu glas pițigăiat. 


— Sîntem mai mult urechi decît ochi, dragă Li! 

— „Cartierul de vest. Ora două şi un minut. Individul în 
cauză dispărut fără urmă. Loyd.” 

— Ne învirtim în jurul cozii! bombăne Joop, scărpinindu-se 
cu delicateţe pe piept şi smulgiîndu-şi un fir de păr la care se 
uită admirativ. Dragă Van, mi se adresează condescendent, nu 
ti-au amortit fesele pe birou? Vino lîngă mine! Ai aici un fotoliu 
comod. Am nevoie de capul tău limpede. 

— Mai aveți şi alte surprize? întreb cu tonul cel mai banal 
din lume; simt cum mi se învirteşte capul şi mă las cu băgare 
de seamă în fotoliu. 

— Bătriîne, sună alarma la parter! strigă inspectorul şef, 
ridicîndu-se brusc din jilț şi întinzindu-se fără jenă. Comandă 
lichide reci, cafele tari şi puţin coniac. Băieți, afumaţi-vă în 
voie! ... Viața e frumoasă oricum, schimbă el tonul. Şi nu 
lipsită de surprize, dragă Van! Scurt pe doi! Antrenorul lui 
Alvin a refuzat să facă declaraţii. În schimb maică-sa ne-a 
adus la cunoştinţă că fiul ei a fost bun prieten cu George Hay! 
N-ai nimic de zis? 

Ridic din umeri impasibil în vreme ce-mi spun: „unde naiba 
vrea să ajungă?” Dar mă răzgindesc şi, răsucindu-mă în 
fotoliu, mă uit la el întrebător: 

— Nu înțeleg! 

— Te-am căutat acasă. Tirziu, după miezul nopţii. Am stat 
de vorbă cu Elsa... Ba de una, ba de alta. Mi-a spus o groază 
de poveşti. Una am auzit-o chiar de la tine. 

„Deci asta era!” 

— Te referi la întimplarea lui Konrad? mimez uimirea. 

— Dar la care alta? se îngrozeşte inspectorul. Să ne gîndim 
puțin la ceea ce s-a întîmplat. Deci Konrad, fiul tău, îl 
cunoaşte întimplător pe George Hay. Acesta îi divulgă „taina” 
cum poate ajunge campion. Şi taina străluceşte nevinovată 
avind drept muză o amoebă albastră! Ce păcat că n-avem şi 
partitura! 

Se face linişte. Marc nu mai poate rezista. Batista lui neagră 


filfiie prin aer prevestitoare de rele, oprindu-se sub propriul 
său nas pe care curg picături fine de apă. Cliff aprinde altă 
țigară. Cen Li se întoarce şi îi văd ochii oblici, pomeţii lucioşi ai 
obrajilor şi mustața care se curbează elegant într-o parte şi 
alta a gurii. Inspir adînc. Simt cum mă copleşeşte emoția. 

— Confirmarea Elsei era necesară? îl atac brutal. Să lăsăm 
prostiile... După cîte am înţeles, Alvin... De altfel, dacă n-ar fi 
intervenit acest episod dramatic... Pe dracu?! N-am dat 
importanţă  întimplării lui Konrad. O simplă explozie 
imaginativă frecventă la virsta pe care o are. Alvin a fredonat 
acelaşi cîntec. Într-adevăr, relaţia e stranie. 

— Numai aparent, remarcă Joop cu gravitate. Maică-sa a 
recunoscut că Alvin l-a întilnit pe George Hay dimineaţa. 
Unde, n-are importanţă. În plopul din spatele casei! ... Prin 
urmare. George Hay este acel heruvim care poartă cheia 
succeselor! I-a pasat amoeba! 

— Vrei să spui că George Hay a trădat taina şi bunului său 
prieten încurajindu-l pentru concurs! 

— În acest moment ştiu că nu ştiu nimic! O ipoteză. 

— Splendidă ipoteză! 

Tac. Tace şi el. Simt forfota gîndurilor. Intervin energic. 
Puţină ordine nu strică. Îl revăd pe Aby. Doarme tun! „De ce 
naiba mă gîndesc la Aby? Asta e problema”. 

— la spune-mi, de ce l-ai trimis pe Aby la mine? 

Joop K. G. se întoarce brusc, de parcă aş fi scos o armă 
primejdioasă din buzunar. 

— Aby? ... Ca să se liniştească, bătrine! Cu amintirile lui 
neroade crede că poate justifica o înfrîngere? L-ai dădăcit cum 
trebuie? 

„Minte ca un porc! Îmi spun. Dar cum minte un porc?” 

— Povestea lui e cît se poate de încilcită, remarc anapoda, şi 
sub frunte mi se cască un gol imens, atît de imens, încît mi se 
face teamă... 

Trei poliţişti purtind în miîini tăvi metalice se grăbesc să 
pătrundă în cameră. 


— Băieți, mai întîi faceți puţină curăţenie, ordonă grijuliu 
comandantul. 

Subaltemii pun tăvile pe birou, ies şi revin zeloşi şi după 
cinci-şase minute ne servesc din cele aduse: ceşti, pahare, 
sticle aburite şi sticluțe. La fel de tăcuți dispar pe uşa 
deschisă. 

Medităm în tăcere, sorbind din băuturile reci. Cafelele sînt 
încă prea fierbinți. 

— Recunosc, alte probe nu avem, reia discuția Joop. Nu-ţi 
fac imputări, Van! Oricare dintre noi ar fi gindit la fel... Şi 
pentru că tot sîntem în pauză iar doctorul Clim a uitat cu 
desăvirşire de noi, ce-ar fi, dragul meu, să ne povesteşti încă o 
dată întîmplarea lui Konrad... 

„Ca s-o imprime, măgarul!” îmi spun. 

Relatez pe scurt cum s-a întîlnit fiul meu cu George Hay. Nu 
pomenesc nimic despre pneuri.. 

— În sfirşit, cartierul de est! izbucneşte zelos Cen. Brigada 
raportează! 

— Ce naiba mai aştepţi? Intervine nerăbdător Joop. 

— „Nicăieri de aproape! Lulu.” 

— Ăsta e raport, dragă Marc? întreabă şeful după o lungă 
tăcere amenințătoare. 

— Rebus... Cifru secret! Aruncă şeful brigăzilor de urmărire, 
tamponîndu-şi nervos fruntea înaltă şi palidă. 

— Perfect! Ne ocupăm de o treabă atît de secretă, încît nici 
noi nu mai reuşim să aflăm ce facem! Zîmbeşte sarcastic Joop. 
Superb pseudonim! Lulu! ... Ce spui că e ăsta? Rebusist? 

— Nu. Locotenent. 

— la să-i arzi o amendă pentru indisciplină! Ai înțeles? 

— Am înțeles. Poate răminem fără ofițeri, miriie Marc 
Palladio Deuteriu, înfruntindu-l cu demnitate pe şef. 

Joop dă din cap reprobator, considerind discuţia încheiată 
şi fără să mai acorde atenţie replicii primite. Mă obişnuisem cu 
aceste treceri rapide de la o idee la alta 

— Semn distinctiv al unui dinamism spiritual neobişnuit — 


dar care la Joop K. G. se transformase în metodă, scurtele 
dialoguri adiacente nefiind altceva decit „pauze de 
concentrare”. Foarte puţini subalterni rezistaseră acestui ritm 
de gindire aparent haotic, impus în acelaşi timp cu „principiul 
competenţei”, principiu pe care inspectorul şef l-a aplicat cu 
cruzime. Bazîndu-se pe „infailibile criterii de selecție” el a 
reuşit să stringă în jurul său numai oameni cu convingeri 
ferme, străluciți profesionişti. 

Fin analist, neîntrecut tactician, Joop K. G. a mai înțeles 
însă că fără o impecabilă organizare, fără disciplină, întreaga 
„maşinărie” riscă să prezinte grave slăbiciuni. Pentru a-şi 
atinge obiectivele nu s-a dat în lături de la nimic, n-a uitat 
nimic. Forța instituţiei pe care o comandă a rămas, în acelaşi 
timp, suficient de ignorată. După ani îndelungațţi, chiar şi 
Consiliul municipal era departe de a înțelege ce ascunde 
„maşina de creiere vii” existentă în dotarea poliției locale. 

Sint la capătul puterilor. Toate îmi trec alandala prin cap. 
Încerc să mă gîndesc la situaţia în care mă aflu. Nu descopăr 
nimic alarmant. Întîmplarea lui Konrad s-ar putea să fie „pista 
falsă” exploatată de Joop. 

— Aşadar, magii din cele patru vinturi ne-au dezamăgit! 
psalmodiază inspectorul şef, ridicîndu-şi mîna în aer. Van, 
ce-mi recomanzi pentru pleoapele lipite? 

— Somn! răspund morocănos, fără ironie. 

— Nu. Cafeaua e singura noastră salvare! Atenţie! Drepţi! 
comandă vesel. Goliţi ceştile! Cafeaua ne va alunga somnul, ne 
va aduce speranţe! 

Ne supunem cu plăcere ordinului, urmărindu-l pe şef cum 
îşi goleşte ceaşca dintr-o singură înghițitură. 

— Sînt cam neliniştit în privinţa lui Clim, remarcă Palladio, 
uitindu-se lung în ceaşca golită. Această întirziere, dacă-mi 
permiteţi, mă cam calcă pe nervi! 

— Clim face parte din categoria mieilor pedanti, intervine 
şeful. Pînă nu face bucățele un cadavru nu-şi pune semnătura 
pe certificat. Una e decesul şi alta autopsia şi înhumarea. Să 


nu ne grăbim, dragă Marc! ... Sergent Cliff, stinge ţigara! 
Prezintă-ți scheciul! Şi fără trac! Nu-l ai spectator decit pe 
doctorul Van Mennen. Noi va trebui să ne gîndim ce facem cu 
tine şi, în special, cu presa. Intrăm la apă dacă nu căscăm bine 
ochii! 

Oldmund Cliff se scoală în picioare, stinge ţigara în grămada 
de chiştoace din scrumieră şi priveşte în direcția mea, 
încercînd să suridă. Grimasa lui e dureroasă. O compătimesc 
înainte de a afla despre ce e vorba. 

— Sînt la dispoziția dumneavoastră, domnule doctor! Mi se 
adresează, înclinindu-se stingaci. 

— Poţi să stai în fotoliu, îi recomand plăcut surprins, 
cunosciîndu-mi-se oroarea pe care o am pentru disciplina 
militară instaurată în poliție. 

— Cum doriți. Vă mulțumesc! Şi rămîne nemişcat, 
uitindu-se țintă la comandant. 

— Anarhie civilă! bombăne Joop, frecindu-şi ochii cu 
amîndouă mîinile. Sergent, lasă mofturile! 

— Am înțeles! se grăbeşte Cliff, relaxindu-se în fotoliu... 
Cum să vă spun? continuă nehotărit. Pentru noi tura de 
noapte începe în jurul orei 18. Ieri seara, ca de obicei la ora 
aceea, mă şi aflam la volanul maşinii în piațeta din fața 
Facultăţii de ergonomie. Avem în dotare automobile Holl-Fress 
MEP-001. Am pornit cuminte pe traseu. Forfota din pragul 
serii vă este cunoscută. Aglomerația maşinilor, oameni în 
mişcarea lor imprevizibilă, copii, cîini şi pisici. Coeficientul 
întîmplării creşte vertiginos pe metru pătrat, indiferent dacă te 
afli în stare de repaus sau goneşti cu viteze nepermise. Sinteţi 
la curent cu munca noastră. Explicaţiile vi se par, probabil, 
caraghioase... Trebuia să străbat bulevardul îndrăgostiţilor, să 
mă înscriu pe artera Nord - ZO 41 şi, depăşind stațiunea cu 
ape minerale Stromb, să pătrund pînă la kilometrul 835 în 
zona viticolă „La Pointe du jour”. 

Psihoza relaxării, obsesia stress-ului cotidian pompează 
mereu în direcția asta, din întreaga țară şi din străinătate, 


oameni transformați în turişti, în bolnavi, în alpinişti, pescari, 
pierde-vară, oameni mai mult sau mai puţin întregi la cap, la 
trup sau la suflet, oameni gata să creadă în iubirea eternă, în 
frumos, în minciună, în adevăr, în Dumnezeu, în revoluție, în 
orice, numai să creadă în ceva, şi ceilalți, oamenii care nu mai 
cred în nimic, oamenii care vin în viteză, care trec în viteză, 
dornici să nu vadă nimic, să nu audă nimic şi care nu mai simt 
cît de paşnică poate fi natura, cît de darnică în comparaţie cu 
zăpăcita specie umană... Şi toți aceşti oameni sînt gata să 
finanțeze poliția pentru a li se asigura liniştea; toți aceşti 
oameni cred că poliția e plătită să nu se mai ciocnească între 
ei, să nu se rostogolească în şanţ, peste parapet sau în rîu şi 
tuturora li s-a băgat în cap că noi trebuie să le păzim viața şi 
punga. 

N-are importanță dacă sînteți sau nu de acord cu cele ce 
v-am debitat. Ieri seara însă întreg eşafodajul a sărit în aer! 
M-am surprins gîndind exact invers! De ce? ... Întrebarea asta 
mi-am pus-o şi eu. Daţi-mi voie să ridic frumuşel din umeri: 
nu ştiu! Cert e că aş fi dorit să nu fiu observat, să mă pierd 
necunoscut pe bulevard, strecurindu-mă anonim printre 
oameni şi maşini. Alunecasem într-o stare confuză cînd cu 
plăcere aş fi dat dracului uniforma, automobilul şi blestemata 
asta de meserie care mă obliga să alerg după cetățeni pentru 
a-i pedepsi cînd greşeau. Închipuiţi-vă prin ce criză am trecut! 
Aş fi fost capabil să-mi schimb limuzina cu cel mai banal 
cărucior pentru sugari numai să mi se piardă urma. Cu cîtă 
cinică savoare mi l-am şi imaginat pe celălalt Cliff, paşnic, 
între ouă răscoapte, meditind cu pipa în gură, în maieu şi în 
chiloți, asupra ordinii publice! 

Mi-am revenit în preajma barului Nuhiva. O fetişcană 
blondă, subţire ca o trestie, elegantă şi fermecătoare îmi făcea 
semne disperate cu mina. Am frinat, oprindu-mă 
regulamentar în marginea bordurii. Geamurile erau deschise. 
Am salutat-o politicos. „Ce s-a întîmplat, domnişoară? 
„Domnule polițist, a gungurit fetița zimbindu-mi ademenitor. 


La ora asta am voie să beau coniac Martell? Aş prefera simplu. 
Nu-mi place zahărul! Am demarat indiferent şi tăcut. „Stare 
civilă neclară, mi-am spus. Salt în absurd într-o existență 
absurdă!” Mi s-ar fi permis să-i trag două perechi de palme şi 
s-o trimit acasă? Nu. Ar fi fost un act imoral! 

Am şerpuit prost dispus printre maşini, oameni şi animale 
scoase la plimbare, puse pe joacă. 

Şansa a fost poate de partea mea. Atît la dus cît şi la întors 
n-am avut necazuri. La orele 19,35 am parcat în fața Facultăţii 
de ergonomie. Aveam la dispoziție o pauză de zece minute. Am 
ascultat muzică şi numeroasele comentarii făcute pe marginea 
senzaționalului record stabilit de Alvin Brüg Reissenauer. Ca 
orice tînăr polițist sînt şi sportiv amator. Am realizat cîteva 
performanţe în nataţie. Recordul lui Alvin m-a surprins şi m-a 
încîntat în acelaşi timp. 

Mă pregăteam să reintru pe traseu cînd am primit o 
comunicare urgentă: „Atenţiune G.A.D. 159! Spre artera 
ZO-41 se întreaptă limuzină Puma-Ford 001-2800. Indicativ 
3266, culoare albă. Viteză neregulamentară periculoasă. La 
avertismentele automatelor a refuzat să oprească. Solicităm 
control pentru consum de băuturi alcoolice. Conducc Alvin 
Brug Reissenauer!” 

Ar fi necinstit dacă v-aş declara că am plecat pe urmele lui 
Alvin cu plăcere sau tulburat de anumite curiozități şi emoții. 
M-am supus ordinului sub imperiul acelui automatism care 
face cinste oricărui profesionist. Aglomeraţia de pe bulevard 
m-a obligat să apelez la sirenă, element dezgustător care 
înainte îți deschide cale liberă şi în urmă seamănă teama. Nu 
străbătusem nici opt kilometri şi mă trezesc în spate cu Gee 
Harrison, puşlamaua cu mutră de şoricar obez, jurnalist de 
duzină pus pe căpătuială despre care s-a birfit că are proptele 
zdravene în redacția lui Cervi, alt ticălos ce manevrează afaceri 
dubioase. Pe Harrison pusesem ochii încă de pe vremea 
scandalului Gongo - scandal cu stupefiante, şase morți şi 18 
milioane fraudă - cînd javra asta a făcut declarații false si 


bătrînul locotenent Ronny a înfundat puşcăria pe cinci ani. 
Pesemne aflase încotro gonesc şi accelerase nebuneşte, cu 
gîndul să intre în plasă, cum s-ar spune, de unde n-ar mai fi 
reuşit să mă piardă. L-am lăsat să-şi facă treaba. Limuzina lui, 
o Lambda serie '87, parcă zbura, nu alta! Privindu-l prin 
oglinda retrovizoare mi-am spus că ar cam fi momentul să 
scap oraşul de el... în arhiva noastră zace un dosar voluminos 
căruia îi vom da curs după ce vom stringe toate probele 
posibile şi imposibile. Printre cei urmăriți se afla şi Harrison, 
fie-i țărina uşoară! Poate ar fi meritat să se chinuie în puşcărie, 
dar soarta nedreaptă a locotenentului Ronny, două participări 
la crime şi alte porcării au fost probele evidente care mi-au 
liniştit conştiința.,. 

Gee Harrison se afla cam la 40 de metri în urma mea. Se 
proptise zdravăn în volan, sigur pe el, conducînd cu precizie 
maşina cu motor electric. Am accelerat pînă la 140. Ca de 
obicei stopurile fuseseră blocate. Orice maşină circula pe 
banda din dreapta... Depăşisem Parcul paraşutiştilor. La 
capătul parcului am intrat în curba aceea periculoasă care se 
termină în piațeta obeliscului alb. Cu puţin înainte de obelisc 
am frinat brusc, oprindu-mă în diagonală pe cele două benzi, 
dar numai trei secunde, după care am țişnit în drumul meu. 
Gee n-a avut altă alternativă. În dreapta şoselei, pe ambele 
benzi circulau maşini în lanţ. Singura posibilitate de salvare i 
se oferea pe culoarul îngust din stinga, între obelisc şi maşina 
mea. Deşi a frinat la timp, încercînd să mă ocolească, n-a mai 
reuşit să redreseze. S-a făcut praf în blocul de calcar! 

Vă reamintesc, domnule doctor, că pe acest traseu, după 
orele 19, nu se circulă decît cu 60 la oră. Cu toate că Harrison 
beneficia de un permis special de circulaţie, în zona respectivă 
permisul nu avea valoare. Excepţia nu a fost admisă decît 
pentru poliţişti şi în anumite cazuri grave şi pentru alte organe 
de stat. Se mai ridică problema pentru ce n-am intervenit în 
clipa constatării ilegalității comise de jurnalist. Oricărui 
polițist aflat în misiune i se interzice prin regulament să 


intervină în alte cazuri care nu au legătură cu misiunea 
primită. Chiar şi în accidentele tragice. Singura obligație 
rămîne aceea de a anunţa centrala. Ceea ce am şi făcut în timp 
ce goneam după campion. 

Pe Alvin l-am prins din urmă cu şase kilometri înainte de a 
intra în stațiunea Stromb. Purta o cămaşă albă. Din cauza 
geamurilor deschise ale maşinii părul blond îi flutura în 
dezordine pe cap. Depăşise 140. Prin diferite semnale şi 
comunicări radio l-am avertizat să oprească. A mărit viteza. 
Teribilă maşină! La peste 200 pe oră l-am pierdut din vedere pe 
serpentinele din zona viticolă. La apusul soarelui pe asfalt 
apar umbre şi lumini înşelătoare iar la viteza pe care o 
atinsesem jocul lor era năucitor, primejdios. Am redus din 
viteză şi m-am hotărît să nu-l mai urmăresc decit 25-30 de 
kilometri. „În definitiv, mi-am spus, a băut în cinstea 
recordului! Tot în cinstea acestui record merită să plătească 
amenda maximă: 15.000”. Nu trebuia să fiu prea pesimist 
pentru a gîndi că la cea mai mică neatenţie orice accident i-ar 
fi fost fatal. La drept vorbind, goana lui Alvin mi s-a părut 
nefirească, lipsită de sens, chiar dacă băuse un pahar în plus, 
pahar ipotetic pînă la proba concludentă. Euforia succesului? 
Dar care nătărău îşi pune viața în pericol, aşa din pură 
distracție? Mai mult, nici o clipă pe parcurs nu mi-a făcut 
impresia că n-ar fi fost stăpîn pe sine, pe volan. Să nu-mi luaţi 
în nume de rău, dar sînt situaţii cînd din instinct, din intuiţie, 
subconştient, spuneţi-i cum vă place, îl simți pe omul pe care 
îl urmăreşti, îl analizezi, faci cunoştinţă cu el fără să-l ai 
aproape, fără să-l fi întilnit vreodată, îi descoperi anumite 
calități şi defecte, pătrunzi în lumea lui neînțeleasă pînă 
atunci şi tremuri la gîndul că spaima care-l stringe de gît ar 
putea fi propria ta spaimă, curajul său obligîndu-te să-l 
admiri, ura provocîndu-ți aceeaşi ură... Cu Alvin s-a întîmplat 
la fel. L-am simţit cum goneşte cuprins de furie, hotărît, cu un 
scop precis. Refuz să accept ipoteza băuturilor alcoolice. 

Am trecut cu bine de cabana Uruk, intriînd cu peste 90 în 


bucla strînsă ce anunţă panta periculoasă a dealului Colhilda. 
Umbrele nopții apăruseră pe neaşteptate. Stejarii bătrîni care 
străjuiau şoseaua îşi împreunau deasupra mea coroanele lor 
uriaşe. Imediat după curbă se află poiana Căprioarei. Pe 
pajişte, la 30-40 de metri de şosea, răsturnată, zăcea limuzina 
lui Alvin. Am frinat cît am putut şi m-am întors, concentrînd 
luminile farurilor pe locul accidentului. Alvin pierduse 
controlul maşinii? Întrebare şi răspuns în acelaşi timp. Mai 
mult decît probabil că nu avusese timp nici să frineze. Pe asfalt 
nu erau urme de pneuri! Am pornit să urc în pas alergător 
panta lină. Porțiunea de teren fusese defrişată cîndva. larbă, 
flori sălbatice şi tufe de ferigă. Mai aveam poate 15 metri pînă 
la limuzina răsturnată cînd aceasta a dispărut, a dispărut fără 
urmă! Am continuat să alerg în virtutea inerției şi m-am oprit 
chiar pe locul unde fusese maşina, cu senzaţia că plutesc 
deasupra pămîntului şi din clipă în clipă ar fi trebuit să se 
petreacă şi o altă minune, tot sub ochii mei uimiți de 
neînțelegere, dar ştiam că gîndul neîncrezător o va goni înainte 
să apară în preajmă sau sub tălpile mele, în iarba strivită. 
Secunda, minutul acela a avut darul să mă dezmeticească, să 
mă arunce din nou în contact cu o situație neindoielnică: 
limuzina se evaporase! larba verde strălucea în lumina 
farurilor, un roi de țințari năvăliseră lacomi pe urechile mele 
iar logica de netăgăduit a întimplării m-a readus pe pămînt. 
„Iluzie optică! Halucinaţie!” Am reuşit să-mi păstrez calmul. În 
pas alergător am revenit pe şosea. O cucoană în virstă la 
volanul unei maşini elegante, se oprise curioasă, 
aşteptindu-mă cu portiera larg deschisă. „Sînt urşi în 
pădure?” m-a întrebat de parcă mă cunoştea de cînd lumea. 
„Sint! i-am răspuns grosolan. Dar la ora asta dorm în copaci!” 
„... Am ţişnit înverşunat pe urmele lui Alvin. Asupra crizei 
nervoase urma să meditez la întoarcerea din misiune. 

După opt kilometri l-am găsit pe Alvin în maşina răsturnată 
lingă şosea. Sucombase la volan, ţinîndu-şi cu amîndouă 
mîinile capul, ca şi cum în craniu îi explodase ceva. M-a 


impresionat spaima de pe chipul său împietrit. Am luat 
legătura cu centrala. În 12 minute un elicopter ateriza la locul 
accidentului. La orele 20 şi 30 de minute 115 agenți porneau 
după toţi cei ce veniseră în contact cu fostul campion Alvin 
Briig Reissenauer. Înainte şi după concurs. 

Nu mai am nimic de adăugat. Tot ceea ce vă rog, domnule 
doctor, e să-mi spuneți dacă mai sînt apt pentru profesiune. 
Sînt gata să mă supun oricăror examene medicale. 

— Fereastra e deschisă? întreb în şoaptă, fără să clipesc şi 
fără să mă mişc din fotoliu, nereuşind să-mi smulg ochii de pe 
chipul sergentului Cliff. 

Nu-mi răspunde nimeni. Au adormit? ... Oboseala 
chinuitoare din mine picură laolaltă cu apa sărată, cu toxinele 
eliminate, se evaporă prin porii epidermei, eliberindu-mi 
gîndurile ce au acum transparența cristalelor de siliciu. 
Chipul întunecat al sergentului Cliff se confundă cu o mască 
rigidă din care viața s-a scurs. Doar ochii — într-un splendid şi 
ultim efort de voință - doar ochii i-au mai rămas larg deschişi, 
ca în aşteptarea clipei supreme cînd îi va fi fost dat să afle 
taina celor ştiute şi neştiute, îl simt răsucit în el însuşi, blind şi 
dirz în acelaşi timp, gata să înfrunte cu demnitate şi curaj 
lumea, la virsta cînd în ochi i s-au aprins lucirile tăioase ale 
urii împotriva celor nedrepți, împotriva celor care nu iubesc 
adevărul. Privesc în ochii lui Cliff cu curiozitatea unui înțelept, 
a înțeleptului căzut în uimire şi ale cărui palme bătucite au 
pipăit sufletele oamenilor, pătrunzindu-le înțelesul, dar nu mă 
încumet să deschid gura, speriat de ceea ce se petrece în mine, 
în teama stupidă de a nu rosti cuvinte fără noimă. „Criză 
sentimentală!” îmi şopteşte amical un gînd. Îl dau dracului 
fără remuşcări. „Exaltare! Lipsă de control în comportament!” 
năvăleşte un altul.,. la lăsați-mă în pace! Nu vă e ruşine? Cliff 
ăsta e un om straşnic!” răspund ursuz, cerînd ajutor altui 
gînd, ceva mai isteţ.... 

Pierdut contactul cu realitatea. Unda exaltării trece ca o 
boare fierbinte. Mă strecor năuc printre scheme ştiinţifice. 


Formule cu iz academic, principii şi canoane sofisticate. Ochii 
lui Cliff ard în găvane, strălucitori. Mă cufund liniştit în 
lumina lor şi pipăi cu miini nevăzute strania frumuseţe a 
sufletului său! 

— Băiete, s-o lăsăm baltă! Murmură domol Joop. K.G., 
apărut parcă dintr-o altă lume, cuminte şi paşnică. Nu eşti 
primul care se holbează la cai verzi pe pereţi! Doctorul Van 
Mennen o poate confirma. Pînă şi celebrul Aby Ta-o-tou s-a 
rătăcit printre ele... Cît despre Gee Harrison... Inspectorul şef 
se ridică anevoie din fotoliu, vine lîngă birou şi punîndu-şi 
amîndouă palmele pe suprafața lucie ne priveşte grav, 
îndurerat pe neaşteptate. Domnilor, face cu glas vibrant, în 
urma unui tragic accident, moartea, nemiloasa şi cruda 
moarte a smuls dintre noi pentru totdeauna pe cel mai 
strălucit reprezentant al presei locale, pe Gee Harrison. A 
pierit fulgerător, în floarea vîrstei, în plină şi rodnică activitate. 
Profund îndureraţi, cu regrete eterne, să păstrăm un moment 
de reculegere în amintirea celui care a fost Gee Harrison! 

La fel de grav Joop K.G. îşi pleacă fruntea. Marc Palladio şi 
Cen Li îi urmează pilda, ridicîndu-se posomoriți în picioare. 
Cliff se uită la şef cu admiraţie. Trăsnaia inspectorului mă cam 
derutează. N-am încotro şi trec la verticală cu privirile în 
podea. „Orga cu minuni” a bătrinului chinez începe să cîriie 
nervoasă. Nimeni nu îndrăzneşte să se mişte. În cele din urmă 
Joop K.G. oftează zgomotos şi se aruncă în fotoliu. Cen Li se 
repede să descifreze luminile policrome apărute pe ecrane şi 
avalanşa semnelor. Cad în fotoliu cu senzația că axa Terrei îşi 
caută o nouă înclinaţie. 

— Marc! S-au descurcat băieţii din redacție? Sper că 
articolele noastre au ajuns la timp în tipografii? 

— La ora asta au şi fost tipărite pe prima pagină. Trei 
cotidiene şi Buletinul criminalistic vor deplinge academic 
soarta lui Harrison. 

— Cervi va face fețe-feţe, ce zici? ... Porcul! ... lartă-mă, 
dragă Van! Tactica unei bătălii nevăzute. Ne scoate peri albi! 


Dacă nu mă-nşel, aşteptam din partea ta o confirmare. Cliff! 

— La prima vedere arată ca o simplă tulburare a 
percepţiei... Apariția unei imagini de tip perceptiv, domnule 
Cliff, noi o numim percepție fără obiect. Efectul supratensiunii 
nervoase în care te găseai. Nu-ţi face griji! Eşti sănătos, 
normal, om de nădejde. Poliția are nevoie de asemenea 
oameni. Somn, mîncare bună şi... treci la treabă... Vei fi un 
excelent profesionist. 

Cliff nu se dă însă bătut cu una, cu două! 

— Maşina răsturnată din timpul halucinaţiei avea exact 
aceeaşi poziție cu limuzina în care l-am găsit pe Alvin! insistă 
hotărît. 

— Pură întîmplare! remarc domol şi mă trezesc făcînd 
o relație stupidă între acest fenomen şi celelalte, petrecute în 
aceeaşi perioadă: pneurile bătrînei mele Suzy, George Hay, 
Yvette, Aby... „Să existe vreo legătură între ele?” 

— Sergent Cliff, intervine Joop cu glas schimbat, îți cedez 
camera mea. Duş fierbinte, mîncare şi odihnă. La şase te 
prezinți la ordin... Stai! Nu-ţi dai jos barba. 

— Am înțeles! La şase la ordin. Nu-mi dau jos barba. Cu 
tigara aprinsă între degete, sergentul Cliff îşi ia chipiul de pe 
birou, se înclină în fața noastră şi dispare. 

— Băiat de viitor! face Marc, uitîndu-se după el. Ce naiba e 
cu medicul legist? adaugă, parcă fără nici o intenţie. 

— M-am săturat! Bătrîne, legătura cu spitalul! 

— Nu mai e nevoie, răspunde Cen Li. Aveţi legătura! Joop 
K.G. sare ca ars din fotoliu, ca şi cum oboseala i-ar fi dispărut 
cît ai bate din palme. Videofonul bîizîie îndelung. În cele din 
urmă se hotărăşte să se aprindă. Pe ecran, cu spatele la noi, 
apare un bărbat pirpiriu, în halat alb, gesticulind nervos. 
Hălăciuga de păr negru, tăiat scurt, i s-a zbîrlit pe creştet. Se 
întoarce şi dă cu ochii de Joop. Pe figura sa prelungă, ascetică, 
cu buze subțiri, ies în evidență nişte ochelari imenşi. Nu pare 
deloc încîntat că-l zăreşte pe inspector. 

— Sînt dezolat, domnule comandant, zice, trecîndu-şi mîna 


prin părul răvăşit, cu atitudinea omului care are în față un 
perete. Mi-a fost imposibil să semnez certificatul de deces şi 
înhumare fără efectuarea autopsiei. Cadavrul lui Alvin Brüg a 
dispărut din morgă! 

— A dispărut! repetă Joop, muşcîndu-şi buzele. 

— Se pare că dispariţia lui a intervenit după ce specialiştii 
dumneavoastră l-au depus în incinta spitalului, continuă să 
peroreze Clim imperturbabil. Am întreprins personal cercetări 
minuțioase. Evident, cu toată discreţia. E în joc onoarea 
noastră! 

— Mă... pe onoarea voastră! se dezlănțuie inspectorul şef, 
furios la culme. 

— Vă priveşte! ... Am întors pe față şi pe dos 135 de oameni, 
copii, femei, tineri şi bătrîni. l-am deranjat din somnul lor 
veşnic! Sacrilegiu! O adevărată ruşine! 

În faţa unui asemenea argument Joop K.G. se calmează pe 
loc. 

— Sper că le-ai cerut scuze şi în numele poliției locale? 
Vorbeşte grav, frecindu-şi cu două degete nasul subțire. 

— Amănunt nesemnificativ, domnule inspector! Mai 
păstrăm încă destule relaţii cu aceste suflete, chiar dacă unele 
au şi ajuns în iad! Nu doresc să fiu birfit şi pe lumea cealaltă! 
Mi-ajunge bîrfa din spital... 

— Şi cu sufletul lui Alvin n-ai luat legătura ca să aflăm pe 
unde zace ca pămintean? intră în jocul celuilalt, Joop. 

— Nu. Şi n-o voi face. A fost nepoliticos. În locul său mi-a 
lăsat un bărbat gol puşcă şi a cărui identitate ridică probleme. 

Joop K.G. Se întoarce jalnic spre noi ca pentru a ne cere un 
ajutor de care are absolută nevoie. 

— Vrei să insinuezi că în locul lui Alvin ai găsit alt cadavru? 
reuşeşte să articuleze în cele din urmă, cu voce stinsă. 

— Domnule inspector, morţii au parte de somnul veşnic! Îi 
invidiez! Eu jinduiesc măcar după şase ore de somn. De 
alaltăieri n-am mai dormit. N-am timp de glume. Repet: în 
locul lui Alvin am dat peste un bărbat necunoscut. Virsta, 


35-40 de ani, atletic. După indicii Yukodawa, fost sportiv. 
Ciclist, fondist sau săritor în lungime. Caracteristici 
fizionomice derutante. Chel, cu barba nerasă de cinci zile. 
Oamenii sint primiți la noi cu bunăvoință! 

l-am făcut autopsia. Semnele patognomonice ale morții 
neconcludente. Între opt şi unsprezece ore, dacă luăm în 
considerație momentul cînd l-am invitat pe masa de disecție, 
adică ora unu şi şase minute. Dar să mă ia naiba dacă toată 
ştiinţa medicală poate constata de ce-a murit ăsta! Pe cuvint 
de onoare! Proces inhibant instantaneu cu aderente 
subcorticale? Blocarea centrilor nervoşi? Cauza, unde e 
cauza? Stop cardiac fără urme patologice? ... Am asaltat 
laboratorul, automatele cu analize peste analize. Normal peste 
tot. Un mort sănătos tun! Ce trec în actul de deces? 

Liniştea care cade între noi e sinistră. Un gînd obscur vine 
tiptil, pleacă şi nu se mai întoarce. Stau la pîndă ca un ogar 
flămînd, gata să-l înhaț. Apoi o văd pe Yvette. Sare veselă de pe 
un birou pe altul şi-mi face semne prieteneşti cu mîna. String 
din pleoape pînă cînd, din întuneric, năvăleşte spre mine o 
umbră călare pe o bicicletă. Mă aplec într-o parte şi o simt cum 
trece ca o pală de vint îngheţat pe deasupra mea. „Insight!”6 
îmi murmură la ureche afurisitul de gînd care mă trăsese pe 
sfoară cu citeva secunde mai înainte. Inspir adînc şi strig: 

— George Hay! 

Joop tresare, răsucindu-se uimit spre mine. Înţelege. 

— Cen Li! ordonă calm, relaxindu-se, o copie după fotografia 
lui George Hay cînd era în glorie la Tsunami. Doctore Clim, un 
moment, vă rog! 

Plim-plam... Rrrrop-rrrrop! Manevrează bătrinul chinez 
aparatura sa diabolică. După 15 secunde se apropie de 
comandant şi-i întinde fotografia lucioasă, 18/24. Joop se 
întoarce şi o bagă sub privirea doctorului. 


£ Insight (Ib. engleză) = act brusc de surprindere sau înțelegere a unei relații sau situaţii — 
intuiţie intelectuală (n.a.) 


— Nu cumva „mortul sănătos tun” seamănă cu ăsta, 
domnule Clim? 

Acesta priveşte cu atenţie fotografia şi exclamă în aceeaşi 
secundă: 

— El e! ... De ce mi l-aţi trimis atunci fără acte în regulă? 

— S-a grăbit să ajungă la dumneavoastră şi n-a avut unde 
să-şi pună portofelul, remarcă Joop, malițios, azvirlind 
fotografia pe birou. V-aş ruga să vă păstraţi calmul, domnule 
Clim. Mai avem cîteva probleme de rezolvat. 

— Vă stau la dispoziţie! 

— George Hay e în siguranță? Vreau să spun, nu poate să se 
facă nevăzut ca şi Alvin Brüg? 

— Slabe speranțe! L-am închis într-un seif de oțel la -80°! A 
doua oară nu mă mai păcăleşte nimeni. Cod şi sistem de 
alarmă. Un mort dispărut e mai periculos decît şapte indivizi 
în viață! 

— Avem de-a face cu profesionişti rafinați. Ochii în patru! În 
cercetările făcute de dumneavoastră pentru recuperarea lui 
Alvin v-a însoțit cineva? 

— Nu. Moş Carpenter doarme dus la ora asta. Domnişoara 
Armande, asistenta mea, nu poate suporta frigul din 
catacombe. 

— Perfect! Reprezentanţii presei au acces în morgă? 

— Gazetarii?! Nici pomeneală! De cînd cu afacerea Pake 
orice permis a fost anulat... Indivizi lipsiți de scrupule! Vă 
amintiţi de moartea bătrînului Swensen? În ajunul, alegerilor 
a făcut un infarct suspect. L-au adus aici. Nu băgasem 
bisturiul în el cînd m-am trezit cu Paul Richter de la „Quo”. 
Catolic pînă în măduva oaselor! N-avea autorizație. „Domnule 
doctor - mi-a şoptit la ureche - a fost ucis! Sfintul Anton m-a 
trimis la dumneavoastră. Dumnezeu e analfabet în materie de 
politică şi de afaceri! Nu plec pînă nu-mi confirmaţi. Am 
articolul pregătit. L-am dat afară! Şi-a permis să mă înşele! Gol 
puşcă, s-a ascuns printre morți. L-am ţinut acolo o noapte 
întreagă. A doua zi l-am expediat direct la psihoterapie cu 


urechile degerate. În palatul morţii sînt singurul stăpîn! Şi lui 
Dumnezeu îi cer permisul! Dacă nu-l are... 

— Bine, bine! face nerăbdător Joop, întrerupîndu-l. Atunci 
unde stau reprezentanţii presei? 

— În sala de comunicări. Direcţia le-a pus-o la dispoziţie. 
Beau cafele, coniac şi birfesc morții! Mi-a şoptit asistenta că 
sînt patru sau cinci în frunte cu o doamnă care reprezintă, 
dacă nu mă înşel, interesele clubului „Isunami”. Mama 
defunctului şi membrii din familie sînt în capelă. Au şi pregătit 
sicriul, coroanele... Dacă-mi ordonațţi, le aduc la cunoştinţă 
dispariția cadavrului! Bieţii oameni! Să se trezească fără mort! 

— Vă rog să nu faceți nici un pas ! V-aţi gindit vreodată ce 
s-ar întimpla dacă n-aţi mai rămîne medic legist? Stăpîn peste 
imperiul morților? 

— Viaţa fără morți n-ar avea nici un farmec pentru mine, 
domnule inspector! 

— Vă felicit, domnule Clim! Tot morţii sînt mai de treabă! 
Dacă vreţi să rămineți medic legist, vă ordon ca din clipa asta 
să vă puneţi lacăt la gură! Nici Dumnezeu nu trebuie să afle 
despre dispariția cadavrului! Sper că s-a priceput! 

— Discreţia ne caracterizează, domnule comandant! Nu vă 
cer explicații. Presiunea morală la care mă supuneți este 
inutilă. 

— Vi le-aş oferi dacă aş găsi şi eu o explicaţie! ... Acum, vă 
rog, fiți atent! Nici presa şi nici familia îndurerată nu trebuie 
să afle ceva despre dispariţia lui Alvin. După cîte am înţeles, 
George Hay se găseşte într-o boxă specială. 

— Se poate odihni acolo încă o viață! 

— Pentru scurt timp nimeni nu mai pătrunde la el. Cauza 
morții fiind necunoscută, hotărîrea are baze legale. Cum veți 
proceda însă dumneavoastră. Anunţaţi pe reprezentanții 
presei şi pe membrii familiei că peste o oră vor primi cele de 
cuviință. Presa, rezultatul cercetărilor noastre, familia, 
certificatul de deces şi înhumare. Între timp va sosi la 
dumneavoastră un delegat oficial din partea poliției. Pînă aici e 


totul foarte clar! 

— Limpede, domnule comandant! Dar nu uitaţi că e vorba 
de George Hay, nu de Alvin Brüg Reissenauer! 

— Excelent! izbucneşte Joop. Mi-aţi anticipat ideea! În 
declarația pe care o vom face împreună presei şi celorlalți vom 
omite dispariția lui Alvin. Ne vom referi la el ca şi cum n-ar fi 
dispărut dintre noi! 

Maxilarul inferior al doctorului Clim cade cu repeziciune în 
jos. Revine în poziția normală cu greutate. 

— Ideea dumneavoastră este... desigur, este o idee! găseşte 
de cuviință să fie de acord, clipind nedumerit. După cîte 
înțeleg, vă asumaţi toate riscurile Cauza nu poate fi decît 
nobilă! 

— Va fi şi mai nobilă dacă-mi veți acorda şi în continuare 
neprețuitul dumneavoastră ajutor. Mi-aţi fost recomandat ca 
un redutabil chirurg estetician! 

— Chirurg da, estetician mai puţin, se grăbeşte să adauge 
cu precauţie Clim, pe chipul căruia încep să alunece broboane 
de sudoare. 

— Vă trimit urgent fotografiile lui Alvin Brüg! În cît timp 
credeți că-l puteţi aranja pe George Hay să semene cu el? ... 

— În... În... se chinuie să articuleze medicul legist, îmi cereţi 
un lucru imposibil! Geme neputincios. Ar trebui să scalpez... 
Părul! George Hay are un început de chelie... E împotriva legii! 
Voi face contestaţie! ... Celelalte materiale... vreau să zic 
masca, epiderma necesară, tot de la mort, de la Hay... Dar 
culoarea ochilor? Caută o salvare. 

Privesc stupefiat la cei doi bărbați. Am senzaţia că sînt 
spectator într-o sală anonimă unde se prezintă un vodevil de 
prost gust. „Criză profesională!” sînt gata să-l încondeiez pe 
Joop K.G. 

— Domnule doctor, vă rog să fiți realist! În locul lui Alvin va 
trebui să-l înmormîintăm pe George Hay! 

Pauza lungă ameninţă să ne zdruncine nervii. În mîna lui 
Marc Palladio şi-a făcut apariția batista neagră. „E îngrozitor!” 


Fac remarca şi mi se pare că vorbesc singur. 

— Vă mulțumesc! Intervine cordial Joop, ca şi cum celălalt 
îşi dăduse entuziasmat consimțămîntul. Pînă vă soseşte 
delegatul şi fotografia puteți medita asupra operației. Dar nu 
mi-ați răspuns în cît timp o veți putea efectua. 

— În două ore! se predă Clim, luptînd vizibil cu el însuşi. 

Ecranul se stinge. Mă uit la pata cenuşie golită de gînduri şi 
simt cum mă ustură ochii. Aş vrea să înjur copios. 

— Stimate domnule Van Mennen! Strigă Joop, executind o 
piruetă de balerin. Sublim şi grotesc! ... Morţii îi dăruiesc 
paradoxala sete de viață! Superbă antiteză! ... Mai poate fi 
vindecat? Dar eu? ... Nu aşteaptă să-i răspund. Ce să-i 
răspund?... Marc! bombăne taciturn inspectorul şef, 
întinzîndu-se cu voluptate. 

— Vă ascult, domnule comandant! răspunde calm acesta, 
iar batista dispare în chip miraculos. 

— Actele lui Alvin sînt aici? 

— Dosarul e pe biroul dumneavoastră. Precizaţi! 

— Avem nevoie de fotografia lui Alvin. În culori. Ar fi fost 
excelentă una din profil. 

— Din fericire sînt destule. Purta în maşină cîteva duzini. 

— Cei de la parter să execute şase fotografii 18/24. Color! În 
zece minute să le am. Un moment! Caută prin dosar şi fă-mi 
rost de semnătura lui Alvin. 

— Am înțeles! 

Marc Palladio Deuteriu înhaţă dosarul şi dispare în virful 
picioarelor. Trebuie să mă mişc. Părăsesc fotoliul cu greu, 
rigid. Mi-e silă să mă uit la amfitrion. Trec la fereastra 
deschisă. Inspir profund din aerul fierbinte al nopții. Parcă au 
trecut secole de cînd n-am mai văzut cerul. „Clim e mai întreg 
la cap decît noi, zevzecule!” îmi spun, şi stelele mi se par 
desuete, palide. „Uite, nu m-am întrebat niciodată care-i 
steaua lui Konrad!” Asociaţia mi se pare ridicolă. Reuşesc să 
descopăr un nor alb. Nu poate fi decît alb şi pufos. Ce halat 
purta Irmy? ... Ce memorie slabă am! „Hallo, Irmy! Ce cauţi în 


halat alb printre stele? Pe Yvette ai lăsat-o singură?” ... Tresar. 
Spaima ei... Spaima lui Alvin... Va trebui să trec pe la clinică 
să-l văd pe Aby. Dacă spaima l-a schimonosit şi pe el? Mi se 
face frig. Teama urcă în mine, dureroasă, îmi pipăie conştiinţa, 
aleargă după un gînd tremurător care s-a ascuns în puful 
norului alb şi Irmy va întinde mîna şi-l va prinde să mi-l aducă 
zimbind într-o noapte cu stele palide, desuete... Am s-o rog pe 
Elsa să mă ierte c-am întirziat atîta. A trebuit s-o aştept pe 
Irmy... 

— Hallo, Van! ... Cum poate fi convinsă o mamă iubitoare 
să-şi îngroape cît mai repede fiul? 

Mă întorc surprins, revoltat, gata să-l iau la palme. Dau 
peste figura chinuită a bunului meu prieten, inspector, care, 
în clipa asta, mi-e total antipatic, îl resping ca pe o arătare 
hidoasă, îl urăsc pătimaş, cu toată ființa. 

— Mi-e silă! îi arunc în obraz. 

— Haide, haide! miriie printre dinţi. Şi mie mi s-a făcut silă 
de mine, de toate astea. De la bufonada verbală pe care o afişez 
ca orice actor prost, pînă la modesta funcție pe care o exercit în 
numele adevărului şi al dreptăţii... Adevărul despre noi înşine! 
Încerc să fac acest pas pentru a cunoaşte chipul nevăzut al 
adevărului, chiar dacă acest chip e hidos, respingător, cioplit 
de nişte oameni asemănători nouă, dar mai abjecți, mai 
dezumanizați. Vei înțelege altădată, dacă nu va fi prea tirziu. 

Se lasă în fotoliu, părăsit de puteri. Închide ochii, 
relaxîndu-se. Îi respect minutul odihnei furate. 

— Voi evita să-ți răspund. Trecem prin fazele alienării — 
conştienţi sau inconştienţi. În faza în care mă aflu, mi-ar fi 
imposibil să mă declar cel mai înțelept om din oraş. De aceea şi 
rămîn alături de tine. Îţi atrag, totuşi, atenţia că „fiecărui 
prezent îi este practic cu neputinţă să aprecieze prezentul prin 
prisma viitorului şi să-l înțeleagă cu adevărat”. A spus-o altul 
înaintea mea. Punct! ... Cît despre mamă şi fiu... Din punct de 
vedere psihologic e o aberaţie! Au fost împrejurări cînd mamele 
n-au acceptat să-şi îngroape fiii. Aşa mort cum e mama vrea 


să-şi mai păstreze fiul lingă ea, un minut, o oră. Sau să fie 
îngropată în acelaşi timp cu... La naiba! E inuman... 
Intervenţia mea e absolut necesară? 

— O simplă „anestezie psihică!” Bineînţeles după şocul 
cauzat de lectura testamentului... Tot eu va trebui să scot din 
mînecă şi testamentul lui Alvin. Ceva în maniera 
testamentului lui Pirandello. Luigi Pirandello! ... Marele 
dramaturg a cerut să fie însoțit pe ultimul său drum de un 
ciine. Alvin va solicita prezența mamei. Numai mama va avea 
dreptul să asiste la înmormintare... Soția nu contează. A fost 
asasinată moral. Cît despre Edith, prietena lui... Dama a 
refuzat să facă declarații. S-a referit la Alvin ca la un individ 
necunoscut. Suspectă atitudine! Am trecut-o sub observaţie... 
Deci înmormîntarea se va face discret, modest, aşa cum a trăit 
şi Alvin Brăg în cătunul din munți unde a văzut lumina zilei, 
îndrăgind încă din fragedă pruncie natura, oile şi urşii cu care 
s-a luptat ca să-şi dezvolte muşchii! ... Şi va mai trebui să-l 
sculăm din pat pe Molnar Baci, avocat anonim, să-l machiem. 
Să-l îmbrăcăm în negru şi să-l trimitem la spital ca să predea 
mamei îndurerate testamentul fiului ghinionist. Sub influența 
ta nefastă, mama va accepta să-şi îngroape fiul în cursul 
dimineţii. Presa sportivă, colegii de club, corifeii urbei vor fi 
încunoştiințați ulterior despre înmormiîntare. N-au decit să 
comenteze pe larg spiritul de prevedere manifestat de acest 
misterios atlet dispărut în culmea gloriei... Să aibă atita spirit 
de prevedere, încît să anticipeze dispariția sa, fie din cauza 
vitezei excesive, fie din cauza alcoolismului. Ei bine, dragă 
Van, n-a fost amendat niciodată pentru exces de viteză! 
Informaţii certe. lar la locul accidentului medicul legist n-a 
putut constata urme de alcool. În acelaşi timp, doctorul n-a 
fost capabil să afirme dacă Alvin sucombase sau nu. Între 
moartea aparentă şi moartea clinică e o... Ce-i cu tine? Ai altă 
părere? 

Îmi caut disperat ochelarii. Fug spre uşa deschisă cu 
intenţii nesigure. În pragul uşii mă răzgîndesc. Revin lîngă 


inspector cu ochelarii pe nas, uitindu-mă curios la el, de parcă 
atunci l-aş descoperi acolo.. 

— Am cunoscut un caz asemănător, şoptesc — şi realizez că 
glasul îmi tremură. O fată. Yvette. Sportivă de performanță. 
Aceeaşi spaimă în momentul accidentului 

— Accident de natură psihică — aceeaşi moarte aparentă. A 
fost internată în clinica doamnei Renate Stein. Fata va fi 
salvată. 

— Bătrine, greu te mai laşi tras de limbă! Oftează gazda. 
Stimata doamnă mi-a adus la cunoştinţă cazul. În scris. A 
făcut-o din motive pur legale. Clinica nu funcționează încă 
oficial... Yvette! Deci n-ar fi exclus ca Alvin să fi ajuns la spital 
în viață? 

— Tot ce e posibil. 

— Deci goana atletului pe şosea a fost urmărită şi de alți 
indivizi. Băieţii noştri îl depun pe Alvin la morgă dar, (pentru a 
nu fi readus la viață... Genială substituire! Doamna Renate 
Stein l-a cunoscut pe George Hay? 

— Discuţia noastră seamănă cu un interogatoriu! 

— Nu seamănă! Este! Trebuie să controlez autenticitatea 
informaţiilor... Ce tango preferi! Ti-am promis că ne vom 
distra... Prea multe coincidente. Cum a ajuns George Hay la 
Konrad? 

— Să dau o fugă să-l întreb. 

— Prea multe coincidențe. Deci George Hay se întilneşte 
întimplător cu fiul tău, Konrad, nu scapă ocazia să-l vadă pe 
Alvin şi reapare subit în locul acestuia. Superbă maşinație! ... 
Apropo, roag-o pe doamna Renate Stein să-mi facă o amplă 
declaraţie în cazul Yvette. 

— Verbală? 

— Nu, în scris... Mă întreb dacă nu mai sînt cumva şi alte 
coincidente. Tu ce crezi? 

Joop se uită pe pereţi. Ştiu că am căzut în cursă. N-am 
încotro. 

— Ai aflat. Aby Ta-o-tou a atacat recordul mondial. L-ai 


trimis la mine. Mi-a povestit cauzele eşecului. Pe traseu a avut 
numeroase halucinaţii sub forma unor amintiri din copilărie. 
Retrăirea acestor amintiri a fost atit de puternică, încît a 
pierdut controlul asupra cursei. Deşi nu există nici o relaţie 
logică între fenomene, întimplarea lui Cliff e de natură să mă 
pună pe gînduri. Va trebui să-i supun pe amindoi unor 
profunde investigații, cu toate că sînt pe deplin convins de 
inutilitatea lor. Mi-e imposibil să exprim pe moment un punct 
de vedere. 

— Tam-tarara-taram-ta-ta! — face Joop. Întreaga poveste e 
halucinantă. S-a declanşat brusc aşa cum se declanşează o 
epidemie... Să mă ţii la curent cu cercetările tale... Chiar nu-ți 
trece nimic prin cap? 

— Cu capul pe care-l am la ora asta poți juca popice! 

— Ce-ar fi să stăm la taclale despre viața acestei doamne 
Renate Stein? În cursul zilei de miine. E important... Te rog să 
nu-i şopteşti nimic despre rocada de la morgă. Dacă mai apar 
şi alte cazuri, va trebui să informăm organele superioare. Hm! 
... Mă tot întreb dacă Alvin Brüg ne va fi restituit aşa cum s-a 
procedat cu George Hay. Apariţia lui George Hay este bizară, 
are o semnificaţie precisă... Închipuie-ţi ce s-ar întîmpla dacă 
Alvin Brüg ar fi expediat direct pe adresa Consiliului 
municipal. Prin poştă! După manevra pe care o pun la cale, aş 
fi destituit, aş dispărea fără urme... 

— Dacă dispari, să ştii că nu vreau să te mai văd niciodată! 
Fac pe ambițiosul. Te laşi furat de imaginație. Mă rog, te 
priveşte! ... Cu mama lui Alvin cum procedăm? Sînt împotriva 
hipnozei. O substanţă chimică va avea acelaşi efect. După 
lectura testamentului bătrina va resimţi un şoc. Îi voi 
recomanda un calmant. Pastila o va lua de la mine. Mă întreb 
dacă prezenţa mea este obligatorie. 

— Este. Vei avea timp suficient să te odihneşti în cursul 
dimineţii... Joop părăseşte fotoliul şi începe să se mişte cu paşi 
mari prin birou. Ochii i s-au dus în fundul capului. Cen Li! 
strigă. Transmite! ... Ordin către Molnar Baci: în 30 de minute 


te prezințţi la sediu! ... Ordin către maestrul grafolog Simonide: 
în 30 de minute te prezinți la sediu cu cele necesare. Computer 
AMF 0015! Urmează dispoziţii... Semnează-l pe Marc Palladio. 
Încheiat. Cum stăm, Marc? îl atacă pe şeful brigăzilor de 
urmărire care tocmai intră, purtînd în amîndouă mîinile hirtii, 
dosare şi cîteva mape galbene, lungi, din material plastic. 

Marc Palladio nu răspunde. Pune pe birou tot ceea ce a 
adus. 

— Aveţi aici fotografiile. Sînt excelente. 

Joop scoate din mape cele şase fotografii. Le scrutează cu 
atenţie, se gîndeşte îndelung. 

— În regulă. Le expediezi pe loc. Maşină particulară. Pe cine 
ai ales? 

— Jos aşteaptă Ronald. Bătrîn slăbănog, criză astmatică. Îl 
va însoți Liza Gorman, fată bătrină, nemăritata, care-l 
îngrijeşte. Fotografiile vor ajunge la doctorul Clim prin 
intermediul lui Victor Fornade, medic de serviciu aflat în 
camera de gardă. Tot Victor va răspunde şi de dispariția 
materialelor. Hiîrtie specială. Se vor dizolva în orice cadă cu 
apă... Propun să se trimită numai două fotografii. În altă 
ordine de idei... Am dat dispoziţiile necesare pentru elicopter. 
Va aştepta pe pista numărul opt la trei kilometri vest de spital. 
Bătrina va fi condusă acolo cu maşina spitalului. Sicriul ce va 
purta carpul neînsufleţit al lui Alvin va ajunge în acelaşi punct 
pe o altă rută, simulîndu-se transportarea unui mort oarecare. 
În elicopter va fi transportat şi modestul monument cioplit în 
piatră albă. Comanda o vom face meşterului Lampert, vechi 
colaborator. Bătriînul dispune de un adevărat muzeu de 
monumente funerare. Vom apela la cel mai simplu epitaf: „Aici 
odihneşte Alvin Brüg  Reissenauer, gloria, cătunului 
Vellemonid”. Data naşterii, data morţii. Să sperăm că doamna 
Reissenauer nu va avea nimic împotrivă. Vom adăuga zece 
coroane artistice din partea populaţiei oraşului, ca şi din 
partea administraţiei urbei. În raportul pe care-l înaintăm 
astăzi vă rog să specificaţi şi acest lucru. Elicopterul va zbura 


deasupra şoselei, urmînd cu strictețe acelaşi traseu. Opt 
echipaje din brigada specială vor patrula în permanenţă pe 
şosea în ambele sensuri. Alte două echipaje vor participa cu 
discreție la înmormîntare, amestecîndu-se cu populaţia din 
cătun... Am lăsat la urmă celelalte detalii care nu sînt lipsite 
de importanţă. Sicriul şi îmbrăcămintea decedatului vor fi 
duse la morgă la cererea medicului legist. Oamenii de serviciu 
din spital vor primi alte sarcini. Îi vom înlocui cu băieţii noştri. 
Pentru orice eventualitate, mortul va fi acoperit în întregime cu 
un voal negru. Ca de obicei, sicriul care va purta rămăşiţele 
pămiînteşti ale lui Alvin Brug va fi readus în capelă pentru 
efectuarea slujbei religioase. Acest moment va fi cel mai dificil. 
Din informaţiile primite pînă acum rezultă că printre membrii 
familiei aflați în capelă nu s-a rătăcit nici un străin. Am 
deplasat în jurul capelei şi în jurul spitalului suficiente forțe 
pentru a depista la timpul oportun prezența oricărei persoane 
suspecte. După cum observați, farsa noastră a fost pusă în 
scenă cu destulă migală. Ne este însă imposibil să anticipăm 
unde, cînd şi cum vor descoperi ceilalți această manevră. Nu 
sînt excluse nici reacțiile spontane. Undeva, pe acest traseu 
sinuos dintre capelă şi cimitirul din Vellemonid. Va apare 
elementul necunoscut care ne interesează... Mai aveţi ceva de 
adăugat? 

Joop K.G. introduce în mapa galbenă fotografiile pentru 
spital. Pe celelalte le împinge pe colțul biroului. Închid ochii. 
Mă cuprinde o tainică tristeţe. Îl aud pe comandant cum 
continuă să vorbească efervescent inepuizabil: 

— Lothar Wentz e la pescuit? 

— S-a întors cu buzele umflate! Ploaie şi vînt. Ca pensionar 
îşi descoperă în fiece săptămînă noi zone reumatice. Acum îşi 
tratează genunchii. E convins că bătrineţea începe de la 
picioare. 

— Ce-ar fi să-i bagi în buzunar un cec de 5.000 de dolari şi 
să-l expediaţi pînă la sir Nobleminded? Pe moşia bătrinului 
există şi o minunată crescătorie cu zece păstrăvi pe metru cub. 


Altitudine convenabilă, soare, climă blindă. Durerile 
reumatice dispar de la primul păstrăv scos cu lanseta pe mal... 
Sir Nobleminded a fost directorul arhivei naţionale ani în şir. 
A avut acces pretutindeni. 

Toată viața n-a ţinut cont de uzanţe şi prejudecăți. A tratat 
pe toți oamenii în mod egal. Această rară calitate, ca şi funcția 
îndeplinită, i-au permis să atace cu curaj arhiva tribunalului 
suprem unde a răsfoit dosare secrete. Pe la 50 de ani nevasta 
i-a fugit cu un cîntăreț obscur. N-a avut copii. A înfiat un 
nepoțel şi şi-a băgat în cap să-l facă milionar. Obsesia asta 
bolnăvicioasă a scos la iveală pragmatismul feroce care zăcea 
în el în stare latentă. Din încrucişarea pragmatismului cu 
eşecul căsătoriei a ieşit un potlogar zgircit care n-a mai dat doi 
bani nici pe viață, nici pe oameni. A făcut afaceri dubioase, 
şantaj, negoţ cu actele arhivei. Genial cunoscător de legi, 
oportunist în politică, s-a strecurat cu talent şi inteligență 
pentru a ieşi la pensie milionar. Şi basma curată! ... Mi-a 
făcut, contra cost, servicii prețioase. M-a simpatizat. A rămas 
convins că am stofă de escroc internațional! Din cauza 
zgirceniei toată lumea îi spune „Domnul generos!” 

— Sir  Noble-minded! Adevăratul său nume n-are 
importanţă... Individul se bazează pe o memorie prodigioasă. 
Lothar se va duce la el ca pescar sportiv, cu o recomandare din 
partea mea. Să nu se bazeze însă pe asta. Să-i filfiie pe la nas şi 
cecul. Ordin pentru Lothar Wentz: să-l descoasă pe individ cu 
perseverență şi să intre în posesia unor informaţii cît mai 
complete asupra clubului sportiv Tsunami. E expert. Să se 
tocmească... în fond, pentru bătrin viața nu-i decit o 
negustorie ordinară. Omul, abject comerciant cu el însuşi şi cu 
ceilalți. Wentz să-l trateze de la nivelul aceloraşi principii 
filozofice... Jucăria a funcționat? 

— Impecabil! Răspunse Marc Palladio taciturn, scoțind din 
buzunar un aparat miniatural. Predau caseta domnului 
Lothar... 

— Aşaaa! Face Joop K.G., întinzindu-şi picioarele şi 


lăsîndu-se încet pe spate. Cliff, prin inteligenţă şi înclinații, are 
stofă de spărgător. Marc, tu ce zici? 

Marc se uită lung la comandant. 

— Ipoteza dumneavoastră merită toată atenţia! 

— La dracu”! M-am chinuit de pomană să vă scot servilismul 
din cap! Cliff va ajunge cel mai bun polițist. Nu uita! 

Deschid ochii şi-l fixez pe Marc Palladio buimac, sub 
influența unui şoc emoțional profund. 

— Viaţa oraşului a ajuns să semene cu un uriaş ciclotron, 
bombăne Joop, ca şi cum ar purta dialogul cu el însuşi. În 
locul nucleelor grele gonesc pe traiectorii eliptice destine 
omeneşti, conştiinţe umane supuse continuu celui mai ciudat 
bombardament: bombardamentul cu idei! Ideile au produs în 
conştiinţe mutații imprevizibile, au schimbat ireversibil soarta 
planetei... Ce ne facem însă cînd sîntem bombardaţi cu idei 
monstruoase care ne cam mutilează echilibrul moral? ... Van, 
ce-ar fi să te mai gindeşti la problema asta? Nu, nu, poţi să-mi 
rămii dator cu răspunsul - dacă pînă atunci nu vei călca şi tu 
pe urmele lui Aby, sau Cliff... Apropo, Aby în ce club „se 
scaldă”? 

— A activat în clubul Pax împreună cu Yvette, răspund 
monoton, nereuşind să descopăr la ce s-a referit Joop. Fata se 
află încă sub patronaj şcolar. Cît despre idei... 

— Pax şi Tsunami n-au excelat în relații amicale, trece Joop 
peste mine. Ce-ar fi s-o lăsăm baltă? Cu asemenea idei sînt în 
pericol să-mi prezint demisia! Concurența trusturilor sportive 
ne ameninţă liniştea... Dacă nu purtăm botniță! 

— Domnule comandant, timpul trece! îşi permite Marc 
Palladio. 

— Trece în favoarea noastră, băiete! Bătrina oboseşte, 
familiştii dorm cu ochelarii pe nas, reprezentanții presei mai 
golesc încă o sticlă... Clim sper că şi-a făcut rost de materia 
primă necesară operaţiei. Perfect! Mai avem 16 minute pînă la 
ora patru, face Joop, aplecîndu-se peste birou şi consultind 
ceasul. Îmi mai odihnesc ochii, mi se adresează. Noaptea, 


lentilele ochelarilor îmi produc migrene. Lumina puternică e 
un coşmar... Marc, în brigada specială au hibernat doi 
profesionişti în spargeri artistice! 

— Cu viitorul preconizat lui Cliff, vom avea trei! 

— Cliff va prelua comanda! ... Îi scoli, îi aduci la sediu şi le 
prezinți schema acțiunii... 

— Domnule comandant, intervine Cen Li, vi se solicită 
urgent prezentarea raportului cu privire la vizita efectuată în 
barul Puk! 

— Să-mi fie prezentat la ora nouă dimineaţa! ... Pe Aleea 
Florilor mov, la numărul opt, reia discuţia întreruptă Joop, se 
află o vilă în stil gotic, o bijuterie cu un singur etaj. În ea 
locuieşte un anume Peter Kostrakiewicz, doctor în ştiinţe 
economice, specialist în manevre contabile, girant singular în 
tranzacțiile financiare ale companiei „Stiplex”. Compania se 
ocupă aparent cu finanțarea birourilor de pariuri din oraş, în 
special în domeniul sportiv. Domnul P.K., în virstă de 67 de 
ani, ţine contabilitatea uraganelor financiare care trec prin 
birouri înainte şi după fiece concurs... Baza companiei o 
formează secția de inteligenţă artificială a cărei capacitate 
atinge 400 de creiere! Numeroşi specialişti conduc această 
uzină-calculator, urmărind cu ambiţie evoluţia fiecărui sportiv 
de performanță. Progresul şi regresul atleţilor, forma atinsă 
sint analizate la milimetru, la secundă şi banii se scurg în 
buzunarele lor ca apa în cadă. Domnul P.K. a atins virsta cînd 
a fi tipicar nu mai e o ruşine. Registrele contabile — 
bloc-memorii electronice, oglinda fidelă a tranzacţiilor 
financiare — sînt în siguranță în propria sa casă. Vila a atins 
parametrii unei uzine moderne, fiind electronizată la 
centimetru pătrat. Sistemul de alarmă îi conferă dreptul de a 
se considera inexpugnabilă. În ultimii ani specialiştii noştri au 
studiat-o şi au ajuns la concluzia că putem pătrunde la 
comorile secrete ale companiei „Stiplex”. Avind încredere doar 
în el însuşi, domnul P.K. locuieşte singur. Cine îi găteşte, cine 
îi spală lenjeria şi cine îi face curățenie n-am aflat încă. Cert e 


că domnul P.K. are încredere neclintită în vila-seif. Nu găseşti 
acolo nici paznici, nici cîini şi nici pisici. Grădina e o încîntare. 
Se sapă singură, se udă singură şi florile au un parfum discret. 
Domnul P.K. e un maniac în materie de punctualitate. La ora 
şapte fix maşina lui iese pe poartă, care se deschide singură şi 
tot singură îşi vede de treabă... Acum doi ani cineva din 
brigada specială şi-a cumpărat în spatele acestei proprietăţi o 
vilă cu parc. De la el se poate ajunge în grădina domnului P.K. 
unde arbuştii şi tufele se înalță pînă sub ferestre. La această 
capodoperă şi-au bătut capul alți specialişti şi numai 
neutralizarea sistemului de alarmă din grădina domnului P.K. 
ne-a costat o groază de bani... 

Cum vor proceda băieţii: şase „fantome” vor controla aleea. 
Cliff le va asigura spatele. Cei doi specialişti care au studiat pe 
îndelete vila vor pătrunde în cazemata de la parter. 
Operaţiunea va începe la ora şapte şi douăzeci, timp în care 
domnul P.K. va ajunge la sediul companiei. Ce urmărim? Să 
aflăm cotele pariurilor impuse în ultimii ani şi sumele 
investite. Oraşul dispune de 118 cluburi sportive unde 
activează 1562 de atleți de performanţă. Fiecare sportiv 
trebuie să aibă rubrica sa specială în care au fost trecute 
concursurile la care a participat. Oscilaţia cotelor de pariuri, 
sumele investite, cîştiguri şi pierderi. Sint convins că astfel de 
rubrici au avut şi au încă atit Aby cît şi Alvin Brüg. Din analiza 
minuțioasă a fiecărui sportiv şi a fiecărui concurs, din ultimii 
ani, în funcţie de cotele impuse şi de sumele investite, s-ar 
putea afla un tulburător răspuns la o şi mai tulburătoare 
întrebare: au fost sau nu cunoscute cu anticipație eşecurile şi 
recordurile? De exemplu: eşecul lui Aby a fost cunoscut 
anticipativ? Dar recordul lui Alvin? În funcţie de cotele impuse 
şi de sumele investite, ce cîştiguri a realizat compania? ... 
Dacă au apărut câştiguri şi într-un caz şi în celălalt înseamnă 
că performanțele atleţilor sînt controlate! Şi ciştigurile sint 
fabuloase! Zeci şi zeci de milioane... Cum sînt controlate? Asta 
e altă problemă... Dragii mei, la ora asta maşinăria s-a 


declanşat. Jocul se anunţă periculos... Marc, bagă cutia în 
gură! 

— Aveţi în dosar o chitanţă scrisă de mînă. Alvin a predat 
nişte materiale sportive. Am găsit-o printre documentele 
maşinii. Avocatul şi grafologul cred că s-au prezentat la ordin. 
Va trebui să le dau instrucțiuni precise şi să trimit fotografiile 
la spital. 

Marc Palladio Deuteriu e stană de piatră, deşi apa curge 
şiroaie pe el. Alerg după nişte gînduri care se ascund cu 
dibăcie. Aş fi dorit să fiu lingă Elsa şi s-o privesc cum doarme 
liniştită. 

— Poftim! îi întinde Joop hiîrtia găsită în dosar. Un moment, 
Marc! După întrevederea cu avocatul nostru, bătrîna va intra 
pe mina lui Van Mennen. Convoci exact în acelaşi timp şedinţa 
de comunicări urgente cu reprezentanții presei, radio-ului şi 
televiziunii. Voi prezenta personal comunicările. Van, caută 
s-o convingi pe doamna Reissenauer de necesitatea 
intervenţiei organelor de poliție pentru cercetări în legătură cu 
moartea fiului ei. Insinuezi cu abilitate ca în afara membrilor 
din familia şi a unui polițist în civil nimeni să nu aibă acces în 
capelă. Va trebui s-o convingi în final ca înmormintarea să 
aibă loc în cursul acestei dimineţi conform testamentului. 
Găseşte şi tu o formulă elegantă pentru a o obliga să accepte 
sprijinul nostru, transmițindu-i condoleanţe din partea 
oficialităților orăşeneşti, asigurind-o de întreaga noastră 
compasiune... În prima şedinţă voi comunica asistenţei 
dorința expresă a doamnei Reissenauer ca poliția să 
întreprindă cercetări. Voi completa cu un punct de vedere 
foarte evaziv, exprimîndu-mi îndoiala în privința cercetărilor, 
natura accidentului fiind minuţios analizată iar concluzia 
impunîndu-se de la sine: exces de viteză. După care voi solicita 
celor prezenți să respecte durerea familiei, slujba religioasă şi 
să nu tulbure atmosfera din capelă. Luaţi măsuri ca ordinea 
să fie respectată, Marc! După oficierea slujbei religioase voi 
organiza o a doua şedinţă în care le voi aduce la cunoştinţă 


conţinutul testamentului. Între timp elicopterul va decola... 
Sînt de acord cu planul propus. Executarea! ... Să sperăm că 
totul va decurge normal. Noroc! 

Marc Palladio Deuteriu se înclină uşor, îşi ia chipiul de pe 
birou şi dispare grăbit. Privesc în urma lui cu senzația că 
nimic din ce se întîmplă nu are vreo legătură cu universul în 
care respir. 

— Evenimentele m-au depăşit, îngîn, şi-l caut pe inspector 
în speranța că observaţia va fi confirmată. 

Cu capul dat pe spate, cu ochii închişi, Joop K.G. A alunecat 
într-o stare de subită somnolenţă. Cutele de pe frunte i s-au 
adîncit. Un rictus dureros i-a apărut în colțul buzelor subțiri. 
Barba nerasă îl îmbătrîneşte. 

— Marc Palladio, Cliff şi toți ceilalți, băieţi unul şi unul... 
Trec inimoşi dintr-o acțiune în alta, îşi pun pielea în joc pentru 
ca viața să nu mai fie tulburată de excese... Puah! Nătărăii de 
sus vor să mă convingă că gloria îmi aparţine, că aceşti oameni 
minunați sînt simple piese mecanice puse în mişcare de 
fantezia mea extravagantă, de voința mea inumană, de 
inteligența mea diabolică, de curajul meu nebunesc... Cliff a 
plins intr-o zi în fața unui copil ucis dintr-o eroare de calcul. 
S-a crezut vinovat. Eroarea nu-i aparținea. la spune-mi, tu 
cum te prezinţi în fața acelui super-ego” tiranic? Te speli pe 
dinți înainte? Joop deschide ochii, se ghemuie în fotoliu şi mă 
priveşte cu ochi sclipitori. Ştii cum procedez eu? Trag 
pijamaua pe mine, sting lumina şi vorbesc singur, în pat, în 
fotoliu, lingă fereastră, în baie, cu siguranţa că voi fi ascultat, 
auzit, înţeles. În întuneric parcă-mi spulber materialitatea şi 
mă confund cu acel ceva născut din propria-mi ființă, acel 
ceva ce-mi chinuie sufletul, încolăcindu-se monstruos pe fiece 
gînd, gata să-mi ucidă clipa în care mai cred, simțind cum mă 
pierd în golul clipelor pierdute... „Cenzor scîrbos, şoptesc, tu 


Super-ego = instanţă psihică postulată de psihanaliză; semnifică imperativele şi 
inhibitivele morale (n.a.) 


îmi cunoşti spaimele, milul laşităţii depuse în celule şi oase, 
nu mai dai nici cinci parale pe îndoiala care-mi răpeşte din 
somn, din linişte, din bucurie, taci cînd mă mint, jubilezi cînd 
îi mint pe ceilalți, te faci că nu observi cît egoism mai zace în 
biata mea făptură supusă aceloraşi legi de autoapărare, 
zimbeşti ironic atunci cînd pling, cînd mă revolt, cînd sînt 
cuprins de deznădejde şi-mi rizi în nas atunci cînd vreau să fiu 
un om ca toți ceilalți; mă sufoci cu imperativele tale morale şi 
nu înţelegi că şleahta ticăloşilor deghizați în ființe omeneşti vor 
să mă stringă de gît pentru că m-au numit să le apăr 
dreptatea... Alo, pricepi? Dreptatea, visul neîmplinit al unor 
oameni care mai cred, mai speră în aşa ceva. N-au cum să le 
intre în cap că odată ajuns aici pătrunzi în viața ascunsă a 
oraşului, în mocirla nevăzută a oamenilor şi că ajungi să nu 
mai speri, să nu mai crezi...” Nu îi aud glasul. Mă lasă să mă 
înec în întuneric, în somn, unde nu-i mai dau de urmă. În 
ultima vreme crizele s-au înmulțit, Van. Ce m-aş face fără 
aceşti oameni minunati, încrezători, strinşi în jurul meu? Şi 
acum aceste fenomene neînțelese. Alte destine omeneşti 
sacrificate în convulsia generatoare de tragedii... Uite, cu 
puţin timp în urmă, doamna Irmgard Renate Stein mi-a făcut 
cadou un cec de 400 000 de dolari. Nu te speria! Nu pentru 
interese personale. Pentru a acoperi anumite cheltuieli cu 
caracter social, umanitar. A făcut însă o remarcă: „Să bagi 
mîna în ei numai atunci cînd vei fi convins că nu mai eşti dator 
nimănui!” Tu ce crezi? Tare m-aş duce să-i arunc hiîrtia pe 
birou şi să-i spun: „Stimată doamnă, v-aţi înşelat! Pielea mea 
valorează mult mai puțin în jocul ăsta murdar. Daţi-mi o 
şansă. Am mai rămas dator față de mine însumi!” Scîrboasă 
treabă, bătrine! O asemenea datorie n-o achiți cu una, cu 
două... În noaptea asta am cam înţeles unde vrea să ajungă... 
Bine, bine, văd că îţi pică nasul de somn. Aţipim o jumătate de 
oră? Te trezesc eu. Noapte bună! 

Nu s-a schimbat nimic. Strada e la fel de cenuşie, 
plicticoasă, plopii tremurători foşnesc neauzit, gardul scund, 
din plăci metalice verticale, marchează stupid un spaţiu al 
nimănui iar blocul central al clinicii se înalță murdar în 
lumina posacă a dimineţii. Viața - neliniştita şi inepuizabila 
viață - a pus în mişcare oraşul. Oameni şi maşini se scurg 
mereu sub imperiul aceluiaşi matinal impuls. Suzy se prelinge 
docilă prin poarta deschisă. Din obişnuință ridic mîna şi 
răspund la salutul portarului, parchez lîngă celelalte turisme, 
cobor, merg, urc scările, ajung în birou. Nu ştiu pentru ce 
m-am întors şi ce caut, dar îmi spun că ar trebui să fac ceva, 
poate să apăs pe clanța uşii pentru a mă convinge dacă Aby 
Ta-o-tou mai doarme încă pe covor, sau cel puţin să iau 
legătura cu Elsa pentru a o convinge că sînt întreg şi că voi 
încerca să-mi văd liniştit de treburi. Voi încerca... Sînt 
mahmur. Indispoziția e atit de profundă, încît o simt cum mi 
s-a cristalizat în trup pînă la nivel celular, blocindu-mi centrii 
nervoşi. Stau nemişcat, golit de gînduri, mohorit, şi aştept să 
pătrundă pînă la mine - prin transparența liniştii ce mă 
înconjoară — semnele fireşti ale unei vieți pînă mai ieri înțelese 
şi căreia m-am supus implacabil, omeneşte; aştept din clipă în 
clipă să se audă un cuvint, o uşă triîntită, să țiriie aparatul, să 
apară demnă şi fantomatică severa doamnă Turner pentru a 
mă întreba condescendent ce caut cu noaptea-n cap la clinică, 
şi de ce nu m-am ras, şi dacă n-aş dori să beau o cafea 
fierbinte, fierbinte... „Nu, mulțumesc, doamnă Turner. Poate 
mai tîrziu. Acum v-aş ruga să-mi faceţi rost de o ploaie însoțită 
de descărcări electrice, cu tunete şi vint în rafale. Dacă nu vă e 
la îndemiînă, apelațţi la orice zgomot posibil. Uite, v-aş sugera 
să vă scoateţi pantoful din picior şi să-l aruncaţi în geamul 
închis.” Curios gînd! Mutra mea tîmpită ar reuşi s-o convingă 
oare pe doamna Turner că nu glumesc? „Vă înțeleg — parcă 
aud vocea ei melodioasă şi calmă - vă înţeleg perfect. Liniştea 


asta poate enerva şi un rinocer. Pentru gîndurile 
dumneavoastră dinamice e lipsită de conținut. Doriţi un 
zgomot cu efecte vibratorii pentru a sparge starea de catale psie 
intelectuală în care ați eşuat. Regret, nu vă pot face rost de o 
ploaie cu tunete şi fulgere şi e păcat să distrugem geamurile. 
V-aş ruga să vă mulțumiți cu un strănut...” Tresar. Pierd 
legătura cu doamna Turner. Cel mai apropiat fotoliu mă atrage 
cu forțe irezistibile. Drumul pînă la el mi se pare infernal. Mă 
împiedic de colțul biroului şi lovitura îmi produce dureri 
ascuțite în picior. Mă aplec şi-mi frec disperat glezna, căutînd, 
în acelaşi timp, să mă aşez undeva. Oboseala fizică îmi apasă 
umerii. Îmi frînge mijlocul. Cad pe jos într-o poziţie nu tocmai 
decentă, dar consider poziția ideală. Durerea mi-a dispărut. 
Inspir adînc şi-mi pipăi cu palme reci fruntea încinsă, timplele 
umede. Simt sub degete pulsația neregulată a inimii. 
Încremenesc aşa, suspendat în acelaşi vid mental, incapabil 
de a gîndi şi de a înțelege ceva. „Stare de prostrație!” se bilbiie 
firav un gînd apărut ca din senin. Plonjez buimac în realitate. 
Fac un efort şi mă ridică de pe covor, clătinîndu-mă. Cad pe 
fotoliu cu pumnii striînşi. „Protestez, Joop! Protestez!” îngîn 
revoltat, în timp ce pe peretele din fața mea apar ochii bătrinei 
doamne Reissenauer, ochii imenşi, strălucitori, aburiți de 
tristețe. Din ei se preling lacrimi rotunde, cristaline, se 
rostogolesc peste pleoape, curg pe perete în jos. „lertaţi-ne, 
stimată doamnă! Este dorința fiului dumneavoastră” aud 
glasul lui Joop K. G. „Dar nici o clipă nu m-am îndoit de 
autenticitatea acestui testament căzut ca din cer!” ... Vocea 
doamnei Reissenauer se stinge. 

„Trebuie să dorm... să dorm”. Mă furişez prin cameră ca un 
hoț, apăs clanța uşii cu băgare de seamă şi trec în cealaltă 
cameră, închizind uşa în urma mea. Aby Ta-o-tou doarme 
relaxat, cu faţa în sus. Îmi scot haina şi alunec fericit lingă 
bunul meu prieten, îndesindu-mi haina sub cap. Pleoapele mi 
se lipesc instantaneu... Cerul senin străluceşte în soare. Un 
elicopter grațios ca o libelulă zboară pe deasupra munţilor 


împăduriți. „George Hay, să-ţi fie țărina uşoară... uşoară... 
uşoară!” mai apucă să murmure şi ultimul gînd. 

— Domnule doctor, vă rog să vă treziti! 

Şoapta tremură în urechea mea, se pierde în spaţii 
nedefinite şi reapare subit în conştiinţă unde explodează 
bezmetic. les cam şifonat din mreaja somnului scurt într-un 
soi de letargie apatică, nu mă îndur să deschid încă ochii. Am 
recunoscut vocea doamnei Turner - mi-ar fi imposibil s-o 
confund cu alta — şi realizez cu întirziere situația penibilă în 
care mă aflu. Tac pentru a cîştiga timp, timp necesar pentru 
a-mi limpezi gindurile. „La urma-urmei nimic nu se mai poate 
schimba!” îmi spun cu suficientă înțelepciune, răsucindu-mă 
anevoie pe covor, clipind nesigur, dornic s-o descopăr cît mai 
repede pe doamna Turner, singura secretară din lume 
capabilă să mă înțeleagă în clipa aceea, gata să-mi ofere un 
ajutor dezinteresat. O zăresc, în sfirşit, lingă birou, demnă, 
puţin rigidă, fixindu-mă dojenitor din spatele ochelarilor 
imenşi. Degetele subțiri şi prelungi i se mişcă spasmodic pe 
mapa de serviciu strînsă în miîini. 

— Bună dimineaţa, doamnă Turner! mormăi, sfios, căutînd 
un suris. Vă cer scuze! Am căzut la datorie! Domnul Aby 
Ta-o-tou vă poate confirma. Amîndoi am dormit minunat! 

Durerea ascuţită din umăr mă obligă să mă strimb şi să mă 
răsucesc pe partea cealaltă. 

— Bună dimineața, domnule director! îmi răspunde 
impasibilă, ca şi cum nimic n-ar fi fost mai normal decît să-şi 
găsească şeful întins pe covor. Domnul Aby Ta-o-tou şi-a cerut 
scuze înaintea dumneavoastră. A părăsit clinica la ora opt şi 
trei minute, rugîndu-mă să vă transmit cele mai sincere 
mulțumiri pentru condiţiile excelente oferite în timpul nopții! 
V-a asigurat că va lua legătura cu dumneavoastră în cursul 
zilei de miine. E ora zece şi unsprezece minute. Nu mi-am 
prezentat demisia din cauze obiective. Presa, radioul şi 
televiziunea au relatat pe larg toată tragedia. Sărmanul Alvin! 
... Atit de tinăr! A presimțţit că va... Să-şi facă un testament în 


plină glorie sportivă! Ați avut pe cap probleme serioase. Sînt 
convinsă că v-aţi prăbuşit din picioare. Aţi răbdat de foame... 
Am fost obligată să vă trezesc. Pentru micul dejun! 

Înghit în sec şi mă ridic oftînd. Doamna Turner se grăbeşte 
să pună mapa pe birou, apoi se repede să-mi ridice haina pe 
care o flutură prin aer ca pe o cîrpă de bucătărie. 

— Vă mulțumesc! 

lau haina, o îmbrac, fac primii paşi cam nesigur. Îmi aduc 
aminte de ochelari şi-i caut nerăbdător. Nu-i găsesc. Privesc în 
toate părțile. 

— Ce căutaţi? 

— Ochelarii. l-am uitat dincolo, pe birou. 

— Îi aveţi pe nas! ... Nu vă dor coastele? 

— Cine m-a înlocuit? ... Hm! în zăpăceala asta... 

— Doctorul Samuel. După ce v-am descoperit pe covor, am 
luat măsurile cele mai drastice! Nu vă alarmaţi. Totul decurge 
normal. Doamna Elsa v-a trimis o cămaşă de schimb, roşii 
proaspete, cornuri calde. Konrad vă sărută pe nas... 

— Mda! ... E gluma lui preferată. 

— Controlul tehnic al maşinii dumneavoastră s-a efectuat la 
ora şapte şi patruzeci de minute în curtea clinicii. 
Negăsindu-vă acasă, tehnicianul s-a prezentat aici. A întors 
maşina pe dos. Nici o defecțiune. Chiar şi pneurile schimbate 
de dumneavoastră în garaj sînt utilizabile. Doamna Irmgard 
Renate Stein v-a transmis că starea pacientei evoluează în 
condiții optime. 

— Vă rog să-i comunicaţi urgent că o voi vizita la ora 16. 

— Am memorat. Domnul Joop K.G. vă aşteaptă în birou de 
peste 31 de minute. A comandat 26 de ziare. l-au sosit. E 
nervos. Le citeşte şi înjură fără să-şi ceară scuze. Luaţi micul 
dejun împreună? 

— Comandaţi porţii duble.. Preparaţi vă rog două cafele 
mari. Ziua abia a început... Rugați-l pe domnul Joop K.G. să 
înjure cît poate pînă îmi completez toaleta de dimineaţă. 
Dumneavoastră vă puneţi vată în urechi. Vă mulțumesc! 


Doamna Turner se încruntă maiestuoasă. 

— Dar înjură oribil, feroce, cu patimă... 

—Deformare profesională, stimată doamnă Turner, în 
poliție, un şef care nu ştie să înjure nu are prestanţă. Lege 
clasică... 

Doamna Turner continuă să mă fixeze cu priviri stranii... 

— Nu voi înțelege niciodată duritatea bărbaților! 

— Nici eu! fac dezinvolt şi mă grăbesc să mă furişez spre 
uşă. Probabil că nu e vorba decât de o banală criză nervoasă, 
adaug, cu intenția tardivă de a-l scuza pe inspector. 

În clipa aceea îmi revine în minte tot coşmarul nopții trecute 
— într-o explozie năucitoare de imagini şi vorbe neînţelese. O 
migrenă afurisită începe să-mi dea tîrcoale. 

— Nu uitaţi consultațiile, intervine secretara. 

— Ce caută Joop aici? strig, pipăindu-mi fruntea cu degete 
seci: 

— Pe dumneavoastră! clipeşte biata femeie. 

— Locul lui e la poliție! 

Intru în birou gifiind. Joop K.G., întins pe burtă pe masa 
mea de lucru, studiază atent un articol apărut în chenar negru 
pe prima pagină a cotidianului „Hidalgo”. Alte jurnale zac 
aruncate prin toată camera. 

— Nu pot să-mi văd de treabă în linişte? fandez arțăgos, 
călcînd ostentativ ziarele de pe covor. 

— S-a comis vreun atac terorist? îmi dă replica polițistul, 
răsucindu-se suplu şi sărind în picioare. 

Se uită la mine jovial, relaxat, de parcă a dormit zece ore 
neîntors. Observ în goană că e ras proaspăt şi poartă cel mai 
dichisit costum matinal — din garderoba poliţiei, evident! Îi 
cade ca turnat. 

— Ai început să mă oboseşti. Pe unde treci, laşi în urmă 
numai nenorociri! 

După această judicioasă afirmaţie încep să mă deconectez. 
Împăturesc gazetele împrăştiate prin cameră cu migala unui 
maniac. 


— Ordinea şi logica acțiunii! remarcă Joop. Ce-i cu tine? Nu 
mai duci la tăvăleală? 

Stringe în miîini ziarul de pe fotoliu, îl azvirle în sus ca pe o 
minge, urmărindu-i traiectoria. Mă feresc la timp. 

— Cred că nu pentru asta te-ai ostenit să vii încoace! mirii. 
Ia spune, în jocul tău bizar mie ce rol mi-ai rezervat? 

Cîteva clipe polițistul rămîne perplex. 

— Superb! exclamă apoi. Joc bizar! ... Subtilă idee! 

Vreau să-i răspund. Cu un gest energic îmi face semn să 
tac. Trece la fereastră şi îşi consultă ceasul de la mînă. Se aude 
cum strănută cineva. Pe cadranul ceasului se aprinde un 
punct luminos. 

— Inepuizabila ta mascaradă! 

— Aiurezi, dragă! mă repede, parcă citindu-mi privirea 
întrebătoare. Ai tocmai starea potrivită unei plimbări. la du-te 
să iei puţin aer, altfel la noapte o să visezi urât. Îţi chem un 
elicopter. 

— Am consultaţii, nu pot! protestez, încercînd să ghicesc ce 
vrea să-mi spună cu semnele agitate ale miinilor. 

— Le amini. 

— Şi la ora patru merg la doamna... 

— Renate Stein. Pînă atunci, te întorci. De altfel o să 
mergem împreună. Am ordin de la şefii mei să mă ocup niţel de 
această distinsă persoană. 

— Ordin?! 

— Iar tu o să-mi înlesneşti intrarea acolo, ca de obicei. Vin 
să te iau la patru fără zece. 

— Ca de obicei?! 

Înşfacă teancul de ziare şi iese. Doamna Turner îşi face 
apariția în prag. După compătimirea din ochii ei îmi dau 
seama că a auzit totul. 

— Ce să-i transmit soției dumneavoastră? 

— Un sărut. Consultaţiile se amină pentru ora două. 

— Poate vă prinde bine o plimbare! Încearcă să-mi dea ori 
să-şi dea curaj. 


Îi zîmbesc recunoscător şi ea mă răsplăteşte cu o pilulă 
calmantă - din gratuităţile rezervate personalului clinicii — 
suficient de amară încît să-ți taie pofta de a mai fi bolnav. 

Pilula nu ajunsese încă unde trebuia cînd din plafon, din 
pereți, din clanța uşii sau de sub picioarele noastre răsună o 
voce de bărbat care mi se pare destul de cunoscută:. 

— Domnule doctor Van Mennen, Consiliul clubului 
„Isunami” vă mulţumeşte pentru abnegaţia cu care apărațţi 
interesele instituției! 

Mă înclin adînc, rămîn în poziția asta şi întreb: 

— Doamnă Turner, dumneavoastră ați auzit ceva? 

— Domnul Yamada Hyo Toshiba e prezent peste tot! îmi 
răspunde senină. Atenţia cu care vă înconjoară este... 

Fug din birou cu spaima în suflet. 

Aerul condiționat din elicopter mă înviorează. N-am chef să 
mă gindesc la ceva anume. Efectul pastilei?! ... 

Mă uit la pilot din obişnuinţă. Un tînăr imberb, prea serios 
pentru virsta lui. 

— Domnule Van Mennen, aştept! 

— Poftim? 

— Încotro mergem? 

— Indiferent. 

— Vă propun o zonă împădurită. Oxigen. 

Decolăm vertical. În carlinga transparentă năvăleşte lumina 
soarelui, orbitoare, insuportabilă. Închid ochii. Ascult cum 
toarce motorul. Mi se face somn şi mă relaxez. Nu ştiu cît timp 
a trecut cînd aud vocea gravă a junelui însoțitor: 

— Binevoiţi să vă uitaţi, domnule. Pădurea Gonal. 

Numeroase poiene cu flori colorate şi pui de căprioară, 
fazani, iepuri albi. După tonul lui s-ar părea că şi eu mă 
număr printre exemplarele acestei faune şi e cazul să-mi 
găsesc adăpost. Aici. Profetică intuiţie! 

— Admirabil! mormăi în barbă. 

Motorul tuşeşte scurt. Pentru cîteva clipe aparatul cade în 
gol.. 


— Ce s-a întîmplat? 

— O pană. Deloc gravă. Dar va trebui să aterizăm cît mai 
curind! Pînă termin vă puteți mişca prin împrejurimi. 

Stejarii, de un verde închis, vin spre noi cu repeziciune. 
Elicopterul se clatină grațios pe deasupra coroanelor uriaşe şi 
se apropie de pajiştea acoperită cu flori albe, galbene, 
portocalii, roşii, sau albastre. Aterizăm uşor pe panta lină. 
Pilotul se grăbeşte să-mi deschidă uşa. Aerul dă năvală, 
aromat, rece, încărcat cu oxigen. Inspir adînc şi sar cu băgare 
de seamă în iarba deasă. 

— În jumătate de oră sînt gata! 

— Perfect! rostesc, mulțumit de întîmplare. 

Mă îndepărtez, uitindu-mă cu atenție pe unde calc. 
Margarete pitice, romaniţă, bujori roşii ca sîngele şi tulipe cu 
petale galbene. Din cînd în cînd biziie cîte o albină. Ciţiva pui 
de căprioară fug şi dispar în pădure. Cel mai bun lucru e să 
mă întind pe undeva. O porție de somn nu mi-ar strica. 

În marginea pădurii văd o potecă. Mă îndrept alene spre ea. 
Cînd ajung în umbra stejarilor simt cum mi se închid ochii. 
Iarba deasă şi subţire e prea tentantă. În primul luminiş nu 
mai rezist Mă întind cu fața în sus printre bujorii înfloriți. 
Mireasma lor are asupra mea efectul celui mai pur anestezic. 
Adorm pe loc... 

Cineva mă trage de nas. 

— Prea stimate domn - aud ca de departe o voce - gata, sus! 
Ai dormit destul!. 

Deschid ochii şi clipesc buimac, răsucindu-mă anevoie. 
Joop K.G. — aşezat pe iarbă lingă mine — zimbeşte trist. Tigara 
stinsă îi atîrnă în colțul gurii. 

— Nici aici nu scap de prezența ta?! 

E răcoare. Îmi trec limba peste buzele uscate. 

— Ce spui de natura asta? replică el. Copleşitoare, tainică... 
Ne ocroteşte! Pînă şi de urechile indiscrete. Bea o gură de aici! 

Scoate flaconul plat din buzunar. Îl iau şi trag două gituri 
zdravene. Alcoolul îmi frige beregata. Joop bea şi el şi 


introduce fiola cu coniac în buzunar. 

— De ce m-ai cărat încoace? La două am consultații. 

Îşi aprinde o ţigară. Pufăie zgomotos. 

— Te apuci să vorbeşti vrute şi nevrute! Mă dojeneşte. Fără 
să ţii cont unde te afli. 

— Adică? 

— N-ai băgat de seamă că în clinica voastră a crescut 
îngrijorător consumul de curent? 

— Exprimă-te limpede! 

— Funcţionează clandestin o groază de aparate. 

— Medicale? 

— Nu, dragă! De transmis la distanță sunete şi imagini. Mai 
ales din cabinetul tău. 

— Prostii! 

— O ştiu de la Maurice. 

— Chevallier? 

— Celălalt, electricianul. Om de încredere. De cîte ori mi se 
ard siguranțele, pe el îl aduc să le repare. Dacă ai nevoie 
vreodată... 

— Mă calci pe nervi, înţelegi? 

— Cum să nu! Atunci să ne continuăm discuţia! 

— Cine dracu’ să-mi fi pus microfoane şi camere de luat 
vederi? Mint cu neruşinare. 

— Hei, hei! Fără vorbe urite, dragă! 

— Nu sînt „dragă” cu tine! 

— Va să zică, unde rămăseseşi? A, da! „Un joc bizar” ... 
Frumos spus, îmi place! 

— Poliţist de operetă! Fără pic de umor, nici de bun simț. 
Misterele Parisului în cabinet la mine! Auzi! 

— Fericit om eşti, doctore! 

— Ei bine, „joc bizar”! Murdar ar fi fost mai potrivit, dar mă 
handicapează educaţia, nu pot vorbi decît pe ocolite. Mă 
împingi la tot felul de... 

— Porcării. Aşa le zice la noi, în poliție. 

— Mulţumesc! Fără să mă întrebi, cel puţin! 


— Ceilalţi te-au întrebat? 

— Ceilalţi? 

— Patronii tăi de la Tsunami. Cum ai ajuns pe statul lor de 
plată? 

— Foarte simplu. După ce îmi pusesem la punct metoda de 
testare psihologică a sportivilor mi s-a oferit un salariu 
substanțial şi postul de şef al clinicii. 

— Deci ţi-ai exercitat dreptul la opţiune? Îmi râde în nas. 

—Exact! răspund, ceva mai nervos decît ar 
fi presupus replica. Oamenii cei mai umani țin la 
dreptul ăsta, care exclude hazardul oricărui joc. 

— Oamenii cei mai umani umplu bibliotecile şi cimitirele, 
doctore. 

— L-ai citit pe Malraux? 

— În lipsă de ceva mai bun. Şi tare aş vrea ca tu, unul, să 
rămiîi în bibliotecă pînă la adinci bătrinețe. Dar, apropo, 
sportivii pe care i-ai testat, de ce au rămas la Tsunami? 

— Optzeci şi cinci la sută dintre ei sînt campioni. 

— Şi? Nu mai există alte cluburi? 

— Tsunami dispune de surse financiare uriaşe. 

— Deci ne-am întors la libertatea opțiunii! Bravo! 

— Eşti caraghios! Ai vrea să fugim de cine plăteşte mai bine? 

— Sau cîştigă mai bine. Unii fug. Dar se opresc tocmai pe 
lumea cealaltă. 

— George Hay... 

Joop priveşte curios la mersul voinicesc al unei furnici pe 
pantalonii lui. Întinde un deget, furnica îi ajunge pe unghie şi 
el o suflă în iarbă. 

— A murit nevinovat! rosteşte într-un tirziu. Merita o 
groapă, oricum. lar Alvin Brug, de acolo de unde se află, nu va 
reclama substituirea. Au fost, după cîte ştiu, prieteni buni. 

— Ai trişat cu dezinvoltură. 

— Am riscat enorm. Jocurile erau făcute. Şi altfel n-aş fi 
putut cunoaşte cărțile celorlalți. Mi-a venit rindul să servesc, 
mi-am aranjat un care de aşi. Pe masă e cea mai mare miză 


strînsă vreodată şi acum mă prefac abil că filez cartea şi aştept 
să văd cine plusează. Chiar, cine va plusa? 

Ridic din umeri, cu senzația că mi s-a inoculat sub ţeastă 
un lichid fierbinte, care din clipă în clipă mă va paraliza. 

— Mai avem de băut? Şoptesc. 

— Nu ne salvează. 

Beau pînă la ultimul strop. 

— Dă-mi şi o ţigară. 

Fumăm în tăcere. Pădurea nu mai există. În pustiul din jur 
văd numai ochii trişti ai lui Joop, dincolo de lentilele groase în 
care îi tremură fărime de lumină. 

— E un joc unde, pînă acum, toată lumea trişează pe toată 
lumea. Pînă să-l învăţ, am pierdut tot — linişte, cinste, respect 
față de mine însumi, încredere în oameni... Din păcate, arhiva 
lui Callman nu mai face doi bani. Şantajul s-a anulat prin 
şantaj. E nevoie de altceva. 

Mă simt din ce în ce mai rău şi nu ştiu dacă medicina mea e 
în stare să-mi ofere vreun leac. Încerc să mă consolez că e doar 
oboseală, dar maladia fără nume vine din afară şi mă cuprinde 
parcă prin ricoşeu, e reflexul unei degradări care cuprinde 
lumea. 

— Am aruncat o momeală, continuă polițistul, şi culmea e 
că mi-a răspuns altcineva decît mă aşteptam. 

— O momeală îngîn neatent. 

— Înmormîntarea lui Hay cel travestit în Brüg. N-ai văzut 
ziarele? 

— Ziarele? 

Joop K. G. Îşi scoate ochelarii, îşi masează cu delicateţe 
pleoapele înroşite, după care clipeşte îndelung, se strimbă ca 
şi cum lumina ar fi devenit dintr-o dată insuportabilă. 

— Articolele sînt impecabile. După ce le citeşti îți vine să 
plingi şi să te duci la prima biserică. Ai impresia că Brug nu 
trebuia decît să moară pentru ca gloria să se năpustească 
asupra lui. 

Face un gest brusc, izbind iarba cu piciorul. Ridurile de pe 


frunte i s-au adîncit. 

— Bine că nu dai în mine! Poate o să te înduri mai tirziu. 

— Toshiba şi Martin Doga au declarat că vor acoperi prăjina 
lui Alvin cu aur şi o vor transforma în monument naţional. Cât 
despre stadionul UM 15... Începînd cu data de astăzi se 
numeşte Alvin Brug! 

— Foarte frumos! 

— Băiete, în marea lor majoritate, articolele au în structură 
elemente comune, fie pe plan literar, fie în stil, deşi poartă 
semnături diferite: Finks, Alejo Navarra, Petre Petrof, 
Spaulding... Mă rog! Le-am analizat. Îți dai seama ce 
ordinatoare avem. Articolele aparțin aceluiaşi creier electronic, 
maşină cu numere de hazard sau creier uman. Azi dimineaţă 
am primit şi alt raport. Toţi autorii au fost plătiți din bugetul 
clubului Tsunami. 

—Fantastic! intervin cu glas subţire. Vă trebuie un 
calculator ca să ajungeţi la o concluzie de bun simț? E normal. 
Tsunami a apelat la cei mai buni ziarişti. 

— Atunci s-o luăm altfel. Vizita la doamna Renate Stein a 
rămas la aceeaşi oră? 

— Da, 

— Mergem amindoi. Cu maşina ta. 

— E cazul? 

— Nu începe iar! Pe drum să-mi spui cu ce se ocupă în 
ultima vreme această fermecătoare doamnă. De pildă, dacă 
ţi-a vorbit de nu mai puţin fermecătoarea soţie a domnului 
Toshiba. 

— Dolle Dinsdag? 

— Erau foarte bune prietene cîndva. 

Joop se trînteşte înapoi în iarbă. În mînă i-a apărut o cutie 
metalică plată, cu reflexe albastre. Tabacheră, calculator, 
aparat de ras, armă lasser, talkie-walkie sau toate la un loc. 

Clic! Sare capacul aparatului. Tresar. E o tabacheră. 
Țigările sînt înşiruite frumos. Într-un colț străluceşte o 
brichetă  minusculă, argintie. 


— De ce nu apelezi chiar la serviciile doamnei Stein? 

Din marginea tabacherei începe să se furişeze în sus o 
țigară. Joop o prinde între degete. După nici două secunde 
bricheta se aprinde singură. Inspectorul, cu ţigara aprinsă, 
pufăie satisfăcut. 

— Ştii ce nostimă e jucăria asta? Mă distrez cu ea ca un 
copil... De unde fac rost şi de o scrumieră? Ride singur, ca de o 
glumă bună. Numai şase țigări sînt reale, continuă degajat. 
Celelalte au funcții tehnice, într-un dispozitiv afurisit de 
complex... Ai fost din plictiseală la barul lui Seel? 

— La naiba! Întreci orice limită! Ce mai e şi cu Seel? Nu şi-a 
făcut rugăciunea de dimineață? ... Nu. Nu frecventez astfel de 
localuri. Eşti mulțumit? 

— Vorba vine, bar. E cea mai rafinată speluncă din oraş, 
continuă Joop, făcînd abstracţie de răspunsul meu. Trei etaje, 
subsol pe două nivele, parc în stil englezesc, şase piscine, 148 
de salariați, 50 de maşini la dispoziţia clienților, distracții 
legale şi ilegale, orchestră, balet, oameni de gardă, organizare 
perfectă. Seel nu admite scandalul, nu încurajează violenţa. Îşi 
achită impozitele la timp. Numeroşi cetățeni onorabili trec 
pragul „bilciului” cu minuni. Aparent, nu i se poate reproşa 
mai nimic. Dar ştim, la ora actuală, că participă la tranzacții 
cu obiecte de artă, bijuterii, valută, că dispune de tripouri şi 
case de toleranţă în afara legii. Investeşte sume importante în 
societăți industriale. Paradoxal e că participă frecvent la viața 
urbei, e cunoscut ca filantrop, sprijină dezvoltarea ştiinţei şi 
sportului, e numit în funcții politice şi administrative şi e 
simpatizat la diferite nivele de oameni influenți. 

Acum trei ani am pus ochii pe un fost avocat ieşit la pensie. 
Să-i spunem domnul Kreek. Celibatar convins, ţinută 
impecabilă, tip cu mult şarm, agreabil, cult. În relaţiile sociale 
foarte precaut, însă cu evidente slăbiciuni pentru femei. 
Femeile l-au costat o groază de bani. Descoperind această 
mică fisură, l-am şantajat cu delicateţe pe domnul Kreek, 
propunîndu-i să ne ajute. Contra cost, bineînţeles. N-a avut 


încotro. Şi l-am trimis în coasta lui Seel. Ne-a dovedit că e om 
de caracter, consecvent cu obligațiile asumate... De două ori 
pe săptămînă primim informaţii de la el. Rapoarte verbale. 
Ultimul raport este tulburător. Nu vrei să-l asculți? ... Am 
uitat. Domnul Kreek are veleități literare. Nu suportă 
conciziunea unur raport oficial. 

Alunec în mreaja somnului. Abia mă îndur să deschid gura. 

— Nu mă interesează domnul Kreek. Nici afacerile lui Seel. 

— Dragul meu, insistă Joop - al cărui glas capătă inflexiuni 
grave — mai află şi tu ce se petrece în lume! 

„Păcat! răsună o voce agreabilă din tabachera aşezată în 
iarbă. Am la dispoziție un parc englezesc în care s-ar putea 
rătăci pînă şi fantezia lui Walter Scott. Sînt singur. Paşii mă 
poartă pe alei încă pustii. Fumez. E prea devreme, nici zece 
seara. Băutura n-a avut încă timp să trezească din amorțeală 
romantismul frivol pentru a goni perechile din saloane. E o 
noapte care poate răscoli singurătatea unui bărbat. Doar pe 
banca de lingă havuz, în lumina gălbuie a felinarului se 
odihneşte un bătrin scorțos, cu bust drept şi fața albă ca o 
coală boţită de hîrtie. De brațul lui - sau de buzunarul lui, 
totuna - s-a agăţat o femeie plinuţă, cu umerii goi. Tristeţea 
mea trece pe lingă tristeţea lor şi se pierde în întuneric. 

Pătrund în local. Domnul Carol Bloomfield, portar cu vechi 
state de serviciu, suride ceremonios — pierdut în uniformă şi 
între pereţii de cristal — se înclină şi îmi cere, contrar 
uzanțelor, permisul. „Domnule avocat, vă cer scuze. Ordin.” 
Cercetează cu atenţie cartonaşul verde. „Aveţi acces în salonul 
imperial. Vi s-a rezervat un loc în zona coloanei a VIII-a, în 
compania doctorului Pernod.” „Nu bănuiam că mă bucur de 
atita apreciere”, remarc insolent. „Domnul Seel vă consideră 
binevenit. La ora 22 şi 30 de minute ne va onora cu prezența 
doamna Dolle Dinsdag, domnul preşedinte Yamada Hyo 
Toshiba şi domnul director adjunct Martin Doga. În cinstea 
acestui eveniment s-a organizat un program special. Vă doresc 
„amuzamente” cît mai plăcute!” ... Nu prea eram convins că 


urarea lui mă va ajuta să-mi schimb starea de spirit. Contrar 
obiceiului primisem o dispoziție expresă: „Urmăriţi cu 
precădere reacțiile celor prezenți în sală!” Reacţii la ce? ... Prin 
prezența şefilor de la Tsunami seara se anunța plină de 
neprevăzut. M-am obişnuit să aştept evenimentele fără să-mi 
fac scheme antecalculate. 

Pe Toshiba şi Martin Doga i-am mai întîlnit cîndva. 
Fără-ndoială, amîndoi sînt slăbiciunea domnului Seel, dar 
mult mai probabil că doamna Dolle Dinsdag - Marţea nebună 
— se bucură de cea mai înaltă apreciere. Cu ani în urmă a 
cîntat în acelaşi local. Succesul cîntecelor ei olandeze nu e 
încă uitat... Sala ovală o cunoaşteţi. Ambianţa e cam austeră, 
dar plină de gust şi distincţie. În partea opusă a sălii se înalță 
un podium circular, negru, pe care orchestra lui Şteff 
Gruzinschi tocmai atacase în surdină valsul „Povestiri din 
pădurea vieneză” ... 

Salonul e aproape plin. Bărbaţi de diferite virste şi femei, 
multe femei tinere. Mă strecor dezinvolt spre masa unde mi s-a 
rezervat locul. E la marginea salonului, în dreapta. Pernod n-a 
sosit încă. lau loc în aşa fel, încât să pot urmări toată mişcarea 
dimprejur. Chelneriţa se apropie cu demnitatea unei jivine de 
rasă. Zimbeşte, recunoscîndu-mă. E Norma. O privesc nu fără 
invidie. Fracul alb, mulat pe coapsele fine, îi scoate în evidență 
trupul sculptural. „Bună seara, domnule! ... Singur?”. „Bună, 
Norma! Singur. Ce vin îmi recomanzi în seara asta la friptura 
cu salată verde?” „O sticlă de Alciz-Faroum, demi-sec?” „Fie... 
Mulţumesc, Norma.” Se îndepărtează, legănindu-se uşor. 

Chiar în acest moment îşi face apariția domnul Seel în 
persoană. Înalt, uscăţiv, distins. Se înclină ceremonios în 
direcția unor impozante doamne, suride dirijorului şi se 
retrage la fel de distins, pierind după perdelele ce cad în falduri 
graţioase. 

La masa învecinată îl recunosc pe Jimmy, cascadorul. 
Seamănă cu Yves Montand în anii lui de glorie. La ora unu fix 
ne va părăsi pentru a cobori în saloanele din subsol. E un 


pocherist incorigibil. Pipita roşcovană din fața lui e Lola 
Polevici. Preferă bărbaţii căsătoriți. Pe Jimmy îl iubeşte cu 
adevărat. 

Norma se întoarce, pune sticla în frapieră. „Sifon, apă 
minerală?” „Apă minerală” spun, urmărindu-i mişcările 
elegante. Uf! ... Toarnă vin în cupa de cristal, apa în celălalt 
pahar, zimbeşte senină şi pleacă. Sorb alene. Vinul e delicios. 
Pernod întârzie. 

Un piccolo blond, cu pistrui pe nas, îmi aduce friptura şi 
salata. Privesc la cele două chifle rumene şi constat că nu mi-e 
foame. Femei tinere, superbe, în fracuri albe, trec printre 
mese. Nici una nu mă bagă în seamă. 

Domnul Seel îşi face din nou apariția, traversează sala, se 
înclină amabil cînd în dreapta, cînd în stînga. Îmi consult 
ceasul. E 22 şi 30. 

La intrarea în salon se produce animație. Ciţiva bărbați 
aplaudă discret. Nişte doamne s-au ridicat din fotolii. Domnul 
Seel, lingă uşă, frînt din mijloc. În salon pătrunde solemn 
doamna Dolle Dinsdag, urmată imediat de domnul Yamada 
Hyo Toshiba şi Martin Doga. Cu Seel în trenă, grupul triumfal 
se îndreaptă spre mesele libere din față. Invitaţii aplaudă, 
orchestra e în picioare, noii sosiți iau, loc, în timp ce 
Gruzinschi şi colegii săi atacă în surdină un tango argentinian. 

Dolle Dinsdag poartă o rochie lungă, albă, strinsă pe talie, 
fără cordon. Un decolteu decent îi scoate în evidență umerii 
largi de culoarea ciocolatei — şi brațele lungi, fără cusur. 
Încheietura mîinii stîngi e strînsă cu o brățară subţire, aurie. 
În jurul gâtului înalt are un lanţ fin şi un medalion oval, prins 
deasupra sînilor mici. Părul conugşiu, aruncat într-o parte, i se 
revarsă pe umeri. Chipul prelung, ars de soare, pare străin, în 
contrast cu ochii imenşi, negri, profunzi, sclipitori şi trişti. Te 
şochează această tristeţe — aş zice originală — ce se revarsă din 
întunecimile ochilor ei. Şi, în acelaşi timp, fascinantă. E atita 
simplitate, atita lipsă de artificiu în ţinuta doamnei Dolle 
Dinsdag, încît mă cuprinde nu ştiu ce tainic respect, dar şi 


compasiune. 

Mă concentrez asupra lui Yamada Hyo Toshiba, cel care 
conduce cu mînă atît de sigură destinele celebrului club 
sportiv Tsunami. Înalt, solid, preocupat evident de propria-i 
formă sportivă - ce şi-o menține impecabil — impune de la 
prima aruncătură de ochi. Degajă o forță ce nu se manifestă 
ostentativ, dar pe care o simți ca o iradiere ce te subjugă. Dacă 
nu l-ar trăda ochii uşor migdalați şi pomeţii obrajilor, nu i-ai 
putea ghici originea asiatică. 

Soţia pare să nu-l preocupe. Discută îndelung cu Martin 
Doga. Din cînd în cînd suride domnului Seel. Buzele lui sînt ca 
două linii perfecte. Ce destin nesăbuit s-a jucat cu viața lor, 
pentru ca Dolle Dinsdag să facă parte din gloria lui Toshiba? 

Norma s-a alarmat că nu beau şi nu mănînc. S-a oprit lingă 
masa mea, privindu-mă curioasă. Îi zîimbesc. Sorb din pahar 
cu sete, ca şi cum mi-aş aduce aminte ce obligaţii am ca 
invitat. Pernod, dracu’ să-l ia, nu-l cunosc, dar e un încurcă 
lume... Norma înfloreşte toată. Aventura m-ar amuza, deşi risc 
să-mi trădez modestia resurselor financiare. „Doctorul Pernod 
va lipsi în noaptea asta”, murmură Norma. „Sînt dezolat, 
remarc în doi peri. Nu vrei să-mi ţii companie?” „Ştiţi că aici nu 
se poate”, replică ea, şi felul cum accentuează adverbul sună 
aproape ca o promisiune... Îmi surîde echivoc şi dispare. „Tap 
bătrîn! Aşa-ţi trebuie! reflectez bine dispus. Îţi toacă pensia cât 
ai bate din palme. lar Joop K.G. e cam zgircit! ...” Ah! L-am 
uitat pe Martin Doga... Îmi îndrept atenţia asupra lui! 
Broboane de sudoare îi alunecă pe obrajii plini, congestionați, 
deşi instalația de aer condiționat funcționează ireproşabil. 
Masiv, măsliniu, trădindu-şi originea sud-americană, e la 
virsta cînd metabolismul hidrocarburilor îi pune în pericol 
inima. Fracul alb îl incomodează vizibil. Ochii mici îi 
strălucesc în fundul capului. Chelia avansată îi descoperă 
pielea tuciurie de pe țţeastă. Prea multe inele pe degetele mici. 

. Cum au reuşit oare aceşti bărbați atit de diferiți să 
colaboreze? Dar, în fine, nu e treaba mea. 


Băieţii lui Gruzinschi şi-au pus în cap să epuizeze tot 
repertoriul de tangouri clasice. Toshiba îşi invită soţia la dans. 
Luminile se sting. Perechea îmbrăţişată se pierde în penumbra 
ringului. Norma s-a lipit în treacăt de umărul meu. Sorb din 
vin cu plăcere. Alte cîteva perechi s-au furişat pe ring. Dolle şi 
Toshiba revin la locurile lor. Lumina se stinge şi se aprinde de 
cîteva ori. Orchestra atacă un acord final şi pe podium îşi face 
apariția o fetişcană mai mult goală, care anunță cu voce 
melodioasă: 

„Doamnelor şi domnilor, în programul pregătit special 
pentru oaspeţii noştri din această seară, Nelly vă va prezenta o 
mică şi, sperăm, agreabilă surpriză”. Citeva aplauze 
anticipative şi Nelly îşi face apariția. Este una din atracțiile 
localului. Seel o întreţine, la propriu şi la figurat, cu toată grija 
şi e drept că, fără a avea distincția princiară a lui Dolle 
Dinsdag cea de altădată şi nici frumusețea ei, poate fi trecută 
în rîndul cîntărețelor bune... Doamnelor şi domnilor, începe 
Nelly, vă propun să fredonăm împreună un cîntec ce are şanse 
de a ajunge şlagăr. Orchestra va intona întîi melodia, pe care 
vă rog să o repetaţi pînă vă veți obişnui, apoi eu vă voi spune 
cuvintele. Să nu vă fie teamă, nu e prea greu.” Aplauzele se 
înmulțesc, binevoitoare. Gruzinschi dă semnalul; primele note 
se revarsă în salon. E o melodie nostalgică şi simplă, ca o 
baladă medievală de dragoste. Mesenii o reiau cu glas scăzut şi 
mă pregătesc să mă alătur lor, mai ales că Norma, apărută 
lîngă mine, cîntă cu multă convingere, fixîndu-mă provocator, 
dar observ o agitație neobişnuită la masa oaspeţilor de onoare. 
Toshiba se ridică nervos, privind-o parcă fascinat pe Nelly, în 
vreme ce Doga, strivit în scaun, are înfăţişarea unui trişor 
prins cu o chintă roială în minecă. Toshiba se întoarce brusc 
spre el, ca muşcat de şarpe, îi strecoară o frază printre dinți, 
pesemne un ordin, fiindcă sud-americanul sare în picioare şi 
se precipită spre ieşire, însă tot Toshiba îl opreşte cu un „Nu! 
Întoarce-te!” care se aude pînă aici. Dolle, nedumerită, şi mi se 
pare, speriată, neputincioasă, se uită pe rînd la ei. Nelly n-a 


remarcat reacția invitaţilor, ori se aştepta la ea, fiindcă nu-i dă 
atenție; şi cum mesenii au deprins linia melodică, opreşte 
orchestra şi se apropie de microfon. „Vă mulțumesc! Ciripeşte 
din nou. Cîntecul se cheamă Amoeba albastră. lată cum sună 
prima strofă: 


Cînd, fermecate, valurile-şi sparg 
tă cerile adînci şi-i Lună plină, 
Amoeba-albastră unduie în larg; 
năluca ei se naşte din lumină. 
„Acum să cîntăm versurile!” Salonul reia, în cor, melodia. 
Dar strofa nu ajunge la jumătate, cînd un bătrîn scorțos, cel pe 
care-l văzusem mai devreme sub felinarul din parc, îşi 
răstoarnă fotoliul şi încearcă, stingaci, să sară prste el. 
Aproape în acelaşi timp, juna de lingă Jimmy, Lola Palevici, 
scoate un țipăt strident — cascadorul s-a lansat într-o cursă cu 
obstacole, sărind abil peste mese, cu o viteză de necrezut şi 
dispare, ca un meteor, pe uşa salonului; Lola îl urmează la 
cîțiva paşi, încearcă şi ea un salt, dar se împiedică de o 
frapieră şi se lungeşte peste prima masă, dezvelindu-şi 
impudic părțile cele mai picante ale trupului bine făcut. Nelly a 
încremenit, cu microfonul la gură, într-un gest lipsit de orice 
eleganță. Yamada şi Doga au luat-o pe Dolle Dinsdag de 
subțiori şi o duc afară pe sus, în momentul cînd în salon 
izbucneşte panica. Norma apucă, în virtutea inerției, să mai 
emită citeva note şi îmi sare ca apucată pe genunchi, după 
care ne rostogolim amindoi pe covor...” 

Clic! Banda s-a terminat. Joop întinde mina şi înhaţă 
aparatul care se face nevăzut. Mi-e frig. Îmi frec genunchii cu 
palmele şi refuz să mă mai gîndesc la ceva. Ochii îmi fug peste 
iarba deasă, strălucitoare. 

— Citeva amănunte! zice Joop. La ora cînd în spelunca lui 
Seel se petrecea pitoreasca scenă descrisă de Kreek, pe 
stadionul central dintr-o mare capitală a Americii Latine se 


desfăşura o cursă cu obstacole. Ciştigată cu detaşare de Jean 
Mesmer, reprezentantul clubului Tsunami. 

— Am înţeles! fac ursuz. În aceeaşi seară Alvin Brig dobora 
recordul mondial şi mai tîrziu se răsturna cu maşina pe... cam 
la ora cînd... Doar nu crezi că... 

— Vezi ce băieți deştepţi am ajuns? îmi ride în nas. Ne 
vedem în birou la tine; n-ai uitat, sper, de consultaţii. Am 
dispoziție de la şefii mei să te asist. Şi mă conformez. 

Încalecă bicicleta şi se pierde printre stejari. Din cealaltă 
direcție pilotul elicopterului îmi face semn că putem porni. 

— Cine? 

—Miguel Herrera y  Garcias  Solente. Reprezentant 
comercial. Firma „Sandopol şi Remus”. Produse cosmetice — 
încheie doamna Turner. Cu soția, adaugă, răsuflind din 
răsputeri. 

Cabinetul de consultaţii mi se pare străin, cenuşiu, 
insuportabil. Joop K.G. — într-un uriaş halat alb ce-i atirnă 
pînă la călclie — învirteşte în miini o seringă Guillen. Sub nas 
şi-a lipit o mustață blondă. Poartă ochelari fumurii, iar pe cap 
şi-a îndesat o bonetă de chirurg. 

— Să intre! consimt, cu voce de nerecunoscut. 

Doamna Turner se prelinge imponderabilă, se face 
nevăzută. 

Uşa e trîntită de perete şi domnul Miguel Herrera pătrunde 
la iuțeală, împins din urmă de consoartă — femeie la 50 de ani, 
masivă, cu sîni impozanțţi, cu obraji durdulii, congestionați. 

— Bonjour, domnule doctor! tună doamna, cu glas de 
brigadier silvic. L-am adus cu forța! Ce noroc am avut că mi 
s-a telefonat de la cabinetul dumneavoastră! Altfel n-aş fi 
apelat la vreun doctor nici în ruptul capului! N-am încredere în 
medici! Sînt nişte escroci! 

— Telefon de la... cabinetul meu?! 


Privesc mohorit spre Joop, care-mi zimbeşte cu inocenţă. 
M-am lămurit. 

— Soţul meu a avut o criză nervoasă, adaugă doamna, 
împingîndu-l. 

Abia acum observ că bătrinul domn Miguel are mîinile 
legate la spate cu un şnur subţire, iar doamna şi-a înfăşurat 
pe braţ celălalt capăt. 

Înalt, drept, livid, Miguel Herrera inspiră milă. Se uită 
absent la mine şi aprobă, clătinîndu-şi capul. Pe chip i s-au 
întipărit toate renunțările vieții. 

— Luaţi loc, vă rog! 

Doamna îşi împinge soțul în fotoliu, după care rămîne de 
veghe lîngă el. Joop K.G. se apropie cu un bisturiu în mînă. 

— Îmi permiteţi, doamnă? 

Fără să aştepte răspuns taie legăturile domnului Miguel, în 
timp ce doamna se încruntă neliniştită. 

— Să stai cuminte, dragule! 

—Mulțumesc, tinere!  miriie bărbatul,  masindu-şi 
încheieturile mîinilor. Salut, domnule doctor! Îşi aduce aminte 
şi surîde trist. 

— Vă rog să-mi relatați cit se poate de exact cum s-au 
petrecut faptele, fac nervos, în timp ce, cu un gînd revoltat la 
culme, îl trimit pe Joop la mama dracului! 

— Azi-noapte am fost invitați la Seel. Sintem vechi 
cunoştinţe, prieteni chiar. La început ne-am distrat de 
minune. Orchestră grozavă. Dar mai tîrziu a pus-o naiba pe 
Nelly, diseuza, să cînte, împreună cu noi, o serenadă 
marinărească. O chestie cu dragoste. Miguel a început să dea 
semne de nelinişte. Ţopăia pe loc, fredona şi se uita după 
femei. Pe urmă a ieşit din sală, alergînd ca un sportiv. Ajunşi 
acasă, în dormitor, în loc să-şi tragă pijamaua, Miguel a rămas 
în chiloți, ca să mă exprim fără jenă... A fugit prin cameră, a 
făcut genoflexiuni şi pînă la urmă a sărit peste pat, peste 
toaletă... Cei de la salvare i-au dat nişte calmante. Dimineaţa 
mă trezesc cu un telefon de la asistentul dumneavoastră şi 


iată-mă! Sper să mă ajutaţi, dacă m-aţi chemat! 

—  Liniştiţi-vă, doamnă! intervin. O criză nervoasă 
trecătoare. Vă prescriu rețeta. Cinci pastile pe zi, din trei în trei 
ore. Regim alimentar sever. Lichide din abundență. 

După o săptămînă va fi... va fi în măsură să-şi vadă de 
treburi. 

Scriu rețeta, i-o întind binevoitor. Doamna o ia, o citeşte, dă 
din cap nedumerită.. 

— Auzi, Miguel? Cinci pastile pe zi! 

Îl mîngâie. Miguel suride la fel de trist. 

— Mulţumesc, domnule doctor, şopteşte. 

— Vă rog! 

— Să ştiţi, dacă e adevărat, îmi schimb părerea despre 
medici! declară ritos doamna. Cît am de achitat? 

— Nimic. 

— Foarte rău! Foarte rău! Viața fără bani nu e viață... 

Îl ia pe Miguel de braţ şi ies amîndoi însoțiți de Joop al cărui 
halat filfiie caraghios. Îmi trec palma peste obrajii neraşi. 
Dumnezeule atotputernic, refuz să cred în relația dintre 
Amoeba-albastră şi aceste puseuri! ... Re-fuz! Iar bestia îmi 
trimite nevinovații ăştia pe cap pentru a mă convinge... 

— Agatha Mandeville, îmi atrage atenția doamna Turner din 
uşa larg deschisă. Specialist optician. 

Agatha Mandeville intră în cabinet cu siguranța femeii care 
a aflat de mult ce loc privilegiat ocupă pe biata noastră 
planetă. Cred şi eu! Tinereţea ţipă în ea prin toți porii, într-o 
explozie de farmec şi grație. 

— Doamnă... 

— Mulţumesc, doctore! Îmi întrerupe formula curtenitoare 
şi se aşază. Vă cer scuze! Mă aflu încă sub influența unei 
întîmplări enigmatice. 

— Vă ascult! 

Degetele nervoase, i s-au încleştat pe poşeta din poală. 
Cîteva clipe ochii îi fug în direcţia lui Joop care, lîngă fereastră, 
răsuceşte seringa în miini. 


— Am primit aseară o invitație din partea lui Fred. Fred e 
căpitan în marina comercială. Sănătos, urit, curtenitor, vesel. 
Dar, ceea ce e mai important, e consecvent în sentimente. Mi-a 
propus să ne distrăm. Azi-noapte Seel a organizat un program 
special. Fred se dă în vînt după muzica retro. Îl adoră pe 
Gruzinschi şi orchestra lui. 

Într-adevăr, tangourile şi valsurile lor au fost Ia înălțime. 
Dar... Nu ştiu, la un moment dat cîntăreaţa localului, o anume 
Nelly, ne-a pus să fredonăm o melodie nouă, „Amoeba 
albastră”. Pe Fred l-a înnebunit calitatea interpretării. Şi nu 
numai pe el. O mulțime de lume bună şi-a pierdut controlul. 
Au fost scene groteşti. O fată a încercat să se caţere pe perdele, 
alta a sărit în braţele unui bărbat, un bătrinel... Detaliile n-au 
importanță. Am hotărît să plecăm imediat. Mă cuprinsese 
brusc o stare euforică. Mi-ar fi imposibil să vă ofer o imagine 
exactă a ceea ce am simțit. Pe drum, l-am rugat pe Fred să ne 
oprim într-un parc... A fost straniu, pur şi simplu de neînțeles! 
M-am cățărat în cel mai înalt copac. Fred a venit după mine. 
Cu forța m-a readus la sol. După puţin timp m-am smuls de 
lîngă el şi m-am repezit să sar peste un gard într-o curte 
străină. Pină la urmă Fred m-a strîns în braţe şi mi-a spus 
bărbăteşte că sînt criță! Cu chiu, cu vai am acceptat să mă urc 
în maşină. Am avut o violentă durere de cap, o migrenă 
insuportabilă. Acasă am luat nişte calmante. M-am trezit 
buimacă, fără chef. Fred plecase în port, la treabă. Pe la zece şi 
ceva am primit un telefon de la o doamnă care s-a recomandat 
asistenta dumneavoastră şi s-a interesat cum mă simt. Vă 
stau la dispoziție pentru un control mai amplu, în cazul cînd 
considerați că este necesar. Dacă nu, vă solicit măcar nişte 
explicaţii. 

Îmi scot ochelarii şi-i pun cu grijă pe marginea biroului. Mă 
uit ca prin ceaţă la superba doamnă Agatha. 

— Reacţiile organice, caut nesigur o formulare, sint, în 
general, dificil de analizat, mai ales cînd apar sub impulsul 
unor manifestări de ordin psihic. La dumneavoastră, o 


supratensiune nervoasă întimplătoare a generat un surplus de 
energie ce trebuia consumată... Explozia temperamentală s-a 
reechilibrat prin efortul fizic. Asta e! Reacţii subconştiente pe 
fond adolescentin. Vă prescriu un medicament cu efect rapid 
şi sigur. O plimbare pe ocean, cîteva zile cu Fred şi totul se va 
încheia cu bine. 

Uşa se deschide şi doamna Turner se adresează 
inspectorului: 

— Domnule doctor, o convorbire urgentă! Poftiţi la 
secretariat! 

Joop dispare. Agatha Mandeville se ridică şi-mi întinde 
mîna. 

— Vă mulțumesc. Am fost neliniştită. 

Îi string mîna cu plăcere. Poşeta îi alunecă de pe umăr, 
doamna încearcă s-o prindă şi îmi loveşte ochelarii care cad pe 
covor. Se apleacă după ei — înaintea mea - astfel că profit de 
ocazie şi privesc pe furiş coapsele prelungi. Se ridică, îmi 
întinde ochelarii. Sînt cam... neatentă! Suride încîntător. 
Pesemne tot din cauza... 

— Nu vă faceți griji. 

— Vă rămîn recunoscătoare. 

— Vă rog! 

O conduc politicos şi o dau în primire doamnei Turner. 

Revin la birou cu senzația că în cap mi s-a turnat plumb. 
Amoeba albastră... 

—Miss  Edelstrom... Claudio Salinas... Agamemnon 
Papanicola, îşi face impecabil datoria doamna Turner, invitînd 
pacienții în cabinet. 

Acelaşi Seel, aceeaşi Amoebă albastră... Miss Edelstrom a 
încercat să sară de la etajul al doilea, Salinas a reeditat 
performanțele lui Tarzan în piscina din grădina casei în frac şi 
cu papillon la gît, iar Papanicola şi-a făcut rost de un arc şi a 
colindat toată noaptea prin oraş pentru a vina indieni... 


Sînt singur, cu un uriaş gol în stomac. Pun ochelarii pe 


birou şi ascult liniştea ce mă învăluie. Privesc neliniștit prin 
cabinet. Joop nu s-a mai întors de la telefon. 

— Ăştia au fost toţi, şopteşte doamna Turner, apărută în 
uşă. E îngrozitor ce se petrece în oraş, adaugă, gata-gata să 
plingă. 

— Ce se petrece? întreb curios, ca şi cum nu mi-ar fi ajuns 
defilarea atitor Amoebe... 

— Vă cer scuze! Am... primit... o bună prietenă mi-a 
telefonat, se înroşeşte doamna Turner, care nu ştie să spună 
minciuni. În oraş s-au semnalat pe neaşteptate focare de 
gripă. O adevărată epidemie... A apărut, se pare, la Tsunami şi 
se întinde cu repeziciune. Peste 20 000 de cazuri. Virus A 
1163, Honolulu, sau Honduras, n-am înțeles. 

— Epidemie? ... Gripă? Tsunami? Fac zăpăcit. Acum, în 
plină vară? 

Cineva împinge uşa. Doamna Turner se opune demn, cu 
mîinile strînse pe clanță, cu ferma convingere că în felul acesta 
viruşii nu vor năvăli în cabinet. Atacantul insistă însă, aşa că 
doamna Turner abandonează lupta, se dă la o parte, uşa 
zboară de perete, Joop K.G. intră precipitat, nu-şi găseşte 
echilibrul, cade peste birou, lovindu-mi ochelarii cu mîna. 
Aceştia se rostogolesc prin aer, Joop face un salt acrobatic, îi 
prinde din zbor şi-i bagă iute în buzunarul hainei. Nu e 
mulțumit, scoate din alt buzunar o cutiuță metalică, plată şi 
introduce ochelarii în ea. Cutia nu prea seamănă a 
port-ochelari, dar Joop o strecoară satisfăcut la locul ei din 
haină, pentru că nu mai poartă halat şi nici tichiuţă. 

— Scuzele mele, doamnă Turner. Eram convins că uşa s-a 
înţepenit. 

Secretara se uită la el cu jenă, oferindu-i posibilitatea să 
înțeleagă că nu poate fi dusă de nas. 

— În situaţia deplorabilă în care vă aflaţi, mi-am luat 
permisiunea să comand pentru amindoi o masă de patru 
persoane. V-aş ruga să vă bărbieriți şi să faceți un duş. 
Doamna Irmgard Renate Stein vă aşteaptă abia la ora 18. 


Domnule doctor, am transmis familiei dumneavoastră cele 
necesare. Poftă bună! 

Buna, blînda şi atenta doamnă Turner ne părăseşte, 
închizind uşa cu băgare de seamă. 

— Amoeba albastră a părăsit stadiul de nălucă! intervin 
brutal, pentru a mă rupe din obsesia gîndurilor. 

— Faci progrese, băiete! S-a materializat, dansează printre 
noi, bombăne inspectorul mai grav ca oricind. Colac peste 
pupăză şi o epidemie de gripă. 

— M-a anunţat doamna Turner. Virus A 1163... 

— Am făcut rost de două fiole cu vaccin. Te pricepi? 

— La ce? 

— La injecții, suride el perfid. 

— Încetează cu glumele proaste! zbier, încleştîndu-mă de 
marginea biroului; morişca din cap tinde să-mi pulverizeze 
orice gînd. 

Joop îmi pune în față cele două fiole. N-am încotro, mă 
liniştesc imediat, scot aparatul din dulapul steril, introduc 
fiola în nişă şi trec lîngă inspector. 

— Mina stingă! ordon. Suflecă-ți mîneca, la naiba! N-ai mai 
făcut injecții? 

Îi aplic ventuza pe braţ, declanşez. 

— Mulţumesc, doctore! 

Repet operația pe brațul meu, arunc aparatul în dulap, 
revin în fotoliu şi-mi masez cu gesturi energice fruntea. 

— Tsunami şi-a închis porțile. Carantină. Pînă la noi ordine, 
orice concurs a fost suspendat, orice antrenament interzis. 
165 de cazuri grave. Clinica de pe coasta oceanului e 
arhiplină. Primăria a dispus o acțiune antiepidemică. 

Joop se mişcă prin cabinet cu paşi mari, adus din spate, 
nervos. 

— E firesc, nu ţi se pare? spun posomorit. Pînă una-alta am 
rămas fără ochelari! 

— Altă pereche n-ai? 

— Glumeşti? Ce faci cu ei? 


— O mică amintire de la doamna Agatha Mandeville! Te-a 
păcălit! Norocul nostru e că Maurice nu poate fi dus de nas... A 
făcut curat şi aici. Putem discuta liniştiți. 

Înghit în sec. Argumentul lui Joop îmi taie respiraţia. 

— Cînd s-a aplecat să mi-i ridice! fac senin, redescoperind 
dintr-o dată cît sînt de inteligent. 

— Transmit sunete şi imagini. Cutia în care sînt acum 
ecranează tot. Nu şi prostia! 

— Cine şi-a permis să ne spioneze? 

— Învață jocul, bătrîne! Altfel te-ai ars! Încă nu ştiu... Ia 
spune-mi, unde e închisă fişa lui Aby? ... Concluziile testului 
după metoda ta. 

— V-aţi pierdut capul amindoi! remarc în surdină, 
aducîndu-mi aminte şi de dorința bunei mele prietene. 

— Ţi-a mai cerut-o cineva? 

— Nu... Doamna Stein... pentru Yvette. 

— Marile spirite se întilnesc! Îmi faci sau nu rost de ea? 

— Ce te interesează? 

— Studiu. Rutină. Anumite repere biografice. 

— Mai bine te-ar interesa albumul. Halucinaţiile lui au 
fost... în ordinea fotografiilor din album. Au apărut sistematic. 

— Zece, elev Van Mennen! ... Numai că bietul Aby a rămas 
fără album! Am răscolit cu băieţii toată casa. Nici urmă. 

Deschid gura şi uit s-o mai închid. 

—... ăăă... L-aţi întrebat? 

— Cine l-a mai întîlnit? S-a dus pe ocean să-şi uite 
înfringerea. Abia aştept să se întoarcă. Dacă se mai întoarce. 

— Exagerezi! fac ursuz, dindu-i dreptate. 

— Logica ta e bună pentru clinică. Îl cunoşti pe Mayer? 

— Ce legătură are Mayer cu albumul lui Aby? Cu fişa? Cu... 
Sîntem în relații cordiale. Ca şef al centrului antiepidemic 
ne-am întîlnit la numeroase şedinţe... Am înțeles. Vă corelați 
acțiunile cu epidemia de gripă. Ce să-i cer? 

— Autorizaţia pentru acțiunea de la Tsunami. De rest mă 
ocup eu. 


— De rest? ... Care rest? ... întreb zăpăcit. 

— Şi poliția dispune de brigăzi antiepidemice. N-ai ştiut? 

— De unde naiba să ştiu? ... Bine. S-a făcut. Altceva? 

— Nimic. Fişele. Aby şi Yvette. Vezi să nu le încurci... Hai, la 
treabă! Timpul trece. Ia-ți ochelarii din birou. 

Trag sertarul. O pereche de ochelari identici cu ceilalți zac 
înăuntru. Îi iau şi-i strecor la iuțeală în buzunar. 

Clinica doamnei Irmgard Renate Stein ne întîmpină 
învăluită în tăcere. Poarta monumentală alunecă silențios 
într-o parte. String mîinile pe volan, în timp ce teama 
izbucneşte subit de undeva, urcă în mine, se împrăştie 
tulbure, întunecîndu-mi conştiinţa. Credincioasa mea Suzy 
biziie uniform. Ne strecurăm pe sub arcadele verzi şi 
răcoroase. 

Joop K. G., a cărui apatie a dispărut ca prin farmec, se uită 
lacom împrejur. Nu scapă ocazia să fluiere admirativ. 

— Ce mai risipă! Fantezie şi bani! exclamă într-un tîrziu. 

— Mai bine vezi ce faci cu dosarele alea, replic posomorit. 
Pune-le în mapă. 

Docil, inspectorul şef introduce în mapa neagră cele două 
dosare sustrase ilegal din clasorul clinicii şi pe care le studiase 
atent filă cu filă., 

Parchez maşina. Nu apucăm să coborîm şi în capul scărilor, 
zimbitoare, îşi face apariția doamna Stein. Halatul, croit 
impecabil, îi dă o notă de vagă austeritate. 

Joop se grăbeşte să ajungă în fața gazdei, căreia îi sărută 
mîna cu politețe desăvirşită — semn sigur că pune la cale o 
istorie de mare anvergură. Îmi aştept rîndul să o salut pe Irmy, 
dar pur şi simplu nu mai pot ajunge la ea; polițistul a 
acaparat-o definitiv. 

—Cunoştinţele inegalabile în domeniul artei şi gustul 
desăvirişit al  comanditarului au făcut din clinica 


dumneavoastră un mic univers încîntător! murmură Joop, în 
vreme ce sintem conduşi prin lungi coridoare cu ferestre spre 
parc şi călcăm pe covoraşe care înăbuşă zgomotul paşilor. 
Irmy pare fascinată de manierele galantului vulpoi şi aproape 
că sînt gelos - m-au uitat undeva, în urmă, ca pe unul a cărui 
prezență se vede cît de colo că-i incomodează. Ajungem, în 
sfirşit, într-un salon plin cu mobile din stejar sculptat, grele, 
bogate şi inutile; plafonul, din sticlă viu colorată, filtrează 
lumina soarelui, topind-o în nuanţe ciudate. Sintem aşezaţi în 
două fotolii gemene, în dreptul unui păienjeniş de plante 
tropicale în spatele căruia, am impresia, încăperea se 
continuă, într-o penumbră deasă, unde nu se desluşeşte 
nimic. Doamna Stein ia loc pe un al treilea fotoliu, retras 
cumva, într-o zonă unde bizara lumină din plafon nu ajunge, 
ori aşa am impresia, fiindcă razele multicolore îmi cad pe față 
dintr-un unghi supărător. Joop şi-a scos ochelarii şi-i şterge 
meticulos cu batista, păstrindu-şi acelaşi suris neobosit. 
Irmgard Renate Stein ne priveşte, în schimb, cu o candoare şi 
o bunăvoință de-a dreptul penibile. Pe cele trei măsuţe aflate 
dinaintea fotoliilor noastre, printre sticle, şi vase cu gheață 
aburesc discret cafetierele. 

— Adevărată minune! murmură Joop, cu o voce învăluitoare 
ca un cîntec de leagăn. Personalul de aici este extrem de rapid 
şi conştiincios. 

— De ce? întrebă Irmy, curioasă. 

— Cafele fierbinți şi gheaţă netopită... 

— Am cunoscut ora la care veţi ajunge la clinică... 

— Da? ... Cred că aţi fi fost un excelent polițist. 

— Glumiti, domnule inspector şef! 

— Nici gînd, doamnă! Şi regret nespus că nu vă pot cere 
concursul pentru a elucida o poveste foarte încilcită... Va plac 
enigmele? 

— Nu cele din specialitatea dumneavoastră. 

— Păcat pentru bietul George Hay! 

Privesc surprins către Joop care nici nu clipeşte, în vreme ce 


doamna Stein schițează un zîmbet la fel de candid ca şi 
celelalte. 

— Mi-a spus Van că ar fi apărut ieri în oraş acest uitat 
campion. Farsa vreunui mitoman, fiindcă... poate sînteți la 
curent... 

— Sînt, doamnă! Van mi-a vorbit şi mie. Un individ care 
pretindea că e suficient să fredonezi nu ştiu ce cîntec pentru a 
doborî toate recordurile în materie de ciclism. 

— Şi, dragă doctore, se întoarce spre mine gazda, după 
relatarea lui Konrad se pare că vagabondul chiar a oferit o 
demonstrație, acolo, în parc? 

— Mda! Mormăi nehotărit. După relatarea lui Konrad... 

Nu prea sînt în apele mele, pe semne din pricina oboselii. 
Lumina mă supără de-a binelea; aş vrea să-mi aşez fotoliul 
mai într-o parte, încerc — dar nu izbutesc. Ori afurisitul are o 
greutate mai mare decît a mea, ori este fixat în pardoseală. 

— Totuşi George Hay, adevăratul George Hay a murit acum 
mai bine de trei ani, protestează Irmy. 

— Observ, doamnă, că enigma nu vă e chiar indiferentă, 
deşi ține de specialitatea mea. Mai bine zis enigmele. 

— Domnule Joop, chiar sint mai multe? 

—Cel puţin patru. Întoarcerea lui Hay de pe lumea 
cealaltă... 

— Dacă n-o fi fost opera unui impostor. 

— Asta adinceşte misterul, doamnă! 

— Nu înțeleg. 

— Vă explic îndată. A doua enigmă - cîntecul oare te face 
campion. 

— O glumă deplasată a unuia care şi-a bătut joc de Konrad. 
Şi imaginația băiatului a dat credit enormității. A treia... 
enigmă? 

— Abordarea lui Konrad. Dintre cîți copii se învirteau în 
parc cu bicicletele... 

— Simplă întîmplare. Şi de unde ştiţi că povestea nu s-a 
repetat şi cu alți puşti, înainte sau după discuţia cu urmaşul 


prietenului nostru Van Mennen? 

— Mă rog... mormăi, ca să zic şi eu ceva. 

— Şi, în fine, al patrulea mister? 

— Dispariţia înapoi în neant a lui George Hay — să-l numim 
aşa pină îi vom stabili identitatea. 

— Bănuiesc că nu cereți intuiției mele să răspundă pe loc 
atitor nedumeriri. 

— Nicidecum, doamnă, cu toate că ne-ar fi de un real folos. 

Copoiul îşi plimbă palma pe frunte şi îşi masează timplele 
vreme de cîteva clipe. Ochii îi lucesc bizar, privirea i-a devenit 
aproape sticloasă şi pe față, dincolo de expresia arogantă care 
te îndeamnă să-i tragi palme - şi mulți ar face-o cu mare 
bucurie, dacă ar putea! — i se citeşte o încordare şi parcă un 
triumf... Nu mai pricep nimic. 

— Exageraţi. Ca să-mi faceți plăcere? 

— Stimată doamnă, sînt prea bătrîn să mai iau în calcul 
jocurile întimplării, chiar acreditate cu atita farmec de un om 
obiectiv cum sînteți dumneavoastră. 

— Înseamnă că v-aţi format o părere despre întîmplări? 

— O întreagă teorie, doamnă. 

— Sper să nu fie secretă... 

— Vă interesează? 

— Din curiozitate. 

Joop ezită o fracțiune de secundă şi iar îşi atinge fruntea cu 
mîinile; ar fi prea stupid să aibă aceleaşi dureri de cap ca şi 
mine. 

— Mi se pare, spune polițistul, că nu ştiu cine a încercat să 
provoace, prin intermediul bunului nostru prieten Van - suris 
de circumstanțţă spre subsemnatul - o reacție din partea nu 
ştiu cui. Adică l-a înviat pe George Hay, în carne şi oase, ori 
numai umbra lui, şi, într-o seară, l-a pus pe ciclist sau pe 
impostor să-l caute în parc pe Konrad şi să-i debiteze istoria cu 
cintecul, ba s-o şi ilustreze. Mă urmăriți? 

— Nu prea bine. 

—Totuşi o să continui. Konrad urma să-i povestească 


doctorului pățania, ceea ce a şi făcut, iar acesta urma, la 
rindul lui, s-o povestească altcuiva. 

— Ce tot spui acolo? îl întrerup, vorbind cam împleticit. 
N-am discutat de prostia asta decît cu nevasta mea şi cu Irmy. 

— M-ai omis pe mine. 

— Şi cu tine, poftim. 

— Nu mai omiți pe nimeni? 

— Încetează! 

—Păcat, remarcă Irmy, îi încurci toată teoria domnului 
inspector şef. 

— Nu mă cunoaşteţi. Sînt foarte greu de pus în încurcătură. 

— Sună ca o provocare, domnule inspector şef! 

— Se poate? Tocmai pe dumneavoastră... 

— Să revenim, mai bine, la teorie. 

— Doamnă, mă amuz uneori închipuindu-mi că asist la o 
partidă de şah şi încerc să anticipez soluțiile jucătorilor. E 
pasionant. De pildă în cazul George Hay, am impresia că se 
înfruntă doi indivizi de mare clasă şi pe o miză absolut 
formidabilă. 

— Acum vă etalați dumneavoastră talentele? 

— Provocatorul, oricine ar fi el, are ori a avut legături cu 
baza Tsunami. Altfel nu se explică de ce a folosit umbra lui 
Hay şi de ce a recurs la doctorul Van Mennen. 

— A recurs? În ce scop? 

Se vede că Irmy face eforturi să înțeleagă elucubraţiile 
vulpoiului polițist şi că, în cazul cînd înțelege ceva, nu crede o 
iotă. 

— Vai, doamnă, e atît de greu să vă imaginaţi? Doctorul 
nostru ar fi trebuitsăintre în alertă la auzul aberantei 
afirmaţii că o melodie te face campion şi să povestească istoria 
şefilor lui de la Tsunami! lar aceştia, avind conştiinţa 
încărcată în privința lui Hay sau în alte privinţe, ar fi trebuit să 
intre în panică şi să ofere ceva emisarului lui Hay în schimbul 
tăcerii. 

— A! se dumireşte Irmy. Adică o încercare de şantaj? 


— Întocmai. Vedeţi că aţi ghicit? Numai că şantajul n-a 
funcţionat, dovadă că George Hay a dispărut fără urmă, 
pentru a doua oară. Ori a fost trimis pe lumea cealaltă, tot 
pentru a doua oară şi înmormîntat cu toată atenţia, ca să se 
elimine riscul unei alte învieri. 

— Asta ţine tot de teoria dumneavoastră? 

— Eu unul aşa aş fi făcut. Ori, mai există o variantă: şefii de 
la Tsunami, ştiindu-se curaţi, n-au reacționat la provocare, şi 
atunci Hay a fost retras tot de cel care îl scosese la iveală. 
Variantă puţin probabilă însă; şantajistul n-ar fi riscat 
învierea lui Hay doar de dragul unei testări de principiu. lar 
dacă n-a fost Hay în carne şi oase, ci numai un impostor, 
datele problemei rămîn aceleaşi, doar numărul de persoane 
implicate se modifică, deci şi amploarea operației. 

—Baţi cîmpii de-a binelea! mormăi greoi, cu limba răsucită. 
N-am suflat o vorbă la Tsunami. 

— lată şi a treia variantă! Rosteşte zimbind amfitrioana. 

—Norocul tău, amice, ripostează Joop, că secretul 
profesional mă împiedică să comentez anumite lucruri; altfel 
ți-aş spune eu multe despre sistemul de informaţii al şefilor 
tăi. 

— Atenţie, domnule inspector şef! intervine Irmy. Pentru un 
polițist de elită, cum vă merge vorba că sînteți, vă jucaţi cam 
imprudent cu vorbele. 

— Aveţi şi un microfon pe aici? întrebă Joop, accentuind 
bine conjuncția. 

— Credeţi că ar fi necesar? replică, mereu zimbitoare, gazda. 

Joop ridică din umeri, deşi nu-mi mai dau seama ce ar 
trebui să însemne asta. Mă învăluie o toropeală stupidă, care 
mă detaşează de mine; se face că stau deoparte şi că mă 
contemplu moțăind imbecil în fotoliu, fără să vreau să mă mai 
iau în seamă. 

— Nu ştiu mai nimic despre sistemul dumneavoastră de 
informaţii, declară inspectorul, cu o sinceritate pe care, dacă 
aş mai putea urmări schimbul de cuvinte al celor doi, aş găsi-o 


dezarmantă. 

— Domnule inspector şef, acum două ceasuri, un trecător 
elegant a traversat strada în dreptul împrejmuirii din nord a 
clinicii mele. O traversare atît de hotărită şi încununată cu atît 
succes, încît s-a trezit, pur şi simplu, în incinta clinicii. 
Evident, am fost curioasă să-l întreb în ce scop a consumat o 
asemenea cantitate de energie. Emoţia propriei performanţe îl 
copleşise însă, aşa că nu prea găsea cuvinte să-mi explice. A 
fost nevoie să-l ajut cu un complex de stimuli psihologici, 
dealtfel absolut nevătămători. Drept mulțumire, omul a 
declarat sus şi tare că e specialist în coduri în brigada lui Marc 
Palladio. 

— Interesant! exclamă Joop, cu aerul unuia care află că pe 
nasul mumiei lui Tutankamon a fost descoperit un scarabeu 
încă viu. 

— În acest moment, exact deasupra noastră, la cinci mii de 
metri altitudine, patrulează două elicoptere ale poliției avind la 
bord experți în aerofotogrametrie cu aparate Goldman şi 
peliculă Ewig-Bohm. Patru maşini, tot ale poliției, rulează 
împrejurul parcului, sincronizindu-şi mişcările şi ținîndu-ne 
sub observaţie cu telepalpatoare Omega-Light 7706. Măsuri 
de pază, ori activitate de, să zicem, informare? 

Doamnă, aveți argumente pe măsura gustului 
dumneavoastră artistic şi a reputației profesionale! rosteşte 
Joop K. G. cu admiraţie. Şi n-am cuvinte să-mi exprim 
aprecierea asupră umorului de care dați dovadă. Sper că la un 
moment dat ne vom înțelege bine şi vă rog din suflet să-mi 
întăriți această speranţă! 

Nu izbutesc să mă descurc în acest florilegiu de cuvinte 
alese; parcă simt cum plouă cu apă de trandafiri — şi totuşi, am 
impresia, se vorbeşte despre lucruri grave şi, în alte situații, 
măcar unul dintre interlocutori ar fi trebuit să explodeze de 
indignare. 

— Dragă Van, o aud pe Irmy adresindu-mi-se, în mapă este 
dosarul domnişoarei Yvette? 


— Da, spun încet, atent la migrena care mă chinuie. 
Domnul Joop K. G. a insistat însă şi pentru Aby. Nu ştiu ce are 
de gînd. 

Întind mina, iau mapa de pe masă şi i-o pasez gazdei. 
Aceasta se cufundă în lectură fără să ne mai acorde atenţie. La 
un moment dat intervine Joop cu o replică, Irmy îi răspunde, 
dar nu înțeleg nimic din discuţia lor. Alunec senin, cu 
voluptate în somn. 

Cînd mă mai dezmeticesc oarecum, constat că am plecat de 
mult de la clinică. Joop conduce foarte precaut. Abia ne tîrîim 
pe străzi, încadraţi din toate părţile de maşini de escortă cu 
însemnele poliției. 

— Admirabilă cucoana! zice inspectorul. Dată dracului, îmi 
place! Cum ţi se pare, doctore? 

Are înfăţişarea unui cîine scăpat ca prin minune din lațul 
hingherilor - obrajii i-au căzut, în cute adinci, spre bărbie, 
ochelarii îi atirnă jalnic pe virful nasului deloc aristocratic, 
trupul lipsit de putere i se clatină moale la toate virajele, pielea 
i-a căpătat o nuanță pămintie. Nu mă pot privi în nici o 
oglindă, dar sînt convins că starea mea e şi mai jalnică, iar 
vorbele admirative ale copilului, atit de contrastante cu aerul 
nostru plouat, nu-mi stirnesc nici un interes, nici risul. 

— Ai căzut pe gînduri, nu? Continuă Joop cu maliție. Mde, 
prietena ta din tinereţe! Frumos ne-a aranjat, ce să zic! 

— Adică? murmur cu un efort. 

— Asta-i bună! Să nu pretinzi că n-ai habar ce înseamnă un 
şoc hipnotic! 

— Adică Irmy... 

—Dă-o dracului, doctore, faci pe prostul? Doar eşti psiholog, 
nu zootehnician! Şi eu inspector de poliție, nu călugăriță 
inocentă. Nu e cazul să-ți disculpi vechea dragoste... 

Mînia mă cuprinde pe neaşteptate, cu efectul unui duş 
binefăcător; gindurile — cîte le mai am — mi se limpezesc dintr-o 
dată şi, dacă le-aş putea preface în gloanţe, amicul ar fi 
mitraliat instantaneu. 


— Un şoc hipnotic! Provocat de Irmy? Şi în ce scop, mă rog? 

—Da, iubitule, un şoc! Da dragă, de Irmy! În scopul 
investigării bietelor noastre conştiinţe, scumpule! Şi dacă în 
capul tău doamna trebuie să fi descoperit doar aceleaşi 
frumoase sentimente, nealterate de curgerea timpului, în ceea 
ce mă priveşte... 

— Ce vrei să insinuezi? Tocmai tu vorbeşti, tu care ţi-ai 
trimis gorilele să spioneze clinica? Sau nu-i adevărat? 

— Ba da, fireşte! 

— Bravo, domnule! Şi la ordinul cui? 

— Al patronilor, evident! Toshiba şi Doga, stăpinii noştri. 

— Recunoşti că te-a cumpărat Tsunami?! 

— Ca şi pe tine. Numai că eu recunosc. 

— Pe mine? Formidabil! Eşti de o neruşinare fără margini. 

— Ia ascultă, sîntem între noi, nu mai face pe nevinovatul! 
Cum dracu”, toate dosarele sportivilor, pe care le întocmeşţti cu 
atita minutie servesc, crezi, la redactarea elogiilor din presă? 

— Dar la ce crezi? 

—Cel puţifn la nebunia sărmanei Yvette şi la pierderea 
concursului de către Aby Ta-o-tou... Îți mai aminteşti ce 
răspunsuri a dat Yvette pe parcursul testărilor tale? 

— De unde naiba... 

— Unele dintre aceste răspunsuri au fost analizate şi de 
doamna Stein. Tu dormeai tun. Nu eşti curios să-ți aduc 
aminte despre ce e vorba? 

— Dă-i drumul, te ascult. 

— În text există o întrebare: „Aveţi imaginaţie?” Iată ce a 
răspuns Yvette: „M-am gîndit să prind pe perete rama goală a 
unui tablou pentru a-mi dezvolta imaginaţia. După şase luni 
de exerciţii în spațiul dintre rame au început să apară 
imaginile dictate de fantezia mea”. 

— Poemul! şoptesc involuntar. 

— Desigur, poemul, repetă Joop. În ce rubrică ai introdus 
analiza spiritului de observaţie? 

— Opt, dacă nu mă înşel. 


— „Tata îşi leagă şireturile cu nod dublu... Unchiul Mozes 
fumează mult. E neatent. Mama a găsit pe jos mucuri de țigară 
strivite, sub talpă... Mamei îi palce cafeaua amară. L-a convins 
şi pe tata... Nu suport viața în cuşca betonată a blocului...” 
Asta a răspuns Yvette. Memoria nu mă trădează încă. 

— Poemul poate fi şi un produs al imaginaţiei. 

— Numai atît? În metoda ta infailibilă mai apare undeva şi 
întrebarea: „Pină la ce virstă v-aţi jucat cu jucăriile?” ... 
Răspunde Yvette: „Pînă la virsta de 15 ani. Şi acum dorm cu 
ursulețul Shinji sub pernă!” ... Ai auzit? Ursuleţul Shinji. 

— Shinji? îngîn, scormonind în memorie. Pseudonimul 
pătrinelului din jurnalul fetei! 

— Jurnalul fetei, după cum vezi „nu e chiar atît de fantezist! 
Interesant ar fi să aflăm prin ce miraculoase procedee i s-au 
transmis datele furate din fişa personală... Şi ştii din ce cauză? 

— Ei bine, nu! 

— Mai gîndeşte-te! Dacă o să te ducă mintea. Ah! Să nu uit! 
Vezi că doamna îţi va trimite la Mayer nişte pastile antigripale. 
Şi mai vezi, la Centrul antiepidemic ia legătura cu unul pe 
nume Kid... Kid Stephenson. 

În dimineaţa feerică, blîndă şi reconfortantă, cu cer 
imaculat pierdut în albastru, Suzy aleargă voioasă, plutind 
parcă pe banda aleii ce şerpuieşte elegant printre pinii 
ornamentali, conici, de un verde închis. Ţipetele păsărilor se 
amestecă, se pierd neînţelese prin copacii maiestuoşi ale căror 
coroane impozante domină tihna matinală a bătrinului parc în 
incinta căruia se găseşte reşedinţa centrului antiepidemic. 

După o noapte în care am dormit neîntors sînt într-o 
dispoziție excelentă. Elsa a participat neîndoios la această 
splendidă performanţă. Liniştea ei, discreția, acel tact specific 
feminin - cînd cu un tainic suris şi o gingaşă miîngiiere m-a 
readus cu picioarele pe pămînt - au avut darul să-mi alunge 


potera gîndurilor confuze, inhibante, tulbura aversiune 
declanşată de întrevederea cu doamna Irmgard Renate Stein. 
Pentru că, în mod bizar, după întrevedere ne-a cuprins o 
violentă convulsie afectivă, Irmy fiind în pericol să-şi piardă 
locul ce-l ocupă în universul meu psihic şi spiritual. De unde 
apăruse unda aceea de deprimare, teama față de imprevizibil, 
dorința de a mă opune vehement unei dominațţii străine ce mi 
se infiltra în conştiinţă? Reacţia penibilă a personalităţii? În 
fond, criza mi-a dezvăluit revolta ce o am față de neaşteptata 
alianță dintre Joop şi Irmy, alianță ce m-a dezorientat prin 
tenebroasele ei implicaţii. Pînă şi ideea lui Joop de a interveni 
în acțiunea antiepidemică de la Tsunami mi-a creat inevitabile 
suspiciuni. Nici acum nu înțeleg prea limpede ce a fost în 
capul meu cînd am acceptat să-i dau o mină de ajutor... La 
naiba! Dacă mă las prins în haita asta de gînduri opace, îmi 
stric buna dispoziție. 

În minte îmi vine pe neaşteptate Konrad. Interesant! Nu-l 
mai preocupă „reţeta lui George Hay”. Dimineața m-arn trezit 
cu el pe marginea patului. Elsa, ca de obicei, era la piaţă. 
„Iată, mi-a spus plingăreţ, dispun de un aparataj ştiinţific 
rudimentar. Dacă vrei să mai avansez în cercetări, fă-mi rost 
de un telescop mai ca lumea” ... l-am promis că-i voi cumpăra 
cel mai modern echipament din astrofizica mondială, vom 
dărima casa, ne vom lua adio de la insuportabila viaţă citadină 
şi ne vom muta pe cel mai înalt pisc din Tibet, de unde vom 
porni în temerara noastră aventură cosmică! Ideea i-a suris. 
Mi-a promis că o va convinge şi pe Elsa - singura ființă din 
lume capabilă să ne înțeleagă şi să ne apere de iminentele 
pericole galactice! 

Evadez cam şifonat din zona blîndelor reverii, pentru a 
cădea cu uşurinţă într-o stare de melancolie acută. 
Giîndindu-mă la ce mă aşteaptă, îmi vine chef să-l trimit pe 
Joop la toți dracii, cu autorizaţia lui cu tot! lar la amintirea 
celor 50.000 de pastile donate copiilor din oraş, şi de care va 
trebui să mă ocup, buna dispoziție începe să mi se destrame 


ca fumul. 

La drept vorbind, autorizaţia am obținut-o nesperat de uşor. 
Mayer şi-a exprimat în termeni gălăgioşi surpriza, 
elogiindu-mi etica profesională, spiritul de inițiativă, 
conştiinţa civică, abnegaţia patriotică, strălucita ținută de 
cetățean lucid, eroismul şi forța de sacrificiu, ca şi cum 
epidemia, banala epidemie de gripă, ar fi echivalat cu celebra 
ciumă bubonică din Londra, aceea care l-a gonit pe Issac 
Newton afară din oraş. 

„Superbă idee! A încheiat radios. Tsunami va trebui să-şi 
deschidă cît mai curînd porțile. Marele public îşi cristalizează 
prin sport forța psihică, purificindu-se în acelaşi timp de 
elementele maligne ale civilizației urbane de tip neoclasic!” 

Demagog de carieră! Cu acest, prilej mi-a adus la cunoştinţă 
şi ultimul raport despre efectele catastrofalei epidemii: peste 
200.000 de cazuri! Cifra era în creştere, alarma oficialităților 
fiind pe deplin justificată. Se luaseră măsuri energice: 
închiderea şcolilor, suspendarea oricăror întruniri publice, 
vacciări în masă. Uriaşe cantități de medicamente urmau să 
fie oferite gratuit populaţiei. 

Ne-am despărțit în termeni bombastici, asigurindu-ne 
reciproc că ne vom face datoria pînă la capăt, înfruntind eroic 
şi conştienţi pericolul acestor blestemațţi viruşi gripali. 

Sediul centrului antiepidemic îmi apare în față învăluit în 
mirifica lumină a dimineţii. E o clădire posacă, solidă, din 
piatră cenuşie. lederea s-a cățărat pe ziduri pînă sub streşini, 
estompîndu-i astfel pecetea sumbră de veche reşedinţă de 
castelan burgund. Deasupra zidurilor se înalță acoperişul 
ascuţit pe care străluceşte tigla roşie. Lucarne, turnulețe 
gotice, foişor pătrat cu arcade prelungi, ferestre înguste şi 
nelipsitul orologiu ce tocmai bate ora nouă. 

Opt autocisterne galbene, de mare tonaj, sînt aliniate pe 
peronul larg din dreapta clădirii, ca la cazarmă. Însemnele 
Crucii Roşii strălucesc pe fiecare maşină. Bărbaţi tineri, în 
combinizoane albe, elastice şi etanşe îşi văd de treabă pe lingă 


aceste uriaşe creații ale tehnicii moderne. Aşa cum arată, par 
mai degrabă gata să se aventureze într-o escapadă 
subacvatică. 

Nimeni nu mă ia în seamă. Uşa grea, din stejar masiv, se 
deschide lent şi mă trezesc nas în nas cu un moşulică ursuz, 
bondoc, palid, ai cărui ochi mici mă cercetează atent, 
scrutător, în timp ce se chinuie să-mi zîmbească amabil, 
înclinîndu-se atit cât îi permitea uniforma albastră cu nasturi 
aurii, croită după tipare rigide, milităreşti. 

— Să trăiţi, don” doctor! Îi scârțiie glasul. Sînteţi aşteptat. 
Sala de şedinţe „Richard Inimă de Leu” etaj unu prima pe 
stinga. 

— Mulţumesc! Sănătate! 

Dau să trec pe lingă el. 

— Un moment, vă rog! Mi s-a ordonat să vă predau zece 
colete. 

— Le predați domnului director. Instrucţiunile se cunosc. O 
donaţie făcută copiilor, adaug la repezeală. 

— Don” director vă cere scuze.. A fost reținut de molimă... 

— Le expediaţi pe adresa inspectoratului şcolar. Donaţie 
anonimă.. 

— Zău, don’ doctor, se burzuluieşte la mine, nu vă doare 
inima? Pentru copii, ce dracu’? Vă pun coletele în maşină. 
Treceţi dumneavoastră pe la ăia şi le predati. 

— În regulă! accept posomorit. Du-le în maşină. Să fii 
sănătos! 

— Ei, vezi? .... 

Mă reped pe scări în sus. Sala e cochetă, tapisată cu velur 
purpuriu, cu perdele vaporoase la ferestre. Dintre fotoliile 
mici, elegante, de culori variate, se ridică în picioare vreo zece 
bărbați tineri. Sînt supli, viguroşi, iar costumele albe, de 
scafandri autonomi, le scot în evidență umerii pătraţi şi 
piepturile bombate. Au părul tăiat scurt, sînt raşi proaspăt, iar 
figurile lor energice îmi impun respect. 

— Bună dimineața, domnilor! Sînt doctorul Van Mennen. 


— Bună dimineața! răspund în cor, în poziție de drepți. 

— Luaţi loc, băieți! Detest disciplina militară. V-aş ruga 
pentru cinci minute să vă comportați cît mai omeneşte cu 
putință. Dacă reuşiți, vă mulțumesc anticipat! 

Izbucnesc hohote de ris, în vreme ce unii bat din palme. 

— Îmi permiteţi, domnule doctor? mi se adresează un tip 
blond, cam în vîrstă, cu chip brăzdat de riduri, a cărui piele 
tăbăcită a căpătat culoarea bronzului vechi. 

— Dă- drumul! 

— Mă numesc Kid Stephenson. Înaintează cîțiva paşi spre 
mine. Comand grupa care va interveni la Tsunami. Am primit 
instrucțiuni precise. Sper că le cunoaşteţi. Am în subordine şi 
patru elicopetere care vor pulveriza deasupra stadionului 
lichide speciale ce conţin substanţe toxice cu un coeficient de 
volatilizare foarte redus. Ne puteţi preciza zonele interzise din 
incinta complexului sportiv? 

— Kid, îmi pare rău. Nu sînt în măsură să vă ofer această 
informație. Toshiba şi Martin Doga vă vor pune la dispoziție 
oameni de specialitate care vă vor ajuta să vă orientați. Poftim 
autorizația! Vă doresc succes! 

Îi întind hiîrtia, îi string mîna, le strig băieţilor „noroc” şi 
şterg putina în cîteva secunde. 

Coletele sînt în maşină pe bancheta din spate. Întorc, dau 
buzna pe alee şi accelerez la maximum. Am senzația că sînt 
urmărit de ființe nevăzute. Obsesia asta apărută ca din senin 
mă indispune profund. 

La inspectoratul şcolar donația anonimă provoacă senzație. 
Sub avalanşa de întrebări indiscrete zimbesc inocent, bat în 
retragere şi-mi caut salvarea numai în braţele bătrinei Suzy 
unde răsuflu adînc, epuizat nervos. Nu sînt obişnuit cu astfel 
de îndeletniciri, deşi îmi spun, scuzindu-mă față de mine 
însumi - că viața ne oferă suficiente posibilități pentru a ne 
dărui serviciile chiar şi acolo unde competența profesională nu 
mai face doi bani. 

În timp ce intru pe bulevard în drum spre clinică, împotriva 


voinței mele, Irmy îmi subjugă tot mai insistent gîndurile, cu 
toate că fac tot ce-i posibil pentru a nu mă lăsa prins în 
capcană. 

„Eşti ambiguă, draga mea, ambiguă!” susură grosolan nu 
ştiu ce gînd idiot, dar pe care-l consider în aceeaşi clipă la fel 
de stupid ca şi persoana mea. Irmy nu-mi răspunde, 
ascunzindu-se în tainica şi nepătrunsa ei lume. „Cît despre 
Joop, năvăleşte alt gînd, vă induce în eroare pe amindoi! 
Jocurile au fost făcute... făcute... făcute...!” 

Transpir abundent. Intensa circulație de pe bulevard îmi 
acaparează toată atenţia. Roşu... Frinez. Verde... 

Pornesc pe banda din mijloc, accelerind în limitele vitezei 
legale. Privesc în oglinda retrovizoare de deasupra mea. Din 
spate vin în goană două maşini portocalii, două limuzine 
solide Verlang 2.800. Una m-a şi depăşit. A doua a rămas 
undeva în urmă. Pe banda dinspre caldarim zăresc o altă 
limuzină, neagră, cu forme aerodinamice. Merge paralel cu 
mine, în acelaşi ritm. Profilul şoferului, ce poartă o şapcă trasă 
pe ochi, mi se pare cunoscut. Cliff. Lîngă el e o domnişoară 
brunetă, cu bluză albă, fără mîneci. 

Frînez. În față mi-a apărut curba bulevardului. Limuzina 
portocalie din spate țişneşte brusc înainte, încercînd să mă 
depăşească. După ea se repede însă un automobil verde, 
prelung, puternic, buldozer, nu altceva! La volan, un tip în 
cămaşă sport îşi tamponează de zor fruntea cu o batistă 
neagră. „Marc Palladio!” îmi spun, uimindu-mă cît de sigur 
conduce cu o singură mină. „Cam mulți poliţişti sînt astăzi pe 
bulevard”, remarcă gîndul fugar. În aceeaşi secundă îmi dau 
seama că automobilul portocaliu a frinat insesizabil, 
apropiindu-se periculos de bordul din dreapta. Cu o mişcare 
reflexă întorc uşor volanul spre stînga şi trec pe linia albă, 
neîntreruptă, ce marchează cele două sensuri ale 
bulevardului. „Eşti timpit>” strig la tipul din maşina 
portocalie, individ cam la 40 de ani, a cărui fizionomie comună 
şi cămaşă viu colorată mă calcă pe nervi. Acesta e surd şi orb. 


Continuă să mă împingă încet şi sigur pe cealaltă bandă a 
şoselei. În plină curbă, din sens invers, îmi apare din față un 
turism albastru ce vine direct spre mine. Calculez rapid, apăs 
pe accelerator pînă la fund şi blinda mea Suzy zvicneşte pe 
bulevard ca o nălucă, trecînd în diagonală la cîțiva centimetri 
de caroseria solidă a turismului albastru. În clipa aceea mai 
reuşesc să văd o umbră neagră care în plină viteză intră în 
limuzina sinilie. Scrişnete de frîne, zgomote stridente şi 
tipetele pietonilor de pe trotuare. Frinez cât pot, fiind gata-gata 
să mă fac praf în maşina albă din fața mea, stopată caraghios, 
cu botul turtit în portierele unui microbuz din alimentația 
publică. 

Respir adînc, pentru a-mi domoli şocul emotiv. Şiroaie de 
apă înai curg de-a lungul obrajilor. Miinile se preling singure 
de pe volan. „Mulţumesc, Suzy!” îngîn şi simt cum cămaşa 
udă, rece, mi s-a lipit de piele. 

Deschid portiera cu mîna care-mi tremură, cobor şi mă uit 
în jurul meu cam năuc. Ciudat. E o linişte incredibilă. În 
prima clipă îmi atrage atenţia limuzina portocalie, aceea care 
mă împinsese pe partea stingă a bulevardului. Zace 
răsturnată, cu pneurile în sus, pe jumătate distrusă. Din 
maşina verde, ce pare neatinsă, coboară liniştit Marc Palladio, 
împreună cu doi indivizi necunoscuți. Batista neagră îi atirnă 
din buzunarul de la piept. Zeci de oameni se îmbulzesc în jurul 
lor. Siluetele unor poliţişti în uniforme albe se pierd în haotica 
îngrămădeală de trupuri omeneşti şi maşini oprite în poziţii de 
necrezut. Maşina albastră pe care o evitasem în ultima 
secundă - proiectată în stilpul de beton armat din marginea 
bulevardului — nu e altceva decit un morman de fiare strivite. 
Automobilul negru are parbrizul sfărimat. Cliff şi colega lui — 
pentru că acum nu mai am îndoieli, îi văd cum se învirtesc pe 
lîngă limuzina strivită - fac fotografii, încercînd, în acelaşi 
timp, să împrăştie lumea curioasă. În sfirşit, urletele sirenelor 
sfişie atmosfera. Ambulanţele „Salvării”! 

Un grup de copii curioşi m-au înconjurat din toate părțile. 


Stau şi se uită tăcuți la mine. Apoi cîțiva bărbaţi respectabili şi 
nişte femei tinere, drăguțe, în costume colorate. Toţi mă 
măsoară din cap pină în picioare cu acea curiozitate agresivă 
ce nu prevesteşte nimic bun. 

— Domnule, păreți om serios! mi se adresează o blondă 
vaporoasă, cu obrajii încinşi. Din cauza dumneavoastră au 
murit doi oameni. V-aţi asigurat de o pensie la stat pe cel puțin 
zece ani! 

— Domnişoară, asta va hotărî justiția! răspund cam 
nesigur, din cauza babiloniei din cap. Nu ştiu dacă sînt, 
vinovat. 

— Poftim! intervine un tip cu mustață. Alt inconştient care 
atentează la viața noastră! Cum nu eşti vinovat, zevzecule? 

— Domnul Van Mennen? Aud în spatele meu o voce 
bărbătească, severă, cu accente cunoscute. 

— Mă întorc. Joop K. G., cuo mutră gravă, turnată parcă în 
bronz, îmi scrutează cu atenţie reacţiile. În urma lui cîțiva 
poliţişti tineri au început sa facă ordine, împrăştiind curioşii. 

— Dacă nu mă înşel va trebui să dau anumite declarații, 
spun, ceva mai liniştit. 

— Sînteți aşteptat la clinică. Urgent! 

—Sau să vă însoțesc, îmi văd de ale mele. În orice caz, 
cineva a vrut să mă omoare! Nu am îndoieli. 

— Vă rugăm să vă vedeţi de treabă! adaugă el, puţin nervos, 
ca şi cum s-ar adresa unui străin. Vă vom comunica la clinică 
rezultatele cercetărilor noastre. 

— Vă mulțumesc! Intru în joc, deşi mă întreb ce i-a venit. 
Amenda o voi plăti... 

— Şterge-o! miriie printre dinți. L-am trimis pe Aby la... Cliff 
îl va urma după zece minute. Apoi tare: la ora 20 vă prezentaţi 
la sediul central pentru declarații. 

— Vă salut! 

Mă înclin ceremonios şi urc la volan. 

— Allo, Berg! Se adresează unui subofițer în uniformă. 
Domnul Van Mennen e liber. 


— Am înțeles, domnule comandant! E liber... 
Demarez lent, uitindu-mă o vreme după silueta lui Joop 
care se pierde printre maşini. 

Încă sub teroarea şocului emotiv strîng mîinile pe volan. Am 
palmele reci, umede. Teama s-a prăbuşit undeva în 
subconştient. O conduc pe Suzy cu băgare de seamă printre 
maşini, poliţişti, gură cască. Sînt nerăbdător să evadez din 
îngrămădeala aceasta haotică de oameni şi turisme, cu 
senzația oribilă a vinovăţiei ce năvăleşte în mine ca un torent. 
Din clipă în clipă alunec într-o profundă criză depresivă. 
Tragica întîmplare mi se desfăşoară în minte la dimensiuni 
apocaliptice. 

„Ai ucis doi oameni!” vine să mă chinuie nu ştiu ce gind 
revoltat. „Individul din maşina portocalie e asasinul! Mă apără 
altul, căruia îi mulțumesc... Apoi în cap mi se produce un 
talmeş-balmeş îngrozitor. Nu se mai poate înţelege nimic. Doar 
emoția o simt cum palpită aritmic între buzele-mi uscate şi 
strînse. „Am fost în pericol” îmi spun, uimit fără doar si poate 
de această tardivă descoperire. Observația mi se pare 
judicioasă, plină de bun simţ. Dacă stau să analizez faptele în 
profunzime, pot chiar să adaug că am scăpat ca prin urechile 
acului, ceea ce nu e puțin lucru. La urma urmelor, cursul vieţii 
mele viitoare se află în mîinile lui Joop K. G. El şi oamenii lui 
îmi vor hotări destinul. Sint sau nu vinovat? ... Frinez brusc. 
Am trecut prin fața clinicii fără să-i acord nici cea mai 
neînsemnată atenţie. Întorc pe sens interzis. O limuzină 
neagră mă urmează pe acelaşi traseu. „Poliția nu-şi scapă 
prada din miîini!” remarc malitios. 

Clinica străluceşte în soare. Satisfacția revederii îmi inundă 
sufletul. Pătrund în clădire ca într-o oază a speranței, simțind 
cum mă relaxez pe neaşteptate, cum toate spaimele curg în 
urma paşilor mei. Intru în birou calm. Foarte calm, alarmant 


de sigur pe mine însumi. Doamna Turner rigidă, lividă, stană 
de piatră în giulgiu alb, mă străpunge cu priviri tăioase, reci ca 
lama floretei din mîna unui spadasin. 

—Bună dimineața, doamnă! scandez, precaut. 

—Ce se întîmplă cu dumneavoastră, domnule Van Mennen? 

Întrebare derutantă la care e mai înţelept să nu răspund. 

—Ce programări urgente am în dimineaţa asta? 

Mărul lui Adam se plimbă pe gîtul doamnei Turner în sus şi 
în jos în ritm alarmant. 

— Salonul doi şi unsprezece, îşi revine, în timp ce singele îi 
năvăleşte în obraji. Nouă cazuri de gripă. Va trebui să semnaţi 
certificatele pentru... Sinteți palid, surmenat şi arătați ca un 
om bolnav. Vă rog să vă luați temperatura. Gripa face ravagii. 

— Vă mulțumesc, doamnă Turner! Mă voi conforma. 

Intru senin în „micul meu purgatoriu” în timp ce doamna 
Turner strănută năpraznic. 

Trec  dezinvolt, exuberant, prin saloanele clinicii, 
împrăştiind generos printre bolnavi, medici sau asistenți 
numai zimbete, recomandări, observaţii judicioase şi mă 
încumet chiar să resping cu strălucitoare argumente cîte un 
diagnostic ce fusese pină mai ieri acceptat de toată lumea. 
N-am cum să mă împotrivesc acestui flux euforic ce-mi 
domină universul spiritual, întregul mod de gîndire şi de 
comportament. Sînt lucid, foarte lucid de ceea ce se petrece cu 
mine. Splendida vervă, afurisita asta de vervă prin care mă 
bălăcesc ameţit, provoacă subalternilor o explicabilă jenă, 
obişnuiţi fiind în relaţiile cotidiene cu atitudinea mea 
ponderată iar acum îi simt ce eforturi fac pentru a participa la 
acest dialog profesional, furişați în detestabila rutină, 
abordînd  zimbete de  circumstanţă, orice sugestie 
părindu-li-se genială, atenți să nu-mi tulbure fericita stare 
prin care înot. Sînt însă oameni minunati, colegi de nădejde şi 
de aceea - prefăcindu-mă că nu observ nimic din ce li se 
întîmplă - continui să discut gălăgios cu bolnavii, toți tineri 
sportivi, superbe, exemplare umane, scrupulozitatea şi 


bogăţia ideilor dîindu-mi satisfacţii nebănuite. N-am timp să 
meditez nici măcar o clipă asupra bizarei mele crize euforice, 
deşi vag, foarte vag, mai resimt încă influenţa şocului emotiv 
declanşat de tragica busculadă de pe bulevard. Spaima, oribila 
spaimă s-a ghemuit în subconştient, şi-mi închipui cum exală 
un abur cenuşiu, nociv, prin care se pierd gînduri confuze. 

Cînd, în cele din urmă, intru în rezerva lui Aas Toneborg — 
multiplu campion olimpic - lingă mine nu se mai află decît 
asistenta stagiară Mabel, o fetişcană zveltă ca o trestie, cu nas 
cîrn, ochi limpezi şi buze senzuale, răsfrinte provocător peste 
dinții puternici, albi, minunațţi. Are mania să umble în costum 
de baie pe sub halat, şi sînii tari, proeminenți, i se văd prin 
decolteul larg. Aas doarme profund, cu fața în sus. Bluza 
pijamalei i s-a desfăcut la piept. I se văd pectoralii dăltuiți în 
piatră şi smocurile de păr blond, cîrlionţat. Un zîmbet senin îi 
pluteşte în colțul buzelor frumos arcuite. Mabel împrăştie o 
boare de parfum ametitor, subtil. 

— A ieşit din criză? spun în şoaptă. 

— Nu. Starea depresivă i s-a accentuat. Break-down 8. 
Manifestări tipice. 

Mabel e primejdios de aproape de mine. Îi simt căldura 
trupului. Fac o mişcare bruscă pentru a mă îndepărta. 

— Câte concursuri a pierdut în ultimul an? 

— Opt. Fenomenul de plafonare la care s-a adăugat o 
scădere substanțială a capacității nervoase, susură fata cu 
moliciuni în glas, apropiindu-se iar. Cauza depresiunii 
nervoase... 

Nu-i mai aud cuvintele. Privesc nemişcat la chipul lui Aas, 
simetric, bărbătesc şi deodată gindul îmi fuge la Aby Ta-o-tou, 
la Yvette, la George Hay. Teama, oribila teamă explodează 
dureros în mine, o simt cum urcă lacomă, cum se strecoară 
vicleană printre gînduri, cum îmi alungă liniştea şi buna 

dispoziție, cum îmi a, absoarbe sîngele din obraji. Reacţia 
organică îmi dă senzația unei prăbuşiri în gol. Probabil sînt 
livid. Cu o mînă îmi scot ochelarii de pe nas, cu cealaltă batista 
şi-mi şterg broboanele reci de sudoare apărute pe frunte. Mîna 
îmi tremură. 

— Continuati acelaşi tratament, reuşesc să articulez greoi, 
cu voce schimbată. 

Domnişoara Mabel e în fața mea. Respiră iute, uitindu-se 
surprinsă la chipul meu descompus. Buza inferioară îi luceşte 
umedă, strident de roşie, răsfrintă, dezvelindu-i dinții albi, 
minunațţi, sclipitori. 

— Ce se întîmplă cu dumneavoastră, domnule doctor? 

— La dracu”! Ce să se întimple? 

Îi întorc spatele şi ies precipitat din încăpere, trintind 
zgomotos uşa. 

Ajung epuizat în birou. Cad în fotoliu într-o stare de 
hiperemotivitate aparent nejustificată, aşteptind să se 
întîmple ceva, privind neclintit la uşa închisă, părindu-mi-se 
că aud paşi, zgomote, dar nu se întîmplă nimic, e linişte, 
linişte ireală, de parcă plutesc în vid, singur, nespus de singur, 
încît teama, oribila teamă s-a răsucit monstruos în mine, 
paralizindu-mi voința, puterea de gindire. 

Pe birou zac hîrțoage peste hîrțoage. Întind mîna - gest 
mecanic - deschid un dosar pe care-l răsfoiesc în pripă, scot 
stiloul şi încep să semnez actele, fără să înțeleg prea bine 
despre ce e vorba. Îmi revin din amorţeală tîrziu, cu senzaţia 
că am gura amară iar în loc de cap o bucată de lemn. 
Semnarea documentelor îmi răpeşte timp şi-mi spun, în cele 
din urmă, că birocraţia asta e un blestem de care specia 
umană nu va scăpa de-a pururi. 

Videofonul zbîrniie îndelung. Zimbitoare şi calmă, Irmy îmi 
aduce la cunoştinţă că cei doi băieți, Aby şi Cliff au ajuns 
acolo, fiind supuşi unor teste minuțioase ale căror rezultate mi 
le va comunica personal. Nu-mi pomeneşte nimic despre 
aventura de pe bulevard, deşi Cliff ar fi putut să trăncănească 


în voie, consideră necesar să accentueze cît de minunat se 
simte Yvette, caută să mă convingă că domnul Joop K. G. este 
un interlocutor fascinant, nu suflă un cuvint despre epidemia 
de gripă dar insistă să ştie dacă cele 50.000 de pastile au ajuns 
unde trebuie şi, în glumă, mă roagă să mai trec şi pe acasă, 
măcar pentru a participa la viața de familie prin prezența mea 
la masa de seară. Îi mulțumesc, îi dau explicaţii, o asigur că 
n-o voi neglija pe Elsa nici pe Konrad, apelez la termenii cei 
mai politicoşi cu putinţă însă starea de spirit mă trădează ca 
întotdeauna, n-am cum s-o păcălesc pe Irmy. O cută i s-a 
adincit pe frunte, clipeşte repede, mascindu-şi tristețea din 
priviri, în timp ce un suris, abia schițat, îi apare în colțul 
buzelor palide. 

— Hallo, Van! Ce-i cu tine? Pun pariu că de atitea emoţii ai 
nasul rece... 

— „Am găsit dimineața, pe birou, mîinile tale de fată”! 

Ne privim în tăcere, nespus de trişti, pînă cînd imaginea ei 
se stinge. Tresar. Doamna Turner, monumentală, gravă, 
domină cu autoritate biroul. Mă simt ca un gîndac prins sub 
călcii. 

— Domnul Joop K. G. vă transmite... 

— Ştiu, n-am uitat, o întrerup, condescendent. Ora 20. 
Altceva. 

— Doamna Elsa... 

— Elsa?! 

— Nu vă speriați. A admis să participe ca voluntară în 
batalionul de fete bătrine din cartier. 

— Asta ce mai e? fac nedumerit. 

— Bătălia împotriva epidemiei. Spitalele sînt arhipline. O 
curajoasă inițiativă a femeilor... Găsiți mîncarea în bucătărie. 
Mazăre cu pui, clătite cu dulceaţă de piersici şi cafea rece. 
Konrad a fost închis în dormitor cu perdele sterile la ferestre. 
La ora 22 doamna Elsa se va întoarce acasă pentru a urmări 
temperatura copilului. Ar fi de dorit să evitaţi contactele cu 
persoane dubioase care n-au obligații față de familie şi copii. 


Doamna Turner se întrerupe, tuşeşte uşor, strănută, îşi scoate 
batista şi se şterge cu discreție la nas. 

— Vă mulțumesc, doamnă! 

— Cred că am febră, remarcă secretara cu demnitate. 

— Vă rog să puneţi un anunț la poartă. „Intrarea viruşilor 
este strict interzisă!” 

Trec posomorit prin fața ei, înclinindu-mă curtenitor. 
Doamna Turner îmi aruncă o privire ucigaşă, capabilă să 
doboare şi un elefant. 

Acasă e totul în ordine. Parchez maşina în garaj, îi ajut lui 
Konrad să evadeze din carantina la domiciliu, oferindu-i un 
minunat prilej să se joace prin grădină. Epidemia de gripă nu 
mă îngrijorează cîtuşi de puţin, fiind un adept convins al 
selecției naturale. În bucătărie descopăr că pofta de mîncare 
nu mi-am pierdut-o, clătitele sînt delicioase iar în final sînt 
gata să mă împac cu toată lumea, inclusiv cu mine însumi. 

Viaţa îmi infirmă însă aceste iluzii. Nu apuc să sorb în tihnă 
nici măcar prima gură de cafea şi Konrad năvăleşte încîntat în 
bucătărie pentru a-mi explica zelos că a trecut clasa cu 
mențiune şi au intrat în vacanţă cu vreo zece zile mai devreme. 

— Ce noroc pe capul nostru! adaugă fericit. Epidemia de 
gripă e în favoarea copiilor. 

Zimbesc indulgent, dau ceaşca peste cap, îl sărut pe 
amindoi obrajii, felicitindu-l în termeni exagerați pentru 
succesul obținut la şcoală şi caut să mă retrag strategic. Un 
pui de somn nu mi-ar strica înainte de întilnirca cu Joop. Cît 
despre celealte... Dar Konrad turuie exuberant, nestăvilit, 
fermecător, lucid că acum e momentul să-mi exploateze la 
maximum sentimentele, să-mi smulgă promisiuni, 
amintindu-mi inocent despre calitățile telescopului Uranus 
imbatabil în astrofizică - despre fenomenala bicicletă Dural 
sau despre ruta unei călătorii pe ocean. 

Cad în pat, ochii mi se închid, spun da, accept orice, promit 
generos o lansare în spațiu, o excursie subacvatică şi o 
vinătoare de urşi polari... Aţipesc. Aud frînturi de cuvinte... 


strada noastră... maşină... indivizi caraghioşi... aparate... 
mustață, batistă neagră! Batista neagră filfiie ca un liliac 
monstruos prin conştiinţa mea, dispare în neant şi în locul ei 
îşi face apariția chipul transpirat al lui Marc Palladio! Marc 
Palladio! Numai el umblă cu batiste negre! 

Deschid un ochi, pe celălalt, scrutez mohorit obrajii 
înfierbintaţi ai copilului.. 

— Ce e cu maşina? Întreb, cît mai indiferent. 

— Nu ţi-am spus? În timp ce mîncai s-a oprit pe strada 
noastră. Au coborit trei indivizi în salopete albastre, au scos 
nişte cutii şi au început să monteze aparatul. Cred că fac o... 
cum îi spune? ... o cartare. Unu” solid îşi şterge mereu fața cu 
o batistă neagră, înjură cît îl ține gura şi se trage furios de 
mustață. 

— De mustață?! ... Cum de mustață? Poartă aşa ceva? 

Stau în picioare, contrariat. Somnul mi-a pierit ca prin 
minune. „La naiba! Îmi spun, cuprins de nelinişte. Joop a 
întrecut orice măsură. Ce caută Marc Palladio aici? Am fost 
pus sub urmărire? Sînt în pericol?” ... Îl mîngii pe Konrad pe 
creştet, atent la ce se întîmplă pe stradă. Nu se aude nimic. 

— Tată, ai o mutră comică! explodează Konrad, grav. 

les în grădină, cercetez precaut strada paşnică. Zăresc duba 
albă cu însemnele serviciului de telecomunicații. Cei trei 
indivizi îşi văd liniştit de treabă chiar în fața gardului nostru, 
montind pe nişte suporţi telescopici o maşinărie bizară. Marc 
Palladio se întoarce, se uită la mine ca prin sticlă, în timp ce în 
mînă îi flutură celebra batistă cu care-şi tamponează febril 
ceafa şi... 

— Domnule, nu facem zgomot. Vă puteţi duce să vă odihniți. 
Defecțiune la un cablu subteran, dracu’ să-l ia! Pe căldura 
asta... 

Tirziu îmi dau seama că, în fond, cu mine a vorbit. Mustaţa 
stufoasă îl face caraghios. Salopeta albastră atirna pe el, şuie. 

— Nu vă impacientațţi, îi răspund binevoitor. N-am obiceiul 
să dorm după-amiază. 


Intru în casă, îl rog pe Konrad să mă trezească la ora şapte, 
iau o pastilă de For-fax — somnifer nevinovat — şi mă arunc în 
pat fără să-mi scot papucii. Alunec în gol, în linişte. 

Taciturn, în cămaşă albă cu miîneci lungi, cu manşete 
impecabile şi butoni aurii Joop străbate cu paşi repezi aleea 
pietruită din spatele sediului central al poliției fără să se mai 
convingă dacă îl urmez sau nu. Dispare printre copaci, tufe şi 
flori. M-am obişnuit cu acest tratament brutal căruia nu-i mai 
acord nicio importanţă. Îl ajung din urmă. Ne oprim în faţa 
unui zid din piatră cenuşie, Joop deschide portița metalică, 
trece dincolo, aprinzîndu-şi din mers o țigară. Parcul îmi este 
necunoscut. Umbrele serii s-au strîns pe sub copacii scunzi, în 
aer plutesc miresme nelămurite iar din cînd în cînd fluturi 
colorați ne dau tircoale. 

Joop se opreşte subit, aruncă ţigara, se uită lung la mine. 
Barba ţepoasă, ochii adinciți în orbite i-au schimbat 
fizionomia, l-au îmbătrinit cu mulți ani. Tensiunea lăuntrică 
pare să fi atins cota maximă. 

— Farsa înhumării lui George Hay s-a soldat cu un eşec 
total, bombăne. Nici o reacție, nici un fir care să ne ducă 
undeva. Pesemne indivizii cunosc arta jocului unde nu se 
admit gafe. Cit despre Yvette şi dragostea ei... Băieţii au 
scotocit peste tot. Bătrinul este inexistent, Lucky la fel. 
Jurnalul fetei nu pare să fie altceva decit o jalnică ficțiune 
romantică. 

— Îmi confirmi ipoteza iniţială, răspund foarte calm. 
Resping însă ideea sugestiei străine, impusă, la care nici nu 
vreau să mă gîndesc. 

— Cam rafinată autosugestia asta, nu crezi? miriie, 
înfundîndu-şi pumnii în buzunare, cu ochii în pămînt. 

— E dificil să-ţi argumentez. În cîteva zile doamna Stein va fi 
în măsură să ne lămurească asupra cazului. la spune-mi. Ai 


avut neplăceri din cauza busculadei de pe bulevard? Presa nu 
mi-a pomenit numele? Nu s-a interesat nimeni de mine? ... 
Nici acum nu mi-e prea limpede cum s-au petrecut lucrurile. 
Cum s-au ivit băieţii tăi acolo? ... Nu te uita chioriş. Cliff, Marc 
Palladio şi ceilalți. De altfel am rămas cu impresia că ei s-au 
ciocnit cu... Ah, să nu uit! Cum a ajuns Marc Palladio pe 
strada mea deghizat în muncitor? În fruntea unei patrule de 
poliţişti travestiți... M-ai pus sub urmărire? 

— Stai, nu le amesteca! Vinovatul de pe bulevard s-a dus 
într-o lume mai bună. Nu-ţi face probleme. Eşti scos din 
afacere. Nu avem probe evidente că s-a comis un atentat la 
viața ta... Şi chiar crezi că au urmărit să te scoată din 
circulație? 

— Ţi-am mai spus-o. Sînt ferm convins. 

— Nu te gîndi prea mult la treaba asta. 

Ridică uşor din umeri, perfect indiferent. 

— Atunci e grav, e foarte grav, şoptesc, avind mari îndoieli în 
perfecta lui indiferenţă, deşi — curios lucru! — tragicele urmări 
ale accidentului nu mă afectează peste măsură. 

— Din punct de vedere penal, se va deschide o anchetă, 
continuă el, cu chip de sfinx. Vei da o declarație. Amenda 
ţi-am achitat-o eu. Ai ceva împotrivă? 

— Cît? Nu vreau să-ți rămîn dator, îl înfrunt, posac. 

— Nu e timp să ne facem socotelile. O să vină şi rîndul tău 
să plăteşti. Cliff a trecut pe la doamna Renate Stein? 

— Împreună cu Aby. Miine dimineaţa mă voi înființa acolo. 
Te voi ţine la curent. 

— Perfect, Acasă e totul în regulă? 

— Acasă? Ce ţi-a venit? tresar, gituit de emoție. 

— Am hotărît să-ți asigurăm spatele. Tirziu mi-am dat 
seama cît valorezi. 

— Adică? 

— Paza bună trece primejdia rea! 

Simt că mă înăbuş. Reacţia este spontană, n-am cum s-o 
justific. O greutate uriaşă îmi apasă umerii. 


— Nu am duşmani. Marc Palladio şi oamenii lui n-au decât 
sa-i păzească pe alții. Sint destui indivizi periculoşi în oraş. 

— Van, nu cunoşti regulile jocului. Lasă-ne pe noi să 
acționăm. Nu intra în panică. Te afli sub paza poliției 
împreună cu întreaga familie. Fă-te că nu bagi de seamă. 

— Cum... şi Elsa? 

—Şi Elsa. Dacă nu cîştigăm partida, cel puţin s-o pierdem 
onorabil... Hm! ... Ce mă fac cu tine? N-am încotro. Trebuie să 
te pocnesc mereu ca să te poți obişnui cu jocul... Cu puţin 
timp înainte am fost informat că Marc Palladio a transmis 
domnului Toshiba intenţiile noastre de a afla ce s-a petrecut 
cu George Hay, Aby, Alvin Brüg, Yvette, Cliff şi ceilalți... 
Patronului nu-i plac indivizii care-şi bagă nasul unde nu le 
fierbe oala! La ce oră se întoarce Elsa acasă? 

— Cam în jurul orei 20. 

—În regulă! 

— Bătrine, spun cu glas stins, nu ştiu ce puneţi la cale, nici 
ce rol mi-aţi rezervat în povestea asta tristă. Un lucru să-ţi fie 
limpede: ai grijă de Elsa şi de Konrad. Promite-mi! 

— Îţi promit. 

Joop porneşte grăbit pe alee, adus din spate, abia reuşind 
să-şi domine oboseala din trup. 

— Nu-ţi aminteşti cînd s-a declanşat ultima dată o epidemie 
de gripă în plină vară? mă întreabă, cu glas neutru. 

— De ce nu te adresezi centrului de statistică? Aia ştiu şi de 
cite ori a făcut Einstein pipi cînd era copil. 

Joop preferă să nu-mi răspundă. 

Aleea se furişează printre copacii bătrini. Printre ierburi ce 
zac în întuneric. Pe neaşteptate, în fața noastră apare o clădire 
lungă, posacă, îngropată parcă în pămînt. Mă întreb prin ce 
miracol pădurea n-a acoperit-o încă. Pe acoperişul orizontal se 
văd tufe de gazon verde. Singurul felinar aprins din zonă 
împrăştie puţină lumină lăptoasă. Clădirea nu are ferestre. 
Coborim cîteva trepte. Panoul metalic alunecă fără zgomot. Pe 
coridorul îngust lumina se târiie pe pereţi. În celălalt capăt al 


coridorului încă un panou metalic glisează tăcut într-o parte. 
Intrăm în biroul modest, învăluiți în aceeaşi lumină difuză. Un 
batrin impozant, chel, în uniformă, se ridică respectuos din 
fotoliul larg aflat în spatele mesei de lucru. 

— Vă salut, domnule comandant! 

— Bună, Benjamin! Kid e la post? 

— Vă aşteaptă în sala de proiecție. 

Joop se simte ca la el acasă, trece mahmur prin fața 
subalternului încremenit şi aşteaptă să alunece alt panou 
metalic. Acesta îşi face datoria. Străbatem repede coridorul 
îngust. 

— Nimeni nu pătrunde aici fără dosar, bombăne Joop. În 
sfirşit, ultimul panou! 

Sala în care am pătruns e drapată în umbre şi lumini 
policrome de forme geometrice precise. Lipsa ferestrelor îmi 
provoacă o senzaţie de ostilitate, ca şi cum în acel spațiu 
închis nici gîndul n-ar îndrăzni să se exprime. În ciudata 
penumbră multicoloră văd cîteva fotolii joase, comode. În 
spatele lor un minuscul pupitru de comandă lîngă care se 
profilează silueta zveltă a unui bărbat. Nelipsitul podium, ca şi 
nelipsita masă de şedinţe sînt vizibile în fața fotoliilor. 
Deasupra podium-ului, cît tot peretele, îmi atrage atenţia 
ecranul luminos pe care este proiectată în culori o minuțioasă 
schemă. Capodopera tehnică, în relief, îmi taie respirația. 
Imaginea este atit de fidelă, încît mi se pare că plutesc în 
spațiu şi analizez de sus panorama prea bine cunoscută a 
celui mai prodigios complex sportiv din oraş: Tsunami! N-am 
cum să mă înşel... 

— După cîte îmi amintesc, v-aţi mai întîlnit, îl aud pe Joop 
luîndu-şi în primire rolul de gazdă. Kid Stephenson, Van 
Mennen, face recomandările, mişcindu-şi brațul prin aer. 

Kid înaintează, îi string mina în tăcere, măsurindu-l cu 
atenţie. Fără costum, în cămaşă albă, cu miîneci lungi, Kid 
nu-mi spune mare lucru, deşi fac eforturi să pricep ce caută 
aici după acțiunea antiepidemică de la Tsunami. 


— Kid şi băieţii lui au reuşit astăzi o performanţă 
remarcabilă, vorbeşte Joop, citindu-mi parcă gîndurile. Prin 
procedee speciale au investigat anumite obiective din 
complexul sportiv Tsunami. După cum vei vedea, dragă Van, 
ne-au interesat, în special, zonele interzise din incinta 
complexului. Dacă va fi necesar, vom cere scuze domnului 
Toshiba pentru această grosolană încălcare de principii şi legi, 
însă, pînă una-alta, vom rămîne recunoscători epidemiei de 
gripă, miliardelor de viruşi gripali, oneşti colaboratori în şi mai 
onesta noastră escapadă. Fără viruşii gripali, posibilitatea 
unor investigaţii la baza Tsunami ar fi rămas de domeniul 
fanteziei. Ceea ce te rugăm, dragă Van, e să colaborezi în seara 
asta cu domnul Kid, personalitate ştiinţifică redutabilă, dotat 
cu fantezie, curaj şi etică cetățenească. Altfel n-ar fi acceptat 
să ne ofere ajutorul. Veţi analiza împreună obiectiv cu obiectiv 
din suita proiecţiilor. În cazul cînd vor apare şi alte aspecte 
tulburi, aş dori să le clarifici, bazîndu-ne pe enciclopedica ta 
memorie. Sîntem de asemenea convinşi că vei participa în mod 
pozitiv la elucidarea - fie şi parțială - a numeroaselor lacune 
apărute în urma materialului studiat de Kid şi ceilalți 
colaboratori din echipă. Vă atrag atenţia că dialogul vostru va 
fi imprimat cuvint cu cuvint, pentru a fi inclus ca probă 
concludentă printre documentele acestei mizerabile afaceri. 

Joop îşi aprinde ţigara. Kid mă priveşte curios, ca pe o piesă 
prețioasă de muzeu. Evident, sint clipe cînd deruta cea mai 
deplină se transformă în element paralizant pentru dinamica 
profundă a conştiinţei. Fac lăudabilul efort pentru a depăşi 
această stare confuză. Sub raport afectiv sînt gata să accept 
propunerea lui Joop dar, din punct de vedere moral, resping 
hotărît brutala intervenţie efectuată împotriva... Împotriva 
cui? ... Toshiba? Martin Doga? De ce nu şi Irmgard Renate 
Stein? Tendinţele contrarii îmi anulează decizia. Ezit. În fond, 
pe cine va trebui să înfrunt? Să cred fără a fi convins în 
„sporovăiala” lui Joop? Să-mi trădez principiile de viață, 
liniştea familiei, siguranța activităţii profesionale pentru a 


participa la un proces de demascare? Pentru a demasca ce? ... 
Prin amintiri trec umbre halucinante: George Hay, Yvette, Aby 
Ta-o-tou, Amoeba albastră... Aş vrea să mă smulg dintre ele, 
dar nu mai am voinţa necesară. „Ceea ce era mai slab în mine 
a învins”! remarc, nu fără amărăciune. 

— De acord, Joop! şoptesc epuizat. 

Joop se întoarce, îmi pune mîna pe braţ, îmi caută ochii. 

Țigara îi fumegă în colţul gurii. În lentilele groase ale 
ochelarilor apar lumini policrome ce explodează în mici 
curcubee. 

— Mulţumesc, Van! Rosteşte simplu, atît de simplu încât 
nici nu bag de seamă cum îi tremură vocea, cum pleoapele i se 
zbat neliniştite peste ochii strălucitori. Domnule Kid, se 
adresează brusc celuilalt, sînt convins că într-o bună zi lumea 
va trăncăni despre noi. Pînă atunci, dați-mi voie să vă string 
mîna. Transmiteți băieților profunda noastră recunoştinţă. 
Avionul va decola la ora unu noaptea. Veţi zbura fără escală 
pînă în Noua Zeelandă. Sper că de acolo vi se va pierde urma 
definitiv. Cecul vă stă la dispoziție la aeroport. Van, îți văd 
mutra miine dimineaţă! 

Joop se întoarce cu o piruetă elegantă şi se topeşte dincolo 
de uşa ce se închide în urma lui. Sînt trist. Senzaţia 
singurătăţii devine chinuitoare. 

— Domnule doctor, iertați-mă, sparge tăcerea Kid, al cărui 
glas exprimă cea mai profundă jenă. Asupra complexului 
Tsunami am deținut informaţii vagi. După cum veţi vedea, în 
urma investigațiilor au apărut numeroase elemente noi, a 
căror interpretare întîmpină dificultăți apreciabile. Vă rog, 
luaţi loc... Pentru început v-aş solicita să-mi prezentaţi o 
imagine cît mai exactă despre ceea ce ştiţi în legătură cu 
universul tehnico-energetic al complexului. Vă cer scuze 
pentru acest „picaj în temă”, dar e foarte important de aflat în 
ce măsură tehnica şi mijloacele energetice avansate din cadrul 
activității complexului pot influența o serie întreagă de 
performanțe sportive. Nu mă refer la amploarea şi diversitatea 


metodelor şi mijloacelor ştiinţifice, experimentale şi aplicative, 
convergente în complexul proces al sportului de performanţă, 
ci la zona precis delimitată a fenomenelor neuro-psihice. Să nu 
mă înţelegeţi greşit. Îmi este imposibil să cred că în acest uriaş 
laborator de performanțe sportive n-a fost aplicată din plin 
psihologia sportivă, după cum, tot aşa, e foarte dificil de 
imaginat că nu dispuneţi de echipamentul necesar psihologiei 
cibernetice, adică de instrumente ce reproduc structurile 
psiho-comportamentale ale omului pe modele cibernetice. 
Pentru exemplificare voi apela chiar la metoda dumneavoastră 
de selecție a viitorilor campioni mondiali. Metoda are la bază 
geno-tipul, ansamblul „informaţiilor ereditare”, adică fondul 
genetic. În urma relaţiilor cu mediul ajungem la fenotip, la 
suita de comportări mai mult sau mai puţin adaptate. Reacţiile 
fenotipice sînt un rezultat al „normei de reacție” a genotipului. 
Analiza minuțioasă a reacțiilor fiecărui sportiv, a 
comportamentului său în disciplina respectivă, se traduce 
prin coeficienţii de posibilități evolutive. Fără ordinatoare 
munca dumneavoastră de selecție ar dura ani îndelungațţi şi ar 
da rezultate modeste. În ansamblul metodei dumneavoastră 
de selecție, reacţiile psihice au un rol preponderent. Să 
subînțelegem astfel că energia psihică, energia morală a 
fiecărui sportiv influenţează direct performanța sportivă? Sau 
la aceste performanțe mai subscriu şi utilaje tehnice 
necunoscute? Pentru că, aşa cum veți înțelege mai tirziu, în 
urma investigațiilor noastre, am descoperit că Tsunami 
dispune şi de o altă formă de energie pe care nu avem cum s-o 
justificăm. Tace brusc. 

Privesc din fotoliu la Kid şi-i admir ținuta degajată, lipsa de 
vanitate, efortul de a se face înțeles.. 

— Siînteţi pilot? îl întreb, pentru a cîştiga măcar cîteva clipe 
de gîndire. 

— În rezervă. Aviaţa militară. Ca specialitate de bază 
cibernetician. M-a interesat, în special, psihologia cibernetică. 

— Colaboratorii dumneavoastră au specialități apropiate? 


— Şi da, şi nu. 

— Expunerea dumneavoastră a fost cam confuză. Vă stau 
însă cu plăcere la dispoziție. Şi, ca să înțelegeți exact starea 
mea de spirit, vă atrag atenţia că diversitatea tehnicii moderne 
a atins forme monstruoase în toate domeniile. Asaltul 
descoperirilor ştiinţifice îmi produce o stare de alarmă 
spirituală, etica ştiinţifică reprezentind - după umila mea 
părere - un univers foarte friabil. De aceea îmi rezerv dreptul 
de a mă considera numai în parte adaptat la exigenţele 
şocante ale civilizației moderne. Această tendință 
comportamentală, poate fi o paşnică formă de alienare ce nu 
contravine supărător uzanțelor noastre sociale. Acest început 
pare fără nici o legătură directă cu ceea ce vă interesează, însă 
numai astfel aş putea justifica lipsa de interes pe care am 
manifestat-o față de uimitoarea evoluție a complexului 
Tsunami, evoluție ce include - sub raport funcțional - 
aplicarea celor mai avansate metode ştiinţifice în scopul 
realizării unor performanțe sportive neînchipuite pînă în 
prezent. Metodele, după cum bine ştiţi, includ consumuri de 
energii specifice — substanțiale şi nonsubstanţiale. 

— Un moment, vă rog, intervine Kid cu glas monoton. Vă 
referiți la energiile specifice ale organismului uman. 

— Psihicul ar reprezenta forma tipică a unor astfel de energii 
nesubstanțiale, deşi psihologia ştiinţifică nu concepe 
fenomene psihice fără acel substrat substanțial. Dacă ne 
gîndim că organismul uman dispune de un potențial energetic 
moral, de energii specifice de acțiune, ca şi de alte energii 
necesare organelor de simț, ajungem la concluzia că toate 
energiile intervin pentru stabilirea oricărei performanțe 
sportive. 

— Consideraţi că aceste consumuri de energii specifice pot fi 
influențate de la distanță? 

Cîteva clipe rămîn blocate. 

— Îmi este imposibil să vă răspund. Nu m-am gîndit încă la 
aşa ceva. În timpul concursului fiecare atlet îşi controlează cu 


artă consumul de energie. N-am cum să accept ideea 
influențării de la distanţă a acestui proces. Am fost convins că 
prin „universul tehnico-energetic” la care v-aţi referit nu 
subînțelegem altceva decit modernizarea tehnică excesivă a 
complexului Tsunami şi apariția unor noi principii ştiinţifice 
care au revoluționat performanțele sportive. Nu cunosc nici o 
altă formă de energie — cel puţin pînă în prezent - care să 
înlocuiască energiile specifice ale organismului uman. 

— Vă mulțumesc. Prodigiosa evoluție a complexului 
Tsunami se datorează numai unor factori ştiinţifici, tehnici 
sau financiari? continuă să mă bombardeze Kid. 

— Nu, ci şi strălucitei competențe manifestate de două 
notorietăți în materie: Yamada Hyo Toshiba şi Martin Doga. 
Nu ştim încă dacă sint biociberneticieni, electronişti, 
psihologi, psihiatri, matematicieni sau oameni de afaceri. Cert 
e că sub influența lor au căzut specialişti din toate colțurile 
lumii, personalități medicale, economice sau politice. Lipsiţi de 
scrupule, geniali organizatori, au reuşit să-şi extindă influența 
asupra întregului oraş, impunînd puncte de vedere proprii, 
subjugînd inteligente şi conştiinţe deopotrivă. Pare hazardat 
ceea ce afirm, domnule Kid, dar înotăm cu toţii ca peştii prinşi 
în plasa nevăzută a acestor titani ce guvernează din culise 
întreaga viață socială, economică şi politică a oraşului. 
Sprijiniți de forțe financiare inatacabile, Toshiba şi Martin 
Doga au realizat din Tsunami o redută a sportului mondial, 
înconjurindu-se de numeroşi specialişti - în marea lor 
majoritate străini. Amîndoi au făcut investigaţii strălucite în 
medicina sportivă, reuşind să se afirme atît pe plan teoretic cât 
şi aplicativ. Evident, în agitata, în efervescenta viață a 
complexului Tsunami au apărut şi destule experienţe obscure. 
Lipsa informaţiilor exacte, controlabile, e dezarmantă. În altă 
ordine de idei, păstrarea secretului profesional e o lege 
implacabilă pentru orice salariat din complex. Nimănui nu-i 
este permis să se intereseze de munca celuilalt decît în limita 
colaborării directe. Cei care s-au abătut de la acest principiu 


au fost înlăturați. Vă atrag astfel atenţia că, oferindu-vă şi cea 
mai banală informaţie, încalc, în fond, angajamentul asumat 
prin contract. Sînt în pericol să suport cele mai severe 
sancțiuni, să fiu exclus chiar şi din corpul medical... 

— Un veritabil proces de conştiinţă, remarcă Kid, pe al cărui 
chip împietrit nu descopăr nici cea mai vagă reacție afectivă. 

— Cel puţin dacă mi s-ar explica unde poate duce istoria 
asta. 

Oftez. Kid continuă să mă fixeze. 

— Rămiîne de văzut în ce măsura vom fi capabili să vă 
convingem, domnule Van Mennen, suride, în sfirşit, reticent. 

Reacţia nervoasă se manifestă în voie. Îmi scot batista, 
tamponîndu-mi fruntea năduşită, trecînd-o apoi pe la nas, pe 
după ceafă, cu senzaţia că fenomenul deshidratării îmi 
amenință viaţa. 

— Mult mai dificil e să mă conving pe mine însumi, 
murmur, adunînd în pumn batista udă. Stinge lumina! 
găsesc, pînă la urmă, o ieşire din impas. 

Kid apasă pe clapeta pupitrului de comandă. Întuneric. 
Ecranul fluorescent degajă o lumină spectrală. Schema se 
decupează cu limpezime, de parcă ar fi sculptată în plăci de 
cristal. 

— În evoluţia complexului au intervenit etape distincte? 
atacă el, dezinvolt. 

— Mda! ... Modernizarea şi diversificarea uriaşei baze 
sportive a cerut timp, nu glumă. Peste 20 de ani. Nu pot 
preciza sursa impresionantelor cheltuieli financiare. Din lipsă 
de informaţii n-am cum să cuprind decit imaginativ varietatea 
detaliilor funcționale apărute în timp. Plutim, ca să mă exprim 
metaforic, între adevăr şi închipuire, pentru că etapele 
evolutive n-au fost distincte nici pentru noi. Doar în ultimii 
ani, prin avalanşa de strălucite performanţe sportive, ne-am 
putut imagina saltul calitativ efectuat. 

Desigur, schema redă minuţios o plasare în spaţiu a acestui 
complex sportiv. Nu mă voi referi, totuşi, numai la ceea ce 


vedem şi ceea ce cunoaşteţi. Să pornim metodic... La vest se 
conturează peninsula Nikanor, lungă de vreo şase kilometri — 
în formă de triunghi isoscel, după cum remarcăm. 
Reamenajări succesive au transformat-o într-o atractivă zonă 
de agrement. Asta presupune baze nautice, bazine olimpice, 
secții de terapie intensivă, clinici diverse, sanatorii balneare. 
Există chiar şi centre unde se asigură eliminarea tuturor 
formelor de stress cotidian. Hotelul internațional, vilele 
pitoreşti sînt permanent arhipline. Cam aşa sună şi 
informaţiile din ghidul turistic! Nu trebuie să ne amăgim însă! 
Prin peninsula Nikanor se scurg an de an sume incredibile, 
sportul şi medicina colaborind la prețuri pipărate... 

— Cifra de afaceri trebuie să fie fabuloasă, remarcă Kid. 

— Banii vin, banii se duc... Acest aspect comercial nu ne 
preocupă pe noi, domnule Kid. Cred că sînteți de acord. 

— Evident. Cel puţin în cazul nostru. 

— Aţi văzut. Extremitatea vestică a peninsulei este marcată 
de stincăria haotică din zona capului Lewin — un fel de diguri 
în ruină întreținute cu migală de specialişti pentru efecte 
estetice. Ce obiective v-au mai atras atenția. 

— Farul Wienda, minicentrala atomo-electrică, turnul 
meteorologic, stația radar şi, în special, cele două piramide 
cenuşii. 

— În special? 

— Prezenţa lor a fost justificată pe plan energetic, explică 
Kid, monoton. Dispuneţi şi de alte informații? 

— Informații de uz intern. În interiorul piramidelor 
funcționează utilaje atomice. Folosim  radio-terapia în 
tratamentele anticancerigene... Explicaţia nu vă satisface? 

— Vom reveni asupra acestui subiect. Continuaţi, vă rog! 

— Singura zonă interzisă din peninsulă se întinde în 
preajma celor două piramide, adaug, urmărind atent, în 
lumina difuză, reacțiile fizionomice ale interlocutorului meu, a 
cărui atitudine placidă începe să-mi displacă. 

— N-au fost probleme, intervine Kid respectuos. Şefii ne-au 


pus la dispoziţie cîțiva indivizi care ne-au urmărit pas cu pas. 
Aparatele noastre erau însă la bordul elicopterelor. Am 
radiografiat nestingheriți obiectiv cu obiectiv. Voi veni cu 
suficiente detalii.. 

—Credeţi că acțiunile dumneavoastră 
au trecut neobservate? 

— Nu ne-am făcut iluzii. Important ar fi să aflăm de ce n-am 
fost împiedicaţi. Dar asta e o cu totul altă problemă. 

— Atunci să continuăm, mormăi, oarecum nemulțumit. 
După cum aţi observat, complexul Tsunami are forma unui 
octogon regulat. Latura vestică trasează hotarul dintre 
complex şi peninsula Nikanor. Întregul perimetru - după cum 
ați văzut -— iese în relief prin construirea zidului acoperit cu 
ceramică albastră. Fiecare latură dispune de o poartă 
principală de acces. Turnurile cu platforma pentru elicopetere 
au fost amplasate în cele opt unghiuri. Cele opt stadioane s-au 
construit de-a lungul fiecărei laturi, la distanțe egale şi avind 
capacități identice. Tehnica modernă asigură acoperirea 
stadioanelor pe timp nefavorabil, lumina optimă în întrecerile 
nocturne, ca şi gama largă de instalaţii pentru a se 
retransmite lumii întregi orice întrecere sportivă, prin 
intermediul unor sateliți proprii. Flora ecuatorială, savant 
dispersată, conferă ansamblului arhitectonic o frumusețe 
remarcabilă. V-aţi convins şi singur şi vă rog să apelați la 
imaginație pentru a completa acest sumar tablou pe care vi 
l-am prezentat. Dacă adăugăm la toate şi prezența palatului 
administrativ — edificiu arhitectonic sferoidal — construit exact 
în centrul complexului sportiv... 

— Operă arhitectonică stranie, mă întrerupe Kid. 
Demenţială! 

— Vă atrag atenția că nimic din ce există acolo n-a apărut 
întîmplător, fiecare detaliu avind o riguroasă justificare. 

— Îmi permiteţi? mă întrerupe Kid, profitînd de pauza pe 
care o fac pentru a-mi ordona gindurile haotice. 

— Vă rog!, şi mă ridic din fotoliu cam amortit. 


— Pentru a da viață acestui impresionant dispozitiv e 
necesară o structură tehnico-energetică greu de imaginat. 
Cînd m-am referit la potențialul tehnico-energetic am inclus în 
idee - în primul rînd - factorii energetici esenţiali: energia 
electrică şi energia termică. Pentru a le produce, Tsunami şi-a 
construit o centrală atomo-electrică, dar şi dispozitive 
heliotermice şi eoliene. Pe de altă parte, automatizarea 
presupune în mod necesar dispozitive electronice complexe 
sau chiar bionice, existente, îmi închipui, în vasta rețea a 
inteligenţei artificiale. Fără îndoială că Tsunami dispune de o 
astfel de structură complexă, diversificată pe specialități, 
adaptată cerințelor impuse de activitatea sportivă. De 
asemenea, ne este imposibil să nu admitem şi existența unor 
utilaje ce funcționează pe baze euristice, sisteme operative 
deschise în continuă elaborare şi modificare. Dumneavoastră 
v-aţi referit la relaţia directă existentă între tehnica modernă şi 
potenţialul energetic uman. Sint absolut de acord cu ideile 
dumneavoastră. Revin însă la o problemă care mă obsedează: 
în lunga activitate de la Tsunami nu v-au atras cumva atenția 
şi alte forme de energie care pot influența sau chiar dirija 
comportamentul sportivilor, fie în perioada unor 
antrenamente, fie în plin concurs? 

Ne fixăm îndelung din priviri. Kid are chipul rigid, cu buzele 
strînse. În expresia aceasta s-a strecurat o notă gravă iar în 
lumina difuză din sală ochii lui au nuanţe stranii, de animal la 
pîndă. 

— Întrebarea dumneavoastră e derutantă, articulez greoi, 
nehotărit, în timp ce mîna mi se stringe instinctiv pe spătarul 
fotoliului din față. Repet: nu vă pot răspunde la întrebare. Nu 
cunosc o astfel de energie capabilă să influenţeze 
comportamentul uman. În special o energie de natură 
biologică. Sau chiar dacă energia există, ar trebui retransmisă. 
Metoda presupune utilaje perfecționate, originale, imposibil de 
imaginat. 

— La ce vă referiți? Concret. 


— Cum să-mi formulez ideea? ... În ultima vreme s-au 
petrecut o serie de fapte inexplicabile. Sînt convins că Joop 
K.G. v-a, informat pe larg asupra lor. Analiza minuțioasă a 
acestor fapte a evidenţiat apariția unor fenomene neobişnuite, 
tragice în esenţă şi a căror interpretare a fost amînată din lipsă 
de probe. Sintem tentaţi, în cele din urmă, să acceptăm ipoteza 
cea mai plauzibilă: influențarea comportamentului uman de la 
distanță. 

— Exact! Şopteşte Kid. 

— Încă de la început am respins hotărît ipoteza, 
părindu-mi-se hazardată, dacă nu hilară. Acum - din rațiuni 
nu prea limpezi chiar şi pentru mine - vă stau la dispoziție cu 
întreaga mea competenţă ştiinţifică, sint gata să-mi revoc 
poziţia, dar numai în cazul cînd veți putea să-mi oferiţi o probă 
evidentă. Nu-mi cereţi alte explicaţii. N-aş fi capabil să vi le 
ofer. 

— Perfect! ... De ce-aţi omis din gîndurile dumneavoastră 
existența piramidelor construite în incinta complexului 
Tsunami? 

Clipesc repede, uşor stînjenit. 

— Vă referiți, desigur, la... 

—... piramidele cenuşii construite între stadioane şi a căror 
înălțime variază de la 15 la 35 de metri. 

— Pînă acum 10-12 ani le-am considerat capricii decorative. 
În ultimul deceniu însă au fost reutilate cu echipamente 
electronice, cu mici platforme radar sau cu antene de tip 
special, fiind incluse în sistemul de telecomunicaţii. Pe plan 
intern fac parte din structura tehnico-energetică, dacă 
explicația vă satisface. Pentru mine sursele informative au 
avut un caracter strict oficial, realitatea putind să infirme 
această versiune. Trebuie să înțelegeți că foarte puțini 
specialişti au acces în interiorul piramidelor. Sisteme 
ultramoderne de securitate le fac invulnerabile. Autorizaţiile 
sînt eliberate de Toshiba sau Martin Doga. 

— Deci asta e versiunea oficială. 


— Nu există decît versiuni oficiale. Disciplina fermă a 
fiecărui salariat exclude din principiu orice alte interpretări. 

— Mulţumesc. Ce ne puteți spune despre palatul 
administrativ? 

— Aproape nimic în plus față de ceea ce cunoaşteţi. 
Imaginea e foarte clară. O putem admira în voie. Forma 
sferoidală a blocului e şocantă, îndrăzneață. Cu cele 30 de 
etaje din beton alb, sticlă, oțel inoxidabil şi aluminiu, plasat în 
centrul uriaşului spațiu octogonal, construcția domină 
întreaga zonă. Palatul, în fond, este reşedinţa oficială a celor 
doi magnați. Apartamentele lor sînt situate în partea 
superioară a clădirii, cîteva etaje care includ şi o serie întreagă 
de laboratoare cu acces preferențial şi unde Toshiba şi Martin 
Doga îşi petrec cea mai mare parte din timp... Restul clădirii e 
formată din 450 de obiective... Mă rog, trecem peste detalii. 
Din anumite informaţii, neverificate, blocul dispune de trei 
nivele subterane, fiecare nivel fiind o adevărată uzină. Ca un 
contraechilibru paradoxal, partea superioară a palatului şi 
subsolurile au fost declarate zone interzise. Ce să mai adaug? 
... Complexitatea centrului administrativ este atit de frapantă, 
încît s-a transformat într-un original şi fascinant univers 
necunoscut şi care trăieşte după legi proprii... 

În acest univers ermetic doar fantezia mai poate dispune de 
cale liberă, obiectivitatea anulindu-se de la sine. 

Tac, secătuit de gînduri. Liniştea care cade între noi capătă 
dintr-o dată consistenţă, o simt cum îmi apasă umerii, cum 
mă striveşte în fotoliu. Îl aud pe Kid mişcîndu-se prin sală cu 
paşi repezi, neliniştiți, foşnet ce-mi provoacă o stare de 
repulsie organică. 

— Din calculele noastre, se prelinge pe sub linişte vocea 
interlocutorului, aşezarea piramidelor oferă posibilități 
maxime în structura tehnico-energetică, mai ales pentru 
necesitățile de tele-comandă şi control. Relaţia radială - 
nucleu central, nuclee periferice — este evidentă. Acest „centru 
administrativ” nu e altceva decît un creier ce funcționează 


într-un organism numit Tsunami.. 

Ridic ochii. Kid e în acelaşi loc, în aceeaşi atitudine, statuar. 
„Mi s-a părut”, reflectez în goană. 

— Nimic nu e exclus, remarc, indiferent. 

— Da, nimic nu e exclus, aprobă Kid, uitîndu-se fix la ecran. 

Miinile lui prind viață, agitindu-se pe claviatura pupitrului 
de comandă. Imaginea de pe ecran dispare, fiind înlocuită de o 
alta. După cîte îmi dau seama, e o piramidă al cărei contur 
exterior nu se distinge, pierdut în ceața luminiscentă ce se 
degajă din interiorul ei. Ciudata imagine seamănă, mai bine 
spus, cu o flacără piramidală, policromă. Un nucleu 
fluorescent, scînteietor, de un verde pal, pluteşte parcă într-o 
spuză luminoasă, violacee, din care irup delicate jerbe 
trandafirii, asemănătoare celor din cromosfera solară. Un 
halou luminos se pierde pe margini, estompînd pereţii 
piramidei. La baza acestui rug multicolor se disting vagi forme 
geometrice lineare, brune, ca într-o schiță tehnică incompletă. 

— Bioluminiscență?! mormăi, şi simt cum amorțeala din 
trup tinde să dispară. 

— Exact! face Kid satisfăcut, întorcindu-se spre mine. Prin 
procedee speciale ne-am permis să pătrundem în interiorul 
fiecărei piramide. Vă amintiți de procedeul Kirlian? 

— Asta-i bună! reacţionez, jignit. Fotografia în înaltă 
frecvenţă a evidenţiat un anume fenomen bioluminiscent. Dar 
este imposibil! realizez buimac. În piramide? Aceste... 

— Vă rog, liniştiți-vă! Kid se rupe de lîngă pupitru şi vine în 
direcția mea, se mai uită o dată la imaginea de pe ecran, 
pentru ca, în cele din urmă, să se aşeze în fotoliul cel mai la 
îndemină. Scoate dintr-un buzunar de la piept o pipă pe care o 
aprinde tacticos cu bricheta, pufăie zimbitor, clipind rar. Vă 
propun să abordăm împreună o serie întreagă de idei ce ne-ar 
facilita ipoteza finală. De acord? 

— Cu cea mai mare plăcere! intervin, şi simt cum ies din 
apatie gata să zburd alături de Kid pe care încep să-l 
simpatizez fără rezerve. 


— Aşa! ... Fotografia în înaltă frecvenţă e un instrument de 
investigație pentru orice formă de viață din flora şi fauna 
planetei. Vă amintiţi, desigur, că imaginea ne apare ca o masă 
luminoasă, scinteietoare, de forma organismului investigat şi 
pe care o înconjoară un alt halou, luminos. Acest halou 
luminos nu piere decit odată cu moartea organismului 
respectiv. Experiențele au demonstrat că noua formă de 
bioenergie nu poate fi amputată, nici dezintegrată, ea 
supunîndu-se unei scheme energetice proprii, diferită de 
schema energetică a organismului, dar asemănătoare oricărui 


organism. 
Anumiți cercetători din Uniunea Sovietică l-au numit 
„organism de plasmă biologică” ... După cum, tot ei, au mai 


admis, în fine, că bioplasma nu se confundă „cu starea 
electrică propriu-zisă a corpului omenesc” şi că posedă 
„propria sa structură spaţială” ... Sper că nu vă plictisesc... 

— Nu, nu, vă ascult cu interes. 

— Aşa! stringe din buze Kid, neconvins. Ca orice organism, 
„organismul de bioplasmă” are procese care se supun unui 
plan propriu, diferit de planul celuilalt organism dar — caută să 
ne convingă cercetătorii — cele două organisme se influențează 
reciproc. Această condiționare reciprocă este atit de sensibilă, 
de nuanţată, de subtilă, încît un gînd fugar, o emoție, sunetul, 
lumina, cîimpurile magnetice, vintul solar, stările psihice, toate 
pot provoca tulburări ale persoanei noastre energetice şi 
viceversa. 

Corpul bioplsmatic ne-a fost dăruit de natură. El se află sub 
influența directă a proceselor cosmice, metamorfozele lui 
influențind direct, pînă la nivelul molecular, starea 
organismului nostru. Unii nu s-au jenat să-l numească şi corp 
astral. A apărut atunci o ipoteză care, pînă la proba evidentă, 
sintem obligați s-o privim cu scepticism: organismul 
bioplasmatic e un aparat de emisie-recepţie! Căror legi se 
supune? Receptăm semnale cosmice şi emitem răspunsuri? ... 
Nu sînt adeptul interpretărilor fanteziste grosolane. Mă voi 


referi deci la rezultatele unor experienţe realizate pe plan 
mondial. 

Kid face o pauză. Pipa i s-a stins. O plimbă inconştient 
dintr-o mînă în cealaltă, ca şi cum în felul acesta şi-ar putea 
limpezi gîndurile. Deşi cunosc foarte bine problema, îl 
urmăresc, întrebîndu-mă ce naiba l-a apucat, pentru că, în 
fond, ar fi trebuit să ne concentrăm atenția asupra 
complexului Tsunami.. 

— Ce ne spun aceste experiențe, reia Kid. Sensibila 
bioplasmă suportă modificări, reacționează sub influența unor 
mesaje neexprimate în cuvinte, cum ar fi mesajele telepatice, 
al căror suport materialo-energetic l-ar forma tot „organismul 
bioplasmatic”. Ni se confirmă deci că oamenii pot comunica 
între ei cu ajutorul acestei energii bioplasmatice şi dincolo de 
cuvinte. Cum? Reacţia bioplasmei provoacă reacția 
organismului propriu-zis, pentru a acționa în final asupra 
conştiinţei umane. Unele ipoteze susțin ideea reacției organice 
la nivel endocrin. Mă rog, acestea sînt aspecte de strictă 
specialitate... Fac o paranteză. Vă amintiți, desigur, de 
geofizicianul din Leningrad care a avut năstruşnica ideea de a 
studia fotografiile lui Kirlian. După cum a declarat el, corpul 
omenesc emană un adevărat „carnaval de lumini, fie în cazul 
individului izolat, fie în procesul contactelor dintre oameni. 
Lumini violete prelungi, „stele roşii-portocalii” alături de „stele 
pitice albastre”, „depresiuni asemănătoare unor cratere” din 
care „în loc de lavă izbucnea o lumină rece, arctică” ... Şi 
acum, concluzia care ne interesează pe noi sună cam aşa: 
orice mesaj transmis prin intermediul „organismului 
bioplasmatic” poate fi receptat, poate ajunge în conştiinţa altei 
persoane, poate provoca reacții organice sau reacţii în 
atitudinea, în comportamentul individului... Sinteţi de acord, 
nu? 

— Nu-mi spuneţi nimic nou, mirii, indispus. Aspecte ale 
biocomunicării. 

— Buun! răsuflă el zgomotos, umezindu-şi buzele. Atunci să 


analizăm problema din alt unghi de vedere. 

Existenţa organismului bioplasmatic a fost descoperită şi la 
nivelul tuturor plantelor de pe glob. Iar apelez la o paranteză - 
creierul omenesc, da, consumă cu 30% mai mult oxigen decît 
sistemul muscular. Vă reamintesc acest coeficient deoarece 
s-a constatat în mod surprinzător că acest bioorganism 
plasmatic e foarte sensibil la oxigen, reacționează chiar şi la 
cele mai infime particule. Ei bine, materia organică din 
interiorul piramidelor produce oxigen în cantități 
impresionante. 

Kid îşi introduce pipa stinsă între dinți şi cu o mişcare 
sprintenă se ridică din fotoliu, trecînd la pupitru. Simt nevoia 
să mă urnesc din loc, dar nu fac nici un gest, urmărind mîna 
lui Kid care se plimbă pe claviatura aparatului. Imaginea de pe 
ecran dispare. În ritm sacadat pe ecran se succed alte şi alte 
imagini ale aceloraşi piramide. Par identice, deşi complexa 
paletă coloristică le diferențiază în mod evident. Ultima 
imagine a rămas nemişcată pe ecran. Conturul piramidei se 
pierde în aura luminoasă, liliachie, ce se înalță parcă deasupra 
ei. 

— Descoperirea dumneavoastră impune clarificări, mă 
trezesc vorbind, cu toate că simt cum alunec în ridicol. Nu pun 
la îndoială existența organismului bioplasmatic. Ceea ce mă 
intrigă este materia organică descoperită în piramide. Ce 
origine are? Emanaţia de oxigen, după cîte am înţeles, 
depăşeşte limitele cunoscute. 

— Flora terestră ne oferă suficiente exemple în acest sens, 
îmi răspunde Kid. În cazul nostru, apelindu-se evident la 
fotosinteza artificială. Dacă admitem, desigur, ca materia 
organică din piramide este de origine vegetală. Dar, tot atit de 
bine, s-ar putea să avem de-a face şi cu anumite colonii de 
bacterii. Sau altceva... 

— Altceva? repet maşinal, şocat. 

— Altceva necunoscut, materie organică profilată pe 
fabricarea de oxigen. Important ar fi de ştiut la ce foloseşte. 


— Antipoluant atmosferic, declar senin. 

— Pereţii piramidelor nu prezintă orificii, pori. 

— Şi atunci? 

— Atunci ajungem la o ipoteză hazardată, absurdă, o 
ipoteză pe care v-o propun. Puteţi s-o respingeți. Vă amintiți de 
inventatorul din Praga care a obţinut un brevet pentru 
ascuțirea rapidă a lamelor de ras uzate? 

— Cel cu piramida? 

— Exact. Maşinăria praghezului e extrem de simplă. O 
piramidă de un metru înălțime, din carton, copie fidelă, la, 
scară redusă, a celebrei piramide a lui Keops. În centrul 
piramidei, pe un soclu minuscul, se pune lama uzată. 
„Maşinăria” se orientează pe direcţia nord-sud. În cel mai 
scurt timp lama se va ascuți. Cum era şi firesc, descoperirea a 
făcut vilvă. Au urmat şi alte experiențe. Vi le amintiți? 

— Vag. 

Kid îşi scoate pipa din gură şi o introduce în buzunarul 
pantalonilor. Se întoarce apoi către mine şi face cîțiva paşi. 

— Într-o piramidă, pe acelaşi soclu din centru, a fost pus 
cadavrul unei pisici, respectîndu-se orientarea nord-sud. 
Pisica nu s-a descompus, ci s-a mumificat, ca şi în cazul 
faraonilor îngropaţi în celebrele piramide egiptene. Experienţa 
s-a repetat şi cu diverse materii uşor alterabile, constatindu-se 
un fenomen neobişnuit: în locul procesului de putrefacție s-a 
produs o deshidratare aproape completă. Întreaga evoluţie — 
fizică, chimică, biologică — a materiei se produce într-un spaţiu 
ale cărui însuşiri variază în funcție de forma acestui spațiu. 
Cum se explică fenomenul? Nici pînă în ziua de azi nu s-au dat 
explicaţii. Putem constata însă că, utilizînd forme adecvate, 
încetinim sau accelerăm anumite procese ale materiei 
organice. Psihicul uman, de exemplu, se linişteşte dacă ținem 
bolnavii în saloane sferice, piramidale sau în formă de geode. 
Dar asta ne interesează acum mai puţin. Prima concluzie ne 
apare de la sine: în piramidele complexului Tsunami materia 
organică şi-a accelerat procesele, degajind oxigen în cantități 


ce nu se pot justifica la prima vedere. Interesant ar fi să aflăm 
la ce foloseşte acest oxigen. 

Cu paşi mici, gîrbovit, Kid se plimbă în jurul pupitrului. 
Liniştea din sală devine stridentă. 

— M-aţi prins pe picior greşit, declar morocănos. N-am nici 
o idee. Cît despre fenomenele petrecute în interiorul acestor 
piramide enigmatice... Dacă nu mă înşel, v-aţi referit şi la o 
ipoteză aparent absurdă. 

— Ajungem la ea. V-aş ruga, mai întîi, să-mi răspundeţi la o 
întrebare. Nu vă amintiți cumva dacă în istoria acestui oraş au 
avut loc experienţe cu caracter ştiinţific şi ale căror rezultate 
au alarmat opinia publică? 

Kid s-a oprit în fața mea încrucişindu-şi mîinile pe piept. Nu 
îi suport privirea. Gîndul mi se furişează spre trecutul 
îndepărtat, scormoneşte prin noianul de întîmplări crezute 
uitate. Şi deodată tresar. 

— „Epidemia clorofiliană” spun în şoaptă. 

— Repetaţi, vă rog! 

— Evenimentele s-au petrecut cu ani în urmă, rostesc 
limpede, rar, încă sub influența emoţiei. Totul a fost aberant. 

— Precizaţi, vă rog! 

— Cu ani şi ani în urmă chimista Olivia Haller, pensionară, 
a sucombat din senin, în împrejurări confuze. La citeva ore 
după deces pielea defunctei s-a înverzit. În zona subcutanee 
s-a descoperit ulterior o substanță asemănătoare clorofilei. 
Jean Doberman, ziarist celebru, a fantazat copios pe seama 
acestei întîmplări, prevestind „epidemia clorofiliană” ... La ea 
m-am referit. Între timp, soţul decedatei, Ludovic Haller, 
botanist, se prezintă la inspectoratul poliției pentru a face, cu 
toată discreţia, o declaraţie senzațională. Declaraţia a fost 
imprimată în fața domnului Joop K.G. şi a mea. Scurt. Pe 
Olivia Haller o pasionase o problemă nebunească la prima 
vedere. Suprafața cutanee a organismului uman s-ar putea 
transforma într-o uzină care să sintetizeze la nivel molecular 
substanțele necesare materiei cerebrale. Acest plus de 


anumite substanțe ar fi înzecit forța de creație umană, 
declanşind în acele zone pasive ale creierului adevărate 
explozii de inteligență. Pentru fotosinteză plantele dispun de 
clorofilă. Olivia Haller descoperise o altă substanță 
asemănătoare. Rezultatele cercetărilor, redactate de Olivia 
Haller în mii de pagini, au fost distruse de soțul ei, fie din 
teamă, fie pentru că le considera periculoase. 

Inspir adînc. Senzaţia oboselii mă striveşte în fotoliu. Kid se 
află tot în fața mea, în aceeaşi atitudine, scrutindu-mi cu ochi 
strălucitori chipul, aşteptind încordat să mai scot un cuvint pe 
care întirzii să-l rostesc, deoarece am gura uscată, iar din 
întunericul memoriei erup haotic lumini şi umbre ce prind 
anevoie contur, dispar şi revin, contopindu-se în imagini 
străine, de neînțeles, deşi încerc să le recombin pentru a le 
face să semene cu ceea ce cunosc. În chinuitoarea secundă 
timpul a dispărut. Luminile curg fluide în volume şi culori 
variate, se contopesc încetinindu-şi mişcarea, 
transformîndu-se în obiecte pe care le redescopăr acum, aici, 
sint în mijlocul lor, le pot pipăi şovăielnic. E un laborator 
ultramodern cu maşini complexe, cu forme aerodinamice, abia 
vizibile în lumina obscură. 

Două pete albe, informe, prind să tremure prin aer, devin 
curbe sinuoase prin încăpere pentru ca, apoi, să rămînă 
nemişcate. Fac un efort uriaş de concentrare. Gîndul ciopleşte 
în pasta albă, linie după linie. Irmy se decupează brusc din 
penumbra laboratorului, tolănită în fotoliu. Soarbe calmă din 
cafeaua fierbinte, ceşcuța din mina ei are reflexe albastre! 
Într-o parte, lîngă aparatul scund, metalic, frumoasa Dolle 
Dinsdag fumează alene, absentă. Irmy stringe ceaşca în miini 
şi mă priveşte îndelung. Buzele i se întredeschid, dar şoapta 
cuvintelor vibrează neînțeleasă, se pierde, revine, abia o aud, 
abia o înţeleg, acum abia o înţeleg... „În laboratorul unde ne 
aflăm stă ascunsă ideea unei descoperiri ştiinţifice îndrăznețe. 
Ideea îmi aparține. Ea mi-a ucis adolescența. Datorită ei am 
venit în institutul de psihologie. Te-am chemat să-ți propun 


colaborarea, Van!” ... Şoapta se stinge, gîndul se scufundă în 
întuneric. Simt mîna lui Kid cum mă atinge discret. 

— Aţi adormit, domnule doctor? 

Pleoapele mi se zbat în ritm nebunesc. 

— Nu... nu sînt convins dacă există vreo legătură între 
descoperirea Oliviei Haller şi materia organică din piramide. 

— Informaţia dumneavoastră poate crea noi interpretări, 
bombăne, indispus. 

Trece fantomatic, la pupitru, înfundindu-şi mîinile în 
buzunarele pantalonilor, zgribulindu-se deodată, ca şi cum o 
undă de aer rece ar fi pătruns în sală. Sint amorțit de-a 
binelea. Mă ridic din fotoliu cu grijă, fac patru paşi în direcția 
lui Kid, dar rămîn pe loc simțind cum mă cuprinde amețeala. 
Zgomote nelămurite îmi ajung în urechi, pulsul mi se 
accelerează, efectele tensiunii în creştere sînt evidente. Citeva 
secunde, nedefinite reacţia îmi tulbură organismul. În locul 
oboselii tind să se acumuleze noi forțe tensionale, ca şi cum 
m-aş trezi dintr-un somn scurt, profund, odihnitor. Sînt 
relaxat, vioi, bine dispus. Zimbesc amuzat, nefiind capabil 
să-mi explic fenomenul. Reiau discuția cu Kid. 

— Vă referiți, desigur, la ideea Oliviei Haller de a produce 
oxigen — sau altceva — cu ajutorul unei materii organice, oxigen 
necesar organismului bio-plasmatic, dacă nu ne înşelăm 
amîndoi. 

— Acestea sînt faptele.. 

— Nimeni nu ne împiedică să fantazăm în continuare, atac 
impetuos, sub influența stării euforice. A accepta ideea nu 
înseamnă cîtuşi de puţin a rezolva şi cazul Tsunami. Ipoteza 
dumneavoastră e îndrăzneață: influențarea de la distanță a 
comportamentului uman, prin intermediul energiei 
bioplasmatice. Prin transferarea energiei de la organism la 
organism... Hm! 

Ipoteza vi se pare absurdă? 

— Nu tocmai. Cum o argumentațţi însă? 

— Să presupunem că materia organică din piramide este de 


origine vegetală. Această materie dispune la rîndul ei de un 
organism  bio-plasmatic. Transferul energiei nu poate fi 
realizat decît prin intermediul altui organism uman. 
Organism, ce dispune de materie cerebrală, de creier, de 
bio-unde dar şi de organism bio-plasmatic. Să nu uităm că 
organismul uman este cea mai perfectă maşină pe baze 
chimice. 

— Mă rog! ... Materia organică - gen Olivia Haller — 
saturează celălalt organism uman care, la rîndul său, se 
transformă în organism emițător. Organismele receptoare 
primesc comenzi codificate, comenzi ce produc mutații. 

— Ajunge! — intervin cu brutalitate. Pentru realizarea 
acestui complicat proces este nevoie de o cunoaştere profundă 
a organismului uman, minuțioasă, integrală. Dirijarea energiei 
bio-plasmatice presupune o tehnică adecvată, maşini, 
computere ce trebuie să analizeze în fracțiuni le secundă 
procesele care intervin în dirijarea optimă a fluxului... 

Fac o pauză pentru a-mi regla respiraţia şi gîndurile. 

— Metoda dumneavoastră ne oferă posibilități adecvate 
pentru cunoaşterea organismului uman, în special a energiilor 
nonsubstanțiale. Cît despre aparate şi metode... Toshiba şi 
Martin Doga sint aşi în materie. 

Din cîțiva paşi ajung tulburat în fața lui Kid. Inima mi 
zvicneşte năvalnic. 

— Insinuați că metoda descoperită de mine a facilitat... 

—Liniştiţi-vă, domnule doctor, mă întrerupe el. Perfecţiunea 
metodei dumneavoastră a facilitat o triere riguroasă a 
sportivilor. Dacă n-ar fi existat metoda dumneavoastră, 
experienţele de la Tsunami n-ar fi avut loc decît mult mai 
tirziu, deoarece numai anumite organisme suportă şocul 
experiențelor... 

Deschid gura, dar nu scot nici un sunet. 

— Vreţi să spuneţi că am fost... am fost un instrument docil 
în mîna lui Toshiba? Îmi revin, realizînd dimensiunile situaţiei. 

—Vă rog să mă iertaţi! Îmi este cu neputinţă să vă răspund. 


Din clipa asta misiunea mea s-a terminat. Vă mulțumesc! 

Kid apăsă pe clapeta albă a pupitrului. Lumina din sală 
creşte în intensitate, devine  alb-albastră, calmantă, 
odihnitoare. 

— Microfilmele rămîn aici? Articulez greoi. 

— Nu. Va trebui să le predau unei persoane ce va sosi aici. 
În timp ce bizarul Kid scoate din pupitru caseta, uşa din perete 
glisează în tăcere şi în deschizătura îngustă îşi face apariția 
doamna Irmgard Renate Stein! Pelerina neagră, uşoară, o 
acoperă în întregime. O pălărie cu boruri largi, de aceeaşi 
culoare, îi umbreşte chipul palid. Face cîțiva paşi spre noi. 

—Bună seara, domnilor! 

Vocea ei are aceleaşi inflexiuni limpezi, dar cuvintele par 
adresate unor necunoscuți întilniți ocazional. Kid îi iese în 
întîmpinare şi se înclină ceremonios. 

Doamnă, acesta e obiectul. 

Îi întinde caseta. Irmy o ia, introducînd-o în buzunarul 
pelerinei. Abia acum remarc lipsa poşetei. 

— Mulţumesc. Vă doresc drum bun! Nu vă voi uita... Van, 
scuze! N-am timp pentru explicaţii. Ne vom revedea curînd. 

Irmy se întoarce pe loc şi dispare înainte de a reuşi să mai 
adaug ceva. Privesc stupefiat spre cadrul gol al uşii. Cînd îmi 
revin, sala e pustie. Kid s-a evaporat fără urmă. 


15 


Plouă mărunt. Vîntul bate în rafale prelungi. Un curent de 
aer rece îmi şfichiuie obrajii, mi se strecoară pe sub guler 
laolaltă cu picurii îngheţaţi, înfiorîndu-mă. În maşină e frig. 
Geamul portierei e deschis. Polițistul bătrîn care m-a condus 
împinge în aer două degete în chip de salut, după care se 
grăbeşte să-şi stringă la gît pelerina lucioasă... 

— Eşti sigur că Joop K. G. nu mi-a lăsat nici o vorbă? 

— Contează pe mine, şefule! caută să mă convingă, solemn. 

— În regulă! Să trăieşti! 


Ridic geamul, întorc cheia de contact. Suzy zvicneşte 
nervoasă înainte, mirîind indignată. În lumina puternică a 
farurilor mai am timp să zăresc mutra impasibilă a ofițerului 
de serviciu care se uită indiferent cum iau un viraj mult prea 
scurt, cum derapez periculos pe asfaltul lucios şi cum trec 
razant pe lingă o limuzină a poliției burduşită cu indivizi 
somnoroşi. 

Străbat bulevardul. Ploaia fumegă în conurile de lumină , se 
năpusteşte în valuri cețoase peste artera pustie. Ştergătoarele 
scot foşnete enervante. Din cînd în cînd, vintul tembel şuieră 
pe sub caroserie, schelălăie ca un cîine bătut. Ginduri haotice 
apar şi dispar în aceeaşi secundă. Senzaţia tristeții mi se 
prelinge în conştiinţă. „Ce rol joacă Irmy în toată povestea 
asta?” vine şi mă scoate din sărite un gînd. Apăs pe 
accelerator. Apa curge pe parbriz în şuvițe subțiri, repezi. „Vă 
felicit, domnule Kid! Îşi face loc alt gînd. Afirmația 
dumneavoastră referitoare la participarea mea directă în 
miîrşăvia de la Tsunami este... este...” Suzy goneşte cu viteză 
periculoasă. Friînez cît pot. Prea tirziu! Alunec spre bordură. 
Suzy se clatină, îşi revine, pornesc mai departe. De undeva 
apare teama. Sentimentul unui pericol iminent îmi domină 
ființa. Reduc din viteză şi consult ceasul de la bord. Au trecut 
numai şase minute! Mă supun instinctului care-mi ordonă ce 
să fac. N-am încotro. Cobor geamul portierei, şterg cu palma 
oglinda retrovizoare şi văd în urma mea patru maşini albe ce 
vin în goană cu farurile stinse. Una accelerează şi trece 
val-vârtej. În faţa mea reduce motorul, păstrînd distanţa legală. 
Alte două m-au şi încadrat în dreapta şi stînga. Ultima rămîne 
în plasă, la nici zece metri distanţă. Arunc o scurtă privire în 
dreapta, apoi în stînga. Indivizii din maşini par să nu-mi 
acorde nici cea mai nevinovată atenţie. „Asta-i opera lui Joop! 
Îmi spun îmbufnat, deşi exact în aceeaşi clipă îmi aduc aminte 
de accidentul de pe bulevard. Treaba lui dacă a început să 
vadă peste tot numai criminali”, închei acest scurt dialog cu 
mine însumi, hotărît să nu mai acord poliției şansa de a-mi 


tulbura gîndurile... Ploaia curge pe parbriz în şuvoaie mici, 
strimbe... 

Fac ce fac şi iar trec în revistă etapele întrevedrii cu Kid. 
Cum se justifică apariția doamnei Renate Stein? Colaborează 
cu Joop? ... Toate îmi apar acum mai încilcite ca niciodată. Ce 
legătură a existat între Olivia Haller, Irmy şi Dolle Dinsdag? 
Cine a trădat? ... Atras de incalculabila miză, Joop o ajută pe 
Irmy să afle ce ascund laboratoarele lui Toshiba? ... Jocul său 
dublu a fost descoperit? Dar dacă cei de la Tsunami - după 
escapada lui Kid — s-au convins că sînt în pericol, cum vor 
reacționa? ... 

Miîinile mi-au înghețat pe volan. Spaima îşi face loc în 
conştiinţă. „Atunci cine sînt indivizii din maşini? Oamenii lui 
Joop sau banda lui Toshiba?” Gîndul pustiitor îmi umezeşte 
fruntea cu broboane reci de sudoare. Cu un ultim efort îmi 
recapăt calmul. Caut să mă orientez. Sintem pe artera 
nord-sud. Furtuna a golit oraşul. Ploaia continuă să cadă ca o 
pulbere  albicioasă, vinzolită anapoda în rafale. De la 
întretăierea cu magistrala Copernic mai am pînă acasă cel 
puțin opt kilometri. 

Maşina din față şi-a micşorat viteza. Celelalte două — din 
escorta laterală — ţişnesc înainte şi dispar pe prima stradă la 
stinga. Surpriza manevrei nu mă descumpăneşte. Limuzina 
din spate păstrează aceeaşi distanță. „Dragă Suzy, îngîn, ce-ar 
fi dacă ne-am încerca şansa? Ne putem strecura pe orice 
străduţă... La nevoie vom goni şi cu 160. Nu cred că ăştia vor 
avea curajul să tragă în noi... Ce zici?” În trei secunde am şi 
elaborat un plan al acțiunii. 

În fața noastră, lingă complexul cu articole pentru copii, e 
parcat un camion lung, argintiu, ale cărui containere metalice, 
galbene, strălucesc în lumina becurilor. Nu apuc să trec bine 
pe lingă camion şi undeva, în urmă, se produce subit o 
explozie năpraznică. Instinctiv, privesc în oglinda retrovizoare 
în timp ce suflul exploziei ne saltă de pe asfalt. Limuzina din 
spate s-a pulverizat, s-a descompus în aer! 


Nu mă pierd cu firea. Apăs pe accelerator, răsucesc volanul 
la stînga şi pătrund în viteză pe aleea principală din parcul 
Darwin. Un automat miîriie anemic alarma, împroşcind după 
noi fascicule luminoase, roşii. A înregistrat numărul maşinii, îl 
va retransmite şi dimineaţa voi achita amenda legală. Cît 
despre accident... În ultima decadă a acestui final de secol 
asemenea explozii au făcut sute de victime, fericindu-i pe cei 
sfirtecați în bucăţi, nu pe cei rămaşi în viață. Cetăţean paşnic, 
îmi văd de treburi. les din parc. După nici zece secunde virez la 
dreapta şi dau buzna în cartierul Satelor uitate. Mă pierd prin 
încîlceala unor străduțe acoperite cu bolovani de piatră şi-mi 
dau seama că sint la cîțiva kilometri de casă. Dorinţa de a-mi 
revedea familia este atit de puternică, încît ochii mi se 
umezesc. Suzy se prelinge morocănos pe lingă moara cu apă a 
lui Hoffman -— declarată monument istoric — în timp ce eu simt 
nevoia să mă răzbun prosteşte pe întreaga lume. Prin cap îmi 
trec tot felul de formule crude, bestiale... 

Alung, în cele din urmă, gînd după gînd. Toată istoria îmi 
umple sufletul de amărăciune. Frînez brusc. Întunericul din 
fața mea e desăvirşit. Recunosc anevoie strada pe care 
locuiesc. Bezna şi ploaia asta afurisită, întimplările lipsite 
parcă de cea mai elementară logică îmi dau o stare de 
chinuitoare nesiguranță, îmi provoacă instinctiv alarma, sînt 
încordat, numai ochi şi urechi, gata să mă apăr împotriva 
oricărui atac. „La naiba!” mormăi, căutînd să-mi recapăt 
calmul şi imaginîndu-mi că furtuna a produs un scurt-circuit 
pe undeva. Pornesc, rulez precaut. Din întuneric şi din ploaia 
măruntă se desprind siluetele celor două maşini de pe 
bulevard! Sint parcate dincolo de poarta deschisă a locuinţei. 
Emoţia îmi taie răsuflarea. Oblig pe Suzy să zvicnească înainte 
şi pătrund în curte cuprins de panică. În mijlocul curţii e 
aruncată neglijent bicicleta lui Konrad. La fereastra 
dormitorului zăresc puțină lumină. Geamul de la bucătărie e 
spart. Lîngă garaj văd un individ înalt, în pelerină şi cu gluga 
trasă pe frunte. Priveşte indiferent în direcția mea. Las lumina 


aprinsă, cobor ţeapăn. În contact cu pavajul din curte simt o 
durere atroce în genunchi. O pală nebună de vint îmi aruncă 
în obraz stropii reci. Închid ochii zăpăcit. 

— Vă salut, domnule doctor! aud o voce cavernoasă ce 
domină furtuna. Sînteți aşteptat. 

Deschid ochii. Momiia în pelerină îmi scrutează chipul 
descompus. Tremur. 

— Colegii dumneavoastră... îngîn, fără puteri. 

— Ni s-a comunicat. Vă mulțumesc... 

Intru în casă ca un străin. Inima mi s-a strîns într-o 
aşteptare dureroasă. Mă împiedic de covorul din hol, strins 
anapoda, pipăi pereţii cu mîna. Îmi aduc aminte că în bucătrie 
am o lanternă. Ajung acolo, scot lanterna, o aprind. Pe masă 
se mai văd încă resturile cinei de seară. Pe linoleum sînt 
împrăştiate cioburile farfuriilor sparte. Remarc un scaun 
răsturnat. Prin fereastra fără geam suflă vintul. Perdeaua udă 
filfiie. Inspir adînc, îmi revin, raționez fulgerător: mai întîi în 
camera lui Konrad! Alerg. Uşa larg deschisă. Caiete şi cărți zac 
de-a valma pe jos. Veioza ţăndări. Pe perete o foaie de hîrtie 
ruptă dintr-un repertoar, prinsă sub fotografia Elsei. „La 
revedere!” ... Recunosc scrisul lui Konrad. Literele strimbe, 
stingace, îmi spun că totul fusese făcut în mare grabă. Smulg 
hîrtiuța şi o bag în buzunar. 

Pe sub uşa dormitorului se strecoară puţină lumină. Dau cu 
piciorul în tăblia lustruită care sare în lături cu zgomot sec. Pe 
patul meu, îmbrăcat, cu fața în sus şi cu mîinile sub cap 
doarme Joop K. G. Barba nerasă, cenuşie îl îmbătrineşte 
enorm. Pe noptiera scundă arde o minusculă lampă electrică. 
În spuza gălbejită a luminii neorînduiala din cameră iese şi 
mai mult în evidenţă. Patul pe care s-a întins Joop e aplecat 
într-o parte din cauza piciorului rupt. Uşa de la şifonier e larg 
deschisă. Rochii, taioare şi alte nimicuri femeieşti zac 
aruncate grămadă pe covor. Nişte sandale albe au ajuns pe 
biroul îngust. Fac un pas, apoi altul. Nu-mi pot dezlipi ochii de 
pe chipul lui Joop. Buzele sale palide prind să se mişte: 


— „... Crainic posac, totuşi profet, de eşti pasăre sau drac, 
Pe cerul ce peste-amîndoi se-ncovoaie, pe Domnul 
pe care-l iubim amindoi, te implor, 
Spune-mi dacă, în Edenul depărtat, sufletul meu 
de tristeţi încărcat, 
Va mai îmbrăţişa pe sfinta fată pe care îngerii o numesc 
Lenore, 
Va mai îmbrățişa zglobia fată pe care îngerii o numesc 
Lenore? 


Răspunde Corbul: „Nevermore”? 


Ultimul cuvînt, rostit de inspector cu glas profund, de mare 
tragedian, îmi sună încă în urechi iar vibraţiile produse mă 
dezmeticesc de-a binelea. 

— Du-te dracului! ... Ce-i asta? 

Mîna mea se plimbă nehotărită prin aer, în toate direcțiile. 

— Camuflaj! Toshiba ne-a declarat război. 

Joop se înalță în capul oaselor, se strimbă, se răsuceşte, 
pentru ca, pină la urmă, să se aşeze pe marginea patului, 
uitindu-se chioriş la mine. Sprincenele stufoase i se ridică 
deasupra găvanelor tuciurii, în vreme ce fizionomia i se 
schimbă într-un fel de admirație mută. Neputinţa reacției îmi 
produce crampe la stomac. 

— Elsa... Konrad. Unde au dispărut? îngîn, ameninţător, cu 
lanterna aprinsă în pumn. 

— Dacă te privesc mai cu atenţie, aduci cu zeul răzbunării! 
„.. Brrrr! Prezenţa ta mă înfioară. Pe cine vrei să ucizi? 

— Dacă nu-mi spui, îți crăp capul! urlu, cu mîna ridicată în 
sus. 

— Binişor, binişor, băiete! Capul ăsta valorează milioane. 
S-ar putea să ai nevoie de el întreg... la spune-mi, în frigider 
mai e ceva de băut? Arăţi îngrozitor. 

Mîna îmi cade pe lingă trup. Mă clatin. Joop sare şi-mi 
strînge brațul cu degete tari ca nişte cleşti. 

— lartă-mă! biigui... Sper... 

— Speră şi nu cerceta! Sint în siguranţă, la adăpost, întregi 
la minte şi la corp, au unde mînca, unde dormi, nimeni nu le 
va tulbura viața, nu-i va jigni, nu-i va întrista, nu le va face 
vreun rău... Dar stai odată în fotoliu, ce naiba! Doar n-o să te 
țin în braţe toată noaptea. 

Îmi dă drumul. Cad în fotoliu moale ca o cîrpă. Joop dispare 
în pas alergător, după ce mi-a smuls lanterna din mînă. 
Tremur, dîrdii cum scrie la carte. Am înghețat. Sau poate nu e 
decît din cauza oboselii, a tensiunii nervoase. „Acest ticălos 
bătriîn posedă încă, după cum se vede, vagi urme de omenie”, 
îmi spun, complet încrezător, deşi alt gînd impertinent îmi 
toarnă otrava în ureche: „Curba ritmului biologic în scădere. 
Coeficient negativ...” „la mai du-te...” îi răspund grosolan, fără 
să-i precizeze destinaţia. Pentru a-mi demonstra liniştea 
efemeră, culeg la întîmplare nişte rochii cu care-mi înfăşor 
picioarele, pentru că, oricum, de la picioare ni se trag multe 
necazuri, mai ales cînd ai apă în pantofi. Din părul ud simt 
cum mi se preling pe obraji mici picături. Le şterg conştiincios 
cu mîneca hainei pînă cînd îmi cade sub ochi o pălărie neagră, 
cu boruri largi. O iau şi mi-o îndes bine pe cap. „În fond, 
reflectez, liniştindu-mi temerile, indiferent de ce s-a întîmplat, 
Elsa şi Konrad sînt la adăpost. Situaţia nu e chiar atît de 
catastrofală. Dacă săream în aer pe bulevard?” 

Înțeleapta cugetare nu mă împiedică totuşi să mă întreb de 
ce întîrzie atita Joop. Ascult o clipă cum bate ploaia în geam şi 
cum şuieră vintul, cum foşnesc frunzele copacilor din grădină. 
Lupt împotriva somnolenței, a stării letargice ce-mi învăluie 
conştiinţa. Închid ochii. Din întuneric ţişnesc lumini 
policrome, alerg printre ele, le prind în miîini ca pe nişte mingi 
diafane. Luminile îmi curg printre degete, albastre, galbene, 
violete, mi se preling pe trup în jos, iar stropii lor sar în lumini 
multicolore ce dispar în acelaşi întuneric prin care fug, fug, 


fără să ştiu încotro. O voinţă străină îmi ordonă să alerg 
înainte. Mă supun docil forței ce-mi dictează acțiunea îmi 
controlez reacția organică, respir normal, sînt lucid, prizonier 
al acestei voințe necunoscute. Un glob opalescent mi se sparge 
pe chip, în timp ce din bezna uleioasă năvăleşte peste mine 
poarta principală a clubului Tsunami, uriaşa arcadă albă 
deasupra căreia se pierde în neant un val albastru cu creasta 
înspumată. Sar pe deasupra porții, sparg valul, cad fără puteri 
pe o alee cu pietriş roşu, mărunt, zgrunţuros. Lumina galbenă 
de pe obraji curge în şuvițe subțiri printre fărimele de piatră ce 
prind să lucească incandescent, îmi ard genunchii, pentru că 
am căzut în genunchi. Vreau să alerg mai departe aşa cum mi 
se porunceşte, mă desprind din arşița pietrişului, cad, hainele 
iau foc, sînt acum o flacără ce aleargă, pătrunde în sfera 
palatului administrativ. 

N-am cum să mă înşel! Sînt în biroul lui Toshiba. Ard în 
continuare. Flacăra mea tremură în aer, aruncă pe pereţii 
vernil palide reflexe roşiatice, Toshiba e tolănit în fotoliu, 
suride îngăduitor, amabil, deferent. Lumina străluceşte pe 
chipul său palid, cu ten gras, iar ochii uşor migdalați îi dau un 
aer inofensiv. 

— Vă aşteptam, domnule Van Mennen! Sinteti binevenit! 

— Canalie! strig, învăluindu-l în flăcări, dă-mi repede cifrul 
liftului care coboară în subsoluri! 

Feeria luminii orbitoare explodează în juru-mi pereții fie se 
topesc, pier laolaltă-n pale viscoase, cenuşii, se destramă 
fumegos! În acelaşi întuneric pe care-l recunosc, e al meu, îl 
simt cum îmi acoperă trupul cu pinze jilave ce-mi provoacă 
scirbă... 

Unde sînt? Îmi pipăi neîncrezător fața, pieptul, cu mîni 
străine, reci ca gheața. Printre degete mi se preling lumini 
policrome. 

— Ce faci, dormi? 

Deschid ochii. Joop e în fața mea, cu sticla de vodcă într-o 
mînă, în cealaltă cu două pahare mari. Lentilele groase ale 


ochelarilor îi scot în evidență găvanele adinci scobite sub 
frunte. 

— Am tras o raită pe la Tsunami, îngîn, nesigur, încă sub 
influența ciudatelor imagini din vis, sau din ce-o fi fost, pentru 
că n-am chef pentru analize, pentru introspecții. 

Joop împinge între noi, cu piciorul, noptiera scundă, toarnă 
în pahare cu atenţie, pune sticla pe covor şi se lasă istovit pe 
marginea patului. 

— Am încheiat un armistițiu cu potera lui Toshiba! 

Ne-au dat răgaz pînă dimineaţa pe la cinci. Au primit ordin 
să se poarte ca domnişoarele în grădina publică. Fără violențe, 
fără amenințări. Grija asta părintească e mai perfidă decit îţi 
închipui. 

Joop înjură copios. Ridică paharul şi-l goleşte fără să 
clipească. Îl imit. Alcoolul îmi arde beregata. Tuşesc, 
ghemuindu-mă în fotoliu. 

— Treci la detalii, mormăi, privindu-l ameninţător. Nu 
pricep mare lucru. Ce naiba, te joci cu nervii mei? Joop suride. 
Mai bine spus, zimbetul îi strimbă linia impecabilă a buzelor, 
schimonosindu-i fața mototolită. 

— Cine înţelege degradarea personalității umane, cap sec ce 
eşti? ... Marc Palladio a trăncănit. Tip abject. A încasat pentru 
delațiune cel puţin 100.000. A şters putina împreună cu 
oamenii lui, nu înainte de a trage prin toată casa un 
french-cancan în compania unor indivizi căzuți ca din senin: 
banda doamnei Irmgard Renate Stein! Acest înger salvator a 
aplicat ca la carte tactica surprizei: atac direct, prea puţin 
previzibil. În panica produsă, nevinovata pradă se convinge de 
perspectiva unei vacanțe plină de farmec. Elsa şi Konrad au 
preferat aripa ocrotitoare a nobilei doamne. Confort, linişte, 
securitate. Adresa neschimbată. Eu am picat aici în plin 
spectacol, ca orice cetățean paşnic, independent, sub 
influența principiilor democratice, dar fără profesiune. Pentru 
că, în jurul orei 22 fusesem destituit din funcția de inspector 
şef şi pus la dispoziţia procuraturii pentru cercetări. Şedinţa 


n-a avut istoric. Preşedintele comisiei municipale, Tep, ăla cu 
chelie şi mustăţi albe, mi-a trintit sub nas un dosar doldora cu 
probe elocvente. Au apelat la legea 27 din deceniul nouă: 
profilaxia socială. Individ cu antecedente morale dubioase, 
imixtiuni în cercurile de afaceri, corupție, şantaj... Numele lui 
Toshiba n-a fost pomenit. Pînă la noi ordine n-am voie să 
părăsesc oraşul. În timpul şedinţei n-am scos un cuvint. Am 
ris în barbă, apreciindu-mi şansele de supraviețuire. Cont la 
bancă peste patru milioane. „Dacă vanitatea nu mă va îngropa 
în complexe, mi-am spus, iată unica şansă pentru a ieşi la 
pensie cu pielea întreagă, neciuruită sau făcută barem 
harcea-parcea sub roțile unei maşini în viteză !” Cît despre o 
eventuală condamnare, mai va! Sper că la ora asta şefii mei 
direcți au suficiente motive să nu stingă lumina cînd dorm. Îi 
am la mînă cum nici prin cap nu-ţi trece... La dracu! Vodca e 
delicioasă! Încă un păhărel nu strică. 

Ochii mi s-au împăienjenit. Îl văd pe Joop ca prin ceaţă. 
Stupefiat, fixez sticla din mîna inspectorului şef. 

— Irmy?! ... De unde pînă unde, Irmy? Întreb solemn şi 
întind mîna după paharul pe care-l golesc lacom. 

— Crede şi nu cerceta! miluieşte Joop cam nazal, 
prăbuşindu-se cu faţa în sus pe pat. În poliție mai am încă 
oameni credincioşi, nu-mi fac probleme. Dimineaţa voi preda 
funcția lui Ramirez, manechin umplut cu paie... Apropo, ştii 
cine mi-a adus la cunoştinţă „figura” lui Marc Palladio? ... 
Cliff! ... Păcat! Băiatul ăsta are inteligență, caracter şi-şi 
ratează cariera din cauza... Deci am dat fuga încoace. Singur, 
în casa goală, am analizat metodic situția. Eliminarea mea din 
joc o prevăzusem. Toshiba e vulpoi bătrin. A admis în mod 
tacit să mă sprijine în acțiune, atîta timp cît prin intermediul 
tău ar fi reuşit să descopere intențiile misterioasei doamne 
Stein. Dar tu, dobitoc cum eşti, în profunda şi incredibila ta 
naivitate, ai respins posibilitatea de a colabora cu mult stimata 
noastră doamnă, imaginîndu-ți că nobila ta profesie e mai 
presus de nu ştiu ce experiențe periculoase, criminale, iar 


doamna Renate Stein este total dezinteresată de a participa la 
acțiune... Timpit mai eşti! Lipsa ta de opinie în viața socială şi 
în politică e scandaloasă! Crezi că aşa vom salva sufletele din 
iad, contempliînd visători, pasivi, toate mizeriile vieţii? ... 

— Ce te-a apucat? îl întrerup, fără să-i iau în seamă ce 
spune. Vezi că te ameninţă o criză care se poate transforma în 
delir. 

— Delir? face vioi, răsucindu-se. N-ai să-mi spui că nu ne 
bălăcim în acelaşi smirc pe care istoria l-a dichisit cu alte 
iluzii. Ne place să generalizăm: personalitatea umană! 
Poftim! Asaltul informaticii, al microprocesoarelor, educația, 
bătălia pentru cunoaştere au schimbat soarta planetei, viața 
miliardelor de înfometați. Dar ce s-a schimbat din uimitoarea 
maşinărie a caracterului uman? ... Nu-mi răspunzi pentru că 
n-ai argumente... Cînd vom reuşi să nu mai fim ucigaşi, 
trădători, laşi, perfizi, josnici? ... Cînd? ... lar acum, ideea 
influențării comportamentului uman de la distanţă! Un odios 
atentat la adresa acestei personalități umane. 

— Te contrazic! îmi revin din amorțeală. Aşa au răsucit-o 
potlogarii de la Tsunami. Ideea, în sine, e foarte prețioasă. 
Pusă la punct, ne va ajuta... Pentru a nu mai fi ucigaşi, perfizi, 
josnici. 

— Excelent! Dar pînă atunci, după cum vedem, pe plan 
social, metoda pusă la punct produce dezastre. Imaginează-ţi 
ce înseamnă să influenţezi politicieni, comandanți militari sau 
chiar armate. Poţi să fii convins, clanul de la Tsunami nu 
aspiră la pacifism. Puterea orbeşte în egală măsură ca şi banul 
strîns în pungă, în bănci, în forturi inexpugnabile. 

— Ai milioane depuse în bănci şi porți ochelari. Eşti mai orb 
decît orbii! E drept, te-ai salvat de la înec prin forța ta 
spirituală. Vezi să nu ţi se înfunde la mal! 

— Slabe speranţe! Şi voi încerca să vă salvez şi pe voi... la 
spune-mi, ştii de ce ţi-a propus Renate Stein colaborarea? 

— Ce vrei să insinuezi? 

— S-a gîndit, în primul rînd, la şansa ce i s-ar putea oferi de 


a afla în ce măsură eşti implicat în dubioasa, în tragica epopee 
ştiinţifică mai sus pomenită, dar şi din rațiuni strategice: 
slăbirea frontului Tsunami. Prezența ta în acest front era 
preţuită, metoda ta nefiind altceva decît metoda achiziţionării 
de materie primă pentru experiențe, pentru fabuloasele 
ciştiguri realizate pe stadioane. 

— La asta s-a referit şi Kid. V-aţi înțeles să-mi băgațţi bine în 
cap... ideea vinovăţiei? Pînă la obsesie? ... La naiba! Metoda nu 
este decit o performanţă ştiinţifică. Ceilalți sînt vinovaţii... 

— Calm, bătrîne, calm... Îți aduci aminte de Sir 
Nobleminded? Ne-a furnizat probe inatacabile. În evoluţia 
clubului Tsunami au intervenit anonime capitaluri străine. 
Interese economice financiare, politice - inclusiv unele 
fenomene de ordin militar — s-au corelat în timp, aparent fără 
nici o legătură directă. 

— Şi trebuia să-i trag de urechi sau să-i bat la... fese? 

— Un spirit clarvăzător ca al tău nu putea trece pe lingă 
adevăr fără să se împiedice de el. Nu-mi vinde gogoşi! N-ai fost 
nici măcar curios? 

— N-am avut curiozități decit pentru activitatea 
profesională. Poate din laşitate, sau din prostie, n-am dorit să 
aflu ce se ascunde sub suprafața înşelătoare a schimbării, a 
evoluției. Pasiunea muncii ştiinţifice m-a pus la adăpost de 
toate murdăriile existente în viața noastră socială. 

— Vezi dacă nu loveşti javra, la timp peste bot? Ţi-a făcut 
figura! ... Laşitate... Straşnic! Dar un amărit de polițist ca 
mine a fost obligat toată viața să vineze adevărul, adevărul, 
bătrîne, iluzia asta şugubeață pentru care a meritat să mă 
tăvălesc în noroi, să-mi vind sufletul, să mă număr printre 
ticăloşii de prestigiu. Şi ce crezi că aflu? 

Acelaşi sportiv care participase la fel de fel de concursuri, 
indiferent dacă intra în posesia medaliei sau pierdea, 
indiferent dacă se număra printre campionii mondiali sau 
printre rataţi, turna sume uriaşe în buzunarele aceloraşi 
indivizi reuniți sub blinda conducere a prea înțeleptului 


nipon... Concursuri controlate anticipat! Ideea nu e nouă, 
metoda însă... Ehei, metoda, bătrîne! Îţi aduci aminte cum 
răsăreau campionii la Tsunami? Ca ciupercile... O, tempora... 
Frumoşi ani. Încîntători. Puteam rămîne cu gura căscată pînă 
la adinci bătrineţe, gudurindu-ne în patru labe pe lîngă zeii din 
Tsunami, cerşind cîte un ciolan gros, temători să nu fim auziți 
cum lătrăm noaptea la lună aşezaţi pe coadă... Paznici 
credincioşi, surzi şi orbi lingăi ordinari avizi după glorie, bani 
şi femei frumoase, funcții, sau, pur şi simplu, naivi, cochetind 
cu prostia, laşi, pentru care planeta nu e decît o hazna ce 
duhneşte a plăceri nepermise. Condiţia umană? ... Specia e 
tributară genezei, bătrine! Generaţie după generaţie o ia 
mereu de la capăt, într-un veşnic început. Frumuseţile din noi 
tinjesc după linişte, după pace, pentru a străluci în lumina 
soarelui, sub stele, sub pămînt, sub oceane sau în spaţiul 
cosmic. Nu indivizii izolați, prin exemple eroice vor salva 
specia umană de la degradare, ci milioanele care s-au convins 
că numai prin lupta cu noi înşine vom dărui planetei tăria şi 
generozitatea de a ne întinde mîinile pretutindeni, încrezători 
în destinul Pămîntului care e al nostru... Hei, vodca asta mi-a 
dezlegat bine limba! lartă-mă, bătrîne! Eşti primul om în care 
am încredere... Peste cîteva ore nu ştiu pe ce drumuri apuc. 
Nu sînt fatalist. Nu-l uita, totuşi, pe nătărăul de Joop, veşnic 
în contradicție cu el însuşi, om întreg la bine şi la rău, gata 
să-şi vindă şi sufletul pentru o clipă de adevăr. Nu mă 
confunda cu un erou. Nu sînt decit o jalnica ființă omenească. 

Joop închide ochii şi tace, tace pînă cînd aud emoția cum 
urcă în mine din adînc, o simt cum îmi încălzeşte inima, cum 
tremură temătoare, aburindu-mi ochii pe sub pleoape. 
Oboseala mi-a dispărut. 

- Îţi mulţumesc, Joop, pentru încredere, fac, plin de 
amărăciune. Crezi că o merit? ... Viața mi-a dat o lecţie 
dureroasă... Ce să-ți răspund? Jocurile erau făcute, Joop, 
erau făcute, ştii foarte bine. Nimeni şi nimic nu le putea 
schimba cursul. Noi am devenit spectatori pasivi ai unor 


evenimente împotriva cărora nu puteam acționa decît cu 
riscuri necunoscute, chiar cu riscul vieții. Cîţi sînt gata să-şi 
sacrifice viața pentru o idee sau alta? Cîţi? Eu nu am această 
tărie morală. Singura rugăminte ce o am e să-mi spui ce să fac. 

— Ce trebuie să facem, accentuează el. De cînd fantoma lui 
George Hay a bintuit prin oraş, Marele Stăpin, Doga şi onorata 
lor companie au intrat în alarmă. După ce doamna Renate 
Stein s-a întors în oraş, dispozițiile primite de la Toshiba s-au 
înmulțit. Nu numai că trebuia să aflu ce intenții are doamna, 
dar trebuia s-o împiedic să intre în acțiune. Acest şnapan mă 
strînge acum de gât, intuind incapacitatea mea de a acționa, 
ba, şi mai rău, din neîncredere în omul care cunoaşte prea 
multe. Sînt ca un dulău jigărit care aşteaptă să i se tragă un 
glonte în țeastă... Afurisit bătrin! Noroc de lovitura cu Amoeba 
albastră din barul lui Seel. Cine a pus-o la cale a fost genial. 
Asta l-a derutat. A apărut o forță egală cu a lui. Cîntecul 
reprezintă codul metodei de influențare. Sper că eşti lucid, nu? 
Alvin Brüg a fost neutralizat pentru trădarea lui. Noi l-am fi 
însoțit în paşnica lume a veşniciei dacă doamna Renate Stein 
n-ar fi pentru toți un mare semn de întrebare. Aici e aici! Tu ai 
fost menajat pentru că eşti singurul care ai acces în fortăreața 
ei. Yvette scapă cu viață transformindu-se în cea mai parşivă 
probă juridică sub raport strict ştiinţific. Aby e alt cap de 
acuzare. Sub paza severă a poliției din brigada secretă, pe care 
o conduc, şi-a salvat pielea. Cliff scapă ca prin urechile acului. 
Cucoana i-a cules pe toţi trei de pe potecile primejdioase, iar la 
ora asta dorm liniştiţi în birlogul ursoaicei. Toshiba ne cheamă 
ca de obicei la ordine, pentru a pune la cale cine ştie ce plan 
odios. E limpede însă că tu vei trece pe post de cal troian. Eu, 
destituit, va trebui să le cer umilit iertare. 

— Slabă speranţă, intervin hotărît. 

— Bătrine, e rindul meu să-ți mulțumesc. Joop sare din pat 
cu puteri nebănuite, se întinde cu frenezie, cască, ia sticla şi-şi 
umple paharul. Deci metodele dure n-au avut nici un efect 
asupra ta. 


— Ce metode? fac surprins. 

— Accidentul de pe bulevard n-a fost, în fond, decit un 
atentat elegant prin care Toshiba te atenţiona în termeni 
bărbăteşti. Oricum, băieții mei au intervenit la momentul 
oportun, profitind din plin de acest prilej căzut ca din cer. 
Anumite polițe se plătesc fără menajamente. Doi indivizi au 
fost scoşi din arenă pentru totdeauna... Hm! Şi am pretenţia 
stupidă că te cunosc. 

— Bei singur? îl întreb văzindu-l cum goleşte paharul. 

— lartă-mă! Am crezut că vrei să-ți păstrezi capul limpede 
pentru dialogul cu zeii de la Tsunami. 

Toarnă. Beau cu înghițituri mici, dornic să nu-mi trădez 
emoția pustiitoare ce-mi tulbură conştiinţa. 

— Elsa şi Konrad urmau să fie luaţi ostateci? Întreb calm, 
foarte calm, atent dacă-mi tremură sau nu mîna. 

— Acţiune riscantă cu efecte de ordin psihologic. Pe scurt, 
presiuni, şantaj moral. Marc Palladio urma să-i facă nevăzuți 
sub stricta supraveghere a celor de la Tsunami... Furtuna s-a 
mai domolit. Vezi ce înseamnă să fii celibatar? N-ai de unde să 
fii strîns cu uşa. 

Joop se trinteşte la loc în pat. 

— După cîte înțeleg, Toshiba a fost informat despre toate 
acțiunile noastre, sau şi-a cules informaţiile cu mijloace 
proprii. 

— Şi da, şi nu. O parte din informații i le-am furnizat chiar 
eu. 

— Eşti un ticălos! 

— Ce vrei?! Cîine în lanţ. În jocul ăsta perfid, cînd ajungi în 
patru labe te poți considera salvat... Trebuia să-l oblig pe 
Toshiba să-ți acorde timpul necesar pentru a reuşi să vezi în ce 
ape se scaldă doamna Renate Stein. 

Îmi prind capul în miîini, ametit. 

— Şi pe asta ai divulgat-o? 

— Nu mi s-a mai acordat încredere... morală! Undeva, în joc, 
s-a produs un fault grosolan, nesancționat la timp de arbitru. 


Martin Doga şi ciracii lui... Păcătoasă profesiune, bătrine. 
Alerg nebuneşte după un detaliu care-mi scapă. Doamna 
Irmgard Renate Stein cîştigă timp. Printr-o manevră diabolică 
se cercetează la fața locului nu ştiu ce probleme tehnice sau... 
Concluziile lui Kid le cunoşti? 

— Nu, răspund fără să ezit. Probele au fost înmînate 
doamnei Stein personal. 

„lartă-mă, Joop!” îmi calmez conştiinţa. 

— Aşa ne-am înțeles. Frumoasă mişcare. Dacă a intrat în 
posesia probelor, îi prevăd lui Toshiba o bătrineţe zbuciumată. 
Există o ipoteză destul de fragilă. Dacă şnapanii s-au prins... 
Nu, e imposibil. Atîta fler nu a avut decît Maigret, din fericire! 

— la spune-mi, îmi trece deodată prin cap, pe-aici n-au fost 
instalate microfoane? 

—Slabă speranță! Oamenii doamnei au făcut o 
demonstrație superbă. Gloria mea nu i-a impresionat ciîtuşi de 
puțin. M-au întors pe dos. Mi-au descoperit în rotula 
piciorului drept şase miligrame de plumb, colesterolul mărit şi 
arme secrete în barbă! ... 

Cît despre băieții lui Toshiba... Au ordin să te predea viu şi 
nevătămat la destinaţie... la stai! Toshiba cunoaşte eşecul lui 
Marc Palladio. Intervenţia în plină cursă a doamnei Irmgard 
Renate Stein este o sfidare la adresa puterii absolute din oraş. 
Dar şi o hotărită luare de poziție ce se poate justifica pe plan 
afectiv avindu-se în vedere şi trecutele voastre relaţii 
sentimentale... Asta-i bună! Cucoana îl înfruntă pe Toshiba în 
văzul lumii, îi dă cu tifla, cîineşte. Fără menajamente, cu un 
scop precis. Bătrine... „Slavă ţie, stea curată!”, scandează 
triumfător fostul inspector şef. Şansa noastră se numeşte 
Irmgard Renate Stein! Eşti o puşlama sadică! 

— Eu? Cum îţi trece prin cap? 

— Eşti o puşlama scîrboasă, continuă să-mi tragă palme. 
Spune-mi repede, care-i următoarea mişcare? Extraordinar! 
Cucoana asta îmi oferă o strălucită lecție de strategie! 

— Ai înnebunit? Habar n-am. Pe cuvint! 


— Bine, bine, te cred, miriie, frecindu-şi cu amîndouă 
mîinile fruntea, timplele, atent să nu-i cadă ochelarii de pe 
nas. Nu ştiu ce am. După vizita din fortăreața doamnei 
parcă-mi pocneşte ceva în cap, din oră în oră. E drept, mă simt 
ca la 40 de ani, în plină vigoare. În timpul crizelor, care 
durează cîteva clipe, văd numai piramide şi atleți care-mi dau 
şuturi în fund. 

— Virsta, insinuez malițios. 

„Piramide?” trece un gînd tulbure, căruia nu-i acord atenţie. 

— Naiba ştie ce s-a întîmplat! Am alt ritm biologic, 
metabolic... Uite, mi-a trecut. Cu tine nu se petrece nimic? 

— Ba da. Cînd te-ai dus după sticla cu vodcă mi s-a năzărit 
că m-am transformat în flacără şi m-am dus să-l pirjolesc pe 
Toshiba. Mi-au cedat nervii. Obsesii halucinante pe fondul 
tensiunii nervoase. 

— Cum ai spus? Pe fondul tensiunii nervoase? ... Nu prea 
cred, adaugă el gînditor. Prea înțelepte vraci, punct! Vom lăsa 
evenimentele să curgă singure... În jocul ăsta monstruos 
logica operează cu elemente absurde. Nimic nu este evident, 
fiind posibil orice. Îți imaginezi ce s-ar întîmpla cu noi dacă zeii 
din Tsunami ne-ar subordona voinţei lor? 

— Ar fi o experienţă interesantă, remarc mucalit. Joop şi 
Van, două speranţe ale senectuțţii pe arena sportului mondial! 
Ce disciplină sportivă ţi-ai alege? Pescuitul? 

— Nu glumi, bătrine! Nici iubita noastră maestră nu s-ar da 
în lături de la o astfel de experiență. Ai însă noroc, îi e teamă să 
nu-i cazi în genunchi pentru a-i cere iertare,.. Zău, Van, cum 
naiba n-aţi rămas împreună? 

— Eşti respingător! Treci de la o idee la alta ca un 
saltimbanc. Spune-mi, mai bine, cu Elsa s-ar putea lua 
legătura? 

— Elsa? ... Hm! La ora asta ne crede dăunători echilibrului 
ecologic. Chiar dacă aş ceda intențiilor tale, mi-ar fi imposibil 
să te ajut. Sintem prizonieri, izolaţi într-o casă abandonată, cu 
aparatele scoase din uz, fără lumină electrică, fără 


speranţe... 

— Biata Elsa! oftez, înțepenit în fotoliu. Ce-ţi pasă? Eşti 
celibatar. Universul tău afectiv sună ca o doagă uscată. 

—Nu vorbi prostii! În profesiunea noastră viaţa sentimentală 
ne chinuie conştiinţa, ne tulbură somnul şi veghea, ne ciuruie 
caracterul în aşa hal, încît mulți şi l-au agăţat la uscat în 
podul speranţelor! Van, imbecilul de lingă tine a scormonit în 
anii adolescenţei prin colbul Ideilor pentru a căuta un limpede 
înțeles asupra condiției umane, asupra frumuseții omeneşti. 
Pe atunci îl descoperisem pe Elytis, Odysseus Elytis, unul 
dintre slăviții nebuni care m-a convins că moartea poate fi 
învinsă prin permanența iubirii, prin frumusețe, prin 
inefabil... Ha, ha, inefabilul! ... 

— Pălăvrăgeşti cam mult la beţie... 

Joop sare din pat, se apleacă spre mine şoptindu-mi: 

— „a) două frumoase mîini de femeie (sau de bărbat) care să 
se fi familiarizat cu turturelele...” Pricepi? 

— Ce te-a apucat? îngîn, şi lupt cu somnolența chinuitoare. 

— Eşti prozaic! strigă Joop, aşezindu-se la locul lui. Nu te 
interesează cum am ajuns celibatar? 

— Dacă-ţi face plăcere... 

— Fata din colț vindea flori. În triumfătoarea ei tinereţe era 
fermecătoare. Îi cumpăram florile dimineaţa, cînd mai purtam 
încă sub pleoape imagini din visul despre dragoste al nopții. 
Norma mi le oferea cu grația unei zine ce dăruie generoasă 
iluziile colorate. După trei săptămîni am convins-o să evadăm 
din oraş, singuri, în sfirşit, singuri... Lacul din munți semăna 
cu o lacrimă albastră. Am alergat goi prin soare, ne-am iubit în 
umbra stîncilor fierbinţi iar seara am cules stele... A doua zi a 
călcat-o o maşină... 

Aşa am cunoscut prima spaimă a morții. Ani şi ani 
dragostea am cumpărat-o cu bani, pentru că Norma se 
întorcea pe malul lacului unde mă chema stăruitor... 

Absolvisem strălucit şcoala de ofițeri. Uniforme, ifose, 
idealuri, cutezanță, farmecul vieţii care mă arunca din tentație 


în tentaţie. Într-o zi dragostea s-a numit Cella, douăzeci şi 
cinci de primăveri, frumoasă, cu tată şi mamă, cont la bancă, 
gambe lungi, tumultoasă ca un ocean în furtună. Noaptea 
ne-am jurat iubire veşnică, dimineața ne-am dus la părinții 
fetei. Perspectiva fericirii alături de un polițist i-a îngrozit. Eu 
am fost exilat aici, cu dosar în regulă. 

Pentru Dooly, mulatră, medic pediatru într-o clinică din 
cartierul de sud, am făcut cea mai gravă pasiune. Am dus-o 
acasă, unde mă aştepta în fiecare seară plingînd. Îşi imagina 
că nu mă pot întoarce decît cu țeasta sfărimată, ciuruit de 
gloanţe, călcat de maşini. N-am rezistat decît patru săptămîni 
pentru că începuse să mă implore să-mi dau demisia... 

Nomy-no, la 30 de ani, mai purta încă în grațioasa ei făptură 
toate tainele rafinate ale dragostei zămislite de generaţii de 
femei în insulele orientului încă nepătruns şi tentant. 
Împletise, sucise, răsucise minţile bărbaţilor la viața ei şi 
naiba ştie cum mi-a căzut în brațe, cum i-am cumpărat o vilă, 
mi-am cam golit buzunarele. Am zăvorit-o ca pe o taină a 
inimii mele acolo, am descoperit între timp cum te chinuie 
gelozia, am cunoscut amețitoarea, tardiva etapă a trufiei 
masculine, iluzia fericirii împlinite... După şase ani pleca spre 
patrie. 

Van, bătrine, alerg din cînd în cînd pe malul lacului 
albastru, lacul din munţi unde mai păstrez ca pe o comoară 
prima iubire... Norma a fost singura fată de treabă. 

Am doi băieți născuţi din trecătoare iubiri. Sint oameni 
întregi. Le-am asigurat viața... Nu i-am întrebat niciodată dacă 
nu le e ruşine cu tatăl lor... Dormi? 

Simt mîna lui pe umăr. l-o string cu delicateţe, dar nu 
îndrăznesc să-l privesc în față. Tăcem amindoi. E o linişte 
ireală. Tristă, cenugşie, lumina umedă a zorilor urcă pe geam. 
Joop se întoarce cu spatele la mine, cu umerii căzuţi. Trag de 
rochiile înfăşurate pe picioare, le arunc una peste alta, mă 
ridic amortit din fotoliu, îmi caut pantofii căzuți, îi încalț. 

— Plecăm? întreb morocănos. 


Joop se întoarce. Arată jalnic, istovit. 

— lartă-mă, bătrine. Am bătut cîmpii... Curaj! 

— One way ticket10, îngin stîngaci. Cum ai reuşit să-i 
convingi pe băieţi să ne lase în pace? 

— Simplu. Cu un cec. Armistițiul, în fond, nu reprezintă 
decît o tactică de ordin psihologic. Orice intervenție a 
autorităților sau a altor persoane ne-ar fi agravat situația. Aşa 
ni s-a oferit un răgaz pentru a medita. Ne predăm benevol, fără 
gălăgie. 

— Este imposibil ca vecinii să nu fi observat întimplarea. 

— Vecinii? Glumeşti! Nu îndrăzneşte nimeni să sufle cînd e 
vorba de Toshiba... Vezi, dacă mă vor închide ca pe un şobolan 
în cuşcă, să-mi aduci caşcaval proaspăt! 

— Îţi promit... Cu o condiţie. Răspunde-mi pe loc: pentru ce 
dai cu piciorul la tot ce ai clădit în viață? 

— Ăsta e jocul! N-am încotro. Încerc să-mi răscumpăr 
măcar o parte din suflet. 

Cădem unul în braţele celuilalt. 

Joop se face nevăzut dincolo de uşa pe care a închis-o fără 
să mai privească în urma lui. Ascult o vreme şi nu înțeleg de ce 
nu-i aud paşii. Pesemne starea în care mă aflu... Oboseala 
îndelung acumulată îmi apasă umerii, îmi spulberă gînd după 
gînd. Am amortit. Stau nemişcat, adus de spate, în mijlocul 
casei goale, părăsită acum pînă şi de tristeţi. Ştiu că ar trebui 
să fac ceva, să mă întorc poate la mine însumi, dar n-am acest 
curaj. Tot ceea ce simt nu-i decît o uriaşă, o nepermisă 
indiferență. „A avut dreptate, Joop. Tirfa aia s-a dus să se 
culce după ce am plesnit-o peste bot!” reflectez cu amărăciune, 
lipsit de puteri. 

Lumina cenuşie a zorilor se tiriie jegoasă în jurul meu, 


10 Un bilet numai pentru dus (n.a.) 


murdăreşte pereţii, mobila. Greaţa îmi întoarce stomacul pe 
dos, de parcă vodca băută ar fi conţinut otravă. Reuşesc să-mi 
controlez reacțiile neplăcute, îmi aduc aminte că trebuie să fiu 
punctual şi mă smulg din loc fără să ştiu prea bine încotro îmi 
îndrept paşii. Sting lampa electrică, trec ţeapăn din cameră în 
cameră - nu mă atrage nimic — închid uşă după uşă. În 
bucătărie iau o linguriţă de zahăr, o arunc într-o cană, store 
deasupra o lămiie şi dau cana pe gît. 

În curte nu mai e nici țipenie. Individul de lîngă garaj a 
dispărut. Introduc în maşină bicicleta lui Konrad - biata mea 
Suzy! ... Controlez portierele dacă sînt închise perfect, trag 
poarta mare la locul ei şi întorc cheia în broască. Cheia o bag 
în buzunar. 

Limuzina prelungă, puternică, neagră, rulează încet pînă în 
dreptul meu. Portiera se deschide violent. O voce gravă de 
bărbat răsună din semiîntuneric: 

— Poftiti, domnule Van Mennen. E timpul s-o ştergem. 

În maşină miroase îngrozitor a fum de ţigară, a tutun 
prost, ordinar. Individul care m-a poftit e un tînăr solid, la nici 
30 de ani, cu chip agreabil, cu mustață, îmbrăcat civil, cu 
părul blond căzut în neorînduială pe frunte. Îmi face loc lîngă 
el. 

— Salut! mormăi, şi-mi dau seama cît sînt de şifonat. 

— Noroc! îmi răspunde celălalt, de la volan, un tip cu păr 
cărunt, cu mutră de academician - cam stilat pentru 
profesiunea lui — şi care are înfiptă între dinți o pipă roasă pe 
jumătate. 

Amiîndoi se uită la mine cîteva secunde cam dezamăgiți. 

— Domnilor, sînt la dispoziția dumneavoastră! declar 
solemn, politicos cît îmi cere momentul şi calm. Foarte calm. 

— He, he, he! reacţionează tipul de la volan, şi nu înţeleg 
dacă a ris sau dacă a vrut să mă încurajeze. 

Maşina porneşte brusc, aruncîndu-mă pe spate. Îmi caut o 
poziţie cît mai comodă şi scrutez prin parbriz strada pustie. Nu 
mai plouă. Lumina dimineții se înalță ca un abur. Rulăm cu 


viteză din ce în ce mai mare, ieşim pe bulevardul Amazoanelor, 
îndreptindu-ne direct spre Tsunami. Cel de la volan trebuie să 
fie as în materie, nici nu se simte cînd ia curbele, deşi a atins, 
cred, 140... Ciudat. Sint calm. Gindul îmi fuge la Konrad şi la 
Elsa. „Oare cum au dormit prin străini?” mă întreb în mod 
firesc, fără să-l mai iau în serios pe domnul Yamada Hyo 
Toshiba spre care mă duc val-virtej. 

— Domnule Van Mennen, îmi atrage atenţia tînărul de lingă 
mine, cred că e mai nimerit să vă găsiți un loc între fotolii, jos, 
aici, la picioarele mele. Din urma noastră vin nişte indivizi cu 
care va trebui să am un schimb cam păcătos de amabilități. 
Nu vă faceți griji. Asta a noastră e blindată! 

În plină viteză maşina ia o curbă periculoasă la stînga, iar 
eu mă rostogolesc între fotolii înainte ca să pricep la ce se 
referise tipul. Ridic ochii spre el. Ţine în miini o armă cu ţeava 
scurtă, cu încărcător - nici carabină, nici revolver. 

— Cine sînt indivizii? întreb, fără să-mi pierd firea. 

— Colegi... Trebuiau să ne asigure spatele. Ne-am gindit să 
le tragem clapa. Altfel nu ajungem teferi la doamna Irmgard 
Renate Stein... Charlie, se adresează celui de la volan, din 
kilometru în kilometru rulează, te rog, în linie dreaptă. Vezi, 
cinci, zece secunde, nu mai mult. 

Informaţia e de natură să-mi blocheze căile respiratorii. 

— Vă rog să nu comiteți imprudente! îmi revin. Sînt aşteptat 
urgent de domnul Toshiba în persoană. 

— He, he, he! îl aud pe Charlie. 

Tinărul nu se prea sinchiseşte la auzul spuselor mele. Pe 
geamul din spate al maşinii cade o perdea vişinie pe care 
acesta o dă binişor la o parte. În dreapta geamului se află o 
clapetă rotundă, metalică. O împinge cu virfui unui deget şi 
prin orificiul circular introduce ţeava armei. Poziţia lui e foarte 
incomodă. Îmi imaginez că ceilalți indivizi fac poate acelaşi 
lucru. 

— Gata, Fred! Strigă Charlie. 

Nu se aud decît nişte zgomote seci, ca şi cum cineva ar fi 


aruncat pe carcasa limuzinei boabe de struguri. 

— Ratat! Bombăne Fred, căutindu-şi altă poziţie. 

Sînt azvirlit dintr-o parte în alta şi trebuie să fiu atent să 
nu-l incomodez pe băiat. 

— Acum! miriie din nou Charlie. 

Arma lui Fred alunecă lîngă mine. Îl văd cum se face ghem şi 
cade uşor pe banchetă. Întind mîna, răsucindu-i cu băgare de 
seamă capul. Deasupra ochiului stîng are o mică pată roşie, cu 
un mic orificiu la mijloc şi din care se prelinge o singură 
picătură roşie. 

— He, he, he! scuipă Charlie. Şi doar i-am spus ieri să 
schimbe placa de cristal... E rănit? 

— A sucombat instantaneu. 

— Dumnezeu să-l ierte! A fost un camarad bun. Domnule, 
regret. În situația asta va trebui să vă predau patronului. Ce 
naiba raportez doamnei Dolle? 

— Doamnei Dolle Dinsdag? fac zăpăcit. 

— Ne-a împins 100 000 şi ne-a ordonat să vă predăm în 
carne şi oase doamnei Stein. Oricum, nu mai dau doi bani pe 
pielea mea. 

— Iar voi l-aţi dus de nas şi pe inspector? 

— He, he, he! 

Imposibil să-mi explic de ce sînt calm. În timp record am 
analizat ce şanse mai am în perspectivă. 

— Continuăm cursa! declar hotărît, făcîndu-mi loc cu arma 
în mină lîngă Fred. Unde am ajuns? 

— Mergem paralel cu parcul Violetelor. 

— Rulezi pînă la capătul parcului. Acolo e o poartă din 
sirmă. Treci direct prin ea. Redu din viteză. Mergi drept. Cum 
funcţionează arma?. 

— Apăsaţi pe clama roşie. Ochiţi sub parbriz, la mijloc. 
Baftă! 

Introduc ţeava armei prin orificiul rotund. Deasupra e un 
triunghi prin care zăresc maşina galbenă ce se apropie în 
goană. 


— Gata! Strigă Charlie. 

lau linia de ochire aşa cum mi s-a indicat. Apăs pe clama 
roşie. Limuzina din spate îşi pierde direcția, alunecă în zig-zag, 
se opreşte. Din ea sar trei indivizi cu armele în miîini. Apăs 
calm pe clama roşie. Doi dintre ei se rostogolesc pe asfalt. 
Maşina se înclină ameninţător, cad într-o parte cu arma în 
mînă. Urmează o izbitură puternică şi cînd mă uit pe geam 
răsuflu uşurat. Gonim printre copacii parcului. Fred s-a 
prăvălit între fotolii. 

— Felicitări! scuipă entuziasmat Charlie. Cum evadăm din 
parc? adaugă, tăind în diagonală un strat multicolor. Singura 
ieşire e închisă pină la ora nouă. 

— Îl asediem pe paznic, îl luăm la bătaie, n-are importanţă. 
Ce traseu propui în continuare? 

— Ocolim serpentinele de pe colina Urşilor pe artera G.M.L. 
45, trecem podeţul lui Ferdinand şi ne înfundăm în grădina cu 
stejari bătrîni, proprietatea celor de la Asigurările sociale. 
Dacă avem ghinion, soțioarele noastre tot de acolo vor veni să 
ne ridice primele, fiți convins! 

— Ne înfundăm? Cum vine asta? 

— Stimate domn, îmi explică politicos Charlie, mutindu-şi 
ciotul din gură, în acest moment brigada specială de 
intervenţii cu baza la Tsunami a intrat în alarmă. Avem 
metode mai rafinate ca ale poliției. De obicei se apelează la un 
mic elicopter silențios. Tipii de la bord au buzunarele pline cu 
„pomboane”, nişte mici grenade cu raza de acţiune 20 de 
metri. Nu lasă urme. Au intrat în arsenalul nostru pentru 
situații excepţionale... Avem noroc! Uite-l pe paznic. E bătrin. 
Deci înțelept. Coboriţi calm din maşină cu arma sub braț. Aşa 
cum arătați nu trebuie să-i spuneți decit: bună dimineața! 

Charlie opreşte lingă bătrin. Deschid portiera şi cobor cu 
demnitate. Paznicul, în cămaşă albă, cu o greblă în mînă, se 
holbează la mine, aruncă grebla, aleargă la poarta masivă de 
fier, trage nişte zăvoare, răsuceşte clanța uriaşă şi ne deschide 
larg drumul spre bulevard. 


— Mulţumesc! strig înainte de a sări la locul meu, alături de 
Fred cel liniştit pentru vecie. 

Am zărit elicopterul tocmai cînd ne pierdeam urma pe sub 
stejarii bătrîni, ale căror uriaşe coroane formau deasupra 
noastră un zid verde de nepătruns. 

Aparatul zbura la mică înălțime, îndreptmdu-se direct spre 
noi. Aleea făcea o buclă largă spre dreapta şi se pierdea în 
semiintuneric. Charlie apasă pînă la refuz pe accelerator, dar 
după nici patru sute de metri frinează scurt, părăseşte aleea, 
face un adevărat slalom printre arbori şi cu viteză redusă intră 
în trunchiul celui mai falnic stejar! 

- Repede... După mine! Nu uitaţi arma. 

Deschid portiera şi alerg după el. Cam la o sută de metri ne 
oprim. Gifii puţin. Arma din mînă e grea, foarte grea pentru 
puterile mele. Charlie se uită în sus. Ascultă cu atenție. Nu 
aud nimic limpede. Doar un fişiit monoton ce pare că se 
roteşte deasupra noastră. 

Ei sînt? 

Charlie nu-mi răspunde. 

Aparenta linişte de deasupra pădurii e sfişiată subit de 
citeva şuierături stridente, scurte. Apoi auzim zgomotul 
caracteristic al unui obiect greu ce cade, izbindu-se de 
pămint.. 

Charlie scoate dintr-o sacoşă mică de piele, prinsă pe umăr, 
o hartă împăturită frumos, o desface, analizind-o calm, 
meticulos. Strecoară harta în buzunar şi-mi face semn să-l 
urmez. Ne pierdem amindoi prin pădure. După un timp 
Charlie îmi spune la ureche: 

— Pe aici pe undeva e o bisericuţă străveche din lemn. 

După cîteva minute vedem biserica. E atit de mică, încît 
pare făcută doar pentru copii. Ocolim prevăzători lăcaşul sfint 
şi ne convingem că opera de artă e închisă pentru public — 
după indicaţiile scrise pe tăblița prinsă pe arcada gotică de la 
intrare. Charlie îşi consultă ceasul în tăcere, ridică din umeri 
cam alarmat, scoate bricheta din buzunar şi-şi aprinde pipa. 


Tocmai atunci, din întunericul pădurii îşi face apariția un 
bărbat înalt, cu ochelari de pilot, ce se îndreaptă în goană spre 
noi. Combinezonul albastru, închis pînă sub bărbie, plin de 
pete de ulei şi vopsea albă mă obligă să cred că e muncitor 
mecanic. A ajuns la cîțiva paşi cînd figura lui necioplită, 
țărănească şi barba nerasă îmi aduc aminte de... 

— Ben Ossoli! Fac surprins, nevenindu-mi să-mi cred 
ochilor. 

— Salut, domnule Van Mennen! Mulţumesc, Charlie. Ai fost 
la înălțime! Hai! Explicaţiile pe parcurs. 

Gonim prin pădure minute în şir. Într-un luminiş dăm peste 
o limuzină verde de toată frumuseţea. 

— Charlie, treci la volan! comandă Ben, scrutînd la 
repezeală cerul de deasupra noastră. Pe aleea din dreapta. 
Platforma pentru elicoptere e la doi kilometri de aici. Am un 
Foll-Fy de o să rămineți cu gura căscată! Doamna Irmgard 
Renate Stein vă transmite că Elsa şi Konrad sînt la adăpost şi 
vă aşteaptă. 

În elicoptere cald. Am căzut în fotoliu cu Charlie lîngă mine. 
Acesta înjură crunt că şi-a uitat tutunul în maşină şi se tot 
caută prin buzunare nervos. Zburăm la mică înălțime direct 
spre reşedinţa doamnei Irmgard Renate Stein. Pe cer a apărut 
o spuză portocalie. Sub noi, văd cum şerpuieşte pe vale 
panglica îngustă de apă a nesecatului Moulon cel Leneş. Sint 
încă ursuz, nelămurit asupra celor întimplate, nu realizez prin 
ce-am trecut şi nici nu vreau să aflu ce se va mai întîmpla. 
Cumplita oboseală mi-a şters din memorie tot. Nu vreau decît 
să dorm, să dorm cu Elsa lîngă mine... Konrad, cînd mă voi 
trezi, o să-mi aducă papucii şi o să-l rog să lase dracului 
bicicleta şi să nu mai viseze la Amoeba albastră... Amoeba lui 
George Hay. 

— Domnule doctor, îl aud pe Charlie, sinteți puţin atent? Ca 
să trădez am primit un cec de 100.000. Ben a fost intermediar. 
Ruta a fost studiată chiar de doamna Dolle Dinsdag în 
persoană. Bietul Fred! Visa o căsuţă la munte... 


— Da, da, o căsuţă, repet. 

Pleoapele îmi cad grele peste ochii care mă dor. Afurisita 
asta de migrenă nu-mi dă pace. 

— Domnule Van Mennen! E cazul să visăm cu ochii 
deschişi! Îl aud pe Charlie cum îmi şopteşte la ureche. 

Zburăm la mică înălțime pe deasupra unor pavilioane de 
diferite culori. Prin pereții transparenți ai aparatului imaginile 
sînt limpezi şi cunoscute. Ocolim blocul galben, pătrat, cu 
şase etaje, coborim în pantă lină printre plopii înalți, cu frunze 
tremurătoare. Cînd aparatul se opreşte cuminte, sub noi e o 
poiană cu iarbă moale şi deasă. Bordura din piatră albă — ce o 
delimitează precis - sclipeşte în soare. Coborim lent, pe 
verticală, în timp ce din marginea pistei aleargă spre aparat un 
băiețandru blond, care ne face semne cu amîndouă mîinile. E 
Konrad! 

Cobor nesigur. Konrad sare de gitul meu. Îl string în braţe 
pînă simt cum inima şi-a reluat pulsul normal. 

— Cum te-ai descurcat? Ţi-a fost frică? îi aud vocea caldă 
ce-mi mingiie sub ureche pielea gitului. 

— Unde e mama? Îmi tremură glasul... 

— Am lăsat-o cu doamna Renate Stein. Vin amîndouă, nu-ţi 
face griji. Domnul Aby şi cu domnul Cliff m-au rugat să-ți 
transmit numai atît: „O.K!, Van” 

Konrad mă ia de mînă, sau eu pe el, în timp ce din spate o 
aud pe Elsa cum strigă: 

— Van! Să-ţi fie ruşine! De noi ai uitat? ... Mă întorc. Elsa şi 
Irmy, una lingă alta, stau nemişcate, uitindu-se în direcția 
noastră. Au chipurile palide. 

— Arma asta de unde o ai? întreabă Konrad. Ai cumpărat-o 
pentru mine? 

Lumina intensă din tavan se revarsă în şuvițe strălucitoare 
peste trupurile noastre goale. Plăcuta senzație termică îmi 


provoacă o dulce toropeală în care mă scufund cu toată ființa. 
Stau întins pe canapeaua roşie cu mîinile sub cap dar nu 
reuşesc să închid ochii, nici să mă las ademenit de fascinanta 
somnolență. Baia de lumină are asupra mea un efect 
liniştitor, relaxant şi pe care nici să mi-l explic nu mai încerc. 
Evenimentele nopții s-au volatilizat, şocul tensiunii nervoase 
diminuîndu-se pînă la pragul zero. În cabinet e linişte. Aud 
cum Aby respiră profund, întors cu fața în jos şi cum se 
răsuceşte Cliff, cînd pe o parte, cînd pe alta, mormăind cuvinte 
neînţelese. Îmi trec mîna prin barba nerasă şi realizez că am 
transpirat. 

— Cit a spus că mai stăm aici? întreabă Cliff, răsucindu-se 
spre mine. 

— Încă... Aproximativ douăzeci de minute, îi răspund 
indiferent. 

— Ce metodă e asta? 

— Metodă? fac la fel de molcom, fără nuanțe în glas. Mijloc 
modern de terapie neuro-psihică în sofisticata tehnologie a 
acestei clinici minune. 

Cliff nu se lasă convins. Se uită pe pereţii goi, imaculați şi 
albi, cu aceeaşi nedisimulată ostilitate. Trupul lui atletic e atit 
de negru, încît pare cioplit din lemn ars. Smocuri dese de păr îi 
acoperă pieptul larg. 

— Întreaga noapte doamna Irmgard Renate Stein ne-a 
plimbat din laborator în laborator, ne-a trecut prin fel de fel de 
aparate, am fost bombardați, intoxicaţi cu raze invizibile. Mă 
simt într-adevăr, minunat. Nu mi-e foame, nu mi-e sete... 

— Investigaţii necesare după... 

— Pe la unu şi douăzeci am ațipit într-o minge de aluminiu 
pe ai cărei pereţi atirnau rezistenţe electrice incandescente. La 
început era cald. Ulterior am avut senzaţia frigului polar. Ştii, 
aluneci într-o stare de somnolenţă pînă îți dai rendez-vous cu 
eternitatea. În acest somn... cataleptic, domnule Van, mi s-a 
năzărit, că am ajuns arheolog. Nu glumesc! În palmă purtam 
un minuscul contor Geiger şi mă învirteam foarte curios în 


jurul unei piramide cenuşii, cu pereţi de piatră. O piramidă ca 
asta am văzut la Tsunami. Pesemne căutam să intru în 
piramidă. Am găsit nişte pietre cu hieroglife egiptene, le-am 
dat la o parte şi, spre stupoarea mea, am constatat că 
piramida era goală pe dinăuntru, dar luminată... Cum să vă 
spun, pe pereţi atirnau nişte plante asemănătoare cu 
muşchiul de pe copaci. Muşchiul iradia o lumină 
fluorescentă, în mijlocul piramidei, pe un podium, un sarcofag 
cu pereţii din cel mai fin cristal, lipsiți de ornamentaţii. În 
sarcofag un faraon în slip roşu. Pielea faraonului era verde. 
Zău, dacă vă mint! Verde cu reflexe uleioase, îmi amintesc vag 
că mirosea a ozon, a oxigen în... La dracu! Nu-mi vine în minte. 
Faraonul purta pe cap o cască metalică, ceva cam în genul 
căştilor pentru astronauți. Mumia cu ochii închişi parcă se 
culcase în sarcofag cu o zi înainte. Trup atletic, muşchi frumos 
reliefați sub piele. Cu cine credeți că semăna faraonul? 

— Sper că nu semăna cu Joop K.G.? spun într-o doară, 
amintindu-mi foarte confuz de epidemia clorofiliană şi de 
experienţele doamnei Olivia Haller. 

— Nu. Cu Alvin Brug. 

— Asociaţia relevantă după... 

—Relevantă, nerelevantă dar mie mi s-a făcut părul 
măciucă! În somn, fireşte. Fug repede din piramidă şi afară 
dau peste un individ în haine albe pe care l-am cunoscut nu de 
mult, nu ştiu pe unde. „Îmi permiteţi, domnule Cliff? Sînt 
Martin Doga. Unde vă este permisul? În clipa aia a explodat o 
lumină orbitoare. M-am trezit cu doamna Irmgard Renate 
Stein care mi-a întins mîna şi m-a scos. Din sferă... Se uita la 
mine cu ochi sticloşi. Avea ochii ca două diamante şi surisul 
ei... Nu, nu mă puteți convinge că facem plaja asta ca să ne 
bronzăm! 

Cliff se ridică de pe canapea şi se uită circumspect împrejur. 

— Liniştiţi-vă, domnule Cliff. Doamna Renate Stein este un 
specialist de talie internaţională. Visul dumneavoastră e... a... 
un... ăă... fac golit de ginduri. 


— Ați terminat? intervine foarte  reverențios Aby, 
întorcîindu-se cu fața în sus. 

— Eu? ... Da, desigur. Dar n-am încredere în metodele... 
Cred, mai degrabă... Nu, nu mai cred. De cînd cu... lasă Cliff 
ideea în suspensie. 

— La unu şi douăzeci m-a prins somnul, începe ex abrupto 
Aby. M-am trezit într-un lift cilindric. Urcam încet. Am ajuns 
într-un hol sferic albastru... În hol... 

— Să nu ne spui că te aşteptau nişte papuci şi un kimono. 

— Ba da. Chiar asta doream să vă spun. Dar tu de unde ştii? 
mi se adresează. 

— Mi-am... mi-am imaginat. Continuă. 

— Am intrat într-un fel de sală în stil japonez, cu saltele 
colorate pe jos. 

— Nu te-a primit o femeie tînără? 

— Ce femeie? Nu m-a primit nimeni. Lasă-mă să povestesc. 
Pe peretele din fundul sălii era o firidă prelungă, în firidă nişte 
plăcuţe de lemn şi o pictură în ulei. O femeie şi un bărbat cu 
barbă neagră. Amîndoi purtau pe ei nişte pleduri. 

— Pleduri? Nu pînze? întreb iar, din ce în ce mai alarmat. 

— Pleduri, ca la hotel. Colorate, în dungi. Să nu-mi spui că 
şi pe tipii ăia din pictură îi cunoşti... 

— Nikonoma Kami! zic cu glas stins. Izanami şi Izanaghi! ... 

— Poftim? Se ridică în capul oaselor Aby, uitindu-se 
bănuitor la mine. 

— Sînt nişte zeități! Nu ştiu ce analogie am făcut. lartă-mă! 

— Mda! ... M-a cuprins subit furia. Eu nu mă... nu-mi ies 
din fire cu una, cu două! Întind mîna, trag pînza din firidă, o 
rup, o... M-am trezit cu doamna Irmgard Renate Stein lingă 
mine. Mi-a suris şi m-a întrebat dacă nu doresc să gust ceva... 
Asta e tot. Şi eu sînt de acord că... N-am cum să... 

— Băieți, nu credeți că e cazul să facem duşul, să ne 
îmbrăcăm şi să cerem păpică? Mi s-a făcut foame! Oftez, fără 
să mai iau în seamă visul lui Aby. 

— Van, de cînd n-ai mîncat? întreabă Aby. 


— De ieri. Am băut numai vodcă. 
Cliff şi Aby fac ochii mari. 
— Unde vrei să ne radem? întrebă Aby după o pauză lungă. 

Domnişoara Senkova -— care a preluat rolul gazdei — se uită 
zimbitoare la noi. Părul blond îi cade în şuvițe mătăsoase pe 
umeri scoțindu-i în relief frumusețea tulburătoare, de origine 
slavă. Cliff o priveşte admirativ. 

— Domnilor, sînteți amabili să mă urmaţi? 

— Am mîncat pentru două zile, remarcă anapoda Cliff, 
golind încă un pahar cu suc. 

— Sergent, intervine Aby. N-ai auzit ce am fost rugaţi? 

— La ordinele dumneavoastră, sir! Sare tînărul pe verticală. 

—Pe loc repaus! comandă Aby zimbind. Domnişoară, sîntem 
gata să vă urmăm, adaugă, ridicîindu-se din fotoliu. 

Privesc la toți cu îngăduință. Atmosfera aceasta optimistă 
are asupra mea un efect liniştitor, relaxant. Migrena care m-a 
sicîit mereu a cedat. Ca şi ceilalți mă simt bine dispus. Somnul 
mi-a dispărut. 

— Gata, băieți! Să mergem! spun şi eu, înclinîndu-mă în 
direcția domnişoarei Senkova. 

Urcăm la etaj, coborîm, străbatem un coridor plin cu plante 
ornamentale şi domnişoara Senkova ne deschide o uşă 
capitonată, invitindu-ne în tăcere să intrăm. 

Sala rotundă, de dimensiuni modeste, e drapată cu perdele 
vişinii ce cad în falduri din plafon pînă jos. Citeva fotolii adinci 
ne stau la dispoziție. Lumina molcomă se revarsă asupra 
noastră din tavan, prin nişte lentile ovale. Ceea ce îmi atrage 
atenţia este biroul alb, masiv, cu reflexe metalice, uşor curbat, 
ce seamănă mai degrabă cu un pupitru de comandă. Pe 
suprafața lui zac aparate de forme şi culori diferite. 

— Doamna Irmgard Renate Stein vă roagă s-o aşteptaţi, ni 
se adresează domnişoara Senkova, înclinîndu-se politicoasă şi 


trăgînd uşa după ea. 

Cădem satisfăcuți în fotolii. 

— Zău, dacă nu sînt gata să susțin un meci de box, declară 
Cliff uitindu-se la Aby Ta-o-tou cu ochi nevinovați. 

— Nu-mi place! Bombăne Aby, fără veste. Nu spui nimic, 
Van? 

— Ce să spun? Ridic din umeri. S-o aşteptăm pe doamna 
Stein. 

Băieţii tac. Gîndul îmi zboară la Joop K.G. Îl revăd cum 
pleca girbovit şi mă întreb în fugă dacă va reuşi să se descurce. 
Fişiitul perdelelor care alunecă într-o parte şi alta mă obligă 
să-l părăsesc pe inspector cu păreri de rău. 

În dreapta şi în stînga biroului, în pereţi, sînt două ecrane 
mari, ovale, cenuşii, fără imagine. Între ele, pe alt ecran, 
dreptunghiular, pluteşte în lumina albastră opera lui G. Hunt, 
„Construcţia eroică”. 

— Ce spectacol urmează? întreabă Aby, posomorit. 

— Nu poţi să taci? îl iau la rost, fără să mă pot controla. 

O nelinişte vagă mi se furişază în conştiinţă, o simt cum se 
zbate neputincioasă, cum se urcă tiptil după gîndul care tace 
speriat. 

Uşa se deschide şi în sală intră agale Joop K. G. Se uită 
posac la noi, împinge uşa cu piciorul, îşi pipăie ochelarii, 
pentru a se convinge parcă de existența lor, ridică sprincenele 
a nedumerire. 

— Aici erați? bombăne cu voce stinsă. 

Neras, cu buza inferioară umflată, plesnită, cu ochii adinciți 
în orbite şi hainele murdare poate fi pus alături de orice 
vagabond din oraş. 

Îmi revin, sar din fotoliu şi îl împing cu forţa în locul meu. 

— Ce s-a întîmplat? 

— Ce să se întimple? Băieţii doamnei Irmgard Renate Stein 
au considerat că nu mai am ce căuta la sediul poliției. M-am 
despărțit greu de foştii mei colegi. Ne-am strîns în braţe, 
ne-am mîngiiat drăgăstoşi... Nu se vede? 


Rînjeşte ca un lup, arătindu-şi colții. 

— Vrei să bei ceva?- 

— Unde e doamna? face curios, măsurindu-ne pe rînd, ca pe 
nişte străini incomozi. 

— Sînt la dispoziția dumneavoastră, domnule Joop K.G. 
răsună vocea doamnei Renate Stein. 

Ne întoarcem. Irmy stă în picioare, în spatele pupitrului. 
Rochia neagră, strînsă la gît cu o eşarfă vaporoasă, îi scoate în 
relief paliditatea neobişnuită a obrajilor. Ne scrutează cu 
priviri tăioase, semn al unei detaşări afective totale. 

— Vă mulțumesc pentru opera de binefacere! o întimpină 
fostul inspector şef, cu glas ironic. 

- Luaţi loc, vă rog, domnule Van Mennen! 

Invitaţia, făcută cu ton glacial, mă indispune. Nu-mi 
desprind ochii de la ea, cad în braţele lui Aby care mă împinge 
binevoitor într-un fotoliu gol. 

— Vă... vă mulțumesc! găsesc singurele cuvinte. 

— Domnule Joop K.G. — fost inspector şef al poliției - nu 
avem timp pentru introduceri. Recunoaşteţi că l-ați ucis pe 
George Hay? 

Glasul severei amfitrioane este metalic. 

— Sper că agreabila noastră discuţie va fi transmisă şi 
posterităţii, face acesta în cea mai deplină linişte. 

— Obligaţie morală, domnule Joop K. G. 

— Am ajuns în parcul Anthurium cu şase minute înaintea... 

— Precizațţi! Il întrerupe ea. 

— Patrula lui Toshiba... După cum ați fost admirabil 
informată, George Hay a luat legătura cu fiul bunului nostru 
prieten Van Mannen. De ce? Pentru a atrage atenţia asupra 
unei melodii: Amoeba albastră. Nu am descoperit ce rol joacă 
această melodie în complicata metodă a influențării 
comportamentului uman de la distanţă. E o problemă pentru 
specialişti. Povestea lui Konrad l-a neliniştit pe Van care mi-a 
relatat-o ca şi dumneavoastră de altfel. Paranteza este 
admisă? 


— Vă rog! 

— Insolita apariție a fostului ciclist a coincis cu declanşarea 
în oraş a unor fenomene neînțelese, fenomene ce s-au petrecut 
numai printre sportivi: Yvette, Aby Ta-o-tou, Alvin Brug etc. 
Reacţia lui Van Mennen ne-a dovedit că era în necunoştință de 
cauză, atît în privința experienţelor efectuate la Tsunami cît şi 
asupra importanței esenţiale pe care o avea metoda sa de 
testare. Sîntem astfel obligați să recunoaştem un fapt: nu 
întîmplător a luat George Hay legătura cu fiul lui Van Mennen, 
ci pentru a vă convinge, stimată doamnă Irmgard Renate 
Stein, că Van este în afara jocului... Revenind însă la ideea 
anterioară, vă precizez: l-am informat pe patron despre 
apariția lui George Hay în oraş. Am primit ordin să-l scot din 
joc, nu să-l ucid. Dar, paralel cu cercetările poliţiei, a fost pusă 
în alarmă şi brigada secretă a clubului Tsunami. După cum 
v-am spus, am ajuns înaintea lor cu şase minute... Nu are 
importanţă la ce argumente am apelat pentru a-l convinge pe 
George Hay să spună adevărul. În orice caz, nu am apelat la 
pistol... 

— Aveţi şi probe? 

— Discul video. 

Joop scoate din buzunar un minuscul aparat de forma unei 
capsule cilindrice îl pune în palmă şi-l ridică în aer. 

— Consideraţi necesar să dezvăluim şi declaraţia lui George 
Hay? 

— Declaraţia dumneavoastră verbală, vă rog! 

— Fie, se supune Joop, stringind în pumn jucăria metalică. 
Dolle Dinsdag l-a convins pe George Hay să părăsească pentru 
totdeauna cariera sportivă contra sumei de 500.000 donați 
unicului său copil în viață Richard, dar şi pentru a trece sub 
tutela doamnei Renate Stein... L-aţi trimis pe George Hay 
pentru a lua legătura cu fiul lui Van... L-aţi sacrificat astfel 
într-un joc monstruos. Hay şi-a dorit pe planeta asta 
minunată cel mai frumos mormiînt. Promisiunea o voi duce la 
îndeplinire în cel mai scurt timp. 


În liniştea care cade, umbre nelămurite curg pe perdele în 
jos. Migrena zvicneşte dureroasă sub frunte. Cu gesturi reflexe 
îmi masez timpla stingă. 

— Ce-aţi urmărit prin excluderea lui George Hay din joc? 
întreabă Irmy, la fel de nepătrunsă. 

— Patronii v-ar fi aflat intențiile, intenţii încă neclare pentru 
umila mea persoană. În acelaşi timp, le-am oferit o strălucită 
dovadă a bunei credinţe. După cum bine ştiţi, pentru Toshiba, 
Martin Doga şi alții, George Hay reprezenta un permanent 
pericol, elementul care proba, fără doar şi poate, existența 
experienţelor la Tsunami. Dispariţia lui anula acest pericol. A 
apărut însă experiența Alvin Briig, experienţă care în final 
demonstra aceleaşi consecințe ca şi în cazul Yvette. Prin 
intervenția dumneavoastră Yvette n-a putut fi recuperată de 
specialiştii lui Toshiba. Necesitatea recuperării lui Alvin Brug 
s-a impus astfel în mod fatal. Perfidia jocului m-a obligat să 
apelez la tragica rocadă din morgă. Nu ştiu dacă Alvin Brug se 
mai afla în viață în clipa cînd oamenii lui Martin Doga au pus 
mîna pe el pentru cercetări ştiinţifice... 

— Ideea spionajului efectuat în această clinică vă aparține?! 

— Patronul m-a împins în citadela dumneavoastră, nefiind 
capabil să-i descopăr intenţiile. N-am reuşit să-mi formulez o 
părere mai clară decit în momentul cînd Amoeba albastră 
exploda în primă audiție în bar la Seel. Fenomenele 
declanşate, relația cu povestea lui Konrad erau evidente. 
Deruta lui Toshiba - cînd comite cea mai gravă eroare prin 
declanşarea epidemiei cu viruşi gripali - nu se justifica la 
prima vedere decît prin ceea ce însemna Amoeba albastră în 
tot mecanismul experiențelor: cod esenţial ce asigura relația 
dintre centrul de comandă şi sportivi. Nefiind specialist, mi-au 
lipsit argumentele. Am contraatacat atunci prin Kid 
Stephenson pentru a intra în posesia unor probe cît mai 
obiective. Materialul cules l-am pus la dispoziţia lui Van a 
cărui conştiinţă mai oscila încă între idealul ştiinţific şi etica 
socială... Sînteți acum încredințată că sint alături de 


dumneavoastră? 

— M-aţi convins, domnule Joop K. G. Cecul pe care vi l-am 
pus la dispoziție cîndva rămîne în posesia dumneavoastră. 
Dacă am înțeles exact, conştiinţa vă îndeamnă să vă prezentați 
cît mai curînd la prima bancă din oraş! 

— Cred şi eu! Tirfa aia mi-a făcut zile fripte. Van, bătrine, ţi-l 
dăruiesc! Îl meriţi. Fără tine Amoeba albastră nu m-ar fi luat 
de gît... Van, nu te strimba. Banii n-au miros. Îi dai lui Konrad. 

— Domnule Joop K.G., vă declaraţi satisfăcut? 

— Nu. Care este intenția dumneavoastră filială? Din calcul 
nu reiese valoarea mizei pusă în joc. 

— 51% din acţiunile clubului Tsunami şi un cec la purtător 
în valoare de 50.000.000. 

—Modestă pretenţie! face Joop, absolut neconvins. 

— N-am terminat. Cum staţi cu dosarele? Sint gata? 

— Probe evidente în 280 de cazuri. Pe lingă ăştia vor mai 
înfunda puşcăria încă cel puţin 572. 

— Cui îi veţi încredința această misiune? Aţi fost anihilat. 

— Analiza jocului mi-a impus să mă gindesc la o persoană 
care va accepta, sint convins, riscul operaţiei. Persoana în 
cauză va primi la timp cifrul seif-ului şi alte complicate repere 
de unde va reuşi să intre în posesia probelor. 

— Mulţumesc! 

— Doamnă, nu mai încape îndoială că jocurile au fost 
făcute, continuă cu tristețe în glas, bătrinul polițist. Nu m-aţi 
informat însă cum veți obține acțiunile şi banii de la Tsunami. 

— Simplu. În schimbul dumneavoastră. Toţi patru valoraţi 
măcar tot atita, nu? Pentru Tsunami sînteți preţioşi ca o mină 
auriferă... Domnule Van Mennen — mi se adresează cu ton sec, 
Dolle Dinsdag a trădat ideea unei descoperiri ştiinţifice ce mi-a 
aparținut. Experiențele domnului Toshiba au devenit 
periculoase. Te acuz că ai participat direct, conştient sau 
inconştient, la desăvirşirea metodelor pentru influențarea 
comportamentului uman de la distanță. Eventualul proces de 
conştiinţă e prea tardiv. Vă promit că Elsa şi Konrad vor primi 


şi în continuare tot sprijinul meu financiar, omenesc. Domnul 
Aby Ta-o-tou şi domnul Oldmund Cliff sînt probe esențiale în 
eventualitatea unei confruntări juridice. Nu vă cer scuze. 
Conştiința are legile ei. Vă predau pentru că..., vorba 
domnului Joop K.G., „jocurile au fost făcute”! Hotărirea mea 
este irevocabilă. 

Nici nu clipesc. Situația mi se pare atît de firească, încît sint 
gata să admit că soarta îmi oferă ceea ce trebuie. Ceilalți par la 
fel de liniştiți. Chipurile lor exprimă indiferenţă. 

— Doamnă, vă cer scuze, iau cuvintul cît mai degajat 
posibil. Mi se admite o scurtă întrevedere cu membrii familiei? 

— Nu avem timp! mi-o retează sec. 

E o linişte scandaloasă. Doamna Stein trece la pupitru. 
Ecranele se aprind. Cîteva imagini luminoase curg anapoda, 
pentru ca, în cele din urmă, chipurile domnilor Yamada Hyo 
Toshiba şi Martin Doga să apară în prim plan. Stau alături, în 
fotolii. Zimbesc amabil în direcția noastră. Pe chipul domnului 
Toshiba se preling mici broboane de sudoare. 

— Stimată doamnă Irmgard Renate Stein, glăsuieşte el 
politicos, grav, vă aşteptam decizia. Vă stau la dispoziţie. 
Cecul a fost remis băncii „Alicante” din Elveţia. Cunoaşteţi 
procedura. La sfirşitul operaţiilor în curs sinteți în posesia 
celor 51% din acţiuni. În felul acesta aţi devenit membră în 
consiliul de administraţie. 

— Domnilor, după cum vedeţi, ostatecii sînt prezenți, în 60 
de minute vor sosi în incinta complexului Tsunami la bordul 
unui elicopter. Pilot, Ben Ossoli. După cum am căzut de acord, 
platforma etajului şase. Condiţiile predării vă sînt cunoscute. 

Imaginile dispar. Ceva, ca un curent de aer rece, străin, îmi 
răcoreşte fruntea, se prelinge de-a lungul întregului corp şi o 
ciudată senzație de relaxare îmi domină ființa. Sînt calm. O 
aud pe doamna Stein cum strigă aplecată peste pupitru: 

— Domnule Ben Ossoli, vă rog! 

O perdea se dă într-o parte şi Ben Ossoli, îmbrăcat în 
costum de pilot, intră în salon.E grav. Nu ne aruncă nici o 


privire măcar. 

— Doamnă, aştept dispoziţiile. 

— Ben. Cite aparate vor decola? 

— Opt. Sînt toate de acelaşi tip, Vor zbura deasupra 
centrului administrativ în tot timpul operaţiei. Aparatul lui 
Jeff va ateriza pe platformă cu 38 de secunde înaintea noastră. 
Toţi membrii echipajului au primit instrucțiunile necesare. 

— Aparatul poartă acelaşi număr, fiind dublura ta? 

— Evident. În cazul cînd ne vor înfrunta, vom aplica Te 11. 

— Succes, băieți! ... Domnilor, sînteți la dispoziția lui Ben. 

Ne ridicăm tăcuți din fotolii. 

Plutim deasupra platformei de la etajul şase. Aparatul lui 
Jeff a decolat cu puţin timp înaintea noastră. Aterizăm în 
careu. Ben Ossoli se întoarce tăcut spre noi, ne priveşte 
într-un fel anume, nici indiferent, dar nici prea binevoitor, şi 
ridică în aer degetul butucănos de la mîna dreaptă. Nimeni nu 
reacționează. Sintem posaci iar Joop K.G. deschide portiera 
carlingii, invitindu-ne cu un gest scurt să ne continuăm 
treaba. Coborîm în linişte unul după celălalt. Lumina soarelui 
îmi provoacă reacții dureroase pe retină. Clipesc descumpănit, 
dau peste Joop care ne aşteaptă calm să ne stringem în jurul 
lui, ne scrutează pe rînd ca pe nişte necunoscuți şi mormăie ca 
pentru sine: 

— Noroc! 

Se întoarce, ne luăm după el şi pătrundem în sala spațioasă 
prin ai cărei pereți de sticlă alb-albastră se filtrează umbre 
amenințătoare. 

În prima clipă îmi atrag atenţia cei patru indivizi în 
combinezoane cenuşii de zbor, aşezaţi în cele patru colțuri ale 
încăperii. Cu picioarele desfăcute, neclintiți, stau şi privesc 
spre centrul salonului la un grup format din Yamada Hyo 
Toshiba, Martin Doga şi Dolle Dinsdag. Ceea ce mi se pare 


curios este că au în mîini arme de un format ciudat, îndreptate 
în aceeaşi direcţie. Patronii ne privesc în tăcere cum ne 
apropiem, cum ne oprim respectuoşi, dar hotărîți. Doamna 
Dolle Dinsdag poartă o rochie lungă, strinsă la git, de un 
ultra-marin satinat. E covirşitor de tristă, demnă de cea mai 
profundă compătimire. Cearcăne adinci îi umbresc ochii mari, 
strălucitori. Clipeşte rar, privind fix înainte. 

Domnul Yamada Hyo Toshiba, în costum alb, excesiv de alb, 
cu papion portocaliu, îşi păstrează singele rece. Ne priveşte 
disprețuitor, distant, în timp ce mina i se strecoară în 
buzunarul hainei de unde scoate o batistă albastră, pe care, 
pînă la urmă, o pune la loc. 

Martin Doga pare cel mai nestăpinit. Buzele i s-au strîns ca 
două linii. E furios la culme. Privirile lui tăioase trec prin noi ca 
nişte lame ascuţite. Hainele largi, din tweed bej, sînt pătate la 
piept şi sub braţe de transpiraţia ce curge de pe el din 
abundență. Are pumnii strinşi. 

—  Stimată doamnă, domnilor, rosteşte Joop K.G., 
înclinîndu-se elegant, vă stau la dispoziţie. 

Toshiba se încruntă amenințător. Martin Doga ne întoarce 
ostentativ spatele şi scuipă pe covor. 

— Domnule Joop K.G., face Dolle Dinsdag, la fel de absentă 
în tristeţea ei. Nu mai este necesar. După cum vedeţi, noi vă 
stăm la dispoziție. Sîntem prizonierii dumneavoastră. 

Acel suflu răcoros îmi umple ființa cu neînțelese armonii. 
Un gind neaşteptat îmi susură la ureche... Firida pentru 
defuncți de la etajul XXIV! ... Aby Ta-o-tou te va însoți! 
Acţionează rapid! ... De unde a apărut acest gînd căruia mă 
supun instantaneu? Nu am timp să reflectez. Alerg cu Aby 
lîngă mine. Îl aud din urmă pe Joop care strigă: 

— Sergent Cliff! în carlinga elicopterului sînt fuzee... 
piramidele... executaţi ordin... 

Liftul urcă rapid, silențios, într-o lume a tăcerii depline... 
Salonul în stil japonez e pustiu. În lumina discretă zărim pe 
peretele din fața noastră firida pentru defuncti. Tainice irizații 


o decupează perfect în ambianța salonului. Am ajuns în cîteva 
clipe lingă firidă. De pe pinză, din paşnica lor lume, Izanami şi 
Izanaghi ne privesc indiferenți. Aby smulge pinza cu un gest 
sigur. Sub pînză a apărut panoul cenuşiu, îngust, din metal, al 
cărui minuscul mecanism sclipeşte. Aby atinge uşor plăcuța 
rotundă şi murmură: 

F... I... O... M... V412...009-B15... Aşa! 

Placa alunecă într-o parte. Sub panou sînt trei butoane 
mari, albe. Aby le apasă pe rînd, cu satisfacție. 

— Acum ce facem? întreabă posomorit, uitîndu-se în ochii 
mei. Dăm o raită prin subsol? 

— Ai ghicit! Avem drum liber! 

Planul acțiunii mi se desfăşoară riguros în minte, limpede, 
ca şi cum l-aş fi studiat săptămîni la rînd. 

Liftul cade cu viteză maximă. 

Uşa s-a deschis fără zgomot. În fața noastră a apărut 
suprafața zidului fumuriu. Aby se apleacă, degetele lui pipăie 
cu dexteritate placa netedă de beton şi, în clipa următoare, 
blocul masiv se roteşte lent, în timp ce lumina fluorescentă ne 
învăluie pe amindoi. Trecem prin deschiderea din perete, ne 
strecurăm pe platforma metalică -a cărei balustradă 
ondulează în adincime, de-a lungul unei scărițe din bare 
rotunjite — coborim atenți treptele şi iată-ne pe un coridor 
cilindric ce se continuă în curbe largi în dreapta şi stinga 
noastră. 

— La stinga! abia aud şoapta lui Aby. 

Înaintăm în pas alergător prin acest tub uriaş, cu pereţi 
metalici, pe care gonesc reflexe albăstrii. Din loc în loc 
descoperim lentile concave, circulare, ce ne permit să vedem în 
profunzime aceeaşi imagine: o serie de discuri convexe, 
argintii, dispus riguros printre aparatele necunoscute, de 
forme ciudate. 

După puţin timp calea ne este barată de prima piramidă 
cenuşie. Blocuri de piatră ideal şlefuite se înalță pînă în tavan. 
Cîteva hieroglife sînt vizibile în baza piramidei. Aby pipăie 


semnele pină cînd o parte din suprafața construcției alunecă 
în jos. Urcăm cîteva trepte învăluiți în lumina aceea 
galben-verzuie, dar ne oprim surprinşi. Exact în centrul din 
spaţiul bazei se află un podium dreptunghiular de marmoră 
albă. Pe podium - în sfera de cristal pur — se vede o substanță 
viscoasă, alb-cenugşie, ca a materiei cerebrale. Ne apropiem 
timizi. Substanţa se află într-o continuă şi lentă mişcare, din 
interior spre suprafața exterioară. Mii şi mii de minuscule bule 
negricioase apar mereu din pasta viscoasă şi se sparg, 
atingînd marginile sferei de cristal. Atunci substanţa pare că 
radiază efluvii luminiscente. Îl ating pe Aby care se întoarce 
foarte stăpîn pe el însuşi. 

— Visul! şopteşte. Parcă trebuia să fie şi un corp omenesc... 

— Ce obiectiv trebuie să atingem? îl întrerup. 

— Centrala piramidelor. 

Ne întoarcem în tunel. Continuăm să alergăm spre ţinta 
noastră. Respir tot mai greu, obligîndu-l pe Aby să-şi mai 
domolească goana. Din plafon încep să se reverse peste noi 
jeturi de lumini albe care ne orbesc două secunde apoi dispar. 
Fenomenul se repetă la intervale regulate de timp. 

— Nu simți nimic? întrebă Aby. 

— Ba da. După fiecare duş cu raze albe, presiunea tensiunii 
sanguine îmi provoacă reacții dureroase. 

— Rezişti? 

— N-am încotro! 

În sfirşit, tunelul face o buclă strînsă la dreapta. În faţa 
ochilor noştri uimiți se înalță o uriaşă carcasă emisferică din 
sticlă sau material plastic perfect transparent. În centrul 
calotei sferice se profilează o nouă piradimă prin al cărei portal 
se revarsă fascicule de lumini galben-verzui. Nu avem timp să 
admirăm fascinanta construcţie. Alergăm în jurul carcasei 
pînă găsim intrarea pe unde pătrundeam în acest univers 
halucinant. 

Peste tot - în interiorul piramidei - sînt bazine largi, 
circulare, cu aceiaşi pereți transparenți. Plante filiforme, 


fosforescente, plutesc într-un fel de lichid dens, uleios, se 
revarsă peste marginile bazinelor, se cațără pe pereţi pînă sus, 
acolo unde, sub lentila poroasă, strălucitoare, se văd sfere 
mici, negre, ca nişte mărgele ce plutesc în aer. Din cînd în 
cînd, aceste minuscule bule îşi schimbă poziția şi atunci 
lumina plantelor creşte subit, ca o imaterială erupție 
vulcanică. 

— E foarte mult oxigen aici, declară Aby, repezindu-se suplu 
în direcția pupitrului de comandă reliefat între bazine. 

Pe pupitrul vertical au fost montate opt ecrane ovale, stinse 
acum. Sub fiecare ecran se află patru butoane albe, iar în 
mijlocul lor o clapetă neagră, lungă, lucioasă. Îl dau pe Aby la 
o parte şi apăs pe ea. Lumina începe să descrească. Numai 
plantele par să-şi continue procesul lor luminiscent. 

— Gata! E periculos. S-o ştergem, Van! 

În tunel e aproape întuneric. În lumina difuză, radiată din 
pereții circulari, înaintăm cu prudenţă. 

— Undeva pe aici e o scară ce duce la etajul superior, îmi 
aduc foarte bine aminte. 

În clipa aceea Aby se opreşte brusc, se întoarce, ascultă. Din 
zona piramidei rămase în urmă se aud zgomote neînțelese pe 
moment, dar cu cît se scurg secundele, aceste zgomote se 
transformă în ceva amenințător, năvalnic, ceva ce seamănă 
perfect cu zgomotul unei cascade. Un val de aer fierbinte, cu 
miros chimic, ne dă peste cap, înainte de a pricepe ce se 
întîmplă. Aby mă ajută să mă ridic. 

— Nu ai nimic? Eşti întreg? îmi şuieră în ureche, şi simt 
cum mă ridică pe umerii săi. 

— Nu am nimic, ce te-a apucat? îi strig neputincios. 

— Taci! îmi răspunde, alergînd sprinten. Printre măsurile de 
securitate ale acestei construcții s-a inclus şi silicoprenul. 
Păcătos sistem... Pe unde crezi că este trapa de evacuare?,. 

Tac speriat. Silicopren? Substanţă chimică lichidă, de 
culoare lăptoasă, care se solidifică după 30 de minute în 
contact cu aerul. Duritatea cremenei... Coeficient coroziv: 


68%... Se dizolvă şi în apă. 

— Stai! îmi revin. Aici este trapa de evacuare, simt că aici 
trebuie să fie. 

Aby mă depune teafăr lingă el. 

— Repede... 

Văd scara îngustă, prinsă pe peretele din stinga. Mă cațăr 
cu mişcări de marinar versat, cu Aby pe urmele mele. Sub noi 
începe să clocotească ceva şi în nări simt mirosul sufocant al 
substanței, chimice. Pipăi cu mîna prin aer, caut bara 
metalică pe care nu o găsesc, fac eforturi să-mi amintesc ceva, 
imaginea peretelui curb se luminează subit şi văd în 
închipuire clapeta metalica din dreapta scăriței. Apăs cu toată 
forța. Lumina de la nivelul superior se prăvale peste noi prin 
orificiul deschis, rotund. Trec dincolo, îi întind mîna lui Aby 
care se preface că n-o vede. În clipa următoare sîntem alături, 
privind în jos. Lichidul alb urcă spre noi cu repeziciune, 
clocotitor. Aburi lăptoşi se degajă din apa amestecată cu 
substanţă chimică. 

— Ce facem? Întreb ameţit. 

— Simt că trebuie să lăsăm trapa deschisă. 

— Bine, dar... Am înţeles. O lăsăm deschisă. 

— Liftul a rămas jos, îmi atrage atenția Aby, trăgîndu-mă 
după el în fugă. Ce scară de evacuare mai avem? ... 

Luminile s-au stins pe neaşteptate. Am dureri violente de 
cap. Respir tot mai greu. 

— Nu mai avem aer, îngîn, la capătul puterilor. 

—Rezistă! Îmi strigă Aby. 

Bijbiîim prin întuneric. La un moment dat bunul meu 
camarad mă împinge în sus cu puteri nebănuite. 

Cu degete încleştate apuc bară după bară şi urc mereu, urc 
inconştient. Simt aerul curat cum năvăleşte peste mine 
laolaltă cu spuza luminii ce se strecoară prin trapa deschisă. 
Ajung pe carcasa metalică a celuilalt tunel lipsit de puteri. Mă 
rostogolesc pe suprafața lucioasă, încerc să mă pun pe 
picioare, dar cad cu faţa în jos. Îl mai simt pe Aby cum mă ia în 


braţe şi-mi pierd cunoştinţa. 

După scurt timp îmi dau seama că atîrn pe umărul lui Aby 
care goneşte neobosit. 

— Lasă-mă... 

— Haide, haide, Van! Mai rabdă puţin... Nu-mi duce grija. 
Rezist.. 

Nu trec nici două minute cînd „Fiul credincios al oceanului” 
mă depune teafăr lingă el. 

— Aici e scara. Poţi să te caţeri singur? 

Nu-i răspund. Urc anevoie. Trapa e dată la o parte. În 
camera în care intru mă izbeşte în față lumina puternică a 
zilei. Prin fereastra largă din perete pătrund voioase razele 
soarelui. Alături de mine văd un scaun. Îl apuc, îl ridic şi-l 
arunc furios în geamurile care se fac țăndări. Alerg la fereastră 
unde inspir profund, lacom, din aerul curat. 

Cînd întorc, ochii îl văd pe Aby întins pe jos. 

— Ce faci? Întreb zăpăcit. 

— Lasă-mă să-mi termin rugăciunea! Zece minute. Nu uita 
să închizi trapa asta... 

Se răsuceşte, îşi pune brațul sub cap şi adoarme pe loc. 

Durerea de cap a devenit insuportabilă. Sînt indispus, prea 
indispus pentru a mai căuta explicaţii. „Voi afla pesemne 
altădată din ce cauză am ajuns aici. Important e că sînt întreg 
— atit cît pot să mai fiu întreg. Pentru viața care s-a încheiat ieri 
sau azi sînt tocmai bun. 

Gindul a rămas spînzurat în aer. „Ce naiba mi-a spus Aby? 
După zece minute? ... Încotro plecăm după zece minute? La 
ora asta doamna Turner e la clinică. Poate plinge închisă în 
birou. Domnul Van Mennen a dispărut cu toată familia! ... Va 
trebui să iau legătura cu doamna Turner, s-o liniştesc. 
Altceva? ... Mai există altceva? ... Konrad şi Elsa... 

— Van, îți aduci aminte ce dispoziții am mai primit de la 
doamna Irmgard Renate Stein? 

Aby. E în picioare, posomorit, uitîindu-se atent prin camera 
străină. 


—Ce dispoziții? 

— N-ai închis trapa? 

Se duce şi priveşte insistent prin deschiderea îngustă, ca şi 
cum ar trebui să se convingă dacă n-au mai rămas oameni pe 
acolo, dacă nu i se cere ajutor. 

— Ce mai aştepţi? Apasă pe clapeta din zid, îi ordon brutal, 
sub îndemnul nerăbdării. 

— Ce taine rămîn îngropate aici? Mormăie fară să-mi ia în 
seama cuvintele. 

— De asta îţi arde acum? 

Se uită lung la mine, grav, după cum mi se pare, sau poate 
numai cu părere de rău, însă brusc altceva îi atrage atenția. 
Scrutează din nou întunericul de sub el, se apleacă, ascultă. 
Pînă să-l mai întreb ce se întîmplă a şi dispărut cu mişcări 
suple. 

Din câţiva paşi sînt în marginea trapei deschise. În lumina 
cenuşie — ce se pierde de-a lungul treptelor subțiri — mai apuc 
să-l văd pe Aby cum se topeşte în bezna tunelului. 

— Ce vrei să faci? strig după el. 

Aştept neliniştit să-mi răspundă. Pînă la urmă încep să 
cobor pe urmele lui. Un curent de aer fierbinte, sufocant, mă 
obligă să stau pe loc. String mîinile pe balustrada metalică, 
nemişcat, cu ochii fixați în întuneric. Zăresc totuşi o formă 
omenească ce prinde să se mişte lent prin această beznă 
amenințătoare. Se apropie. Îl recunosc pe Aby care se clatină. 
În braţe poartă un trup inert. Caut o gură de aer curat, inspir 
adînc şi alunec repede pe scări în jos. lau trupul din braţele lui 
Aby. Realizez instantaneu că este o femeie! Urc în neştire 
treaptă după treaptă, sînt în cameră, cad cu povara lîngă 
perete. 

— Apasă pe clapeta din zid, strig spre Aby care a apărut 
tirîndu-se ametit. 

Îl urmăresc pînă ajunge acolo şi cum declanşează 
mecanismul trapei. Blocul masiv alunecă fără zgomot. 

— Am auzit cînd a strigat, murmură Aby. Cînd am luat-o în 


braţe şi-a pierdut cunoştinţa. 

Femeia e lingă mine, căzută cu fața în jos. Poartă un 
combinezon special, albastru, mulat pe corp, cu centură 
neagră. Casca transparentă de pe cap îi stringe părul cărunt. 
Reuşesc să mă scol în picioare. Cu băgare de seamă întorc 
trupul inert. Tresar violent. Surpriza este totală. 

— Dolle... Dinsdag! Abia articulez, fixindu-i obrazul palid. 

Casca îi acoperă doar fruntea. Buzele i-au rămas 
întredeschise. Îi aud respiraţia intermitentă, zgomotoasă, 
urmărindu-i ochii închişi cu pleoape tremurătoare. 

— Trăieşte? Îl aud pe Aby. 

—Da, spun absent, în timp ce dureri ascuţite, insuportabile, 
năvălesc sub frunte. 

— Cum te simţi? intervine Aby, observind reacția mea. 

— Poți să-mi spui cum a ajuns aici? 

— Trebuie s-o ducem sus... Are nevoie de îngrijiri 
medicale... Nici tu nu mai eşti capabil să... 

— Cum a ajuns aici? repet, obsedat de idee. 

- Hai, poate ne ajută doamna Renate Stein. 

— Nu cred că... nu mai este necesar, auzim şoapta ei. 

Dolle ne priveşte pe rînd cu ochi limpezi, strălucitori. 

E prea calmă, dezarmant de calmă. Cu mîna schițează un 
gest nesigur, căutind parcă ceva prin aer. 

— Doamnă, încearcă Aby, stînjenit, cu ce vă putem ajuta? 

— Van... dă-mi, te rog..., mîna, abia îi aud şoapta. 

Mă ghemui lingă ea, strecurindu-i cu gingăşie, în palmă, 
mîna rece cu degete rigide. 

— Mulţumesc... Van! ... Trebuia să vă asigur... retra... 
retragerea... Martin Doga... sisteme periculoase... altfel... Am 
riscat.... Van. Roag-o pe Irmy... pe Irmy... să mă ierte... 
Promite-mi! 

— Îţi promit, spun cât pot mai repede, fiind convins că Dolle 
Dinsdag n-a mai avut timp să înțeleagă. 

Capul i-a alunecat spre umăr. Ochii, larg deschişi, i-au 
rămas fixați pe fereastra cu geamuri sparte prin care razele 


soarelui pătrund peste noi. 

— Nu mai e nimic de făcut? întreabă Aby, lăsîndu-se în 
genunchi.. 

— Dumnezeu s-o odihnească în pace! murmur, lipsit de 
puteri, cu fruntea plecată. 

Aby îşi face semnul crucii, bolborosind cuvinte neînţelese în 
limba lui strămoşească. După cîteva minute de adîncă tăcere 
tot el o ia pe Dolle în braţe, îindreptîndu-se spre uşa pe care i-o 
deschid precipitat. Trecem prin coridoare pustii, urcăm nişte 
scări şi nimerim în liftul gol apărut ca prin minune. 

Cînd intrăm în sala etajului şase, toți cei prezenți se întorc 
surprinşi în direcția noastră. Toshiba se ridică greoi din 
fotoliul unde stătea, urmărindu-l stupefiat pe Aby cum aşează 
direct pe covor trupul inert al fostei sale soții. Martin Doga este 
impenetrabil. S-a convin pe loc de cruda realitate, vine grăbit 
lîngă Aby, scotocindu-se prin buzunare, căutînd pesemne o 
batistă. Aby, după ce încrucişează mîinile defunctei pe piept, 
se întoarce calm spre el, plasîndu-i un pumn direct sub 
bărbie. Martin Doga se clatină, vrea să reacționeze, dar nu mai 
apucă. Al doilea pumn îl face k.o. Cade pe covor fără 
cunoştinţă, cu fața în sus, cu brațele larg desfăcute. Între 
timp, Yamada Hyo Toshiba şi-a revenit. E din nou stăpîn pe el 
însuşi, calm, hotărît, încercînd să nu-şi trădeze emoția 
dureroasă ce-l domină. Cu paşi repezi se apropie de fosta lui 
soție, scoate o batistă albă, acoperindu-i chipul. După aceea 
îngenunchiază pios, fără sa mai țină cont de prezenţa noastră. 

Paznicii înarmați par nişte statui. Pe Joop K.G. şi pe Cliff îi 
descopăr lingă uşa larg deschisă. Fumează amindoi, 
morocănoşi, urmărind cu discreţie tragica desfăşurare a 
evenimentelor. Cliff ridică mîna în semn de salut. 

— Vă cerem scuze, ia cuvintul pe neaşteptate Aby. V-am 
rămas datori cu anumite explicații. Doamna Dolle Dinsdag a 
pierit într-un accident confuz, în împrejurări necunoscute. 
Ne-a fost imposibil s-o salvăm. Autorul moral al acestui 
accident se află printre noi. Domnule Joop K.G., Van Mennen 


acuză violente dureri de cap. Vă... 

— Ce te-a apucat? îl întrerup grosolan. 

— Consider că ai nevoie de asistență medicală urgentă. 
Nu-mi place cum arăţi. Vă rugăm - se adresează din nou 
poliţistului — s-o anunțați pe doamna Renate Stein. 

— Doamna Renate Stein va sosi din clipă în clipă, îl 
linişteşte Joop, aruncîndu-mi o scurtă privire. 

Deşi fac tot ce-i posibil sa nu-mi trădez cumplita oboseală ce 
m-a cuprins, n-am cum să lupt împotriva slăbiciunii fizice şi 
nervoase. Caut din priviri un fotoliu spre care mă îndrept 
nesigur. Sub blinda intervenţie a bunului şi credinciosului 
Aby cad între pernele moi. Mai apuc să-l văd pe Martin Doga 
cum se ridică de pe covor - frecîndu-şi insistent bărbia - şi 
cum îngenunchiază apoi lîngă corpul neînsufleţit. Închid ochii 
neputincios. Din cauza durerilor atroce mîinile mi se string 
convulsiv. 

Clipe lungi se scurg în tăcere. Cineva tuşeşte uşor. Fac 
eforturi să-mi aduc aminte unde am pus cheia de la poarta 
locuinţei. Nu reuşesc... De ce a încurcat jocul Irmy? De ce? ... 
De ce? 

Zgomote vagi îmi atrag atenţia şi printre gene o văd pe 
doamna Renate Stein cum intră în salon cu paşi repezi. 
Yamada Hyo Toshiba se ridică politicos în picioare. Pe chipul 
său urmele emoțţiei au dispărut. Rece, distant, o înfruntă din 
priviri pe noua venită, reuşind să imprime momentului nota 
demnității tragice. Martin Doga se înclină scurt, expeditiv, fără 
să-şi schimbe poziția. Irmy nu le acordă nici cea mai mică 
atenție. Se duce direct la corpul neînsuflețit, luîndu-i batista 
de pe obraz. Păstrează cîteva momente de reculegere, pentru 
ca apoi să cadă încet în genunchi lingă fosta ei prietenă din 
tinereţe. 

— Te-am iertat, Dolle, buna mea Dolle, şopteşte Irmy, pe al 
cărei chip nu apare nimic din profundul şoc emotiv. Am primit 
ultimul tău mesaj telepatic... N-am putut interveni... Te-am 
iertat, Dolle, înțelegîndu-ți întreaga vinovăţie. N-am avut 


puterea să te condamn. N-am fost şi nu sînt judecătorul tău. 
Ai răspuns în fața propriei tale conştiinţe... Te-am iertat. Dolle, 
penţțru că l-ai convins pe George Hay să se sacrifice după ce ai 
descoperit în arhiva soțului un document care proba că Martin 
Doga luase legătura cu anumite concerne aflate sub patronaj 
militar... Nu numai noi îți vom rămîne recunoscători. Ştiam 
acum că ai neutralizat toate sistemele de apărare din 
Tsunami, inclusiv brigada de intervenţie rapidă. În fond, ne-ai 
predat pe principalii vinovaţi... Odihneşte-te în pace, Dolle! 
Metoda influențării comportamentului uman de la distanță va 
fi întrebuințată în folosul oamenilor, nu împotriva lor... Adio, 
Dolle! 

Irmy îi aşează batista pe chip şi se ridică în picioare. 

— Îmi permiteţi? intervine Toshiba. Van şi Aby au fost 
supuşi în centrala subterană unor radiaţii periculoase. Vă 
rugăm să le acordați cît mai repede asistența medicală 
necesară. 

— Mulţumesc, domnule Toshiba! se încruntă uşor Irmy, 
precipitindu-se. Nu aveţi ce să-mi reproşaţi, dacă am înțeles 
bine. Pe toţi aceşti buni prieteni i-am inclus în acțiune pentru 
că trebuia să le salvez conştiinţa, implicîndu-i cu violență în 
joc... Dar e timpul să încheiem conturile. În urma intervenţiei 
anumitor organe oficiale, Yamada Hyo Toshiba şi Martin Doga 
vor avea, începînd cu data de azi, domiciliu forțat pe toată 
durata cercetărilor în curs. Sergent Cliff, preiei comanda! Vei 
primi actele corespunzătoare. 

— Am înțeles! Preiau comanda, răspunse Cliff, surprins. 

— Domnule Toshiba, primiţi, vă rugăm, condoleanțele 
noastre. Vom participa la  înmormintarea soției 
dumneavoastră. 

Irmy se întoarce, îndrep îndu-se spre noi. 

— Cum te simţi, Van? Tu, Aby? 

Îmi caută neliniştită privirile. Teama din ochii ei îmi umple 
sufletul de o bucurie imensă, devastatoare. Clipesc 
descumpănit, sub influența emoțţiei, în timp ce migrena de 


care uitasem îmi săgetează timplele. O văd pe Irmy cum îi face 
semn lui Joop să se apropie. Ceva, ca o ceață policromă îmi 
acoperă ochii. Durerea stridentă de sub frunte s-a amplificat 
la maximum. Scot un țipăt pe care îl aud numai eu. Joop e la 
cîțiva paşi, pot înțelege ce spune. 

— ... conform planului... Piramidele... neutralizate... 

Documentaţia integrală a experienţelor ne-a fost predată 
prin intermediul... probe evidente... 

Vocea lui Joop se întrerupse. Irmy îi răspunde sau strigă 
ceva în clipa cînd mă prăvălesc în întuneric, în tăcere. 

Mai întîi îmi dau seama că stau întins cu fața în sus iar 
salteaua e tare, sănătoasă. Perna moale de sub cap nu-mi 
aparține, e străină. Nu mi-au plăcut niciodată pernele 
umplute cu fulgi - după formula moştenită din moşi-strămoşi. 
În schimb, recunosc pledul călduros tras pînă sub bărbie. De 
undeva pătrunde în cameră un curent de aer rece, bogat în 
oxigen, înviorător. Miroase a levănţică. Departe latră un cîine. 
Deci nu sînt acasă şi fereastra e larg deschisă, pentru că aud 
glasul lui Konrad care strigă la cîiine să tacă. Aştept, în 
speranța că voi auzi şi vocea Elsei... 

Deschid ochii. Fixez plafonul înalt, din bîrne paralele de 
lemn, puse cu meşteşug una lingă alta. Din plafon coboară 
lustra metalică, argintie. Privirile îmi fug pe pereţii construiți 
tot din bîrne şi peste care au fost prinse covoraşe de lină în 
culori vii, lucrate manual, în stil popular. Mobila simplă se 
compune dintr-o masă şi cîteva scaune cu spătar, toate din 
lemn închis la culoare. Aşadar, sînt într-o cabană! Pe masă se 
află şi fotografia Elsei! Dacă nu mă înşel am mai văzut-o şi în 
clinica doamnei Renate Stein, sau poate e aceeaşi. Alături, în 
vaza mică, din argilă roşie, sînt cîteva fire de levănțică şi o 
crenguță subțire de brad. Lingă vază descopăr ochelarii mei, o 
carte deschisă, poşeta Elsei. 


În continuarea patului e chiuveta din faianţă albă, cu 
prosoape flauşate prinse pe suportul special. Deasupra 
chiuvetei o oglindă ovală, cu rama din lemn fumuriu. 

Într-adevăr, fereastra e larg deschisă, pătrată, cu cercevele 
solide, geluite cu măiestrie. Cred că este încă dimineaţă. Prin 
transparenţa aerului pur văd cerul albastru prin care vislesc 
alene păsări mari, cu aripi prelungi, cafenii. Nu departe, pe 
orizont, lumina puternică a zilei reliefează grupuri de nori albi, 
pufoşi... Ciudat! Nu-mi aduc aminte cum am ajuns aici. 

Arunc nerăbdător pledul de pe mine. Pijamaua groasă, în 
dungi albastre şi albe, nu-mi spune nimic, deşi sînt convins că 
n-am cumpărat-o personal şi nici n-am primit-o cadou. 

Stau pe marginea patului, puțin ameţit. Pardoseala camerei 
e acoperită cu un covor gros. Din lină naturală. La îndemînă 
sînt papucii noi, căptuşiți cu blană. Mă scol cam rigid, iau 
papucii în picioare şi trec la oglindă. Am chipul palid, obrajii 
supți, barba lungă, neîngrijită, căruntă, de misionar hăituit. 
Parcă şi părul e mai coliliu... „Am fost bolnav îmi spun cu 
amărăciune, atent la nota tristeţii ce se degajă din privirile 
mele obosite. Cearcăne adinci mi-au apărut sub ochi şi cînd 
încerc să zimbesc batrinului din oglindă, simt cum mă 
învăluie, dureroasă, emoția. Cind s-au întîmplat toate astea, 
cînd? ... Atunci, la Tsunami? Golul imens de sub frunte mă 
înfioară. String pijamaua pe mine şi trec zgribulit la fereastră, 
aplecindu-mă peste pervaz. Cabana, de dimensiuni modeste, e 
fără pretenţii, în stil clasic. A fost construită, pesemne, în 
grabă, pe postamentul înalt din bolovani informi, culeşi din 
cine ştie ce rîu de munte. „Nu-i lipseşte, probabil nici 
acoperişul ascuţit sau lucarnele” completez, cu un gînd fugar. 
Cîteva trepte de lemn coboară în curtea largă, înconjurată de 
trunchiuri solide de copaci, înfipte direct în pămînt - un 
adevărat parapet. În grădina frumos îngrijită sînt numai 
legume: ceapă, usturoi, salată verde, tomate. Roşiile s-au copt. 
Flori puţine. Cîțiva nuci bătrîni îşi profilează coroanele uriaşe 
din loc în loc. 


Pînă în marginea pădurii ce se pierde printre dealuri nu sînt 
nici o sută de metri. Prin iarba deasă pasc mai multe oi cu 
blana lungă, păzite de un băiețandru întins pe jos, învelit 
într-o şubă țărănească. Un ogar sprinten, cafeniu, aleargă 
jucăuş de colo pînă colo. Amindoi sînt învăluiți în lumina 
puternică a soarelui matinal ce a răsărit din cealaltă parte a 
cabanei. 

Bărbatul care tocmai iese din pădure are pălăria cu boruri 
largi trasă pe ochi iar arma de vinătoare o stringe sub brat. 
Barba căruntă, tăiată scurt, costumul din piele, cizmele 
milităreşti, înalte, îi dau acel aer binecunoscut de provincial, 
de fermier bine înfipt în viața asta cam monotonă după cît se 
pare. Îl urmăresc distrat cum se apropie de copil, suplu, 
obişnuit să meargă pe jos şi ceva din mersul său îmi aduce 
aminte... Îmi aduce aminte... 

— Bună dimineaţa, domnule Joop! 

— Bună, Konrad! Azi am fost ghinionist... Stai cuminte, 
Bell! strigă la cîine, care alunecă pe iarbă şi se întinde pe burtă 
cu limba scoasă şi urechile ciulite. 

Mă retrag de la fereastră. Inima îmi pulsează năvalnic în 
piept. „Dumnezeule! ... Joop! Nici aici n-am scăpat de el?” 

— Van, treci înapoi în pat! E încă răcoare. 

Mă întorc speriat. 

— Elsa! scot o şoaptă. Elsa, draga mea, cînd ai sosit? 

Alerg spre ea, o string în braţe şi rămînem aşa, emoționațţi 
amîndoi, incapabili să mai rostim cuvinte. 

Elsa se desface din strinsoare şi o văd cum clipeşte 
nedumerită, cum încearcă să zimbească, să spună ceva, 
pentru ca, pînă la urmă să-şi lase capul pe pieptul meu, 
izbucnind în plins. Îi mîngii timid umerii slabi, o iau de mijloc. 

— Van, au trecut patru luni de cînd am plecat din oraş, îi 
aud murmurul cald, sfios. 

— N-am rezistat şocului? întreb, înțelegind imediat ce se 
petrece cu ea. Hai, nu te speria, sînt în apele mele. 

— Nu... Pînă acum... pină azi... 


— Linişteşte-te, draga mea. Am depăşit criza. Cine... cine 
mi-a făcut în tot acest timp... tratamentul? 

— Doamna Irmgard Renate Stein. Ea ne-a construit cabana. 
Konrad s-a adaptat admirabil. Nici n-am crezut că... 

— Joop şi-a dat demisia sau e în vizită? L-am văzut. E... 
Împreună cu... Deci Konrad e ciobănaşul? 

— Joop? ... În vizită? ... Ah! N-ai cum să ştii. Uit mereu că... 
Tratamentul tău din clinica doamnei Renate Stein a durat 
aproape trei luni. În tot acest timp n-am avut voie să te 
vizităm... Irmy şi cu Joop K.G. au fost foarte ocupați cu... Pe 
scurt, experiențele de la Tsunami - privind influențarea 
comportamentului uman de la distanţă - au fost divulgate pe 
diferite căi opiniei publice mondiale, provocînd senzaţie. În 
urma presiunilor s-a constituit un tribunal internațional 
format din specialişti. Guvernul țării noastre a acceptat ideea. 
Dezbaterile sînt în curs... Toshiba şi Martin Doga sînt 
arestaţi... Cît despre Joop... Nu mai este în poliție. Şi-a deschis 
o agenţie particulară de jurişti, detectivi şi... mă rog, o agenţie 
modestă care se ocupă cu... O să-ți explice el. Ce e cu tine. 
Repede, în pat! 

— Nu... nu te alarma. Unde sîntem aici? 

— În munţi. Cam la 300 de kilometri de oraş. Proprietatea 
ne aparține. Ne-a fost dăruită de Joop K.G . 

Am mincat cu poftă tot ce mi-a adus Elsa, apoi am trecut 
docil sub pled. Ne uităm tulburaţi unul la altul, abia reuşind 
să ne ascundem bucuria că sintem alături, în viață, şi că 
nimeni nu ne mai poate despărți. Elsa vine şi se aşează pe 
marginea patului, căutindu-mi mîna. l-o mingii uşor, fericit. 

— Konrad a învățat să tragă cu fel de fel de arme. La început 
mi-a fost tare teamă. Vrea să ajungă cel mai celebru vinător... 

— Mai întîi să-şi ia bacalaureatul, spun tandru, fără să mă 
gîndesc la ceva anume. Un vinător analfabet e o aberaţie! 

— Aby îl va iniţia în tainele înotului subacvatic... Nu ştiu ce 
să mă fac! Joop îi predă logica. Are ce are el cu logica asta. 
Curs intensiv, metode proprii, tratat nepublicat încă. 


— Logica? fac visător. Lui Konrad îi mai trebuie minte, nu 
glumă, pentru logica predată de maestrul Joop... Cine a 
propus să venim aici, în munți? 

— Irmy. Reintegrarea în universul copilăriei tale. 

— Metodă terapeutică eficace, completez gînditor. 

— Nu înţeleg cum a reuşit Joop să convingă oficialitățile. A 
cumpărat bucata asta de pămînt cu păduri cu tot. 14 
hectare... A mai adus oi, cîini, vaci cu lapte si ne-a propus să 
înființăm o crescătorie de urşi, turuie fără să obosească Elsa. 

— Cum s-ar spune, adio profesiune, adio civilizație! 

— Asta s-o crezi tu! Ferma va dispune de clădiri, 
laboratoare, utilaje moderne, şosele asfaltate... Cît despre 
tine... Ai fost numit director în clinica doamnei Renate Stein. 

— Onorabilă perspectivă! 

O privesc pe Elsa neîncrezător. E atit de entuziasmată, încât 
obrajii i s-au încins. 

— Te rog! Fără ironii, mi-o reteză Elsa, încruntîndu-se. Irmy 
ţi-a redat viața, viața, înţelegi? ... Eşti insuportabil! 

— Bine, bine, caut s-o liniştesc, nu voi refuza nimic, nu vă 
voi contrazice cu nimic, nu voi comenta nimic. Eşti 
mulțumită? 

— Van, să nu crezi că am ajuns o pisăloagă. Începem însă o 
viață nouă. Va trebui să fii la înălțimea acestei nobile misiuni. 

— Da, da, viața... cu nobila ei misiune, remarc în doi peri. 
Habitat, biocenoză... Cu problemele „echilibrului ecologic” ai 
reuşit să te descurci? 

— Am impus drastice măsuri organizatorice. Dispunem 
acum de opt organisme oficiale, însumînd larga adeziune a 
maselor... 

Uşa se deschide şi în pragul ei se profilează silueta 
„vinătorului” Joop K.G. Aruncă pălăria pe jos, sprijină arma de 
perete, îşi scoate ochelarii pe care-i şterge cu marginea feței de 
masă, proțăpindu-se apoi lingă pat, cercetindu-mă ca pe o 
relicvă adusă la lumină din măruntaiele pămîntului. Miroase 
a tutun prost. Ochii îi strălucesc în spatele lentilelor groase. 


— Am auzit că ti-au zburat toți fluturii din cap! bombăne, în 
chip de salut, cu cea mai vie satisfacție. 

— Bătriîne, dacă nu te string în braţe, te arunc pe fereastră! 
strig, sărind de sub pled. 

Ne îmbrățişăm pînă îmi pierd răsuflarea. 

— Ăsta zic şi eu miracol! exclamă, bine dispus. Doamna 
Renate Stein merită primul monument din partea noastră. Pe 
al doilea n-ai decît să-l comanzi tu. 

Ridem în hohote, în timp ce Elsa trece la fereastră. 

— Dar ce-i aici? auzim deodată glasul doamnei Renate 
Stein. Clubul entuziaştilor? 

Îl dau pe Joop binişor la o parte şi-i ies în întîmpinare. 

— Irmy, după cum vezi... 

— Ce să văd? Nu văd nimic, ripostează cu cel mai desăvirşit 
calm, ascunzîndu-şi cu artă emoția. Îmi dai voie să-ți iau 
pulsul? Îmi strînge mîna cu delicateţe. Mă aplec şi o sărut pe 
amîndoi obrajii, în timp ce camera se clatină dintr-o parte în 
alta. 

— Dă-l dracului de puls! Sînt întreg, la minte şi la trup. Ce 
importanţă mai are pulsul? ... Îţi mulțumesc. 

Ne privim în tăcere. 

— N-am încă certitudini, zimbeşte, binevoitoare. Metoda... 

— Catharsis? o întrerup, simțind unda tristeții ce-mi 
tulbură conştiinţa. Am avut noroc. O parte din evenimente le 
cunoşteai... 

— Da. Te-am obligat să retrăieşti toată suita evenimentelor. 
Prin hipnoză, flux telepatic şi alte procedee tehnice, ţi-am 
reintrodus în cîmpul conştiinţei experiențe pe care le credeai 
pierdute. Ai retrăit aceste amintiri cu mare intensitate 
dramatică... Timp de trei luni ai fost singurul interpret şi 
propriul tău spectator. Eşti în afara oricărui pericol... 
Ilartă-mă! Ţi-am răscolit amintirile vieții pentru a te readuce la 
echilibrul psiho-somatic inițial. 

Nu îndrăznesc să mă uit în ochii ei. Îi caut mîna pe care i-o 
sărut sfios, tandru, aşa cum se cuvine în relaţiile dintre doi 


buni prieteni care nu mai au ce să-şi ascundă şi care ştiu că 
nu se vor despărți niciodată. 

Absent, sprijinit de pervazul ferestrei deschise, Joop şi-a 
aprins altă ţigară din care trage cu nesaț. Aby s-a retras 
într-un colț, tăcut ca de obicei, avind intenţia de a nu-şi face 
simțită prezența. Cliff s-a întins direct pe covor, urmărindu-l 
pe Ben Ossoli cum îşi caută neliniştit un scaun pe măsura lui. 
Ben e pătat de ulei din cap pînă în picioare, convingîndu-ne 
din plin că elicopterele aflate în dotarea viitoarei ferme sînt 
gata să asigure permanent legătura cu oraşul. Neras, cu barba 
vilvoi. Arată groaznic, sălbăticit. Faptul îl incomodează vizibil. 
De aceea renunță să mai caute şi trece lingă Aby care-l 
împinge pe un scaun din apropiere. Elsa nu s-a mişcat de pe 
marginea patului. Se uită din cînd în cînd în ochii mei pentru a 
se convinge parcă dacă sînt sau nu apt pentru acest dialog 
neprevăzut. 

Doamna Renate Stein meditează în tăcere. Pauza mi se pare 
interminabilă, greu de suportat. 

— Dragii mei, se hotărăşte Irmy să vorbească, după 
chinuitoare confruntări cu el însuşi, prietenul nostru comun 
Van Mennen a revenit la un echilibru stabil. Acest eveniment 
are pentru noi profunde semnificații morale, afective, 
omeneşti. Pentru liniştea conştiinţei lui, dacă vreți, voi încerca 
astăzi să completez anumite lacune din tragedia la care ați 
participat cu toți. Domnule Joop K.G., va trebui să-mi dați o 
mînă de ajutor. 

— Oricînd la dispoziția dumneavoastră! se înclină sobru, cu 
eleganţă, fostul inspector şef. 

— Van, ai ceva împotrivă? continuă Irmy cu glas domol. 

— Nu am nimic, ce să am? 

— Să începem atunci... Mama Emiliei Krestel — sau Dolle 
Dinsdag, cum a rămas pentru noi — a visat toată viața că fiica 
ei va cuceri titlul de campioană în complexa disciplină a 
patinajului artistic. Starea obsesivă s-a manifestat prin 
cruzimea cu care a educat-o în această direcție. 


Ideea influențării comportamentului uman de la distanță 
s-a cristalizat încă din primii mei ani de studenție. Studiile 
asupra organismului bio-plasmatic m-au fascinat, mi-au oferit 
şansa de a descoperi noi procedee în universul incredibil al 
biocomunicării. Ca instrument terapeutic în sfera maladiilor 
psihice se anunța mai mult decît salutar, metoda avind o 
importanţă covirşitoare, numeroşi oameni infirmi putind fi în 
felul acesta redați societății. 

Pentru a trece însă la complicatele experienţe aveam nevoie 
de sisteme electronice evoluate, tehnica influențării fiind 
dependentă de aceşti analizatori hipersensibili. Fantezia 
ştiinţifică a Emiliei Krestel ne-a dus — după îndelungi cercetări 
- la un strălucit succes. Noul aparataj, îmbunătățit 
substanțial, ne-a fost pus la dispoziție chiar de tata şi 
specialiştii lui. Pe mama Emiliei o interesau experiențele 
noastre. Între timp, raporturile bătrinei cu Toshiba şi Martin 
Doga au evoluat. Pentru a face din fiică o stea a patinajului 
artistic mondial, mama trădează clubului Tsunami Ideea. 
Atrasă de perspectiva incalculabilă a aplicări metodei în sport, 
Emilia acceptă tragicul compromis cu Yamada Hyo Toshiba, 
devenind astfel prima eroină a primelor experienţe. Martin 
Doga, ilustru cibermetician, descoperă noi principii şi reuşeşte 
să adapteze la sistem geniala „substanţă clorofiliană” a Oliviei 
Haller. Chimista a fost asasinată cu sînge rece prin procese 
chimice ce imitau substanța în cauză. Nobilul ei vis -de 
regenerare a forței de creație umană cu ajutorul „clorofilei” — 
ajungea astfel cel mai impresionant rezervor de energie pentru 
organismul bio-plasmatic uman. 

Supus unor presiuni dure, bătriînul Haller a predat arhiva 
secretă a soției pentru a-şi salva viața. Sub efectul dezastrului 
moral am părăsit oraşul. Diploma am obținut-o într-un 
institut din America de Nord. Paralel cu activitatea 
profesională am studiat ani îndelungaţi. În tot acest timp la 
baza sportivă Tsunami seria experienţelor a continuat. Ce ne 
puteţi spune, domnule Joop K.G.? 


— Nu prea mai am ce să vă spun, bombăne el, ca pentru 
sine. Performanțele sportive au fost întotdeauna comentate în 
fel şi chip. Recordurile clubului Tsunami n-au făcut excepţie. 
Printre comentatori s-au numărat şi personalități ştiinţifice. 
Într-un strălucit studiu, semnat de Malinon Cent, o remarcă 
dubioasă m-a pus în stare de alarmă. Am apelat la concluziile 
unor specialişti străini. Răspunsul l-am primit după trei ani. 
Ei bine, n-ai cum să reacționezi cînd afli cu stupefacție că la 
nivelul capacităţii organismului uman anumite performanţe 
sportive sînt cu neputinţă de admis! A trebuit atunci să-mi 
concentrez atenția asupra fabuloaselor ciştiguri realizate de 
patronii clubului Tsunami. După ani şi ani am ajuns la 
concluzia nebunească pe care o cunoaşteţi. Toate concursurile 
interne şi externe fuseseră controlate printr-un calcul 
anticipat, indiferent dacă atleții pierdeau sau ciştigau. 
Extravaganta idee a influențării comportamentului uman de la 
distanță mi s-a părut pe atunci prea absurdă pentru a o lua în 
serios. 

Construirea unei clinici de psihiatrie în cartierul de est — 
finanțată integral de doamna Renate Stein - a reintrodus în joc 
taina „epidemiei clorofiliene”, pistă pe care alunecasem încă de 
la plecarea bătrinului Haller. Mi-am băgat nasul în afacere... 
Primul suspect a fost chiar Van Mennen în persoană. Metoda 
sa de a recomanda pe viitorii campioni mondiali era şocantă. 
În acelaşi timp, relația Van Mennen - Renate Stein — Dolle 
Dinsdag crea dificultăți apreciabile, chiar şi la cea mai sumară 
analiză. Ceea ce mi-a răsturnat însă optica asupra intențiilor 
dumneavoastră, doamnă Renate Stein, a fost apariția în 
acțiune a unui fenomen care deranja logica. Ori de cite ori aţi 
trecut prin oraş, anumiți indivizi de la Tsunami s-au 
încăpăținat să vă urmărească pas cu pas. Filaj discret a cărui 
rafinată structură s-au inclus obiective ambiţioase; cu ce 
persoane intraţi în contact, conţinutul discuţiilor, activitatea 
ştiinţifică, ce se petrece în clinica dumneavoastră de psihiatrie 
şi altele. Acest discret filaj m-a pus pe ginduri. Nu este 


obligatoriu să fii copoi cu diplomă pentru a da de urma 
vinatului. Ceea ce era mai important se rezuma la o singură 
idee: ce miză ascunde jocul. Am trăit, după cum bine ştiţi, din 
punga generoasă a domnului Toshiba. Mulți au apelat la 
punga asta, cu voie sau fără voie. În cazul meu trebuia să mă 
pretez la un joc dublu, riscant. Am riscat nu numai din 
plăcerea strict subiectivă de a afla adevărul. Am riscat 
descoperind cu modestie că fac parte din conştiinţa 
universală, experienţele de la Tsunami nefiind altceva decit un 
atentat împotriva umanităţii... Puteţi continua, doamnă Stein. 

— Mulţumesc... Dolle Dinsdag a trecut printr-un chinuitor 
proces de conştiinţă, reluă Irmy. Convinsă fiind că Martin 
Doga şi soțul ei au noi obiective în perspectivă, îngrozită la 
ideea folosirii acestora pe plan militar, îl convinge pe George 
Hay să evadeze. În urma unei scrisori anonime, l-am cules pe 
Hay dintr-o clinică obscură. Conştient sau inconştient acesta 
mi-a divulgat aspectele esenţiale ale problemei... Trebuie să vă 
fie limpede că nu orice organism uman suportă 
supratensiunile generate de experienţe. lată de ce metoda lui 
Van Mennen a adus o contribuție impresionantă în 
complexitatea problematicii ştiinţifice. Totodată e cazul să vă 
mai precizez că pentru organismul uman energia 
bio-plasmatică are funcții încă insuficient studiate. 
Experiențele în curs au scos, totuşi, în evidență, o trăsătură 
caracteristică a acestei energji: capacitatea ei de a transforma 
organismul într-un aparat viu de emisie şi recepție al cărui 
nucleu central îl formează materia cenuşie - structura 
cerebrală. 

Amoeba albastră reprezenta un cod care prin ritm şi linie 
melodică declanşa intrarea în contact a subiectului cu baza 
resurselor energetice, condiționîndu-se astfel reciproc. Aceste 
contacte se puteau realiza între orice puncte de pe suprafața 
planetei. Ca o observație strict particulară, vă atrag atenția că 
subiectul putea trece sub directul control al centrului de 
comandă-emisie fără a se apela la cod. Konrad şi Van Mennen 


n-au intrat în recepţie nefiind programati, deşi unele tulburări 
au apărut din întimplare sau din cauze care nu mai au 
importanţă. În schimb Yvette, Aby, Cliff şi Alvin sînt exemple 
concludente ale acestei arme periculoase. Toshiba şi Martin 
Doga au descoperit în „energia clorofiliană” acel rezervor 
inepuizabil ce alimenta permanent „foamea de oxigen” a 
organismului bio-plasmatic. În acest scop au fost construite 
piramidele cenuşii, paravan pentru flora obținută prin mutații 
genetice. Un uimitor sistem cibernetic controla în fiece clipă 
transferul de energii şi fidelitatea reacțiilor. Deşi prin acțiunea 
noastră piramidele au fost neutralizate, descoperirea va intra 
în patrimoniul culturii ştiinţifice mondiale, avind multiple 
întrebuinţări... Elsa. Cred că va trebui să-mi completezi ideea. 
Te rog! 

— Ce să vă spun? face Elsa, profund emoționată. Flora 
descoperită la Tsunami, pe baza cercetărilor întreprinse de 
Olivia Haller, a şi atras atenția unor organisme ştiinţifice 
internaționale. La propunerea noastră a luat ființă un consiliu 
care va pune în aplicare aşa numita „Operaţiune oxigen”... În 
viitorii 20 de ani se vor construi 400 de staţii care vor debita în 
atmosferă cantități impresionante de oxigen. Efectele 
dezastruoase ale defrişării unor păduri din zona tropicală şi 
subtropicală vor putea fi astfel limitate. Cam atît pentru astăzi! 

Zimbesc amuzat, imaginindu-mi cît de fericită trebuie să fie 
Elsa în bătălia asta pe plan ecologic... 

—- Doamnă, primiți felicitările noastre! intervine Joop, 
prietenos şi galant în acelaşi timp. Vă dorim succes! ... Dar, 
pentru a nu ne întrerupe şirul ideilor, aş dori să vă pun o 
întrebare, se adresează doamnei Renate Stein. 

— Vă rog! 

—Cu ce intenții ați construit clinica din oraş? 

— Clinica din oraş am construit-o nu numai ca bază de 
atac, răspunde fără să clipească. Metoda influenţării 
comportamentului uman de la distanţă - în viziunea mea şi a 
colaboratorilor mei - necesită încă cercetări minuțioase, 


dificile. Clinica ne oferă aceste posibilități, în acelaşi timp, am 
creat şi primul model care va activa pentru găsirea de soluții 
optime pentru eradicarea maladiilor neuro-psihice. Astfel de 
modele au şi început să fie construite în Asia, America de Sud 
şi Africa... Desigur, clinica mi-a permis să condiționez cu 
exactitate pe cei care au intervenit la Tsunami, în acțiunea 
finală. 

Ostilitățile le-am declanşat pe neaşteptate, în momentul 
cînd Yvette devenea prima victimă a noilor experienţe. „Cea 
mai bună apărare este atacul” ... Nu mai încape îndoială că 
revenirea mea în oraş fusese semnalată la Tsunami, 
obligîndu-i pe cei în cauză să intre în alarmă. Nefiind convinşi 
că voi interveni, au continuat experiențele. 

— lartă-mă că te întrerup, intru în discuție. Deci invitaţia lui 
Toshiba din perioada revenirii tale în oraş n-a urmărit altceva 
decit să mă oblige să intru în contact cu tine? 

— Exact, dragă Van. Spera să-l informezi asupra intențiilor 
mele. Să nu-l subestimăm pe Toshiba. 

— Rafinate metode! mormăie Cliff. 

— Să continuăm, dragii mei. Prin „experienţa Yvette” se 
demonstra monstruoasa capacitate de intervenție asupra 
universului afectiv uman. „Experiența Aby” demonstra 
eficacitatea metodei în mediul subacvatic. „Experienţa Alvin” a 
demonstrat transformarea metodei într-o periculoasă armă de 
distrugere. 

Pentru a controla dacă Van Mennen a participat sau nu la 
experiențe, l-am scos pe George Hay din anonimat, 
obligiîndu-l, în acelaşi timp, pe Joop să intre în joc. Recunosc 
în fața dumneavoastră că am deținut vaste informaţii privind 
activitatea domnului Joop K.G. Şi, mai ales, esența 
raporturilor sale cu cei de la Tsunami. Vă felicit, stimate 
domn, pentru inteligența cu care ați reuşit să mă convingeți 
asupra intențţiilor dumneavoastră. Cum stăm cu „epopeea 
dosarelor?” 

- Peste 300 de indivizi au şi fost arestaţi, declară Joop cu 


seninătate. Consiliul municipal trece din surpriză în surpriză. 
Numeroase organizații politice şi obşteşti sînt de partea 
noastră. Nu trebuie să ne facem însă iluzii. În oraş au mai 
rămas încă suficiente forțe care pot să ne încurce socotelile, în 
special în poliție. Cadrele superioare sint în derută, oscilante, 
supuse presiunilor exercitate de potentații financiari. E cazul 
să strecurăm în locul meu un om de încredere. Dacă vine 
inspector şef Rafael Revignol ne-am ars. Ăsta e o superbă 
canalie. 

— Domnule Joop, nu vă faceți griji, îl temperează Irmy. S-a 
intervenit unde trebuie cu metode nu tocmai ortodoxe, dar 
eficiente. Domnule Cliff, ați fost avansat inspector şef. Vă rog, 
nu intrați în panică... Veţi colabora discret cu fostul inspector 
şef, prezent în fața noastră. Sîntem obligaţi să aplicăm aceeaşi 
tactică ingenioasă ca şi a duşmanilor noştri. 

— Stimată... doamnă..., se cam încurcă bietul Cliff, 
privindu-ne pe rînd, surprins, la ordinele dumneavoastră! 

Sare de pe covor în poziție regulamentară. 

— Vezi, băiețaş? îl bate pe umăr Joop K. G. Ai învățat lecţia 
cum scrie la carte! Amîndoi o să facem treabă bună. 

— Vă dorim succes! suride Irmy, în ale cărei priviri a apărut 
duioşia.. Vom găsi timp să mai discutăm. 

— Pe loc repaus! comandă Joop, mai vesel ca niciodată, 
împingîndu-l pe Cliff la locul său. 

— Unde am rămas? Reia discuţia buna noastră prietenă. 
Da... George Hay şi Alvin Brüg au dispărut în chip tragic. 
Lansînd în public Amoeba albastră am provocat derută. 
Intervenţiile fostului inspector şef mi-au fost de un real folos. 
Între timp, Dolle Dinsdag mi-a transmis telepatic, sau pe alte 
căi, schema instalațiilor tehnice din incinta complexului 
Tsunami. 

Dificil, extrem de dificil a fost procesul vostru de conştiinţă. 
Pentru a nu rata ultima acțiune v-am trecut sub influența 
complexelor sisteme din clinică. Ritmurile rapide ale adaptării 
la aceste supratensiuni v-au provocat reacții organice. Datele 


primite de la Dolle Dinsdag vi le-am imprimat pe scoarța 
cerebrală. În acţiunea finală Aby Ta-o-tou şi Van Mennen au 
fost ajutați direct de Dolle Dinsdag. La intervenţia ei, sistemele 
de securitate fiind distruse, ați reuşit să vă salvați viața... 
Sacrificindu-se conştient, Dolle Dinsdag va rămîne pentru noi 
un splendid exemplu de eroism pe care nu-l vom uita 
niciodată.,. Din punct de vedere moral am fost obligată să 
denunț opiniei publice mondiale caracterul monstruos al unor 
astfel de experiențe care au încălcat în mod tragic etica 
ştiinţifică. 

Pauza care urmează mi se pare fără sfirşit. 

— Doamnă, intervine sobru Joop K. G., experienţa pe care 
am trăit-o ne conferă dreptul de a ne considera sclavii propriei 
noastre conştiinţe. lar dacă reuşim să ajungem mai drepţi, mai 
buni, mai obiectivi, n-avem decît să ne considerăm eroi în 
bătălia cu noi înşine. Există eroism şi în lupta pentru idei. 

— Atit ne mai lipseşte! Să fim confundați cu nişte eroi! 
remarc malițios, în timp ce Elsa se stringe lingă mine. 

— Dragii mei, ce-ar fi să lăsăm disputa asta posterității? Nu 
de alta, dar mai avem şi noi treburi... serioase! Ben, ți s-a 
comunicat rezultatul concursului de la Tsunami? 

— Da, doamnă, răspunde uriaşul, ridicindu-se greoi în 
picioare. Din 86 de campioni mondiali 74 n-au reuşit să 
egaleze recordurile din ultimii ani. 

— Strălucită probă împotriva scepticilor din oraş! Declară 
radioasă Irmy. A, să nu uit! Am făcut comanda pentru încă 
două elicoptere. 

— Vă mulțumesc. Pista va fi gata peste o săptămînă. 

— Aby, continuă Irmy hotărîtă. Sper că vei accepta să preiei 
funcția de antrenor general? 

— Nu sînt împotrivă, declară monoton. Cu o singură 
condiție: să-l rugați pe domnul Van Mennen să mi-l 
încredințeze pe Konrad. 

— Bine, bine, accept şi fără presiuni, mă burzuluiesc la el. 
Dar cu două condiţii: să nu ajungă campion mondial şi s-o 


înveți pe Elsa să înoate! Pentru echilibru „ecologic” în familie... 

Aby nici nu clipeşte. 

— Sînteţi martori, se întoarce spre ceilalți. Îţi atrag atenţia 
că vacantele le vom petrece într-o stațiune subacvatică.. 

Irmy suride relaxată. 

— Băieți, vă mulțumesc! Sinteţi liberi... Ce e cu tine, Van? 

— Unde e Konrad? 

— Konrad! strigă Joop de la fereastră. Vino să-l săruți pe 
tata! Şi mai lasă şuba aia, că te sufoci! 

Elsa îmi stringe mina cu afecțiune în timp ce.. „băieții” 
părăsesc în tăcere camera, înclinîndu-se politicoşi. Joop îşi 
aprinde altă țigară, Irmy ne învăluie cu priviri calde. 

Konrad intră furtunos, cu un caiet în mînă, oprindu-se 
timid în fața mea. E zvelt, ars de soare, maturizat pentru virsta 
lui, sau aşa îmi place să cred. 

— Bună dimineaţa, tată! Cum te simţi? 

— Excelent! Nu mă săruți? 

Ne strîngem voiniceşte în braţe. Îl îndepărtez, privindu-l 
satisfăcut. Flanela îi scoate în relief umerii largi, rotunzi. 

— Tată, îmi dai voie să discut ceva cu domnul Joop? 

— Te rog! 

— Domnule Joop, problema pe care mi-ați dat-o este ilogică. 
Vîinătorul nu poate să-şi împuşte cîinele. L-a iubit, au vinat 
împreună ani îndelungați. Analiza presupune, în primul rînd, 
relația afectivă dintre om şi cîine. 

Joop îl scrutează pe Konrad cu atenţie, impasibil, grav. 

— Băiete, de cîte ori ţi-am spus pînă acum... 

— Arta de a supraviețui? ... Nu, n-am uitat. „Rațiunea 
înainte de toate” ... Dar, vă atrag atenţia, domnule Joop, că în 
logica dumneavoastră sentimentele omeneşti sînt... Nu, 
invers. Sentimentele omeneşti nu sînt luate în consideraţie. 

— Poftim! se întoarce fostul inspector şef către noi, 
făcîndu-ne cu ochiul. Tineretul îşi caută sentimentele! ... În 
regulă, Konrad, în regulă! Lecţia viitoare vom discuta despre 
sentimente. 


Un cîine latră sub fereastră. 

— Bell, strigă Konrad. Mai aşteaptă puţin... Tată, e ora cînd 
mă antrenez cu Bell. 5.000 de metri în pas alergător. Bell fuge 
mai bine decit mine. Astăzi mi-am propui să-l înving... La 
revedere ! Mamă, voi fi la masă la ora fixată. Pa! 

Fuge din cameră fără să se mai uite înapoi. 

E linişte. Îmi îndrept ochii spre fereastra deschisă. Pe cerul 
albastru, luminos, prin transparența aerului pur vislesc 
păsări mari, cafenii, cu aripi prelungi. 

